﻿၅ မိစ့ၭ Deuteronomy 1 

1 အယီၩမွဲ ဆၧချဲၩ့ လၧစမိစ့ၭ ချဲၩ့ဆၧ လၧအံၫစရ့လၭ ထီးအလူၬ လၧထံၫယီၫဒၫ့ လၧအယီၩလခီၫ လၧၡါမုနၧၫ့ဖၫ လၧဆၧပျၩ့ဖၧၩ့ ဆဲၫဎၩ့ လၧဇုၭ, လၧပၫရၫ့ ဒဲထိဖလၭ ဒဲလၫဘၫ့, 2 ဒဲဟၫဇရီၭ, ဒဲဒံၭဇဟၭ အဘိၩ့ဆၧၩ့ (လၧဟိရ့ၭ ဖိးလၧကၫဒ့ၭဘၫန့အၫ လၧခိၪလီၩ့ စံအၫ အဖၧၩ့ၥၭနီၪ အီၪဝ့ၫ အၥၫ့ လဆံၫလၥၫ့ ဖၧၩ့ၥၭလီၫ.) 3 တၭ ဆၧမၩအၥၭ လၧအနံၪ့ လံဆံၫအနံၪ့နီၪ လၩလဆံၫလဘံၪ့ လၩထၪ့ၥၫ့ လနံၩနီၪ, စမိစ့ၭ ချဲၩ့ဆၧ လၧၦအံၫစရ့လၭဖိၪ, ဘဲၫကယဲ ဆၧလၧယဟိဝၩ မၪလူၬဝ့ၫ လၧအဝ့ၫၥံၪ အဂး အၥိၭနီၪလီၫ. 4 မွဲလၧအမၩၥံၫ စဎွၩၥံၪ အလးခဲၫ့နီၪ, ၦအၫမိၫဖိၪ အစဎွၩ စဲဟၫ့ လၧအအီၪ လၧဟ့ၭၡဘၫ့ အဖၧၩ့, ဒဲဘၫၡၫ့ အစဎွၩ အီၭ လၧအအီၪလၧအၭစတြီၭ လၧအ့ဒြအဲၫ အဖၧၩ့နီၪလီၫ. 5 အီၪဝ့ၫ လၧထံၫယီၫဒၫ့ လၧအယီၩလခီၫ, လၧခးမိအၭ အဖၧၩ့တၭ, စမိစ့ၭ ဒုၭနဲၪၥၫ့ ဆၧၥီၪ့ဆၧၥၫ့ယီၩတၭ, စံၭဝ့ၫဒၪ, 6 ယဟိဝၩ ပယွၩ ချဲၩ့ဆၧ လၧပၧၩ လၧဟိရ့ၭအဖၧၩ့တၭ, စံၭဝ့ၫဒၪ, နၥံၪ အီၪလၧခိၪလီၩ့ အလီၩ့ယီၩ အၪယူၭ. 7 ကၠၪထဲၩ့နၥံၪအၥၭ စဲၪ့ထၪ့ခွံၬတၭ, လ့ၩထၪ့ လၧၦအၫမိၫဖိၪ အခိၪလီၩ့ ထိၩ့ချိၬတၭ, ကယဲ အအီၪအလး လၧဆၧပျၩ့ဖၧၩ့, လၧခိၪလီၩ့ ထိၩ့ချိၬ, လၧခိၪလီၩ့ဆူၭ, ဒဲလၧမုခံၫ့လခီၫ, ဒဲလၧမၫဆၧမံၭနဲၩ့, လၧၦကၫနအၫ့ဖိၪ အခး, ဒဲလၧလ့ၭဘနၧၫ့, ဖိးလၧထံၫမိၡါ ဖၭဒိၪ, ထံၫယုဖြ့တံၫနီၪလီၫ. 8 ယိခွါ, ယအီၪက့ၪ ထံၫၥံၪခးၥံၪ လၧနၥံၪ အမ့ၬယၫ, ခး လၧယဟိဝၩ ဆိၪလၩ့အၥၭ လၧနၥံၪအဖါလဖၪ စအၫဘြဟၫ့, ဒဲစအံစၭ, ဒဲစယၫကူၭ လၧအမိဖ့ၪလၫ့ဝ့ၫ, ဒဲလၧအချံၫအၥၪ လၧအလးခဲၫ့နီၪတၭ, လ့ၩနုၬ မၩန့ ခးနီၪဘီၪ. 9 အဆၧၫ့အထီထီးနီၪ ယချဲၩ့ဆၧ လၧနၥံၪတၭ, ယစံၭ, ယဝ့ၫဒၪ ယထိး နၥံၪအဆၧဎၧၫ့ လဂၩဎး ၥ့ၪအ့ၬ, 10 ယဟိဝၩ နၥံၪအယွၩနီၪ မၩအၪထၪ့ယူၭ နၥံၪယူၭတၭ, ယိခွါ, လၧမုဆၫလနံၩယီၩ, နၥံၪ အီၪ အၪအၪလ့ၬ ဘဲၫမူၭခိၪ အၡၪၥံၪဖီၫၥံၪ အၥိၭနီၪလီၫ. 11 (မွဲယဟိဝၩ နၥံၪအဖါလဖၪအယွၩနီၪ မၩအၪထၪ့ နၥံၪ အစၩအထီၫ့ၥံၪ, ဒဲဆိၪဂ့ၩ နၥံၪ ဘဲၫအစံၭဝဲၩဆၧ အၥိၭနီၪဆံၭ!) 12 နၥံၪ အဆၧအွံၪဆၧယိၭ, ဒဲဆၧဆိၬ, ဒဲနၥံၪ ချဲၩ့ခွးနီၪ ယဝ့ၫဒၪ လဂၩဎး ယမိထိးနၧၩ့ ဘဲၫၥ့ၪလဲၪ. 13 အၪ့မၩန့ ၦလၧအကိၪ့ဆၧၥ့ၪ, ဒဲအၥၭဆၭ, ဒဲအမံၩ့ ဂၧၫ့ထၪ့ၥၩလၩ့ လၧနၥံၪအၡၩ အဒီၪ့ၥံၪ အကျၩနီၪဆံၭ. တၭ ယမိအီၪက့ၪဝ့ၫ လၧနၥံၪ အခိၪလဖၪလီၫ. 14 နၥံၪ ချဲၩ့ဆၧၫ့ယၧၩတၭ, စံၭ, ဆၧလၧနစံၭဆၧနီၪ ဂ့ၩ လၧပမၩလီၫ. 15 တၭ ယမၩန့ နၥံၪအဒီၪ့ၥံၪ အခိၪလဖၪ, ၦလၧအကိၪ့ဘၪကိၪ့ၥ့ၪ, ဒဲၦလၧအမံၩ့ ဂၧၫ့ထၪ့ၥၩလၩ့လဖၪတၭ, ယအီၪက့ၪ အဝ့ၫၥံၪ လၧနၥံၪအခိၪလဖၪ, ၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ, ဒဲၦယဲဆံၫ အခိၪလဖၪ, ဒဲၦလဆံၫ အခိၪလဖၪ, ဒဲၦဒိၪလဖၪ လၧနၥံၪ အၡၩလဒီၪ့ အကျၩလီၫ. 16 အဆၧၫ့အထီထီးနီၪ ယမၪလူၬ နၥံၪ အၡၩစ့ၩရၫ့ခွးလဖၪ တၭ, ယစံၭ, ခိၭနၪဆၧ လၧအမူၭအရါ လၧနၥံၪအထၧၫ့ဖုဝဲ အကျၩတၭ, စ့ၩရၫ့ ဆၧတီၩ လၧၦလဂၩ ဒဲအထၧၫ့ဖုဝဲလဂၩ အဘိၩ့ဆၧၩ့, ဒဲၦလခီၫဘၩ့မုးဖိၪ လၧအအီၪ လၧအဝ့ၫၥံၪ အၥိၭနီၪဆ့ဆံၭ. 17 နၥံၪ ယိမ့ၬဘၪဆၧ လၧဆၧစ့ၩရၫ့ အဖၧၩ့အ့ၬ; နၥံၪ ဘၪခိၭနၪ ၦအဆံၭ, ဘဲၫၦအဒိၪ အၥိၭနီၪလီၫ. တၭ ထီးၥၭမဲၩ ၦၡၩအမ့ၬ လဂ့ၩ; အဂဲးဘဲၫယီၩ ဆၧစ့ၩရၫ့နီၪ ဘၪဆဲၫ့ လၧယွၩလီၫ. တၭ ဆၧလၧနၥံၪ စ့ၩရၫ့ နၥံၪဝ့ၫ လၥ့ၪဘၪလဖၪနီၪ ဂဲၫဆိၬ လၧယအီၪတၭ ယမိခိၭနၪ ယဝ့ၫလီၫ. 18 လၧအဆၧၫ့အထီထီးနီၪ ယမၪလူၬ နၥံၪ လၧကယဲ ဆၧလၧနၥံၪ မိမၩ ထီးအလူၬလီၫ. 19 ပစဲၪ့ထၪ့ခွံၬ လၧဟိရ့ၭတၭ, ပလ့ၩဆၧ လၧၡါမုနၧၫ့ဖၫဖၭဒိၪနီၪ, အီၪလၧဆၧၥၭမဲၪၥၭဖျဲၩ့အလး, လၧနၥံၪ ဒၪဘၪ ၦအၫမိၫဖိၪ အခိၪလီၩ့ ထိၩ့ချိၬ အဖၧၩ့ၥၭ ဘဲၫယဟိဝၩ ပယွၩ မၪလူၬပၧၩ အၥိၭနီၪတၭ, ပဂဲၫထီၩ့ယူၭ လၧကၫဒ့ၭဘၫန့အၫနီၪလီၫ. 20 တၭ ယစံၭနၥံၪ, မွဲနၥံၪ ဂဲၫထီၩ့ လၧၦအၫမိၫဖိၪ အခိၪလီၩ့ ထိၩ့ချိၬ လၧယဟိဝၩ ပယွၩ ဖ့ၪလၫ့ပၧၩလီၫ. 21 ယိခွါ, ယဟိဝၩ နယွၩနီၪ အီၪက့ၪလၩ့ ထံၫၥံၪခးၥံၪ လၧနၥံၪ အမ့ၬယၫနီၪလီၫ. လ့ၩထၪ့ မၩန့ဝ့ၫ, ဘဲၫယဟိဝၩ နဖါအယွၩ စံၭနၧၩ အၥိၭနီၪ ဆံၭ, ၥၭမဲၪ လဂ့ၩ, ထိၪလၩ့ဆါ နဂဲးနဘၭ လဂ့ၩ. 22 နၥံၪ ဂဲၫဘူၭ လၧယၧၩ ကိၭဂၩဒ့ၭတၭ, နၥံၪစံၭ, ပမိအၪ့မၧၫ့လၩ့ ၦလ့ၩ လၧပမ့ၬယၫတၭ, အဝ့ၫၥံၪ မိယိနဲၪ့ ခး လၧပဂး, လၧပမိလ့ၩ ဖၧၩ့ၥၭ ဘဲၫၥ့ၪလဲၪ ဘဲၫၥ့ၪလဲၪ, ပမိလ့ၩနုၬ လၧဒိၩ့ နီၫလဲၪနီၫလဲၪနီၪ, မိဂဲၫထဲၩ့ဆိၬန့ပၧၩ လၧဆၧချဲၩ့လီၫ. 23 ဆၧချဲၩ့နီၪ ဂ့ၩ လၧယမ့ၬယၫတၭ, ယမၩန့ ၦလဆံၫနံၫဂၩ လၧနၥံၪအကျၩ လဒီၪ့လဂၩ လဒီၪ့လဂၩလီၫ. 24 အဝ့ၫၥံၪ ကၠၪပဲၩဝ့ၫ, ဒဲလ့ၩထၪ့ လၧခိၪလီၩ့ ထိၩ့ချိၬတၭ, လ့ၩနုၬ လၧအ့ၡကီၫလၭ အခိၪလီၩ့ဆူၭဖၧၩ့တၭ, အၪ့ဎူၫအၪ့ဎၬ ယိဝ့ၫလီၫ. 25 အဝ့ၫၥံၪ မၩန့ ခးအဆၧၥၪ လၧအစူၪဖၧၩ့တၭ, ဂဲၫထဲၩ့ဆိၬဝ့ၫ လၧပအီၪ, ဒဲဂဲၫထဲၩ့ဆိၬ ဆၧချဲၩ့တၭ, စံၭဝ့ၫဒၪ, ထံၫၥံၪခးၥံၪ လၧယဟိဝၩ ပယွၩ ဖ့ၪလၫ့ပၧၩနီၪ မွဲအဂ့ၩလီၫ. 26 မွဲလါနၫ့ဘိၩ နၥံၪ လ့ၩထၪ့နီၪ နၥံၪအၥၭ အီၪအ့ၬ, နၥံၪ ပိၩ့ထၪ့ လၧယဟိဝၩ နၥံၪအယွၩ အဆၧမၪလူၬလီၫ. 27 တၭ နၥံၪ ၥူၭဝံၪၥူၭလၩဆၧ လၧနၥံၪ အတဲၩဖၧၩ့တၭ, စံၭ, ယဟိဝၩ မ့ၬလဲၩပၧၩ အကၠီၩ့တၭ, ဒုၭစဲၪ့ထၪ့ခွံၬ ပၧၩ လၧအံဇံၭ အဖၧၩ့, ဘဲၫၥိၭ အမိဖ့ၪလၫ့ပၧၩ လၧၦအၫမိၫဖိၪ အစူၪဖၧၩ့ လၧအမိမၩဂၭဂီၩ့ ပၧၩ အဂဲးလီၫ. 28 ပမိလ့ၩထၪ့ ဘဲၫၥ့ၪလဲၪ, ပထၧၫ့ဖုဝဲလဖၪနီၪ ထိၪလၩ့ဆါပၥၭလီၫ. စံၭဝ့ၫ, ၦခမျၧးနီၪ ဒိၪနဲၩ့ပၧၩ, ဒဲအဂၩ့ထီၫနဲၪ့ပၧၩဒံၭလီၫ. ဒိၩ့ၥံၪတဝၫ့ၥံၪ ဒိၪဝ့ၫ, ဒဲအခိၪဒၧၩ့ ထၪ့ဘၭ လၧမူၭခိၪလီၫ. တၭ ပဒၪဘၪ ၦအၫနၭဖိၪ ထီးနီၪ ဆ့လီၫ. 29 တၭ ယစံၭနၥံၪ, ထီးအၪ့ယိၪဆၧ လဂ့ၩ, ဒဲၥၭမဲၪဆၧ လဂ့ၩ, 30 ယဟိဝၩ နၥံၪအယွၩ လၧအလ့ၩဆၧ လၧနၥံၪ အမ့ၬယၫနီၪ, မိဒုၭဆၧ လၧနၥံၪအဂး ဘဲၫကယဲ ဆၧလၧအမၩဝဲၩဝ့ၫ ထီးအလူၬ လၧနၥံၪ အဂး လၧအံဇံၭ အဖၧၩ့, လၧနၥံၪအမ့ၬယၫ အၥိၭနီၪ, 31 ဒဲလၧၡါမုနၧၫ့ဖၫ ထီးဒၪ လၧယဟိဝၩ နယွၩ ဆိၬနၧၩ ဘဲၫအဖါ ဆိၬ အဖိၪ အၥိၭ လၧဖၧၩ့ၥၭ လၧနၥံၪ ဖိၬ ထၧၫ့ဘီၩ့ယၫ ထီးနၥံၪ ဂဲၫထီၩ့ လၧအလး ထီးယီၩလီၫ. 32 မွဲလါနၫ့ လၧဆၧလမံၩ့နီၪ အဂဲးအကၠီၪ့ နၥံၪ လနဲၩဘၪ ယဟိဝၩ နၥံၪအယွၩ, 33 လၧအလ့ၩဆၧ လၧနၥံၪအမ့ၬယၫ, လၧမုနၩလခီၫ လၧမ့ၪ ဘဲၫၥိၭ အမိအၪ့ဎၬန့ နၥံၪ အလး ထီးနၥံၪ မိၥုၪ့တဲၩ, ဒဲလၧမုဆၫလခီၫ လၧဆၧအုၪ့ ဘဲၫၥိၭ အမိဒုၭနဲၪ နၥံၪအဖၧၩ့ၥၭ လၧနၥံၪ မိလ့ၩဆၧလီၫ. 34 ယဟိဝၩ နါဂၧၫ့ နၥံၪအဆၧချဲၩ့ အလူတၭ, အၥၭထၪ့ ဒဲဆိၪလၩ့အၥၭတၭ, စံၭဝ့ၫဒၪ, 35 ထံၫၥံၪခးၥံၪအဂ့ၩ လၧယဆိၪလၩ့ယၥၭ လၧယမိဖ့ၪလၫ့ နၥံၪအဖါလဖၪနီၪ, မွဲမၬ, ၦအအၧၩ့ လဆိၩယီၩ မိဒၪဘၪ နးဂၩအ့ၬ. 36 မိဒၪဘၪန့ၫ စယဖၧၫနံၫ အဖိၪခွၫ စကၫလ့ၭနီၪလီၫ. အဝ့ၫနီၪ မိဒၪဘၪဝ့ၫ, ဒဲယမိဖ့ၪလၫ့ဝ့ၫ လၧခး လၧအယဲးထဲးဝ့ၫ, ဒဲလၧအဖိၪလဖၪဆ့လီၫ. 37 အဂဲးဘဲၫယီၩ အဝ့ၫနီၪ ဖိၬ ယဟိဝၩ အဖၧၩ့ၥၭ လၧၫ့လၧၫ့ဎွ့ၩဎွ့ၩလီၫ. ယဟိဝၩ အၥၭထၪ့ယၧၩ လၧနၥံၪ အကၠီၩ့တၭ, စံၭဝ့ၫဒၪ, နလ့ၩနုၬဘၪ ထီးနီၪအ့ၬ. 38 အ့ၪမွဲ စနိၫ့ အဖိၪခွၫ စယီရှုၫအ့ၫ လၧအဆၧၫ့ထုၪ့ လၧနမ့ၬယၫ လဂၩ, အဝ့ၫနီၪ မိလ့ၩနုၬ ထီးနီၪလီၫ. ဒုၭဆီၪ့ထၪ့ အဂဲးအဘၭဆံၭ; အဂဲးဘဲၫယီၩ အဝ့ၫနီၪ မိဒုၭန့ၥၫဝ့ၫ လၧအံၫစရ့လၭလီၫ. 39 တၭ နၥံၪ အဖိၪအဆံၭလဖၪ လၧနၥံၪစံၭ မိကဲၪထၪ့ ဆၧအၪ့ဂူၬန့, ဒဲနၥံၪ အဖိၪၥၪၥံၪ လၧအဆၧၫ့အထီနီၪ လၥ့ၪယၫ အၪ့နၩ့ဖၭ ဆၧဂ့ၩ ဒဲဆၧအၧၩ့ အဆၧၫ့တၭ, အဝ့ၫၥံၪ မိလ့ၩနုၬဘၪ ထီးနီၪတၭ, ယမိဖ့ၪလၫ့ဝ့ၫ ဆၧနီၪတၭ, 40 အဝ့ၫၥံၪနီၪ မိန့ၥၫဝ့ၫလီၫ. အ့ၪမွဲ နၥံၪဝ့ၫလဖၪယီၩ ကၠၪထဲၩ့ နၥံၪဝ့ၫတၭ, စဲၪ့ထၪ့ လၧၡါမုနၧၫ့ဖၫ လၧမၫဆမံၭဝီၩ အဖၧၩ့ၥၭနီၪဆံၭ. 41 နၥံၪ စံၭဆၧၫ့ဆၧတၭ, စံၭယၧၩ, ပမၩမၪဘၪယူၭ ယဟိဝၩယူၭ, ပမိလ့ၩထၪ့ ဒဲဒုၭၥုၭ ဘဲၫကယဲ ဆၧလၧယဟိဝၩ ယွၩ မၪလူၬပၧၩ အၥိၭနီၪလီၫ. တၭ ထီးနၥံၪ ခဲးထူၬ နၥံၪအယးဒံၩ့ အီၪလၧနၥံၪ အစူၪဝဲၩတၭ, နၥံၪ ဒူၩယၪ့ဆၧအ့ၬ, ဒဲနၥံၪ မိလ့ၩထၪ့ လၧခိၪလီၩ့နီၪလီၫ. 42 ယဟိဝၩ စံၭယၧၩ, စံၭအဝ့ၫၥံၪ, လ့ၩထၪ့ လဂ့ၩ, ဒဲဒုၭဆၧ လဂ့ၩ, အဂဲးဘဲၫယီၩ ယအီၪလၧနၥံၪ အကျၩအ့ၬ. နၥံၪ မိဘၪ ဆၧကျီၪ့ခွံၬ ဘၪခိၬ နၥံၪ လၧနၥံၪ အဒုၪအဒၩ အမ့ၬယၫလီၫ. 43 ယချဲၩ့ဆၧ လၧနၥံၪတၭ, နၥံၪ မိခိၭနၪဆၧအ့ၬ; နၥံၪ မိပိၩ့ထၪ့ ယဟိဝၩ အဆၧမၪလူၬ, ဒဲနၥံၪ အီၪက့ၪဂုးခၧၫ့ နၥံၪ အၥၭထၪ့တၭ လ့ၩထၪ့ လၧခိၪလီၩ့ ထိၩ့ချိၬလီၫ. 44 တၭ ၦအၫမိၫဖိၪ လၧအအီၪ လၧခိၪလီၩ့ လဖျိၪ့ အလီၩ့နီၪ ဂဲၫထၪ့ ထၫ့ဒုၪဒၩ နၥံၪတၭ, လီၩ့ဆီး နၥံၪ, ဘဲၫန့ၫအၥိၭနီၪတၭ, အဝ့ၫၥံၪ မၩဂၭဂီၩ့ နၥံၪ လၧစံအၫ ဖိးလၧဟီမၫလီၫ. 45 နၥံၪ ဂဲၫထဲၩ့တၭ, နၥံၪ ဂၪ့ လၧယဟိဝၩ အမ့ၬယၫလီၫ. မွဲလါနၫ့ ယဟိဝၩ လခိၭနၪဘၪ နၥံၪအလူ, ဒဲဒိၭလၧၩ့ အနါ လၧနၥံၪအလူ လၧၩ့အ့ၬ. 46 တၭ နၥံၪ အီၪ အၪနံၩအၪၥၫ့ လၧကၫဒ့ၭ အဖၧၩ့, ဘဲၫမုနံၩ လၧနၥံၪ အီၪဝ့ၫ အၥိၭနီၪလီၫ. 

1 ထီးနီၪလဖၧၫ့ ပကၠၪထဲၩ့တၭ, ပစဲၪ့ထၪ့ လၧၡါမုနၧၫ့ဖၫ လၧမၫဆမံၭဝီၩ အဖၧၩ့ၥၭ, ဘဲၫယဟိဝၩ ချဲၩ့ဆၧ လၧယၧၩ အၥိၭနီၪတၭ, ပလ့ၩဎဲၪ့ဝၬ ခိၪလီၩ့ စံအၫ အၪနံၩအၪၥၫ့လီၫ. 2 ယဟိဝၩ ချဲၩ့ဆၧ လၧယၧၩတၭ, စံၭ, 3 နၥံၪ လ့ၩဎဲၪ့ဝၬ ခိၪလီၩ့ယီၩ အၪယူၭဘၪယူၭ; ကၠၪထဲၩ့ နၥံၪဝ့ၫ လၧမုဖၩလခီၫဆံၭ. 4 နဝ့ၫဒၪ မၪလူၬ ၦခမျၧး တၭ, စံၭအဝ့ၫၥံၪ, နၥံၪ မိခၫ့ဂၬ နၥံၪအထၧၫ့ဖုဝဲ, စအံစီၫ အဖိၪလဖၪ အခးနဲၩ့ထံၭ လၧအအီၪ လၧစံအၫတၭ, အဝ့ၫၥံၪ မိၥၭမဲၪ နၥံၪတၭ, ထီးလၩ့တၡါ နၥံၪအၥၭဆံၭ. 5 ထီးမၩခိမၩဝီၩ အဝ့ၫၥံၪ လဂ့ၩ; အဂဲးဘဲၫယီၩ ယဖ့ၪလၫ့ နၥံၪ လၧအဝ့ၫၥံၪအခးအ့ၬ, နးဎီၩ့ ခၪ့ယၫၥၭအလး ယဖ့ၪလၫ့အ့ၬ. အဂဲးဘဲၫယီၩ ယဖ့ၪလၫ့ယူၭ ခိၪလီၩ့ စံအၫ လၧစအံစီၫ လၧဆၧန့ၥၫ အဂးယူၭ. 6 နၥံၪ မိဘၪဎွ့ၩ ဆၧအၪ့ လၧစ့ၩ လၧအဝ့ၫၥံၪ အစူၪဖၧၩ့, ဘဲၫၥိၭ နၥံၪ မိအၪ့ဆၧတၭ, နၥံၪ မိဘၪဎွ့ၩဆ့ ထံၫ လၧစ့ၩ လၧအဝ့ၫၥံၪ အစူၪဖၧၩ့, ဘဲၫၥိၭ နၥံၪ မိအီၩဆၧလီၫ. 7 အဂဲးဘဲၫယီၩ လၧကယဲ နမၩဆၧ လၧနစူၪနီၪ ယဟိဝၩ နယွၩ ဆိၪဂ့ၩယူၭ နၧၩယူၭ; နလ့ၩဆၧ လၧၡါမုနၧၫ့ဖၫဖၭဒိၪယီၩ, အဝ့ၫဒၪ ၥ့ၪယၫဝ့ၫလီၫ. အနံၪ့ လံဆံၫယီၩ ယဟိဝၩ နယွၩ အီၪယူၭ လၧနၥိၭယူၭ, နဆံၭလၩ့ နၡၩလၩ့ဘၪ နးမံၩ့အ့ၬ. 8 ထီးပလ့ၩဖီၩ့ခွံၬ ပထၧၫ့ဖုဝဲ စအံစီၫ အဖိၪၥံၪ လၧအအီၪဝ့ၫ လၧစံအၫ အဖၧၩ့ၥၭ လၧဆၧပျၩ့ဖၧၩ့ လၧအံလၭ, ဒဲအံဇအၧၫ့ဂံဘၧၫနီၪ, ပကၠၪပၥၭတၭ, လ့ၩဖိၬ ဖၧၩ့ၥၭ လၧၡါမုနၧၫ့ဖၫ မိအၭနီၪလီၫ. 9 တၭ ယဟိဝၩ စံၭယၧၩ, ထီးမၩခိမၩဝီၩ ၦမိအၭဖိၪၥံၪ လဂ့ၩ, ဒဲဒုၭဆၧ လၧအဝ့ၫၥံၪ လဂ့ၩ; အဂဲးဘဲၫယီၩ ယဖ့ၪလၫ့နၧၩ လၧအဝ့ၫၥံၪ အခး လၧဆၧန့ၥၫ အဂးအ့ၬ, အဂဲးဘဲၫယီၩ ယဖ့ၪလၫ့ယူၭ အါ လၧစလီၭ အဖိၪၥံၪ လၧအဆၧန့ၥၫ အဂးယူၭ. 10 (ၦအံမံၫ့ဖိၪ အီၪဝ့ၫ ထီးနီၪ လၧဖျိၩ့ယူၭ, ၦလဆၨၩ လၧအဂၩ့ဒိၪ, ဒဲၦအၪဝ့ၫ ဒဲအဂၩ့ထီၫဝ့ၫ, ဘဲၫၦအၫနၭဖိၪ အၥိၭနီၪလီၫ. 11 ၦအီၪက့ၪဝ့ၫ ဘဲၫၦအဂၩ့ဒိၪ ဘဲၫၦအၫနၭဖိၪ အၥိၭနီၪလီၫ. အ့ၪမွဲ ၦမိအၭဖိၪ ကိၭဝ့ၫ လၧအံမံၫ့ဖိၪလီၫ. 12 တၭ ၦဟီရံၫ့ဖိၪ အီၪဝ့ၫ လၧစံအၫ လၧဖျိၩ့လီၫ. အ့ၪမွဲ စအံစီၫအဖိၪ, ထီးအမၩဂၭဂီၩ့ဝ့ၫ လၧအမ့ၬယၫ တၭ, အီၪဝ့ၫ လၧအလးနီၪတၭ, န့ၥၫ အဆၧ ဘဲၫအံၫစရ့လၭ မၩ ခး လၧအန့ၥၫဆၧ လၧယဟိဝၩ ဖ့ၪလၫ့ဝ့ၫလီၫ.) 13 ဘိၩ့နဲၪ့ယီၩ ဂဲထုၪ့တၭ, ခၫ့ဂၬ ထံၫဇၫရ့ၭ အချိၬဆံၭ, တၭ ပခၫ့ဂၬ ထံၫဇၫရ့ၭ အချိၬလီၫ. 14 တၭ မုနံၩမုနၩလဖၪ လၧပစဲၪ့ထၪ့ခွံၬ လၧကၫဒ့ၭဘၫန့အၫ ထီးပခၫ့ဂၬထံၫ, ဇၫရ့ၭ အချိၬနီၪ, မွဲၥၧၫ့ဆံၫဎိၭနံၪ့ ထီးကယဲ ၦၥုၭဖိၪလဆိၩ လူၬဝ့ၫ လၧၦၥုၭမုအကျၩ လဂၩလါလါနီၪ, ဘဲၫယဟိဝၩ ဆိၪလၩ့အၥၭ လၧအဝ့ၫၥံၪ အၥိၭနီၪလီၫ. 15 မွဲမၬ ယဟိဝၩအစူၪ အီၪလၧအလီၩ့, ဘဲၫၥိၭ အမိမၩဂၭဂီၩ့ခွံၬဝ့ၫ လၧၦၥုၭမုအကျၩ ထီးအလူၬလီၫ. 16 ထီးၦၥုၭမုနီၪ အ့ၪလူၬဝ့ၫ, ဒဲၥံၫဝ့ၫ လၧၦခမျၧးအကျၩ တၭ, 17 ဆၧမၩအၥၭ လၧယဟိဝၩ ချဲၩ့ဆၧ လၧယၧၩ တၭ, စံၭဝ့ၫဒၪ, 18 မုဆၫလနံၩယီၩ နမိဘၪခၫ့ဂၬ အါ, လၧမိအၭ အနဲၩ့တၭ, 19 ထီးနလ့ၩ ထီၩ့လၧၦအၫမၧၫ့ဖိၪ အမ့ၬယၫတၭ, ထီးမၩခိမၩဝီၩ အဝ့ၫၥံၪ လဂ့ၩ; ဒဲမၩ အဝ့ၫၥံၪ လၧဆၧနးမံၩ့ လဂ့ၩ, အဂဲးဘဲၫယီၩ ယဖ့ၪလၫ့နၧၩ လၧဆၧန့ၥၫ လၧၦအၫမၧၫ့ဖိၪအခးအ့ၬ; အဂဲးဘဲၫယီၩ ယဖ့ၪလၫ့ယူၭဝ့ၫ လၧစလီၭ အဖိၪလဖၪ လၧဆၧန့ၥၫ အဂးယူၭ. 20 (ၦအီၪက့ၪဆ့ အဝ့ၫနီၪ လၧၦအဂၩ့ဒိၪ အခးလီၫ. ၦအဂၩ့ဒိၪလဖၪ အီၪဝ့ၫ ထီးနီၪ လၧဖျိၩ့တၭ, ၦအၫမၧၫ့ဖိၪ ကိၭဝ့ၫ လၧၦဇၫ့ဇၧၫ့မံၫ့ဖိၪလီၫ. 21 ၦလဆၨၩအဂၩ့ဒိၪ, ဒဲအၪဝ့ၫ ဒဲအဂၩ့ထီၫ ဘဲၫၦအၫနၭဖိၪ အၥိၭနီၪလီၫ. အ့ၪမွဲ ယဟိဝၩ မၩဂၭဂီၩ့ အဝ့ၫၥံၪ လၧအမ့ၬယၫတၭ, အဝ့ၫၥံၪ န့ၥၫ အဆၧတၭ, အီၪဝ့ၫ လၧအလး, 22 ဘဲၫအမၩ စအံစီၫ အဖိၪၥံၪ အၥိၭ, လၧအအီၪဝ့ၫ လၧစံအၫ အဖၧၩ့ လၧအမၩဂၭဂီၩ့ယူၭ ၦဟိရံၫ့ဖိၪ လၧအမ့ၬယၫတၭ, န့ၥၫဝ့ၫ လၧအဆၧတၭ, အီၪဝ့ၫ လၧအလး လၧမုဆၫလနံၩယီၩ အၥိၭနီၪလီၫ. 23 တၭ ဘဲၫၦအၫဝံၫ့ဖိၪ အီၪလၧဟဇံရံၫ့, ထီးလၧအၭဇၫ ၦကၭဖတရံၫ့ဖိၪ လၧအဂဲၫထၪ့ လၧကၭဖတၧၫနီၪ မၩဂၭဂီၩ့ဝ့ၫတၭ, အီၪဝ့ၫ လၧအလး အၥိၭနီၪလီၫ.) 24 ဂဲထုၪ့ စဲၪ့ထၪ့တၭ, ခၫ့ဂၬ ထံၫ အၫနၫ့ဆံၭ; ယိခွါ, ယဖ့ၪလၫ့ ၦအၫမိၫဖိၪ, ဟ့ၭၡဘၫ့ အစဎွၩ စဲဟၫ့ ဒဲအခး လၧနစူၪဖၧၩ့ယူၭလီၫ. မၩန့ၥၫ့တၭ, ဒုၭၥုၭ လၧအဝ့ၫဒၪဆံၭ. 25 လၧမုဆၫလနံၩယီၩ ယမိအီၪက့ၪၥၫ့ ဆၧဘၪယိၪ လၧနကၠီၩ့, ဒဲဆၧၥၭမဲၪနၧၩ လၧၦဆၨၩလဖၪ လၧမူၭခိၪ ထီးအလူၬ အဖၫ့လၬ အလီၩ့, လၧအမိနါဂၧၫ့ နပရၧၫ့တၭ, အၥၭ မိဝၭထိၬနီၪ မိဘၪ ဆၧခိဆၧဝီၩ လၧနကၠီၩ့လီၫ. 26 တၭ ယအၪ့မၧၫ့လၩ့ ၥီၫ့လဖၪ လၧၡါမုနၧၫ့ဖၫ က့ဒမီၭ လၧဟ့ၭၡဘၫ့ အစဎွၩ စဲဟၫ့ အအီၪ, အီၪလၧဆၧဘၪလိၬအိၭလိၬ အဆၧချဲၩ့လဖၪတၭ, စံၭဝ့ၫဒၪ, 27 ဒုၭခၫ့ဂၬ ယၧၩ လၧနခးဖၧၩ့ဆံၭ, ယမိလ့ၩဆၧ လၧဖၧၩ့ၥုၪ့ဖၧၩ့ၥၭလီၫ. လၧစူၪထွ့ၪ မွဲဂ့ၩ, လၧစူၪစ့ၪ မွဲဂ့ၩ, ယကၠၪယၥၭအ့ၬ. 28 နမိဘၪအၪ့ဆၫယၧၩ ဆၧအၪ့ လၧစ့ၩ အဂး, ဘဲၫၥိၭ ယမိအၪ့ဆၧတၭ, နမိဘၪဖ့ၪလၫ့ယၧၩ ထံၫ လၧစ့ၩ အဂး ဘဲၫၥိၭ ယမိအီၩဆၧလီၫ. န့ၫယမိခၫ့ဂၬဆၧ လၧယခၪ့, 29 (ဘဲၫစအံစီၫ အဖိၪၥံၪ လၧအအီၪဝ့ၫ လၧစံအၫ, ဒဲၦမိအၭဖိၪ လၧအအီၪ လၧအါ အၥိၭနီၪ,) ထီး ယခၫ့ဂၬ ယီၫဒၫ့ လၧခး လၧယဟိဝၩ ပယွၩ ဖ့ၪလၫ့ ပၧၩ လီၫ. 30 မွဲလါနၫ့ ဟ့ၭၡဘၫ့ အစဎွၩ စဲဟၫ့ဒုၭ ခၫ့ဂၬပၧၩ အၥၭအီၪအ့ၬ. အဂဲးဘဲၫယီၩ ယဟိဝၩ နယွၩ ဒုၭနီၩ့ထၪ့အၥၭ, ဒဲဒုၭကၪအၥၭ, ဘဲၫၥိၭ အမိဖ့ၪလၫ့ဝ့ၫ လၧနစူၪဖၧၩ့ ဘဲၫလၧမုဆၫလနံၩယီၩ အၥိၭနီၪလီၫ. 31 တၭ ယဟိဝၩ စံၭယၧၩ, ယိခွါ, ယဖ့ၪလၫ့ၥၫ့ စစဲဟၫ့ ဒဲအခး လၧနမ့ၬယၫလီၫ. မၩန့ၥၫ့ ဘဲၫၥိၭ နမိန့ၥၫ အခး နီၪဘီၪ. 32 တၭ စစဲဟၫ့ ဂဲၫထၪ့ ထၫ့ဒၩပၧၩ, အဝ့ၫဒၪ ဒဲအၡၩခမျၧး ထီးအလူၬ, ဘဲၫၥိၭ အမိဒုၭၥုၭ လၧယၫဟၭ အဖၧၩ့လီၫ. 33 တၭ ယဟိဝၩ နယွၩ ဖ့ၪလၫ့ခွံၬ အဝ့ၫဒၪ လၧပမ့ၬယၫတၭ, 34 ပကျီၪ့ခွံၬဝ့ၫ ဒဲအဖိၪခွၫလဖၪ, ဒဲအၡၩခမျၧး ထီးအလူၬလီၫ. အဆၧၫ့အထီထီးနီၪ ပမၩန့ အဒိၩ့ၥံၪတဝၫ့ၥံၪ ထီးအလူၬ, ဒဲၦခွၫ, ဒဲၦမုၪ, ဒဲဖိၪဒံၩဖိၪၥၪ လၧဒိၩ့ ကိၭစီၪ့ဒ့ၭ အဖၧၩ့ ပမၩဂၭဂီၩ့ခွံၬ ထီးအလူၬလီၫ. 35 ပအီၪက့ၪလၩ့ထး နးဂၩအ့ၬ, န့ၫပမၩန့ ဆၧဖိၪဆၧဎါအဒိၩ့ လၧဆၧအၪ့ဂူၬန့ လၧပဂး, ဒဲဒိၩ့ လၧပမၩန့ဝ့ၫ အဆၧဖိၪဆၧလံၩလီၫ. 36 လၧအရိအၧၫ လၧအအီၪ လၧထံၫအၫနၫ့ ဒဲလၧဒိၩ့ အီၪလၧထံၫချိၬနဲၩ့ ဖိးလၧဂံလအၭနီၪ လၧအဆီၪ့နဲၪ့ ပၧၩ အီၪ နးဖျိၪ့အ့ၬ. ယဟိဝၩ ပယွၩ ဖ့ၪလၫ့ခွံၬ ထီးအလူၬ လၧပဂးလီၫ. 37 န့ၫလၧနလ့ၩနုၬဘၪ လၧၦအၫမၧၫ့ဖိၪ အခးဖၧၩ့, လၧအလး ဘၪဆဲၫ့ လၧထံၫယၫဘီၭ နးစီၪ့အ့ၬ, ဒဲလၧဒိၩ့လဖၪ အီၪလၧခိၪလီၩ့ခိၪ, ဒဲထီးဒၪအလး လၧယဟိဝၩ ပယွၩစံၭ, နုၬလဂ့ၩနီၪလီၫ. 

1 ထီးနီၪလဖၧၫ့ ပကၠၪပၥၭ ဖိၬထၪ့ ဖၧၩ့ၥၭ လ့ၩစိၩ ဘၫၡၫ့တၭ, ဘၫၡၫ့ အစဎွၩ အီၭ ဂဲၫထၪ့ ထၫ့ဒုၪဒၩပၧၩ, အဝ့ၫဒၪ ဒဲအၡၩခမျၧး ထီးအလူၬ ဘဲၫၥိၭ အမိဒုၭဆၧ လၧအ့ဒြအဲၫ အဖၧၩ့နီၪလီၫ. 2 တၭ ယဟိဝၩ စံၭယၧၩ, ထီးၥၭမဲၪ အဝ့ၫဒၪ လဂ့ၩ, အဂဲးဘဲၫယီၩ ယမိဖ့ၪလၫ့ အဝ့ၫ, ဒဲအၡၩခမျၧး ထီးအလူၬ, ဒဲအခး လၧနစူၪဖၧၩ့တၭ, နမိမၩဝ့ၫ ဘဲၫနမၩ ၦအၫမိၫဖိၪ အစဎွၩ စဲဟၫ့ လၧအအီၪဝ့ၫ လၧဟ့ၭၡဘၫ့ အၥိၭနီၪလီၫ. 3 တၭ ယဟိဝၩ ပယွၩ ဖ့ၪလၫ့ဆ့ ဘၫၡၫ့ အစဎွၩ အီၭ, ဒဲအၡၩခမျၧး ထီးအလူၬ လၧပစူၪဖၧၩ့တၭ, ပကျီၪ့ခွံၬဝ့ၫ ထီးအၡၩ အီၪလၩ့ထး နးဂၩအ့ၬ. 4 လၧအဆၧၫ့အထီထီးနီၪ ပမၩန့ အဒိၩ့အတဝၫ့ ထီးအလူၬ, ဒိၩ့ လၧပလမၩန့ဘၪနီၪ အီၪ နးဖျိၪ့အ့ၬ, ဒိၩ့ဎူၫဆံၫ, ခးအၫဂီၭ ထၧၫ့ဘံၪ့ယၫ, စအီၭ အဘၩ့အမုး လၧဘၫၡၫ့ အဖၧၩ့လီၫ. 5 ဒိၩ့ ထီးအလူၬနီၪ အီၪ လၧအခိၪဒၧၩ့ထီၫ, ဒဲတရၫ့လဖၪ, ဒဲနိၪဘီၩ့လဖၪလီၫ. လၧနီၪအမ့ၬယၫ, တဝၫ့ လၧအခိၪဒၧၩ့ လအီၪဘၪနီၪ အီၪဝ့ၫ အၪအၪလ့ၬလီၫ. 6 တၭ ပမၩဂၭဂီၩ့ လူၬထူၬဆံၫ့ဘၩ့ ဘဲၫပမၩ ဟ့ၭၡဘၫ့ အစဎွၩ စဲဟၫ့ အၥိၭနီၪ, ပမၩဂၭဂီၩ့ လူၬထူၬဆံၫ့ဘၩ့, ၦခွၫ ဒဲၦမုၪ, ဒဲဖိၪဒံၩဖိၪၥၪ လၧဒိၩ့ ကိၭစီၪ့ဒ့ၭ အဖၧၩ့လီၫ. 7 အ့ၪမွဲ ဆၧဖိၪဆၧဎါအဒိၩ့, ဒဲဒိၩ့လဖၪ အဆၧဖိၪဆၧလံၩနီၪ, ပမၩန့ ဆၧအၪ့ဂူၬန့ လၧပဂးလီၫ. 8 တၭ လၧအဆၧၫ့အထီထီးနီၪ ပမၩန့ လၧၦအၫမိၫဖိၪ အစဎွၩ နံၫဂၩ အစူၪဖၧၩ့ ခး လၧအအီၪ လၧယီၫဒၫ့ လၧအယီၩလခီၫ လၧထံၫအၫနၫ့ ဖိးလၧခိၪလီၩ့ ဟၧမၧၫ့လီၫ. 9 (ဟၧမၧၫ့နီၪ ၦစဲဒၧၫ့ဖိၪ ကိၭဝ့ၫ လၧစံရအၧၫ့တၭ, ၦအၫမိၫဖိၪ ကိၭဝ့ၫ လၧၡံနၧၫလီၫ.) 10 တၭ ကယဲ ဒိၩ့ၥံၪ လၧဆၧပျၩ့ဖၧၩ့, ဒဲဂံလအၭ ထီးအလူၬ, ဒဲဘၫၡၫ့ ထၧၫ့ဘံၪ့ယၫ ဖိးလၧစၫလကၫ, ဒဲအ့ဒြအဲၫ, ဒိၩ့လဖၪ လၧစအီၭ အဘၩ့အမုး လၧဘၫၡၫ့ အဖၧၩ့နီၪလီၫ. 11 အဂဲးဘဲၫယီၩ အီၪလၩ့ထး လၧၦအဂၩ့ဒိၪ န့ၫ ဘၫၡၫ့ အစဎွၩ အီၭ လဂၩနီၪလီၫ. ယိခွါ, အလးမံၫနီၪမွဲ လးမံၫထၭလီၫ. အီၪဝ့ၫ လၧၦအၫမၧၫ့ဖိၪ အၫရၭဘၭ အဖၧၩ့နီၪ မွဲအ့ၬဧၪ; အဖၭထီၫမွဲ ခွံၫဖျါ ဒဲအဒၪ့ဎၩ့ လံဖျါ ဘဲၫၦၡၩအဖျါ အၥိၭနီၪလီၫ. 12 တၭ အဆၧၫ့အထီထီးနီၪ ခး လၧပမၩန့ လၧအရိအၧၫ လၧအအီၪ လၧထံၫအၫနၫ့, ဒဲခိၪလီၩ့ ဂံလအၭ လခီၫ, ဒဲအဒိၩ့လဖၪနီၪ, ယဖ့ၪလၫ့ ၦရုဘံၫ့ဖိၪ, ဒဲၦဂၭဖိၪလီၫ. 13 တၭ ဆၧအီၪလၩ့ထး လၧဂံလအၭ, ဒဲဘၫၡၫ့ ထၧၫ့ဘံၪ့ယၫ, စအီၭ အဘၩ့အမုးနီၪ, ယဖ့ၪလၫ့ စမနၭစ့ၫ အလခီၫဒီၪ့, ခးအၫဂီၭ ထၧၫ့ဘံၪ့ယၫ, ဒဲဘၫၡၫ့ ထၧၫ့ဘံၪ့ယၫ လၧအဘၪ ဆၧကိၭဝ့ၫ လၧၦအဂၩ့ဒိၪ အခးလီၫ. 14 စမနၭစ့ၫ အဖိၪခွၫ စယၫအၧၫနီၪ မၩန့ အၫဂီၭ အခး ထၧၫ့ဘံၪ့ယၫ ဖိးလၧၦဂ့ၭရှုၫရဲၫဖိၪ, ဒဲၦမၫခၭၥဲၭဖိၪ အခးနဲၩ့လဖၪနီၪတၭ, ကိၭဝ့ၫ ဘဲၫအမံၩ့ဒၪဝ့ၫ အၥိၭနီၪ ဘၫၡၫ့, ဟၫဝီၭယၫအၧၫ ထီးမုဆၫလနံၩယီၩလီၫ. 15 တၭ ယဖ့ၪလၫ့ ဂံလအၭ လၧစမၫခၧၫလီၫ. 16 တၭ ၦရုဘံၫ့ဖိၪ, ဒဲၦဂၭဖိၪနီၪ ယဖ့ၪလၫ့ယူၭ လၧဂံလအၭ ဖိးလၧထံၫအၫနၫ့ ခိၪလီၩ့ဆူၭ ဖိၭဖၫ့နီၪ, ဒဲခး လၧအနဲၩ့ထံၭ ဖိးလၧယၫဘီၭ, ၦအၫမၧၫ့ဖိၪ အခးနဲၩ့ထံၭနီၪလီၫ. 17 ဒဲဆၧပျၩ့ဖၧၩ့ဆ့, ဒဲယီၫဒၫ့, ဒဲခး လၧအနဲၩ့ထံၭ လၧခံၫ့နရ့ၭ, ဒဲဖိးလၧဆၧပျၩ့ဖၧၩ့ အမၫဆမံၭ, မၫဆမံၭထံၫဂၫ့ လၧအၭၡဒီၭပံစဂၫ အခၪ့ထံၭ လၧမုထၪ့လခီၫ, 18 အဆၧၫ့အထီထီးနီၪ ယမၪလူၬ နၥံၪတၭ, ယစံၭ, ယဟိဝၩ နၥံၪအယွၩ ဖ့ၪလၫ့ နၥံၪ လၧခးယီၩ ဘဲၫၥိၭ နၥံၪ မိမၩန့ဝ့ၫလီၫ. နၥံၪ မိဘၪလ့ၩခၫ့ဂၬ ဆၧအီၪလၧနၥံၪအစူၪဝဲၩ လၧနၥံၪ အထၧၫ့ဖုဝဲ ၦအံၫစရ့လၭဖိၪ အမ့ၬယၫ, ကယဲ ၦၥုၭဖိၪ ထီးအလူၬလီၫ. 19 အ့ၪမွဲ နၥံၪအဖိၪအမၫ, ဒဲနၥံၪအဖိၪဒံၩဖိၪၥၪ, ဒဲနၥံၪ အဆၧဖိၪဆၧဎါအဒိၩ့, (ယၥ့ၪယၫ လၧနၥံၪ အဆၧဖိၪဆၧဎါၥံၪ အီၪအၪ,) မိအီၪဘၪ လၧနၥံၪအဒိၩ့ အတဝၫ့ အဖၧၩ့ လၧယဖ့ၪလၫ့ယူၭ နၥံၪယူၭ, 20 ထီးယဟိဝၩ ဒုၭအီၪပွံၭ နၥံၪအထၧၫ့ဖုဝဲ, ဘဲၫနၥံၪဝ့ၫ အၥိၭ, ဒဲအဝ့ၫၥံၪ မၩန့ ခး လၧယဟိဝၩ နၥံၪအယွၩ ဖ့ၪလၫ့ လၧထံၫယီၫဒၫ့ ဝါလခီၫလီၫ. ထီးနီၪလဖၧၫ့ နၥံၪ မိဂဲၫထဲၩ့ထဲၩ့ဘၪ လဂၩလၧအဆၧန့ၥၫ, လဂၩလၧအဆၧန့ၥၫ လၧယဖ့ၪလၫ့ယူၭ နၥံၪယူၭလီၫ. 21 အဆၧၫ့အထီထီးနီၪ ယမၪလူၬ စယီရှုၫအ့ၫတၭ, ယ စံၭ, နမ့ၬၥၪ ဒၪဘၪယူၭ ကယဲ ဆၧလၧယဟိဝၩ နၥံၪအယွၩ မၩယူၭ စဎွၩ နံၫဂၩနီၪယူၭ, ယဟိဝၩ မိမၩ ကယဲ ဘၩ့မုး ထီးနခၫ့ဂၬ ဘဲၫနီၪၥိၭလီၫ. 22 ထီးၥၭမဲၪ အဝ့ၫၥံၪ လဂ့ၩ, အဂဲးဘဲၫယီၩ ယဟိဝၩ နၥံၪအယွၩ မိဒုၭၥုၭ လၧနၥံၪ အဂးလီၫ. 23 အဆၧၫ့အထီထီးနီၪ ယအၪ့ကံၩ့အၪ့ယၫ ယဟိဝၩ တၭ, 24 ယစံၭ, ယဟိဝၩ ယွၩဧ့, နဒုၭနဲၪၥၫ့ နဆၧဒိၪ, နစူၪဆီၪ့ လၧနၡၩလီၫ. အဂဲးဘဲၫယီၩ ယွၩ လၧမူၭခိၪ မွဲဂ့ၩ, လၧဂၪ့ခိၪ မွဲဂ့ၩ, လၧအမၩဆၧၥ့ၪ ဘဲၫနမၩဆၧ အၥိၭ, ဘဲၫနစီၩ့နမၩ့ အၥိၭနီၪ အီၪဝ့ၫမွဲ ပလၫလဂၩလဲၪ. 25 ဒုၭခၫ့ဂၬယၧၩ, ဒဲဒုၭဒၪဘၪယၧၩ, လၧထံၫၥံၪခးၥံၪ အဂ့ၩ လၧအအီၪ လၧယီၫဒၫ့ ဝါလခီၫ, ခိၪလီၩ့ ထိၩ့ချိၬ ဂ့ၩလဖျိၪ့နီၪ, လ့ၭဘနၧၫ့ ဒၪလ့ၬနီၪဆံၭ. 26 မွဲလါနၫ့ ယဟိဝၩ ၥၭထၪ့ယၧၩ လၧနၥံၪ အကၠီၩ့တၭ, ခိၭနၪ ယလူအ့ၬ; တၭ ယဟိဝၩ စံၭယၧၩ, အၪယူၭ လၧနဂးယူၭ, လၧဆၧလမံၩ့နီၪ အဂဲးအကၠီၪ့, ချဲၩ့လၧၩ့ လၧယၧၩ လဂ့ၩ, 27 လ့ၩထၪ့ဘၭ လၧပံစဂၫ အဒၩ့ခိၪတၭ, ကျဲၪ့ထၪ့ နမ့ၬ လၧမုနုၬ, ဒဲလၧမုဖၩ, ဒဲလၧမုခံၫ့, ဒဲလၧမုထၪ့တၭ, ယိဆၧ လၧနမ့ၬၥၪဆံၭ. 28 အဂဲးဘဲၫယီၩ နခၫ့ဂၬဘၪ ယီၫဒၫ့နီၪ အ့ၬ; အ့ၪမွဲ မၪလူၬ စယီရှုၫအ့ၫ, ဒဲဒုၭဆီၪ့ထၪ့ အဂဲးအဘၭ, ဒဲပဂၨၪထၪ့ အခဲၫ့ဆံၭ. အဂဲးဘဲၫယီၩ အဝ့ၫဒၪနီၪ မိခၫ့ဂၬဆၧ လၧၦခမျၧးယီၩ အမ့ၬယၫတၭ, မိဒုၭမၩန့ဝ့ၫ လၧထံၫၥံၪခးၥံၪ လၧနမိဒၪဘၪလီၫ. 29 တၭ ပအီၪလၧခိၪလီၩ့ဆူၭ လၧဘ့ၭ၁ပံအီၫ အမ့ၬယၫလီၫ. 

1 အခိးမွဲဘိၩ့နဲၪ့ယီၩ, အံၫစရ့လၭဧ့, ခိၭနၪ ဆၧမၪလူၬ ဒဲဆၧစ့ၩရၫ့လဖၪ လၧယၥီၪ့လိၪ နၥံၪ လၧနၥံၪ မိထီးန့ဝ့ၫ အဂဲးဆံၭ. ဘဲၫၥိၭ နၥံၪ မိမၧၫ့, ဒဲလ့ၩနုၬ, ဒဲမၩန့ ခး လၧယဟိဝၩ နၥံၪအဖါလဖၪအယွၩ ဖ့ၪလၫ့ လၧနၥံၪ အဂးလီၫ. 2 မွဲနၥံၪ ထီးမၩအၪထၪ့ ဆၧချဲၩ့ လၧယမၪလူၬ နၥံၪ လဂ့ၩ; ဒဲနၥံၪ ထီးမၩန့ခွံၬဆၧ လၧအဝ့ၫ လဂ့ၩ; ဘဲၫၥိၭ နၥံၪ မိထီးန့ ယဟိဝၩ နၥံၪအယွၩ အဆၧမၪလူၬလဖၪ လၧယမၪလူၬ နၥံၪလီၫ. 3 ဆၧလၧယဟိဝၩ မၩဝ့ၫ လၧဘၫအလၭပံအီၫ အကၠီၩ့နီၪ, နၥံၪအမ့ၬၥၪ ဒၪဘၪယူၭ, အဂဲးဘဲၫယီၩ ကယဲ ၦလၧအလ့ၩဖိၬ ဘၫအလၭ ပံအီၫ အခဲၫ့ ထီးအလူၬနီၪ ယဟိဝၩ နယွၩ မၩဂၭဂီၩ့ခွံၬယူၭဝ့ၫ လၧနၥံၪအကျၩယူၭ, 4 အ့ၪမွဲ နၥံၪ လၧအဖီၪ့ထၬ ယဟိဝၩ နၥံၪအယွၩနီၪ, မၧၫ့ဒံၭ ကိၭဂၩဒ့ၭ လၧမုဆၫလနံၩယီၩလီၫ. 5 ယိခွါ, ယၥီၪ့လိၪ နၥံၪ လၧဆၧမၪလူၬ, ဒဲဆၧစ့ၩရၫ့, ဘဲၫယဟိဝၩ မၪလူၬယၧၩ အၥိၭနီၪ, ဘဲၫၥိၭ နၥံၪ မိမၩ ဘဲၫနီၪ လၧခးဖၧၩ့ ထီးနၥံၪ လ့ၩမၩန့ဝ့ၫလီၫ. 6 ထီးန့တၭ မၩဆံၭ; အဂဲးဘဲၫယီၩ အဝ့ၫနီၪ မွဲနၥံၪ အဆၧကိၪ့ၥ့ၪကိၪ့ဘၪ, ဒဲနၥံၪ အၥုၪ့ဆၭအၥၭဆၭ, လၧၦဆၨၩလဖၪ အမ့ၬယၫ, လၧအမိနါဂၧၫ့ ဆၧမၪလူၬ ထီးအလူၬနီၪတၭ, မိစံၭဝ့ၫ, မွဲမၬ ၦခမျၧးအဒိၪ အအၪယီၩ မွဲၦလဆၨၩ လၧအကိၪ့ဆၧၥ့ၪ ကိၪ့ဆၧဘၪ ဒဲအၥုၪ့ဆၭအၥၭဆၭလီၫ. 7 အဂဲးဘဲၫယီၩ ၦလဆၨၩဒိၪဝ့ၫ, လၧအယွၩ အီၪဘူၭဝ့ၫ ဒဲန့ၫဎီၩ့ လၧယဟိဝၩ ပယွၩ လၧကယဲ ဆၧလၧပကိၭထၪ့ လၧပဂးတၭ, မွဲၦလဆၨၩလဲၪ. 8 ၦလဆၨၩဒိၪဝ့ၫ လၧအအီၪ လၧဆၧမၪလူၬ ဒဲဆၧစ့ၩရၫ့တီၩ, ဘဲၫကယဲ ဆၧၥီၪ့ဆၧၥၫ့ လၧယအီၪက့ၪလၩ့ လၧနၥံၪ အမ့ၬယၫ လၧမုဆၫလနံၩယီၩ အၥိၭနီၪ, မွဲၦလဆၨၩလဲၪ. 9 အ့ၪမွဲ ထီးလၩ့နၥၭဆံၭ, ခိၭ နၥၭ လၩ့ထံးလၩ့ဆ့ၭ ဆံၭ, ဘဲၫၥိၭ နၥံၪ ထီးၥၭနၪ့ဆၧ လၧနမ့ၬၥၪ ဒၪဘၪယူၭ, ဒဲဘဲၫၥိၭ အထီးစဲၪ့ထၪ့ခွံၬ လၧနၥၭ လဆိၩဒၪနၧၩ လဂ့ၩ; 10 အ့ၪမွဲ ဒုၭၥ့ၪယၫ အဝ့ၫၥံၪ လၧနဖိၪခွၫ အဖိၪခွၫလဖၪနီၪဆံၭ. မုနံၩ လၧနၥံၪ ဆၧၫ့ထုၪ့ လၧဟိရ့ၭ အဖၧၩ့ လၧယဟိဝၩ နၥံၪအယွၩ အမ့ၬယၫ ထီးယဟိဝၩစံၭ ယၧၩ, ဒုၭအီၪကီၪ့ ၦခမျၧး လၧယဂးဆံၭ, ယမိဒုၭနါဂၧၫ့ အဝ့ၫၥံၪ လၧယလူယထၫ, ဘဲၫၥိၭ အမိမၩလိၪ ဆၧၥၭမဲၪယၧၩ လဆိၩဒၪဝ့ၫ လၧအအီၪမၧၫ့ဝ့ၫ လၧဂၪ့ခိၪချိၫ့, ဒဲလၧအမိၥီၪ့လိၪ အဖိၪအလံၩနီၪလီၫ. 11 တၭ နၥံၪ ၥုၭဘူၭ နၥံၪအၥၭ ဒဲဆၧၫ့ထုၪ့ လၧခိၪလီၩ့နီၪ အခၪ့ထံၭ တၭ, ခိၪလီၩ့နီၪ ခဲၩထၪ့ လၧမ့ၪ ထီၩ့လၧမူၭခိၪ အၥၭခံဖၧၩ့တၭ, ဆၧခံၭ ဒဲဆၧအုၪ့ ဒဲဆၧခံၭၥၧၫ့လီၫ. 12 တၭ ယဟိဝၩ ချဲၩ့ဆၧ လၧနၥံၪ လၧမ့ၪအကျၩလီၫ. နၥံၪ နါဂၧၫ့ ဆၧချဲၩ့အၥီၫတၭ; အ့ၪမွဲ ဆၧအခံးအဂၩ့ၥံၪ ဒၪဘၪ အ့ၬ, န့ၫ ဆၧအၥီၫဂၧၫ့ထၪ့နီၪလီၫ. 13 တၭ အဝ့ၫဒၪ ဒုၭနဲၪ နၥံၪ လၧအဆၧအုၩ့လၩ့ လၧအမၪလူၬ လၧနၥံၪ မိဘၪ ထီးန့နီၪ, ဆၧမၪလူၬဆံၫထံၪ, ဒဲအကွ့ၭဝ့ၫ လၧလိးပၪ နံၫဘံၪ့ အလီၩ့လီၫ. 14 တၭ အဆၧၫ့အထီထီးနီၪ ယဟိဝၩ မၪလူၬယၧၩ, ဘဲၫၥိၭ ယမိၥီၪ့လိၪ ဆၧမၪလူၬ, ဒဲဆၧစ့ၩရၫ့လဖၪ လၧနၥံၪ မိဘၪထီးန့ လၧခးဖၧၩ့ ထီးနၥံၪ မိခၫ့ဂၬ မၩန့ဝ့ၫလီၫ. 15 အခိးမွဲ ထီးလၩ့နၥံၪအၥၭ လၩ့ထံးလၩ့ဆ့ၭ ဆံၭ, အဂဲးဘဲၫယီၩ မုလနံၩ လၧယဟိဝၩ ချဲၩ့ဆၧ လၧနၥံၪ လၧဟိရ့ၭ အလီၩ့ လၧမ့ၪအကျၩနီၪ, နၥံၪ ဒၪဘၪ ဆၧအခံးအဂၩ့ နးမံၩ့အ့ၬ; 16 နၥံၪ မိမၩစံၪစၪ ဘၪခိၬ နၥံၪအၥၭ, ဒဲမၩ ဆၧဂၩ့ဆၧဖၪ့ လမံၩ့မံၩ့ လၧနၥံၪ အဂး, ၦခွၫအဂၩ့ မွဲဂ့ၩ, ၦမုၪအဂၩ့ မွဲဂ့ၩ, 17 ဆၧဖိၪဆၧဎါ လၧဂၪ့ခိၪချိၫ့ အဂၩ့မွဲဂ့ၩ, ထိၪဖိၪလံၪဖိၪ လၧအယူၩဝ့ၫ လၧဆၧဖိၭဖၫ့ လမံၩ့မံၩ့ အဂၩ့ မွဲဂ့ၩ, 18 ဆၧစွၩ လၧဂၪ့ခိၪ လမံၩ့မံၩ့ အဂၩ့ မွဲဂ့ၩ, ဒ့ၪၥံၪယၪၥံၪ လၧအအီၪဝ့ၫ လၧထံၫကျၩ လၧဂၪ့ခိၪ အဖၫ့လၬ လမံၩ့မံၩ့ အဂၩ့ မွဲဂ့ၩ, နၥံၪ မိမၩ ဘၪခိၬ ဆၧစိၭဖျၩအၥၭ လၩ့ဂၬ လၧဆၧလမံၩ့မံၩ့ နီၪလီၫ. 19 ဘၪလဘၪ နမိကျဲၪ့ထၪ့ ဘၪခိၬ နမ့ၬ လၧမူၭခိၪတၭ, ထီးန ဒၪဘၪ မု, ဒဲလၩ, ဒဲၡၪၥံၪဖီၫၥံၪ, မူၭခိၪအၥုၭမု ထီးအလူၬတၭ, နမိဘၪ ဘၪခိၬ ဆၧအၪ့လီၫနၧၩ ဘဲၫၥိၭ နမိဘၩထၪ့ဝ့ၫ, ဒဲမၩ အဆၧလီၫ. ဆၧလဖၪနီၪ ယဟိဝၩ နယွၩ အၪ့နၩ့ဖၭ ဖ့ၪလၫ့ ကယဲ ၦအဆၨၩလဖၪ လၧအအီၪဝ့ၫ လၧမူၭခိၪ ထၧၫ့ဘံၪ့ယၫ အဖၫ့လၬလီၫ. 20 အ့ၪမွဲ ယဟိဝၩ မၩန့ထၪ့ခွံၬ နၥံၪ, ဒဲဂဲၫဆိၬထၪ့ခွံၬ နၥံၪ လၧဖံၫ့ချၪထၭ အဖၧၩ့နီၪ, လၧအံဇံၭ ဒၪလ့ၬ ဘဲၫၥိၭ နၥံၪ မိကဲၪထၪ့ ဆၧန့ၥၫ လၧအဂး, ဘဲၫလၧမုဆၫလနံၩယီၩ အၥိၭနီၪလီၫ. 21 လၧနီၪအမ့ၬယၫ ယဟိဝၩအၥၭထၪ့ယၧၩ လၧနၥံၪ အကၠီၩ့တၭ, ဆိၪလၩ့အၥၭ လၧယ လခၫ့ဂၬဘၪ ယီၫဒၫ့, ဒဲလၧယ လလ့ၩနုၬဘၪ ထံၫၥံၪခးၥံၪအဂ့ၩနီၪ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫအဂးလီၫ. 22 တၭ ယဝ့ၫဒၪယီၩ, ယဘၪၥံၫ လၧခးယီၩလီၫ. ယခၫ့ဂၬဘၪ ယီၫဒၫ့အ့ၬ; အ့ၪမွဲ နၥံၪ မိခၫ့ဂၬ ဒဲမၩန့ ထံၫၥံၪခးၥံၪ အဂ့ၩလဘံၪ့နီၪလီၫ. 23 ထီးလၩ့နၥံၪအၥၭ ဘဲၫၥိၭ နၥံၪ ထီးၥၭနၪ့ ယဟိဝၩ နၥံၪအယွၩ အဆၧအုၩ့လၩ့ လၧနၥံၪ လဂ့ၩ, တၭ ထီးတဲၩ့ ဆၧဂၩ့စိၭဖျၩအၥၭ လၧဆၧလၩ့ဂၬ လၧဆၧလမံၩ့မံၩ့ လၧယဟိဝၩ နယွၩ မၪလူၬ ပဒၩ့ထၬနၧၩ လၧအဂဲးနီၪ လဂ့ၩ. 24 အဂဲးဘဲၫယီၩ ယဟိဝၩ နယွၩနီၪ မွဲမ့ၪအၪ့ဆၧ တၭ, မွဲယွၩ လၧအၥၭကဲၪ့ဆၧ လဂၩလီၫ. 25 ထီးန အ့ၪထၪ့ဖိၪ, ဒဲနဖိၪလဖၪအဖိၪ အီၪ, ဒဲအီၪယူၭ လၧအခးဖၧၩ့ ယံၬတၭ, မၩစံၪစၪဆၧ ဒဲတဲၩ့ ဆၧဂၩ့စိၭဖျၩအၥၭ လၩ့ဂၬ လၧဆၧလမံၩ့မံၩ့, ဒဲမၩ ဆၧအၧၩ့ လၧယဟိဝၩ နယွၩ အမ့ၬယၫ လၧအထိၪဂဲၩ အၥၭထၪ့ တၭ, 26 ယဒုၭထိး မူၭခိၪ ဒဲဂၪ့ခိၪအၥၭ လၧနၥံၪအဂး လၧမုဆၫလနံၩယီၩ, လၧနၥံၪ မိဂၭဂီၩ့ ချဲၫ့ချံၭ တၡါ လၧထံၫၥံၪခးၥံၪ ထီးနၥံၪ အ့ၪခၫ့ဂၬ ယီၫဒၫ့ လၧနၥံၪ မိမၩန့ဘၪဝ့ၫအဖၧၩ့လီၫ. နၥံၪ ထုၭထီၫထၪ့ဘၪ နၥံၪ အနံၩအၥၫ့အ့ၬ, မွဲနၥံၪ မိထီၩ့ လၧဆၧဂၭဂီၩ့ဂၭစၪ တၡါလီၫ. 27 ယဟိဝၩ မိဒုၭလၩ့မုလၩ့ဖၭ နၥံၪ လၧၦဆၨၩဂူၫဂၩလဖၪ အကျၩတၭ, နၥံၪ မိအီၪလၩ့ထး ၡၩခိၬဂၩ လၧၦဆၨၩလဖၪအကျၩ, ထီးဒၪအလး လၧယဟိဝၩ မိၥိၫ့နၥံၪ လီၫ. 28 ထီးနီၪ နၥံၪ မိမၩ ယွၩၥံၪ အဆၧမၩ, ယွၩ လၧၦတဲၩ့ဝ့ၫ လၧအစူၪလဖၪ လၧၥံၪ့ၥံၪဝၪၥံၪ, ဒဲလိးၥံၪလဲၫ့ၥံၪ, လၧအလဒၪဘၪဆၧ, ဒဲလနါဂၧၫ့ဘၪဆၧ, ဒဲလအၪ့ဘၪဆၧ, ဒဲလနၧၫ့ဘၪဆၧလီၫ. 29 မွဲလါနၫ့ န အ့ၪအၪ့ဎၬန့ ယဟိဝၩ နယွၩ ထီးနီၪတၭ, ထီးန အ့ၪအၪ့ဎၬ အဝ့ၫ လၧနၥၭ ထၧၫ့ဖျိၪ့ယၫ ဒဲလၧနၥၭၡီၩ့ ထီးအလူၬတၭ, နမိဒၪဘၪ နဝ့ၫလီၫ. 30 ထီးန အ့ၪဘၪ ဆၧခိဆၧဝီၩ, ဒဲဆၧနီၪလဖၪ ထီးအလူၬ ဘၪနၧၩ, လၧမုနံၩ လၧခဲၫ့ လၧယၫလဖၪတၭ, န အ့ၪကၠၪလီၩ့နၥၭ လၧယဟိဝၩ နယွၩ, ဒဲခိၭနၪ အလူတၭ, 31 (အဂဲးဘဲၫယီၩ ယဟိဝၩ နယွၩ မွဲယွၩ လၧအယၫ့ၥၭဆၧ လဂၩ,) အဝ့ၫ လ့ၩဒၪနၧၩအ့ၬ; ဒဲမၩဂၭဂီၩ့နၧၩအ့ၬ; တၭမွဲ အၥၭနၪ့ နဖါလဖၪ အဆၧအုၩ့လၩ့ လၧအဆိၪလၩ့အၥၭ လၧအဝ့ၫဒၪဆ့အ့ၬ. 32 အဂဲးဘဲၫယီၩ အၪ့စၪ့လါ မုနံၩမုနၩ လၧအခၪ့ထံၭ, လၧအအီၪယူၭ လၧနလချုၭ အီၪဒံၭဘၪ လၧမုလနံၩ လၧယွၩ မၩကဲၪထၪ့ ၦၡၩ လၧဂၪ့ခိၪချိၫ့တၭ, အၪ့စၪ့ဆၧ လၧမူၭခိၪအယီၩလခီၫ ဒဲဖိးလၧမူၭခိၪအနီၪလခီၫ, ဆၧမၩအၥၭ ဘဲၫဆၧဒိၪလမံၩ့ယီၩ အၥိၭ, ဆၧနါဂၧၫ့ဆၧ ဘဲၫအဝ့ၫနီၪ အၥိၭ အီၪဆ့ဧၪ, 33 မွဲၦခမျၧး နါဂၧၫ့ ယွၩအလူချဲၩ့ဆၧ လၧမ့ၪအကျၩ, ဘဲၫနနါဂၧၫ့ အၥိၭနီၪ, ဒဲမၧၫ့ဝ့ၫဆ့ဧၪ. 34 တၭ ယွၩလခီၫ မွဲအမၩန့ၫ ၦလဆၨၩ လၧအနၫ့ဆါ အဂး လၧၦလဆၨၩအဂူၫဂၩ အကျၩနီၪ, မၩခွါဝ့ၫ လၧဆၧမၩခွါၥံၪ, လၧဆၧမၩနဲၪ့လၩ့လၭ, ဒဲဆၧလၩ့လိလၩ့လၭ, လၧဆၧဒုၭၥုၭ, ဒဲလၧအစူၪဆီၪ့, ဒဲလၧအစူၪယၩ့ထၪ့အၥၭ, ဒဲလၧၥၭမဲၪဆၧအလးဖၭဒိၪ ဘဲၫကယဲ ဆၧလၧယဟိဝၩ နၥံၪအယွၩ မၩ လၧနၥံၪ အဂး လၧအံဇံၭ အဖၧၩ့ လၧနၥံၪ အမ့ၬယၫ အၥိၭနီၪဆ့ဧၪ. 35 ဆၧဒုၭနဲၪနၧၩ ဘဲၫၥိၭ နမိၥ့ၪယၫ လၧယဟိဝၩမွဲ ယွၩလီၫ. အ့ၪလမွဲဘၪ အဝ့ၫဒၪတၭ, ယွၩအဂူၫဂၩ အီၪအ့ၬ. 36 အဝ့ၫဒၪ ဒုၭနါဂၧၫ့နၧၩ လၧအလူ လၧမူၭခိၪ ဘဲၫၥိၭ အမိၥီၪ့ထဲၩ့နၧၩတၭ, လၧဂၪ့ခိၪချိၫ့ယီၩ ဒုၭနဲၪနၧၩ လၧအမ့ၪဖၭဒိၪတၭ, နနါဂၧၫ့ အလူ လၧအဂဲၫထၪ့ လၧမ့ၪအကျၩနီၪလီၫ. 37 မွဲအအဲၪ နဖါလဖၪ အကၠီၩ့တၭ, ရွံန့ အဝ့ၫၥံၪ အချံၫအၥၪ လၧအဝ့ၫၥံၪ အလးခဲၫ့နီၪတၭ, ဒုၭစဲၪ့ထၪ့ခွံၬနၧၩ လၧအံဇံၭ လၧအမ့ၬယၫ လၧအစီၩ့ဒိၪ အမၩ့ဒိၪ, ဘဲၫၥိၭ အမိနၫ့ထၪ့ခွံၬ ၦဆၨၩလဖၪ ဒိၪနဲၪ့ ဒဲဆီၪ့နဲၪ့နၧၩဒံၭ, လၧနမ့ၬယၫ, 38 ဘဲၫၥိၭ အမိဒုၭလ့ၩနုၬ နၧၩ, ဘဲၫၥိၭ အမိဖ့ၪလၫ့နၧၩ လၧထံၫၥံၪခးၥံၪ လၧဆၧန့ၥၫ အဂး, ဘဲၫလၧမုဆၫလနံၩယီၩ အၥိၭနီၪလီၫ. 39 မၩအၥၭဘဲၫနီၪတၭ, ၥ့ၪယၫ လၧမုဆၫလနံၩယီၩ, ဒဲဆီၫ့မီၪ့ လၧနၥၭခံဖၧၩ့ လၧယဟိဝၩမွဲ ယွၩ လၧမူၭခိၪနီၪ, ဒဲလၧဂၪ့ခိၪလၬနီၪဆံၭ. အဂူၫဂၩ အီၪအ့ၬ. 40 တၭ နမိဘၪ ထီးန့ အ၁နိၫလဖၪ, ဒဲအဆၧမၪလူၬလဖၪ လၧယမၪလူၬ နၧၩ လၧမုဆၫလနံၩယီၩ, ဘဲၫၥိၭ ဆၧမိဂ့ၩထၪ့ လၧနဂး, ဒဲလၧနဖိၪနလံၩ လၧနလးခဲၫ့ အဂး, ဒဲဘဲၫၥိၭ မိမၩအၪထၪ့ နမုနံၩ လၧခးဖၧၩ့ လၧယဟိဝၩ နယွၩ ဖ့ၪလၫ့ နၧၩ လၩ့ဆိၩလၩ့ကၠၪလီၫ. 41 ထီးနီၪလဖၧၫ့ စမိစ့ၭ အၪ့နၩ့ဖၭ ဒိၩ့ ၥၧၫ့ဒိၩ့ လၧယီၫဒၫ့အယီၩလခီၫ လၧမုထၪ့လခီၫ, 42 ဘဲၫၥိၭ ၦမၩၥံၫဆၧ, ၦလၧအမၩၥံၫ ၦလၧအနဲၩ့ထံၭ လၧအမၩၥံၫရှုၭဆၧ အကၠီၩ့တၭ, လမ့ၬလဲၩဝဲၩဘၪဝ့ၫ လဂၩနီၪ, မိစဲၪ့ဝ့ၫ ထီးနီၪတၭ; ဘဲၫၥိၭ အမိစဲၪ့နုၬ လၧဒိၩ့ လဖျိၪ့ဖျိၪ့နီၪတၭ, မိမၧၫ့ဝ့ၫလီၫ, 43 ဘံဇၧၫ လၧၡါမုနၧၫ့ဖၫ, လၧဆၧပျၩ့ဖၧၩ့ လၧၦရုဘံၫ့ဖိၪ အခးဖၧၩ့ လဖျိၪ့, ဒဲရၫမီၭ လၧဂံလအၭ အဖၧၩ့ ဘၪဆဲၫ့ လၧၦဂၭဖိၪ လဖျိၪ့, ဒဲဂိလၫ့ လၧဘၫၡၫ့ အဖၧၩ့ ဘၪဆဲၫ့ လၧၦမနၭစ့ၫဖိၪ လဖျိၪ့လီၫ. 44 အယီၩမွဲ ဆၧၥီၪ့ဆၧၥၫ့ လၧစမိစ့ၭ အီၪက့ၪလၩ့ဝ့ၫ လၧၦအံၫစရ့လၭဖိၪ အမ့ၬယၫလီၫ. 45 အယီၩမွဲ ဆၧထိးအၥၭ, ဒဲဆၧမၪလူၬ, ဒဲဆၧစ့ၩရၫ့ လၧစမိစ့ၭ လီၩဘၪ ၦအံၫစရ့လၭဖိၪ လၧအစဲၪ့ထၪ့ခွံၬ လၧအံဇံၭ အလးခဲၫ့နီၪ, 46 အီၪဝ့ၫ လၧယီၫဒၫ့အယီၩလခီၫ လၧခိၪလီၩ့ဆူၭ အဖၧၩ့ ဆဲၫဎၩ့ လၧဘ့ၭ၁ပံအီၫ, လၧၦအၫမိၫဖိၪ အစဎွၩ စဲဟၫ့ အခးဖၧၩ့, ၦလၧအအီၪဝ့ၫ လၧဟ့ၭၡဘၫ့ လၧစမိစ့ၭ ဒဲၦအံၫစရ့လၭဖိၪ ကျီၪ့ခွံၬ လၧအစဲၪ့ထၪ့ခွံၬ လၧအံဇံၭ အလးခဲၫ့နီၪလီၫ. 47 တၭ အဝ့ၫၥံၪ မၩန့ အခး, ဒဲဘၫၡၫ့ အစဎွၩ အီၭ အခး, ၦအၫမိၫဖိၪ အစဎွၩ နံၫဂၩ လၧအအီၪ လၧယီၫဒၫ့အယီၩလခီၫ လၧမုထၪ့လခီၫ, 48 လၧအရိအၧၫ လၧအအီၪ လၧထံၫ အၫနၫ့ အနဲၩ့ ဖိးလၧခိၪလီၩ့ ဇံအိၫ့ လၧအမွဲ ဟၧမၧၫ့, 49 လၧယီၫဒၫ့ အယီၩလခီၫ လၧဆၧပျၩ့ဖၧၩ့ ထၧၫ့ဘံၪ့ယၫ ဖိးလၧဆၧပျၩ့ဖၧၩ့ အမၫဆမံၭ လၧအၫၡဒီၭပံစဂၫ အခၪ့ထံၭလီၫ. 

1 စမိစ့ၭ ကိၭန့ ၦအံၫစရ့လၭ ထီးအလူၬတၭ, စံၭအဝ့ၫၥံၪ, အံၫစရ့လၭဧ့, ဆၧမၪလူၬလဖၪ ဒဲဆၧစ့ၩရၫ့လဖၪ လၧယချဲၩ့ လၧနၥံၪအနါဖၧၩ့ လၧမုဆၫလနံၩယီၩ, ဘဲၫၥိၭ နၥံၪ မိမၩလိၪဝ့ၫ, ဒဲထီးန့ဝ့ၫ, ဒဲမၩဝ့ၫနီၪ ခိၭနၪ နၥံၪဝ့ၫဆံၭ. 2 ယဟိဝၩ ပယွၩ မၩ ဆၧအုၩ့လၩ့ လၧပၥိၭ လၧဟိရ့ၭ အလီၩ့လီၫ. 3 ယဟိဝၩ မၩ ဆၧအုၩ့လၩ့နီၪ လၧပဖါလဖၪမွဲအ့ၬ; မွဲလၧပၧၩ, ၦလၧအအီၪမၧၫ့ဒံၭ လၧမုဆၫလနံၩယီၩ ထီးအလူၬလီၫ. 4 ယဟိဝၩ ချဲၩ့ဆၧ လၧအယိဆၧၫ့ယၫ နၥံၪ, လၧခိၪလီၩ့ခိၪ, လၧမ့ၪအကျၩ, နီၪ, 5 (အဆၧၫ့အထီထီးနီၪ ယဝ့ၫဒၪယီၩ ယဆၧၫ့ထုၪ့ လၧယဟိဝၩ ဒဲနၥံၪ အဘိၩ့ဆၧၩ့, ဘဲၫၥိၭ ယမိဒုၭၥ့ၪယၫ နၥံၪ လၧယဟိဝၩ အလူအထၫလီၫ. အဂဲးဘဲၫယီၩ နၥံၪ ၥၭမဲၪဆၧ လၧမ့ၪ အကၠီၩ့တၭ, နၥံၪ လ့ၩထၪ့ဘၭ ခိၪလီၩ့အ့ၬ.) စံၭဝ့ၫဒၪ, 6 ယဝ့ၫဒၪယီၩ ယမွဲ ယဟိဝၩ နယွၩ လၧအဒုၭစဲၪ့ထၪ့ခွံၬနၧၩ လၧအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့လီၫ. 7 အ့ၪလမွဲဘၪယၧၩတၭ, ထီး အီၪလၧနယွၩဂူၫဂၩလဖၪ နးဂၩလဂ့ၩ. 8 ထီးတဲၩ့ ဆၧဂၩ့ဆၧဖၪ့ လၧနဂး လဂ့ၩ, ဆၧအီၪ လၧမူၭခိၪထၭ မွဲဂ့ၩ, ဆၧအီၪ လၧဂၪ့ခိၪချိၫ့ မွဲဂ့ၩ, ဆၧအီၪ လၧထံၫကျၩ လၧဂၪ့ခိၪအဖၫ့လၬ မွဲဂ့ၩ, ထီးတဲၩ့ အခံးအဂၩ့ လၧနဂး နးမံၩ့လဂ့ၩ, 9 ထီးဘၩထၪ့ လဂ့ၩ, ထီးမၩ အဆၧ လဂ့ၩ, အဂဲးဘဲၫယီၩ ယဝ့ၫဒၪ ယဟိဝၩ နယွၩယီၩ, ယမွဲ ယွၩ လၧအၥၭကဲၪ့ဆၧ လၧအဒုၭအီၪထၪ့ ဖါလဖၪ အဆၧဒဲၩဘၭ လၧဖိၪလဖၪ အလီၩ့ ထီၩ့လၩ့ လၧၦၥၭဂဲၫ့ယၧၩ ၥၧၫ့ဆိၩလဆိၩ, ဒဲလံဆိၩလဆိၩ, 10 ဒဲလၧဆၧမၩခိးမၩတၩ ၦအထီၫ့လဖၪ, လၧၦလၧအအဲၪ ယၧၩ, ဒဲထီးန့ ယဆၧမၪလူၬလဖၪနီၪလီၫ. 11 ထီးကိၭထၪ့ ယဟိဝၩ နယွၩအမံၩ့ ပျီၩပျီၩ လဂ့ၩ; အဂဲးဘဲၫယီၩ ၦလၧအကိၭထၪ့အမံၩ့ ပျီၩပျီၩနီၪ, ယဟိဝၩ အီၪက့ၪဝ့ၫ ဘဲၫၦလၧအဆၧဒဲၩဘၭ လအီၪဘၪနီၪ မွဲအ့ၬ. 12 ထီးန့ မးၥံၫအနံၩ ဘဲၫနမိအီၪက့ၪဆံၫ့ဎံၪဝ့ၫ အၥိၭနီၪ, ဘဲၫယဟိဝၩ နယွၩ မၪလူၬနၧၩ အၥိၭနီၪဆံၭ. 13 နမိမၩဘၪဆၧ ဎူၫနံၩတၭ, မၩ နဆၧမၩ ထီးအလူၬလီၫ. 14 အ့ၪမွဲ နွ့ၫနံၩလနံၩနီၪ မွဲယဟိဝၩ နယွၩ အမးၥံၫအနံၩလီၫ. နဝ့ၫဒၪ မွဲဂ့ၩ, နဖိၪခွၫ မွဲဂ့ၩ, နဖိၪမုၪ မွဲဂ့ၩ, နဎီးနၡၩခွၫ မွဲဂ့ၩ, နဎီးနၡၩမုၪ မွဲဂ့ၩ, နချီ မွဲဂ့ၩ, နကၥ့ၪယီၩ့ မွဲဂ့ၩ, နဆၧဖိၪဆၧဎါအဒိၩ့ မွဲဂ့ၩ, ၦလခီၫဘၩ့မုးဖိၪ လၧအအီၪ လၧနတရၫ့အဖၧၩ့ မွဲဂ့ၩ, ထီးမၩဆၧ နးမံၩ့လဂ့ၩ, ဘဲၫၥိၭ နဎီးနၡၩခွၫ, ဒဲနဎီးနၡၩအမုၪ မိအီၪပွံၭ ဘဲၫနၧၩအၥိၭ အဂဲးလီၫ. 15 နၪ့ထၪ့ထဲၩ့ လၧနမွဲ ဆၧအဎီးအၡၩ လၧခးအံဇံၭ အဖၧၩ့တၭ, ယဟိဝၩ နယွၩ ဒုၭစဲၪ့ထၪ့ခွံၬ နၧၩ ထီးနီၪ လၧအစူၪဆီၪ့, ဒဲအယၩ့ထၪ့အၥၭနီၪဆံၭ, မၩအၥၭဘဲၫနီၪတၭ ယဟိဝၩ နယွၩ မၪလူၬနၧၩ လၧနမိဘၪထီးန့ မးၥံၫအနံၩလီၫ. 16 ဘဲၫယဟိဝၩ ယွၩ မၪလူၬနၧၩ အၥိၭနီၪ, ဘဲၫၥိၭ နမုနံၩလဖၪ မိအၪထၪ့, ဒဲဆၧမိဂ့ၩထၪ့ လၧနဂး, လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩတၭ, ယူၭယၪ့ နမိနဖါ ဆံၭ. 17 ထီးမၩၥံၫ ၦၡၩ လဂ့ၩ. 18 ထီးအဲၪဘိၩ့မၫ အဲၪဘိၩ့ဝၩ လဂ့ၩ. 19 ထီးအၪ့ဂူၪဆၧ လဂ့ၩ. 20 ထီးထိးနၥၭ လၧဆၧကဘျံၭကဘျၪ ထၫ့ဒုၪဒၩ ၦလၧနနဲၩ့ထံၭ လဂ့ၩ. 21 ထီးဆိၫ့န့ဘၪ ၦလၧနနဲၩ့ထံၭအမၫ လဂ့ၩ, ၦလၧနနဲၩ့ထံၭအဂံၪ့ မွဲဂ့ၩ, အဆံၬအနၩ မွဲဂ့ၩ, အဎီးအၡၩခွၫ မွဲဂ့ၩ, အဎီးအၡၩမုၪ မွဲဂ့ၩ, အချီ မွဲဂ့ၩ, အကၥ့ၪယီၩ့ မွဲဂ့ၩ, ထီးဒၪ ၦလၧနနဲၩ့ထံၭ အဆၧလမံၩ့မံၩ့ မွဲဂ့ၩ, ထီးၥၭကွံၩ လဂ့ၩ. 22 ဆၧချဲၩ့လဖၪနီၪ ယဟိဝၩ ချဲၩ့ လၧနၥံၪ အဆၧအီၪကီၪ့ ထီးအလူၬ လၧခိၪလီၩ့ခိၪ, လၧမ့ၪအကျၩ, လၧဆၧအုၪ့ ဒဲဆၧခံၭၥၧၫ့ အကျၩ လၧအလူဖၭဒိၪလီၫ. တၭ အီၪက့ၪ အၪနဲၪ့ အနီၪ မွဲအ့ၬ. ကွ့ၭဝ့ၫ လၧလိးပၪ နံၫဘံၪ့ အလီၩ့တၭ, ဖ့ၪလၫ့ဝ့ၫ လၧယၧၩလီၫ. 23 တၭ ထီးနၥံၪ နါဂၧၫ့ ဆၧၥီၫ လၧဆၧခံၭကျၩတၭ, (အဂဲးဘဲၫယီၩ ခိၪလီၩ့ ခဲၩထၪ့ လၧမ့ၪ,) ဆၧမၩအၥၭ လၧန ဂဲၫဘူၭ လၧယၧၩ, အဒီၪ့လဖၪအခိၪ ထီးအလူၬ, ဒဲနၥံၪ အၥုၪ့က့ၭၥၭၡါလဖၪ, 24 တၭ နၥံၪစံၭ, ယိခွါ, ယဟိဝၩ ပယွၩ နဲၪဖျီၪထၪ့ယူၭ အလၩအဖၩ့ ဒဲအဆၧဒိၪ လၧပမ့ၬယၫယူၭတၭ, ပနါဂၧၫ့ယူၭ အလူ လၧအဂဲၫထၪ့ လၧမ့ၪကျၩယူၭ, ပဒၪဘၪယူၭ လၧမုဆၫလနံၩယီၩ လၧယွၩ ချဲၩ့ဆၧ လၧၦၡၩတၭ, ၦၡၩနီၪ မၧၫ့ဒံၭလီၫ. 25 မၩအၥၭဘဲၫနီၪတၭ ဘိၩ့နဲၪ့ယီၩ, ပမိၥံၫ မွဲဘၪလဲၪ; အဂဲးဘဲၫယီၩ မ့ၪဖၭဒိၪယီၩ မိအၪ့ခွံၬပၧၩလီၫ. ပ အ့ၪနါဂၧၫ့ဒံၭ ယဟိဝၩ ပယွၩအလူတၭ, ပမိၥံၫ ပဝ့ၫလီၫ. 26 အဂဲးဘဲၫယီၩ လၧကယဲ ဆၧယၪအကျၩနီၪ, ၦနါဂၧၫ့ ယွၩမၧၫ့ဝ့ၫလဂၩ အလူချဲၩ့ဆၧ လၧမ့ၪအကျၩ ဘဲၫပဝ့ၫဒၪ အၥိၭ, ဒဲမၧၫ့ဝ့ၫနီၪ မွဲၦလဂၩလဲၪ. 27 လ့ၩဘူၭနဝ့ၫ, ဒဲခိၭနၪ ကယဲ ဆၧလၧယဟိဝၩ ပယွၩ မိစံၭတၭ, လီၩထဲၩ့ပၧၩ လၧကယဲ ဆၧလၧယဟိဝၩ ပယွၩ မိချဲၩ့ဆၧ လၧနၧၩတၭ, ပမိခိၭနၪ, ဒဲမၩ ပဝ့ၫဆ့လီၫ. 28 ထီးနၥံၪ ချဲၩ့ဆၧ လၧယၧၩတၭ, ယဟိဝၩ နါဂၧၫ့ နၥံၪ အဆၧချဲၩ့အၥီၫနီၪ, ယဟိဝၩစံၭယၧၩ, ယနါဂၧၫ့ယူၭ ၦခမျၧး အဆၧချဲၩ့အၥီၫ လၧအချဲၩ့ဆၧ လၧနၧၩယူၭ, ကယဲ ဆၧလၧအစံၭယူၭ ထီးအလူၬနီၪ, မွဲအဂ့ၩလီၫ. 29 မွဲအဝ့ၫၥံၪ အီၪလါ လၧအၥၭယီၫ လၧအဖၧၩ့ လၧအမိၥၭမဲၪယၧၩ, ဒဲထီးန့ ယဆၧမၪလူၬ ထီးအလူၬ ကိၭမုနံၩ ကိၭမုနၩဒ့ၭဆံၭ! မွဲဘဲၫၥိၭ ဆၧမိဂ့ၩထၪ့ လၧအဝ့ၫၥံၪ အဂး, ဒဲလၧအဖိၪအလံၩ အဂး အဆိၩဆိၩအကၠၪကၠၪ နီၪလီၫ. 30 လ့ၩဘီၪ, စံၭအဝ့ၫၥံၪ, ထဲၩ့ထဲၩ့ဒီၭ လၧနၥံၪ အတဲၩလဖၪ အဖၧၩ့ဆံၭ, 31 အ့ၪမွဲ နနၫ့ဆါဒၪနဝ့ၫ ဆၧၫ့ထုၪ့ နဝ့ၫ လၧယနဲၩ့ထံၭယီၩဘီၪ; တၭ ယမိလီၩဘၪ နၧၩ လၧဆၧမၪလူၬ, ဒဲ၁နိၫလဖၪ, ဒဲဆၧစ့ၩရၫ့လဖၪ ထီးအလူၬ လၧနမိၥီၪ့လိၪ အဝ့ၫၥံၪ, ဘဲၫၥိၭ အမိထီးန့ဝ့ၫ လၧအခးဖၧၩ့ လၧယမိဖ့ၪလၫ့ အဝ့ၫၥံၪ လၧဆၧန့ၥၫ အဂးလီၫ. 32 တၭ နၥံၪ မိဘၪထီးန့ ဘဲၫၥိၭ နၥံၪ မိမၩဆၧ, ဘဲၫယဟိဝၩ နၥံၪအယွၩ မၪလူၬ နၥံၪ အၥိၭနီၪဆံၭ. လၧစူၪထွ့ၪ မွဲဂ့ၩ, လၧစူၪစ့ၪ မွဲဂ့ၩ, ထီးကၠၪပဲၩနၥံၪဝ့ၫ လဂ့ၩ. 33 နၥံၪ မိဘၪလ့ၩဖိၬ ကယဲ ဖၧၩ့ၥၭၥံၪ လၧယဟိဝၩ နၥံၪအယွၩ မၪလူၬ နၥံၪ ထီးအလူၬလီၫ. မွဲဘဲၫနီၪၥိၭ နၥံၪ မိမၧၫ့, ဒဲဆၧမိဂ့ၩထၪ့ လၧနၥံၪ အဂး, တၭ နၥံၪ မိမၩအၪထၪ့ နၥံၪအနံၩအၥၫ့ လၧနၥံၪ မိမၩန့ဝ့ၫလီၫ. 

1 တၭ အယီၩမွဲ ဆၧမၪလူၬၥံၪ, ဒဲ၁နိၫၥံၪ, ဒဲဆၧစ့ၩရၫ့ၥံၪ လၧယဟိဝၩ နၥံၪအယွၩနီၪ မၪလူၬ လၧယမိဘၪၥီၪ့လိၪ နၥံၪ, ဘဲၫၥိၭ နၥံၪ မိထီးန့ဝ့ၫ လၧခးဖၧၩ့ ထီးနၥံၪ လ့ၩမၩန့ဝ့ၫ, 2 ဘဲၫၥိၭ နမိၥၭမဲၪ ယဟိဝၩ နယွၩ လၧနမိ ထီးန့ ကယဲအ၁နိၫလဖၪ ဒဲအဆၧမၪလူၬလဖၪ လၧယမၪလူၬနၧၩ, နဝ့ၫဒၪ, ဒဲနဖိၪခွၫ, ဒဲနဖိၪခွၫ အဖိၪခွၫ, လဆိၩဒၪနၧၩ, ဒဲလၧနနံၩနၥၫ့လဖၪ မိအၪထၪ့ အဂဲးလီၫ. 3 အခိးမွဲဘဲၫနီၪတၭ, ခိၭနၪ အံၫစရ့လၭဧ့; ထီးန့ ဘဲၫၥိၭ နမိမၩဝ့ၫ, ဘဲၫၥိၭ ဆၧမိဂ့ၩထၪ့ လၧနဂး, ဒဲဘဲၫၥိၭ နၥံၪ မိအၪထၪ့ အၪအၪလ့ၬ, ဘဲၫယဟိဝၩ နဖါလဖၪအယွၩ စံၭဝဲၩနၧၩ အၥိၭ, လၧခးဖၧၩ့ လၧအယွၩလၩ့ဝ့ၫ လၧဆၧနူထံၫ ဒဲန့ၫစၩ့လီၫ. 4 ခိၭနၪဆံၭ, အံၫစရ့လၭဧ့, ယဟိဝၩ ပယွၩနီၪ, မွဲယဟိဝၩ လဂၩဎးလီၫ. 5 တၭ နဘၪအဲၪ ယဟိဝၩ နယွၩ လၧနၥၭ ထၧၫ့ဖျိၪယၫ, ဒဲလၧနၥၭၡီၩ့ ထီးအလူၬ, ဒဲလၧနဂဲးနဘၭ ထီးအလူၬလီၫ. 6 တၭ ဆၧချဲၩ့လဖၪနီၪ လၧယမၪလူၬနၧၩ လၧမုဆၫလနံၩယီၩ မိဘၪအီၪ လၧနၥၭခံဖၧၩ့နီၪလီၫ. 7 နဘၪၥီၪ့ထဲၩ့ၥၫ့ထဲၩ့ဆီၪ့ နဖိၪနလံၩ လၧဆၧမၪလူၬလဖၪနီၪတၭ, ထီးနဆၧၫ့နၩ့ လၧနဂံၪ့ဖၧၩ့, ဒဲထီးနလ့ၩဆၧ လၧဖၧၩ့ၥၭနီၪ, ဒဲထီးန မံၫနၩ့, ဒဲထီးန ဂဲထုၪ့တၭ, နမိဘၪ ချဲၩ့ဆၧ လၧအဂဲးအကၠီၪ့နီၪလီၫ. 8 နဘၪခဲး နစူၪ လၧဆၧနီၪလဖၪ, လၧဆၧမၩနဲၪ့ အဂးတၭ, ဆၧမိကဲၪထၪ့ ဆၧကွ့ၭနဲၪ့ လၧနမ့ၬၥၪ အဘိၩ့ဆၧၩ့တၭ, 9 နမိဘၪကွ့ၭဝ့ၫ လၧဂံၪ့ထုၪ့ အလီၩ့ ဒဲလၧနတရၫ့ အလီၩ့လီၫ. 10 တၭ ဆၧမိမၩအၥၭ ထီးယဟိဝၩ နယွၩ မိဒုၭလ့ၩနုၬ နၧၩ လၧခးဖၧၩ့ လၧအဆိၪလၩ့အၥၭ လၧနဖါလဖၪ, လၧစအၫဘြဟၫ့, ဒဲစအံစၭ, ဒဲစယၫကူၭ လၧအမိဖ့ၪလၫ့နၧၩ ဒိၩ့ဖၭဒိၪ ဒဲဂ့ၩဝ့ၫလဖၪ, လၧနလမၩကဲၪထၪ့ဘၪ, 11 ဒဲဂံၪ့လဖၪ ဎွ့ၩ လၧဆၧဂ့ၩ လၧနလမၩဎွ့ၩဘၪ, ဒဲထံၫဖၧၩ့ ဘၪ ဆၧခုၪ့လၩ့ဝ့ၫ, လၧနလခုၪ့လၩ့ဘၪ, ဒဲစဘံၭမုအလး, ဒဲအလဲအိၫ့ လၧနလၥုၪ့လၩ့ဘၪ ထီးနအၪ့ဘျဲၩအၪ့ အဘိၩ့ဘၭတၭ, 12 ထီးလၩ့နၥၭ ဘဲၫၥိၭ နထီးၥၭနၪ့ ယဟိဝၩ လၧအဒုၭစဲၪ့ထၪ့ခွံၬနၧၩ လၧခးအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့နီၪ လဂ့ၩ, 13 နမိဘၪၥၭမဲၪ ယဟိဝၩ နယွၩ ဒဲမၩန့ၫ အဝ့ၫနီၪအဆၧ, ဒဲဆိၪလၩ့နၥၭ လၧအမံၩ့လီၫ. 14 ထီးလ့ၩဖိၬ ယွၩအဂူၫဂၩ အခဲၫ့, ၦခမျၧး လၧအအီၪဝၬဖီၩ့ နၥံၪအယွၩလဖၪနီၪ လဂ့ၩ. 15 (အဂဲးဘဲၫယီၩ, ယဟိဝၩ နယွၩနီၪ မွဲယွၩ လၧအၥၭကဲၪ့ဆၧ လဂၩ လၧနၥံၪအကျၩ,) ယဟိဝၩ နယွၩ အၥၭထၪ့ မိခဲၩထၪ့ ဘၪခိၬ နၧၩ, ဒဲမိမၩဂၭဂီၩ့ ဘၪခိၬ နၧၩ လၧဂၪ့ခိၪချိၫ့လီၫ. 16 ထီးမၩခွါ ယဟိဝၩ နယွၩ, ဘဲၫနၥံၪ မၩခွါဝ့ၫ လၧမၭစၫ အဖၧၩ့ အၥိၭနီၪ လဂ့ၩ. 17 နၥံၪဘၪ ထီးန့ တၡါ ယဟိဝၩ နၥံၪအယွၩ အဆၧမၪလူၬလဖၪ, ဒဲအဆၧထိးအၥၭလဖၪ, ဒဲအ၁နိၫလဖၪ လၧယမၪလူၬယူၭ နၧၩလီၫ. 18 တၭ နဘၪမၩဆၧ လၧအတီၩ, ဒဲအဂ့ၩ လၧယဟိဝၩ အမ့ၬယၫ, ဘဲၫၥိၭ ဆၧမိဂ့ၩထၪ့ လၧနဂး, ဒဲဘဲၫၥိၭ နမိလ့ၩနုၬ ဒဲမၩန့ ခးအဂ့ၩ လၧယဟိဝၩ ဆိၪလၩ့အၥၭ လၧနဖါလဖၪ, 19 လၧအမိနၫ့ထၪ့ခွံၬ နဒုၪနဒၩ ထီးအလူၬ လၧနမ့ၬယၫ, ဘဲၫယဟိဝၩ ချဲၩ့ဆၧ အၥိၭနီၪလီၫ. 20 လၧခဲၫ့ထဲၩ့ ထီးနဖိၪခွၫ အ့ၪအၪ့စၪ့နၧၩတၭ, စံၭဝ့ၫ, ဆၧထိးအၥၭ ဒဲဆၧမၪလူၬလဖၪ, ဒဲဆၧစ့ၩရၫ့လဖၪ လၧယဟိဝၩ ပယွၩ မၪလူၬ နၥံၪနီၪ မွဲဘဲၫၥ့ၪလဲၪနီၪတၭ; 21 နမိဘၪစံၭ နဖိၪခွၫ, ပမွဲယူၭ ဖၫရိၫ အဎီးအၡၩလဖၪ လၧအံဇံၭ အဖၧၩ့; တၭ ယဟိဝၩ ဒုၭစဲၪ့ထၪ့ခွံၬပၧၩ လၧအံဇံၭ အဖၧၩ့ လၧအစူၪဆီၪ့လီၫ. 22 တၭ ယဟိဝၩ ဖ့ၪလၫ့ ဆၧမၩနဲၪ့လၩ့လၭ, ဒဲဆၧလၩ့လိလၩ့လၭ လၧအဒိၪအအၧၩ့နီၪ လၧအံဇံၭ အဖၫ့ခိၪ, လၧဖၫရိၫ အလီၩ့, ဒဲလၧအၡၩဂံၪ့ဖိၪ အလီၩ့နီၪ လၧပမ့ၬယၫလီၫ. 23 တၭ အဝ့ၫ ဒုၭစဲၪ့ထၪ့ခွံၬပၧၩ ထီးနီၪ ဘဲၫၥိၭ အမိဒုၭလ့ၩနုၬပၧၩ, ဘဲၫၥိၭ အမိဖ့ၪလၫ့ပၧၩ လၧထံၫၥံၪခးၥံၪ လၧအဆိၪလၩ့အၥၭ လၧပဖါလဖၪ အဂဲးအကၠီၪ့လီၫ. 24 တၭ ယဟိဝၩ မၪလူၬ ပၧၩ ဘဲၫၥိၭ ပမိထီးန့ ဆၧမၪလူၬလဖၪ ထီးအလူၬ, ဘဲၫၥိၭ ပမိၥၭမဲၪ ယဟိဝၩ ပယွၩ လၧပဆၧဂ့ၩ အဂး ကိၭမုနံၩ ကိၭမုနၩဒ့ၭ, ဘဲၫၥိၭ အမိဒုၭမၧၫ့ထၪ့ဒံၭပၧၩ, ဘဲၫ လၧမုဆၫလနံၩယီၩ အၥိၭနီၪလီၫ. 25 တၭ ပ အ့ၪထီးလၩ့ ပၥၭ ဘဲၫၥိၭ ပမိထီးန့ ကယဲ ဆၧမၪလူၬ ထီးအလူၬနီၪ လၧယဟိဝၩ ပယွၩ အမ့ၬယၫ, ဘဲၫအမၪလူၬပၧၩ အၥိၭနီၪတၭ, မွဲအမိကဲၪထၪ့ ဆၧတီၩဆၧလီၩ့ လၧပဂး လီၫ. 

၅ မိစ့ၭ Deuteronomy 7 

1 ထီးယဟိဝၩ နယွၩ မိဒုၭလ့ၩနုၬနၧၩ လၧခးဖၧၩ့ ထီးနလ့ၩမၩန့ဝ့ၫ, ဒဲနၫ့ထၪ့ခွံၬ ၦအၪဆၨၩ လၧနမ့ၬယၫ, ၦဟံၥၭဖိၪ, ဒဲၦဂၧဂၫဖိၪ, ဒဲၦအၫမိၫဖိၪ, ဒဲၦကၫနအၫ့ဖိၪ, ဒဲၦပံရ့ၭဖိၪ, ဒဲၦဟံဝဲၫဖိၪ, ဒဲၦယ့ဘုၫဖိၪ, ၦနွ့ၫဆၨၩ ဒိၪနဲၪ့ ဆီၪ့နဲၪ့နၧၩဒံၭ, 2 တၭ ထီးယဟိဝၩ နယွၩနီၪ မိဖ့ၪလၫ့ခွံၬဝ့ၫ လၧနမ့ၬယၫတၭ, နမိဘၪကျီၪ့ခွံၬဝ့ၫ, မၩဂၭဂီၩ့ခွံၬဝ့ၫ လူၬထူၬဆံၫ့ဘၩ့လီၫ. ဆၧအုၩ့လၩ့ လမံၩ့မံၩ့နီၪ နဘၪအုၩ့လၩ့ လၧအဝ့ၫၥံၪ အၥိၭ လဂ့ၩတၭ, န ဘၪယၫ့ၥၭ အဝ့ၫၥံၪ လဂ့ၩ; 3 တၭ ထီးအီၪဎုၬလိၬနၥံၪအၥၭ လၧအဝ့ၫၥံၪ လဂ့ၩ. နဖိၪမုၪနီၪ ထီးဖ့ၪလၫ့ လၧအဝ့ၫဒၪ အဖိၪခွၫ လဂ့ၩ, ဒဲအဝ့ၫဒၪအဖိၪမုၪနီၪ ထီးမၩန့ဘၪ လၧနဖိၪခွၫအမၫ အဂး လဂ့ၩ. 4 အဂဲးဘဲၫယီၩ မိဒုၭကၠၪခွံၬ နဖိၪခွၫအၥၭ လၧအဖိၬ ယခဲၫ့, ဘဲၫၥိၭ အမိမၩ ယွၩအဂူၫဂၩလဖၪ အဆၧတၭ, ယဟိဝၩအၥၭထၪ့ မိခဲၩထၪ့ဘၪ နၥံၪ, ဒဲမိမၩဂၭဂီၩ့ခွံၬရှုၭ နၧၩလီၫ. 5 အ့ၪမွဲ နၥံၪ မိဘၪမၩ အဝ့ၫၥံၪ ဘဲၫယီၩ, နၥံၪ ဘၪမၩဂၭဂီၩ့ခွံၬ အဆၧလုလး, ဒဲမၩခါခွံၬ အဆၧဂၩ့လဖၪ, ဒဲခူၬခွံၬ အၡ့ရိၫၥံၪ, ဒဲဆူၭထၪ့ခွံၬ အဆၧဂၩ့စိၭဖျၩအၥၭလဖၪ လၧမ့ၪလီၫ. 6 အဂဲးဘဲၫယီၩ နမွဲ ၦဆံၫ့ဎံၪလဆၨၩ လၧယဟိဝၩ နယွၩ အဂးလီၫ. ယဟိဝၩ နယွၩ ရွံန့နၧၩ, ဘဲၫၥိၭ နမိကဲၪထၪ့ ၦလဆၨၩ လၧအလၩ့မဲၩဒၪဆၧ လၧအဂး, လၧၦကိၭဆၨၩဒ့ၭ လၧဂၪ့ခိၪချိၫ့ အဖၫ့ခိၪလီၫ. 7 မွဲနၥံၪ အၪနဲၪ့ ၦဆၨၩဂူၫဂၩလဖၪ အကၠီၩ့နီၪ, ဘၪ ယဟိဝၩအၥၭ လၧနၥံၪ, ဒဲရွံန့ နၥံၪ မွဲအ့ၬ, အဂဲးဘဲၫယီၩ နၥံၪ ၡၩနဲၪ့ ၦဆၨၩဂူၫဂၩ ထီးအလူၬဒံၭလီၫ. 8 အ့ၪမွဲ လၧယဟိဝၩ အဲၪ နၥံၪ အကၠီၩ့တၭ, မွဲအထီးန့ အဆၧဆိၪ လၧအဆိၪလၩ့အၥၭ လၧနၥံၪအဖါလဖၪတၭ, ယဟိဝၩ ဒုၭစဲၪ့ထၪ့ခွံၬ နၥံၪ လၧအစူၪဆီၪ့, ဒဲဎွ့ၩန့ထဲၩ့ နၥံၪ လၧဆၧအဎီးအၡၩ အဂံၪ့ဖၧၩ့ လၧအံဇံၭ အစဎွၩ ဖၫရိၫ အစူၪဖၧၩ့ လီၫ. 9 အခိးမွဲ ၥ့ၪယၫနဝ့ၫ လၧယဟိဝၩ နယွၩနီၪ အဝ့ၫဒၪမွဲ ယွၩလီၫ. ယွၩ လၧအလူတီၩ, လၧအထီးန့ ဆၧအုၩ့လၩ့ ဒဲဆၧယၫ့ၥၭ လၧၦလၧအအဲၪဝ့ၫ, ဒဲထီးန့ အဆၧမၪလူၬလဖၪနီၪ ထီၩ့လၩ့ လၧၦအဆိၩ လထီၫ့လီၫ. 10 ဒဲဖ့ၪလၫ့ထဲၩ့ ဆၧလၧၦလၧအၥၭဂဲၫ့ဝ့ၫ လၧအဝ့ၫၥံၪ အမ့ၬယၫ, ဘဲၫၥိၭ အမိမၩဂၭဂီၩ့ခွံၬဝ့ၫလီၫ. တၭ အၥၭလၩ့ဆါထဲၩ့ လၧၦလၧအၥၭဂဲၫ့ဝ့ၫနီၪအ့ၬ, မိဖ့ၪလၫ့ထဲၩ့ဆၧ လၧအဝ့ၫၥံၪ အမ့ၬယၫလီၫ. 11 မၩအၥၭဘဲၫနီၪတၭ, နဘၪထီးန့ ဆၧမၪလူၬလဖၪ, ဒဲ၁နိၫလဖၪ ဒဲဆၧစ့ၩရၫ့လဖၪ လၧယမၪလူၬနၧၩ လၧမုဆၫလနံၩယီၩ လၧနဘၪ မၩနဝ့ၫလီၫ. 12 ဆၧမိမၩအၥၭ လၧနၥံၪ အ့ၪခိၭနၪ ဆၧစ့ၩရၫ့လဖၪယီၩ, ဒဲထီးန့ ဒဲမၩဝ့ၫတၭ, ယဟိဝၩ နယွၩနီၪ မိထီးန့ ဆၧအုၩ့လၩ့ ဒဲဆၧအခိးအတၩ လၧနဂး လၧအဆိၪလၩ့အၥၭ လၧနဖါလဖၪလီၫ. 13 ဒဲမိအဲၪနၧၩ, ဒဲဆိၪဂ့ၩနၧၩ, ဒဲမၩအၪထၪ့နၧၩလီၫ. တၭမွဲ အမိဆိၪဂ့ၩ နဒၧၩ့လး အၥၪ, ဒဲဂၪ့ခိၪ အဆၧၥၪ, နဘုၪၥံၪဂူၫၥံၪ, ဒဲနစဘံၭထံၫ, ဒဲနၥိၪ, ချီၥံၪအဆၧ အၪထၪ့, ဒဲနၥိၪအဆၧ အၪထၪ့ လၧထံၫၥံၪခးၥံၪ အဖၧၩ့ လၧအဆိၪလၩ့အၥၭ လၧနဖါလဖၪ လၧအမိဖ့ၪလၫ့နၧၩလီၫ. 14 နမိဘၪ ဆၧဆိၪဂ့ၩနၧၩ လၧၦဆၨၩ ထီးအလူၬ အဖၫ့ခိၪလီၫ. ၦမုၪမွဲဂ့ၩ, ၦခွၫမွဲဂ့ၩ, အထူၬဖိၪ လၧနၥံၪအကျၩ မွဲဂ့ၩ, လၧနၥံၪ အဆၧဖိၪဆၧဎါအဒိၩ့ အကျၩမွဲဂ့ၩ, အီၪဘၪအ့ၬ. 15 တၭ ယဟိဝၩ မိဒုၭစဲၪ့ထၪ့ခွံၬ ကယဲ ဆၧစူၭဆၧဆၫ ထီးအလူၬ လၧနအီၪ, ဒဲအံဇံၭ အဆၧစူၭဆၧဆၫ အအၧၩ့အၥၫ့ လၧနၥ့ၪယၫနီၪ အီၪက့ၪဝ့ၫ လၧကယဲ ၦလၧအမ့ၬလဲၩနၧၩ အလီၩ့ လခီၫနီၪလီၫ. 16 တၭ နဘၪမၩဂၭဂီၩ့လူၬခွံၬ ကယဲ ၦဆၨၩ လၧယဟိဝၩ နယွၩ မိဖ့ၪလၫ့နၧၩ ထီးအလူၬလီၫ. နမ့ၬၥၪ မိယၫ့ၥၭဘၪ အဝ့ၫၥံၪအ့ၬ; ဒဲနမၩဘၪ အဝ့ၫၥံၪ အယွၩလဖၪ အဆၧအ့ၬ. အဂဲးဘဲၫယီၩ ဆၧနီၪ မိကဲၪထၪ့ ဆၧဖျံၩခွၩ့ လၧနဂးလီၫ. 17 န အ့ၪစံၭ လၧနၥၭခံဖၧၩ့နီၪ, ၦဆၨၩလဖၪယီၩ အၪနဲၪ့ယၧၩဒံၭ, ယနၫ့ထၪ့ခွံၬ မိၥ့ၪ ဘဲၫၥ့ၪလဲၪနီၪတၭ, 18 ထီးၥၭမဲၪ အဝ့ၫၥံၪ လဂ့ၩ, နဘၪနၪ့ထၪ့ထဲၩ့ တၡါ ဆၧလၧယဟိဝၩ နယွၩ မၩ လၧဖၫရိၫ ဒဲၦအံဇံၭဖိၪ ထီးအလူၬ, 19 ဆၧမၩခွါဖၭဒိၪၥံၪ လၧနမ့ၬၥၪ ဒၪဘၪ, ဒဲဆၧလၩ့လၭ အဆၧမၩနဲၪ့, ဒဲဆၧလၩ့လိလၩ့လၭ, ဒဲဆၧအစူၪဆီၪ့, ဒဲအစူၪယၩ့ထၪ့အၥၭ လၧယဟိဝၩ နယွၩ ဒုၭစဲၪ့ထၪ့ခွံၬ နၧၩနီၪလီၫ. တၭ ယဟိဝၩ နယွၩ မိမၩ ကယဲ ၦဆၨၩ လၧနၥၭမဲၪဝ့ၫနီၪ ဘဲၫနီၪအၥိၭဆ့ လီၫ. 20 တၭ ယဟိဝၩ နယွၩ မိအၪ့မၧၫ့လၩ့ဆ့ ဖျၧၫ့ၥံၪ လၧအကျၩ ထီးၦလၧအအီၪလၩ့ထး, ဒဲအီၪက့ၪၥူၪအၥၭ လၧနမ့ၬယၫနီၪ မိထီၩ့ လၧဆၧဂၭဂီၩ့လီၫ. 21 ထီးၥၭမဲၪဆၧ လၧအဝ့ၫၥံၪ အမ့ၬယၫ လဂ့ၩ; အဂဲးဘဲၫယီၩ, ယဟိဝၩ နၥံၪအယွၩ အီၪဝ့ၫ လၧနၥံၪအကျၩ, ယွၩ လၧအဒိၪဝ့ၫ ဒဲဆၧၥၭမဲၪဖၭဒိၪအလးလီၫ. 22 တၭ ယဟိဝၩ နယွၩနီၪ မိနၫ့ထၪ့ခွံၬ ၦဆၨၩလဖၪ လၧနမ့ၬယၫ လၧလဆံၭဘၪလဆံၭလီၫ. နမၩလူၬခွံၬဝ့ၫ စီၪ့ဎးအ့ၬ. အ့ၪလမွဲဘၪဘဲၫနီၪတၭ, ဆၧဖိၪဆၧဎါ လၧမံၩ့လၬကျၩနီၪ မိအၪထၪ့ ဘၪခိၬ လၧနဖၫ့ခိၪလီၫ. 23 မွဲလါနၫ့ ယဟိဝၩ နယွၩ မိဖ့ၪလၫ့ အဝ့ၫၥံၪ လၧနစူၪဖၧၩ့, ဒဲနမိမၩဂၭဂီၩ့ခွံၬဝ့ၫ လၧဆၧမၩဂၭဂီၩ့ဖၭဒိၪ ထီးအဝ့ၫၥံၪ လူၬခွံၬဝ့ၫဒၪ လီၫ. 24 မွဲအမိဖ့ၪလၫ့ခွံၬ အဝ့ၫၥံၪ အစဎွၩ လၧနစူၪဖၧၩ့ တၭ, နဘၪမၩဂၭဂီၩ့ခွံၬ အဝ့ၫၥံၪအမံၩ့ လၧမူၭခိၪ အဖၫ့လၬလီၫ. ထီးန လမၩဂၭဂီၩ့ခွံၬဒံၭဘၪ အဝ့ၫၥံၪနီၪ, ၦဆၧၫ့ထုၪ့ လၧနမ့ၬယၫၥ့ၪ နးဂၩအ့ၬ. 25 အဝ့ၫၥံၪ အယွၩလဖၪ အဆၧဂၩ့စိၭဖျၩအၥၭလဖၪနီၪ နၥံၪ ဘၪဆူၭထၪ့ခွံၬ လၧမ့ၪလီၫ. ထီးၥၭကွံၩ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ, လၧအအီၪ လၧအလီၩ့ လဂ့ၩ, ဒဲမၩန့ဝ့ၫ လၧနဂး လဂ့ၩ, မွဲနမိဘၪ ဘၪခိၬ ဆၧဖျံၩခွၩ့ လၧအဝ့ၫၥံၪ အကၠီၩ့ လီၫ. အဂဲးဘဲၫယီၩ မွဲဆၧဘၪၥၭလိၪ လၧယဟိဝၩ နယွၩ အမ့ၬယၫလီၫ. 26 တၭ နဂဲၫဆိၬဘၪ ဆၧဘၪၥၭလိၪ လၧနဂံၪ့ဖၧၩ့အ့ၬ, နမိကဲၪထၪ့ ဘၪခိၬ ဆၧဆိၪအၧၩ့ ဘဲၫအဝ့ၫနီၪ အၥိၭလီၫ. နဘၪမ့ၬလဲၩ တၡါဝ့ၫ, ဒဲနဘၪၥၭလိၪ တၡါဝ့ၫလီၫ. အဂဲးဘဲၫယီၩ မွဲဆၧလၧအဘၪဆိၪအၧၩ့ဝ့ၫလီၫ. 

1 ကယဲ ဆၧမၪလူၬ လၧယမၪလူၬနၧၩ လၧမုဆၫလနံၩယီၩ နၥံၪ ဘၪထီးန့ ဒဲမၩ ဘဲၫၥိၭ နၥံၪ မိမၧၫ့ထၪ့, ဒဲအၪထၪ့, ဒဲလ့ၩနုၬ, ဒဲမၩန့ ထံၫၥံၪခးၥံၪ လၧယဟိဝၩ ဆိၪလၩ့အၥၭ လၧနၥံၪအဖါလဖၪ အဂဲးလီၫ. 2 တၭ နဘၪနၪ့ထၪ့ထဲၩ့ ဖၧၩ့ၥၭ ထၧၫ့ဘီၩ့ယၫ လၧယဟိဝၩ နယွၩ ဒုၭဖိၬနၧၩ အနံၪ့ လံဆံၫလဖၪယီၩ လၧၡါမုနၧၫ့ဖၫ ဘဲၫၥိၭ အမိဒုၭဆၪ့လၩ့နၥၭ, ဘဲၫၥိၭ အမိမၩခွါနၧၩ, နမိထီးန့ အဆၧမၪလူၬ, နလထီးန့ဘၪလဲၪနီၪ, ဘဲၫၥိၭ အမိၥ့ၪယၫ ဆၧအီၪ လၧနၥၭခံဖၧၩ့လီၫ. 3 တၭ အဝ့ၫဒၪ ဒုၭဆၪ့လၩ့နၥၭ, ဒဲဒုၭၥၭဝံနၥၭ, ဒဲဒုၭအၪ့နၧၩ လၧမၪ့နၫ လၧနလၥ့ၪယၫဘၪဝ့ၫ, ဒဲနဖါလဖၪ လၥ့ၪယၫဘၪဝ့ၫ, ဘဲၫၥိၭ အမိဒုၭၥ့ၪယၫနၧၩ လၧၦၡၩမၧၫ့ဝ့ၫ န့ၫကိၪလမံၩ့ မွဲအ့ၬ; မွဲထီးဒၪ ဆၧချဲၩ့ လၧအဂဲၫထၪ့ လၧယဟိဝၩ အနိၭဖၧၩ့ ကိၭထံၪဒ့ၭ အကၠီၩ့နီၪ, ၦၡၩ မၧၫ့ဝ့ၫလီၫ. 4 နကီၩ့နၥိၭ လးလံၩဝ့ၫ လၧနလီၩ့အ့ၬ, ဒဲနခၪ့ လယိၭထၪ့ဘၪ လၧအနံၪ့လံဆံၫ အထးဖၧၩ့လီၫ. 5 နဘၪၥ့ၪယၫဆ့ လၧနၥၭခံဖၧၩ့, ဘဲၫၦအၪ့ၥီၪ့ အဖိၪခွၫ အၥိၭနီၪ, ယဟိဝၩ နယွၩ အၪ့ၥီၪ့နၧၩ ဘဲၫနီၪအၥိၭလီၫ. 6 မၩအၥၭဘဲၫနီၪတၭ, နမိဘၪ ထီးန့ ယဟိဝၩ နယွၩ အဆၧမၪလူၬလဖၪ, ဘဲၫၥိၭ နမိဖိၬ အဖၧၩ့ၥၭလဖၪ, ဒဲၥၭမဲၪ အဝ့ၫဒၪ လီၫ. 7 အဂဲးဘဲၫယီၩ ယဟိဝၩ နယွၩ ဒုၭလ့ၩနုၬနၧၩ လၧထံၫၥံၪခးၥံၪ အဂ့ၩ အဖၧၩ့, ခးလဘံၪ့ အီၪလၧထံၫချိၬ, ဒဲထံၫမၧၫ့ထၪ့ဖျိၭ, ဒဲနီၪ့ လၧအထံၫထၪ့ဖျိၭ လၧခိၪလီၩ့ဆူၭ, ဒဲလၧခိၪလီၩ့ ထိၩ့ချိၬ, 8 ခးလဘံၪ့ အီၪလၧဘုၪကၠိၩ့, ဒဲဘုၪမုယီၩ, ဒဲစဘံၭမု, ဒဲချိၪ့ဒိၩ့ၥံၪ, ဒဲၥံၪ့၁လဲၩ, ခးလဘံၪ့ အီၪလၧၥံၪ့အလဲအိၫ့ အၥိၪ, ဒဲန့ၫစၩ့, 9 ခးလဘံၪ့ အီၪလၧကိၪ လၧနမိအၪ့ဘၪ လၧၫ့ဎွ့ၩလီၫ. နဆိၫ့န့ဘၪ ဆၧလမံၩ့မံၩ့ လၧအလအီၪဘၪ လၧအဖၧၩ့နီၪ နးမံၩ့အ့ၬ; ခးလဘံၪ့ လၧအလိးလဖၪ မွဲထၭ, ဒဲလၧအခိၪလီၩ့ ထိၩ့ချိၬ အဖၧၩ့နီၪ နမိခုၪ့ထၪ့န့ ထီးၥံၪၡၬၥံၪလီၫ. 10 ထီးနအၪ့ဆၧနီၪ နဘျဲၩအၪ့တၭ, နဘၪစံၭထၪ့အၪ့အူၭ ယဟိဝၩ နယွၩ လၧထံၫၥံၪခးၥံၪ အဂ့ၩ လၧအဖ့ၪလၫ့နၧၩ အကၠီၩ့နီၪလီၫ. 11 ထီးလၩ့နၥၭ ဘဲၫၥိၭ နထီးၥၭနၪ့ ယဟိဝၩ နယွၩ ဒဲလထီးန့ဘၪ အဆၧမၪလူၬလဖၪ, ဒဲအဆၧစ့ၩရၫ့လဖၪ, ဒဲအ၁နိၫလဖၪ, လၧယမၪလူၬ နၧၩ လၧမုဆၫလနံၩယီၩ လဂ့ၩ. 12 ထီးနအၪ့ဆၧတၭ ဘျဲၩအၪ့, ဒဲၥုၪ့ ဂံၪ့ၥံၪ့ @@လၧအဂ့ၩ, ဒဲအီၪလၧအဖၧၩ့; 13 ဒဲနချီၥံၪ, ဒဲနၥိၪၥံၪ နဘ့ၪၥံၪ အၪထၪ့, ဒဲနကျိၪၥံၪစ့ၩၥံၪ, ဒဲနထီၫ့ၥံၪလွ့ၫၥံၪ အၪထၪ့, ဒဲကယဲ ဆၧအီၪ လၧနစူၪဖၧၩ့ အၪထၪ့တၭ, 14 နမိအီၪက့ၪထၪ့ထီၫ ဘၪခိၬ နၥၭ, ဒဲနမိၥၭနၪ့ ဘၪခိၬ ယဟိဝၩ နယွၩ လၧအဒုၭစဲၪ့ထၪ့ခွံၬနၧၩ လၧအံဇံၭ အဖၧၩ့, လၧၦဎီးဖိၪ အဂံၪ့ဖၧၩ့, 15 ၦလၧအဒုၭလ့ၩ နၧၩ လၧၡါမုနၧၫ့ဖၫဖၭဒိၪ, အီၪလၧဆၧၥၭမဲၪအလး, ဂူစရၭ, ဒဲဆၧကဲၪ့မ့, ဒဲအလးဎဲၫ့ထၬ ထီးထံၫလအီၪဘၪ, လၧအဒုၭဂဲၫထၪ့ ထံၫ လၧနဂး လၧလိးမ့ၪ အဖၧၩ့, 16 လၧအဒုၭအၪ့နၧၩ လၧၡါမုနၧၫ့ဖၫ အဖၧၩ့ လၧမၪ့နၫ လၧနဖါလဖၪ လၥ့ၪယၫဘၪဝ့ၫ, ဘဲၫၥိၭ အမိဒုၭဆၪ့လၩ့နၥၭ, ဘဲၫအမိမၩခွါနၧၩ, ဒဲမၩဂ့ၩနၧၩ လၧနမုနံၩထုၬနီၪလီၫ. 17 တၭ နမိစံၭ ဘၪခိၬ လၧနၥၭခံဖၧၩ့, ယမၩန့ ယစူၪလးယခၪ့ခိၪယီၩ လၧယစီၩ့ယမၩ့ဒၪယဝ့ၫ ဒဲလၧယစူၪဒၪယဝ့ၫ အဂဲးဆီၪ့ အဘၭဆီၪ့ အကၠီၩ့နီၪလီၫ. 18 အ့ၪမွဲ နမိဘၪနၪ့ထၪ့ထဲၩ့ ယဟိဝၩ နယွၩလီၫ. အဂဲးဘဲၫယီၩ မွဲအဝ့ၫဒၪနီၪ ဖ့ၪလၫ့နၧၩ လၧဆၧအစီၩ့အမၩ့ လၧနမိန့ဘၪ နစူၪလးနခၪ့ခိၪ, ဘဲၫၥိၭ အမိဒုၭအီၪဂုးအီၪခၧၫ့ အဆၧအုၩ့လၩ့ လၧအဆိၪလၩ့အၥၭ လၧနဖါလဖၪ, ဘဲၫ လၧမုဆၫလနံၩယီၩ အၥိၭနီၪလီၫ. 19 တၭ န အ့ၪၥၭနၪ့ တၡါ ယဟိဝၩ နယွၩ, ဒဲဖိၬ ယွၩအဂူၫဂၩလဖၪ အခဲၫ့, ဒဲမၩ အဆၧ, ဒဲဘၩထၪ့ဝ့ၫတၭ, ယထိးယၥၭ လၧနၥံၪ အဂဲးအကၠီၪ့ လၧမုဆၫလနံၩယီၩ, လၧဆၧမိမၩအၥၭ လၧနၥံၪ မိထီၩ့ တၡါ လၧဆၧဂၭဂီၩ့ဂၭစၪလီၫ. 20 ဘဲၫၦဆၨၩလဖၪ လၧယဟိဝၩ မၩဂၭဂီၩ့ဝ့ၫ လၧနၥံၪ အမ့ၬယၫ အၥိၭနီၪ, နမိထီၩ့ လၧဆၧဂၭဂီၩ့ဂၭစၪ ဘဲၫနီၪအၥိၭလီၫ. အဂဲးဘဲၫယီၩ နၥံၪ ခိၭနၪ ယဟိဝၩ နၥံၪအယွၩ အလူအ့ၬ. 

1 ခိၭနၪဘီၪ, အံၫစရ့လၭဧ့; လၧမုဆၫလနံၩယီၩ, နမိခၫ့ဂၬ ထံၫယီၫဒၫ့, ဘဲၫၥိၭ နမိလ့ၩနုၬ မၩန့ ၦဆၨၩလဖၪ လၧအဒိၪနဲၪ့, ဒဲဆီၪ့နဲၪ့နၧၩဒံၭ, ဒိၩ့ဖၭဒိၪလဖၪ, ဒဲအခိၪဒၧၩ့ ထၪ့ဘၭ လၧမူၭခိၪလီၫ. 2 ၦခမျၧး လၧအမိၡါဒိၪ ဒဲအဂၩ့ထီၫ, ၦအၫနၭဖိၪ လၧနၥ့ၪယၫဝ့ၫ, ဒဲနနါဂၧၫ့ ၦၡၩ စံၭ, မွဲၦဆၧၫ့ထုၪ့ လၧၦအၫနၭဖိၪ အမ့ၬယၫ မိၥ့ၪ လဂၩနီၪလဲၪ. 3 တၭ လၧမုဆၫလနံၩယီၩ ၥ့ၪယၫ လၧယဟိဝၩ နယွၩ, ၦလၧအခၫ့ဂၬဝ့ၫ လၧနမ့ၬယၫနီၪ, မွဲမ့ၪ လၧအအၪ့ဆၧလီၫ. အဝ့ၫဒၪ မိမၩဂၭဂီၩ့ခွံၬဝ့ၫ, ဒဲမိဒုၭလၩ့ထံၩဖါဝ့ၫ လၧနမ့ၬယၫ; ဒဲနမိနၫ့ထၪ့ခွံၬဝ့ၫတၭ, မၩဂၭဂီၩ့ခွံၬဝ့ၫ ချဲၫ့ချံၭ, ဘဲၫယဟိဝၩ စံၭယူၭနၧၩ အၥိၭနီၪလီၫ. 4 ထီးယဟိဝၩ နယွၩ နၫ့ထၪ့ခွံၬ အဝ့ၫၥံၪ လၧနမ့ၬယၫ အလးခဲၫ့နီၪ, ထီးဆီၫ့မီၪ့ဆၧ လၧနၥၭခံဖၧၩ့, ဒဲစံၭ, မွဲလၧယဆၧတီၩဆၧလီၩ့ အကၠီၩ့တၭ, ယဟိဝၩ ဒုၭလ့ၩနုၬ မၩန့ယၧၩ လၧခးနီၪ လဂ့ၩ; အ့ၪမွဲ စံၭ, လၧၦဆၨၩလဖၪ အဆၧဒဲၩဘၭ အကၠီၩ့တၭ, ယဟိဝၩ နၫ့ထၪ့ခွံၬ အဝ့ၫၥံၪ လၧနမ့ၬယၫနီၪဆံၭ. 5 လၧနဆၧတီၩဆၧလီၩ့ အကၠီၩ့, လၧနၥုၪ့တီၩနၥၭလီၩ့ အကၠီၩ့တၭ, နလ့ၩ မၩန့ အဝ့ၫၥံၪအခး မွဲအ့ၬ; အ့ၪမွဲ လၧၦဆၨၩလဖၪ အဆၧဒဲၩဘၭ အကၠီၩ့, ယဟိဝၩ နယွၩ နၫ့ထၪ့ခွံၬ အဝ့ၫၥံၪ လၧနမ့ၬယၫ, ဘဲၫၥိၭ အမိမၩတီၩ အလူ လၧအဆိၪလၩ့အၥၭ လၧနဖါလဖၪ, စအၫဘြဟၫ့, စအံစၭ, ဒဲစယၫကူၭနီၪလီၫ. 6 မၩအၥၭဘဲၫနီၪတၭ, ၥ့ၪယၫ လၧယဟိဝၩ နယွၩ ဖ့ၪလၫ့နၧၩ လၧထံၫၥံၪခးၥံၪ အဂ့ၩ ဘဲၫယီၩ ဘဲၫၥိၭ နမိမၩန့ဝ့ၫ လၧနတီၩနလီၩ့ဒၪနဝ့ၫ အကၠီၩ့အ့ၬ. အဂဲးဘဲၫယီၩ နမွဲ ၦလၧအခိၬဆီၪ့ လဆၨၩလီၫ. 7 လၧနမၩၥၭထၪ့ ယဟိဝၩ နယွၩ လၧၡါမုနၧၫ့ဖၫနီၪ နၪ့ထၪ့ထဲၩ့ဆံၭ. ၥၭနၪ့ လဂ့ၩ. လၧမုလနံၩ လၧနၥံၪ စဲၪ့ထၪ့ခွံၬ လၧခးအံဇံၭ အဖၧၩ့ ထီးနၥံၪ ဂဲၫထီၩ့ လၧအလးယီၩတၭ, နၥံၪမွဲ ၦအပိၩ့ထၪ့ ယဟိဝၩ လဆၨၩလီၫ. 8 လၧဟိရ့ၭ အဖၧၩ့ ဒၪလ့ၬ နၥံၪ မၩၥၭထၪ့ ယဟိဝၩ ထီးယဟိဝၩ ၥၭထၪ့ နၥံၪ ထီးအမိမၩဂၭဂီၩ့ နၥံၪလီၫ. 9 ထီးယလ့ၩထၪ့ လၧခိၪလီၩ့ခိၪ, ဘဲၫၥိၭ ယမိမၩန့ လိးပၪၥံၪ, လိးပၪ ဘၪဆဲၫ့ လၧဆၧအုၩ့လၩ့ လၧနၥံၪနီၪတၭ, ယအီၪလၧခိၪလီၩ့ခိၪ အနံၩလံဆံၫ ဒဲအနၩလံဆံၫ တၭ, ယအၪ့ဘၪ ကိၪအ့ၬ, ဒဲယအီၩဘၪ ထံၫအ့ၬ. 10 တၭ ယဟိဝၩ ဖ့ၪလၫ့ယၧၩ လၧလိးပၪ နံၫဘံၪ့ ကွ့ၭအၥၭ လၧယွၩ အစူၪနိၩ့နီၪ, ဒဲဆၧအီၪလၧအလီၩ့ မွဲဘဲၫကယဲ ဆၧချဲၩ့ လၧယဟိဝၩ ချဲၩ့ဆၧ လၧနၥံၪ လၧခိၪလီၩ့ခိၪ, လၧမ့ၪကျၩ, လၧဆၧအီၪကီၪ့ အမုနံၩလနံၩ အထးဖၧၩ့ အၥိၭနီၪလီၫ. 11 ဆၧမၩအၥၭ လၧအနံၩလံဆံၫ အနၩလံဆံၫ ဖီၩ့ခွံၬတၭ, ယဟိဝၩ ဖ့ၪလၫ့ယၧၩ လၧလိးပၪ နံၫဘံၪ့, ဆၧအုၩ့လၩ့ အလိးပၪနီၪလီၫ. 12 တၭ ယဟိဝၩ စံၭယၧၩ ဂဲထုၪ့ ထဲၩ့လၩ့ခွံၬ လၧယီၩ ချဲၫ့ချဲၫ့ဘီၪ; အဂဲးဘဲၫယီၩ နၡၩခမျၧး လၧန ၥိၫ့ထၪ့ခွံၬ လၧအံဇံၭ အဖၧၩ့နီၪ မၩဘၪၥၭလိၪယူၭ အၥၭယူၭ, ကၠၪခွံၬယူၭအၥၭ လၧဖၧၩ့ၥၭ လၧယမၪလူၬဝ့ၫနီၪ ချဲၫ့ချံၭယူၭ, တဲၩ့ယူၭ ဆၧဂၩ့ၥိၫ့အၥၭ လဒုၩ လၧအဂးယူၭ. 13 ယဟိဝၩ ချဲၩ့ဆၧ လၧယၧၩတၭ စံၭဝ့ၫဒၪ, ယဒၪဘၪယူၭ ၦခမျၧးယီၩယူၭတၭ, ယိခွါ, မွဲဝ့ၫ လၧၦလၧအခိၬဆီၪ့ဝ့ၫ လဆၨၩနီၪလီၫ. 14 မၩဘူၭယၧၩ လဂ့ၩ, တၭ ယ မိမၩဂၭဂီၩ့ခွံၬ အဝ့ၫၥံၪ, ဒဲထူၭခွံၬ အမံၩ့ လၧမူၭခိၪ အဖၫ့လၬတၭ, ယမိမၩနၧၩ လၧၦလဆၨၩ ဆီၪ့နဲၪ့, ဒဲအၪနဲၪ့ အဝ့ၫၥံၪနီၪဒံၭလီၫ. 15 ယကၠၪယၥၭတၭ ယဂဲၫထဲၩ့လၩ့ လၧခိၪလီၩ့ခိၪတၭ, ခိၪလီၩ့ ခဲၩထၪ့ လၧမ့ၪတၭ, ဆၧအုၩ့လၩ့အလိးပၪ နံၫဘံၪ့ အီၪဝ့ၫ လၧယစူၪဖၧၩ့လီၫ. 16 ယယိဆၧတၭ, ယိခွါ, နၥံၪ မၩမၪဘၪယူၭ ယဟိဝၩ နၥံၪအယွၩယူၭ, နၥံၪ တဲၩ့ယူၭ ချီဖိၪ, လၧအဘၪ ဆၧၥိၫ့ဝ့ၫ လၧနၥံၪ အဂးယူၭ; ဖၧၩ့ၥၭ လၧယဟိဝၩ မၪလူၬ နၥံၪနီၪ နၥံၪ ကၠၪခွံၬယူၭ နၥံၪအၥၭ ချဲၫ့ချံၭယူၭလီၫ. 17 ယမၩန့ လိးပၪ နံၫဘံၪ့တၭ, ယခွံၬၡိၭခွံၬဝ့ၫ လၧယစူၪဖၧၩ့တၭ, မၩထ့ဖၭခွံၬ လၧနၥံၪ အမ့ၬယၫလီၫ. 18 တၭ ယထိၪလၩ့ထံၩဖါယၥၭ လၧယဟိဝၩ အမ့ၬယၫ, ဘဲၫလၧအခၪ့ထံၭ အၥိၭနီၪ, အနံၩလံဆံၫ, ဒဲအနၩလံဆံၫ, ယအၪ့ဘၪ ကိၪအ့ၬ, ဒဲယအီၩဘၪ ထံၫဆ့အ့ၬ, အဂဲးဘဲၫယီၩ မွဲလၧနၥံၪ အဆၧမၪ လၧနၥံၪမၩမၪဆၧ, လၧနၥံၪ မၩ ဆၧအၧၩ့ လၧယဟိဝၩ အမ့ၬယၫတၭ, မၩၥၭထၪ့ဝ့ၫ အကၠီၩ့နီၪလီၫ. 19 အဂဲးဘဲၫယီၩ ယ ၥၭမဲၪ ဆၧအၥၭထၪ့, ဒဲဆၧၥၭခိလူၬ လၧယဟိဝၩ ၥၭထၪ့ နၥံၪ ဘဲၫၥိၭ အမိမၩဂၭဂီၩ့ နၥံၪလီၫ. မွဲလါနၫ့ အဆၧၫ့အထီထီးနီၪ ယဟိဝၩ ခိၭနၪ ယလူဆ့လီၫ. 20 ယဟိဝၩ ၥၭထၪ့ စအၫရၧၫ့ ထီးအမိမၩဂၭဂီၩ့ဝ့ၫတၭ, ယ ဘၩဆိၪဖၪန့ စအၫရၧၫ့ အဂး လၧအဆၧၫ့အထီထီးနီၪ ဆ့လီၫ. 21 ယမၩန့ နၥံၪ အဆၧဒဲၩဘၭ, ချီဖိၪ လၧနၥံၪ တဲၩ့ဝ့ၫ လဒုၩတၭ, ယဆူၭထၪ့ခွံၬဝ့ၫ လၧမ့ၪတၭ, ယ အၪ့ထီးဝ့ၫတၭ, ယ ဂူၬဝ့ၫ ဂ့ၩဂ့ၩ ထီးအပြံၩကဒံၩ, ထီး အကဲၪထၪ့ ဆၧအမုၬတၭ, ယခွံၬၡိၭဝ့ၫ လၧထံၫချိၬဖၧၩ့ လၧအဂဲၫလၩ့ယွၩဝ့ၫ လၧခိၪလီၩ့ခိၪလီၫ. 22 တၭ နၥံၪ မၩၥၭထၪ့ ယဟိဝၩ လၧတဘံရၫ အဖၧၩ့, ဒဲလၧမၭစၫ အဖၧၩ့, ဒဲလၧကံၭဘြိၫဟၭတဝၫ အဖၧၩ့ လီၫ. 23 လၧယဟိဝၩ အၪ့မၧၫ့လၩ့ နၥံၪ စဲၪ့ထၪ့ခွံၬ လၧကၫဒ့ၭဘၫန့အၫနီၪ, စံၭဝ့ၫ, လ့ၩထၪ့ မၩန့ ခး လၧယဖ့ၪလၫ့ နၥံၪနီၪဘီၪ; တၭ နၥံၪ ပိၩ့ထၪ့ ယဟိဝၩ နၥံၪအယွၩ အဆၧမၪလူၬ, ဒဲလနဲၩဘၪဝ့ၫတၭ, လခိၭနၪဘၪ အလူ လီၫ. 24 လၧမုလနံၩ လၧယၥ့ၪယၫ နၥံၪ လံၩလံၩ ခီးဘိၩ့နဲၪ့ယီၩ, နၥံၪမွဲ ၦလၧအပိၩ့ထၪ့ ယဟိဝၩ လီၫ. 25 တၭ ယထိၪလၩ့ထံၩဖါယၥၭ လၧယဟိဝၩ အမ့ၬယၫ အနံၩလံဆံၫ, ဒဲအနၩလံဆံၫ, ဘဲၫယထိၪလၩ့ထံၩဖါ ယၥၭ လၧအခၪ့ထံၭ အၥိၭနီၪလီၫ. အဂဲးဘဲၫယီၩ ယဟိဝၩ စံၭလၧအမိမၩဂၭဂီၩ့ နၥံၪလီၫ. 26 အခိးမွဲ ယဘၩဆိၪဖၪ ယဟိဝၩတၭ, ယစံၭ, ယဟိဝၩ ယွၩဧ့, မွဲန ထီးမၩဂၭဂီၩ့ နၡၩခမျၧး, နဆၧန့ၥၫ, လၧနဎွ့ၩန့ထဲၩ့ လၧနဆၧဒိၪဆၧထီၫ, လၧနဒုၭစဲၪ့ထၪ့ခွံၬ လၧအံဇံၭ အဖၧၩ့ လၧနစူၪဆီၪ့နီၪ လဂ့ၩ. 27 နၪ့ထၪ့ထဲၩ့ နခ့ၫနၡၩ စအၫဘြဟၫ့, ဒဲစအံစၭ, ဒဲစယၫကူၭနီၪဆံၭ. ထီးယိ ၦခမျၧးယီၩ အဆၧကၪ အဆၧအၧၩ့ဆၧၥၫ့, အဆၧဒဲၩထူၬ ဆၧဒဲၩဘၭ လဂ့ၩ. 28 ၦခးဖိၪ လၧန ဒုၭစဲၪ့ထၪ့ခွံၬ ပၧၩ လၧအကျၩလဖၪနီၪ မိစံၭ ဘၪခိၬ, မွဲယဟိဝၩ ဒုၭလ့ၩနုၬ အဝ့ၫၥံၪ လၧခးဖၧၩ့ လၧအစံၭ လၧအမိဖ့ၪလၫ့ဝ့ၫ ၥ့ၪအ့ၬ; မွဲအၥၭဂဲၫ့ အဝ့ၫၥံၪတၭ, ဒုၭစဲၪ့ထၪ့ခွံၬဝ့ၫ ဘဲၫၥိၭ အမိမၩၥံၫဝ့ၫ လၧၡါမုနၧၫ့ဖၫနီၪလီၫ. 29 တၭ မွဲဝ့ၫ လၧၦၡၩခမျၧး ဒၪလ့ၬ, နဆၧန့ၥၫ လၧနဒုၭစဲၪ့ထၪ့ခွံၬ လၧနစီၩ့ဒိၪနမၩ့ဒိၪ, ဒဲလၧနစူၪယၩ့ထၪ့အၥၭ နီၪလီၫ. 

1 အဆၧၫ့အထီထီးနီၪ ယဟိဝၩ စံၭယၧၩ, တဲၩန့ လိးပၪ နံၫဘံၪ့ လၧနဂး ဘဲၫလၧအခၪ့ထံၭလဖၪ အၥိၭတၭ, ဂဲၫထၪ့ လၧယအီၪ လၧခိၪလီၩ့ခိၪတၭ, တဲၩ့ တလၫၥံၪ့ လဖျိၪ့ လၧနဂးဆံၭ. 2 တၭ ဆၧချဲၩ့ လၧအအီၪဝ့ၫ လၧလိးပၪ လၧအခၪ့ထံၭ အလီၩ့ လၧနမၩထ့ဖၭခွံၬဝ့ၫနီၪ, ယမိကွ့ၭ လၧလိးပၪ အလီၩ့တၭ, နဘၪဒုၭနုၬဝ့ၫ လၧအဖၧၩ့ နီၪလီၫ. 3 တၭ ယတဲၩ့ တလၫ လဖျိၪ့ လၧၥံၪ့ၡံၭတၫ, ယ တဲၩန့ လိးပၪ နံၫဘံၪ့ ဘဲၫလၧအခၪ့ထံၭလဖၪ အၥိၭနီၪတၭ, ယလ့ၩထၪ့ လၧခိၪလီၩ့ခိၪ အီၪလၧလိးပၪ နံၫဘံၪ့ ဘဲၫလၧအခၪ့ထံၭလဖၪ အၥိၭနီၪတၭ, ယလ့ၩထၪ့ လၧခိၪလီၩ့ခိၪ အီၪလၧလိးပၪ နံၫဘံၪ့နီၪ လၧယစူၪဖၧၩ့လီၫ. 4 တၭ ယွၩ ကွ့ၭဝ့ၫ လၧလိးပၪ အလီၩ့, ဘဲၫအကွ့ၭဆၧ လၧအခၪ့ထံၭ အၥိၭ, ဆၧမၪလူၬဆံၫထံၪ, လၧယဟိဝၩ ချဲၩ့ဆၧ လၧနၥံၪ လၧခိၪလီၩ့ခိၪ လၧမ့ၪကျၩ, လၧဆၧအီၪကီၪ့ အမုလနံၩ အထးဖၧၩ့ ဂီၩ့တၭ, ယဟိဝၩ ဖ့ၪလၫ့ လၧယစူၪဖၧၩ့လီၫ. 5 ယကၠၪယၥၭတၭ, ဂဲၫထဲၩ့လၩ့ လၧခိၪလီၩ့ခိၪ ဒဲဒုၭနုၬ လိးပၪ လၧတလၫ လၧယတဲၩ့ဝ့ၫနီၪ အဖၧၩ့တၭ, အီၪဝ့ၫထီးနီၪ, ဘဲၫယဟိဝၩ မၪလူၬယၧၩ အၥိၭနီၪလီၫ. 6 တၭ ၦအံၫစရ့လၭဖိၪ စဲၪ့ထၪ့ခွံၬဝ့ၫ လၧဘံရီၭ ဘၪဆဲၫ့ လၧၦယၫကၫ့ဖိၪ ထီၩ့လၧမိၫစံရၫ, ထီးစအၫရၧၫ့ ၥံၫဝ့ၫ အလး, ဒဲဘၪ ဆၧခုၪ့လၩ့ဘၧၩ့ခွံၬဝ့ၫ ထီးနီၪတၭ; အဖိၪခွၫ စအံၫလအ့ဇၧၫ မၩ ၦလုဆၧ အဆၧမၩ လၧအလးလီၫ. 7 အဝ့ၫၥံၪ စဲၪ့ထၪ့ခွံၬဝ့ၫ ထီးနီၪ ထီၩ့လၧဂၧၫဒဂိဒၫတၭ, လၧဂၧၫဒဂိဒၫနီၪ ထီၩ့လၧယီၭဘၪၥၫ, ခးလဘံၪ့ အီၪလၧထံၫချိၬလဖၪလီၫ. 8 အဆၧၫ့အထီထီးနီၪ ယဟိဝၩ အီၪက့ၪလၩ့မဲၩ ၦလံဝဲၫဖိၪ လဒီၪ့, ဘဲၫၥိၭ အမိဆိၬ ယဟိဝၩ အဆၧအုၩ့လၩ့ အတလၫ, ဘဲၫၥိၭ အမိဆၧၫ့ထုၪ့ လၧယဟိဝၩ အမ့ၬယၫ, ဒဲဘဲၫၥိၭ အမိမၩ အခ့ၫအၡၩ အဆၧမၩတၭ, ဘဲၫၥိၭ အမိဆိၪဂ့ၩဆၧ လၧအမံၩ့, ထီးမုဆၫလနံၩယီၩ လီၫ. 9 မၩအၥၭဘဲၫနီၪတၭ စလံဝဲၫ န့ဘၪအလး လၧဆၧန့ၥၫ လၧအထၧၫ့ဖုဝဲၥံၪ အၥိၭအ့ၬ. ယဟိဝၩ မွဲအဝ့ၫဒၪ အဆၧန့ၥၫ, ဘဲၫယဟိဝၩ နယွၩ ချဲၩ့ဝဲၩဝ့ၫ အၥိၭနီၪလီၫ. 10 ယ အီၪလၧခိၪလီၩ့ခိၪ, မၩအၥၭ ဘဲၫ လၧအခၪ့ထံၭ လဘျၩ့ အၥိၭနီၪ, အနံၩလံဆံၫ, ဒဲအနၩလံဆံၫတၭ, ယဟိဝၩ ခိၭနၪ ယလူ အဆၧၫ့အထီထီးနီၪဆ့လီၫ. ယဟိဝၩ မၩဂၭဂီၩ့နၧၩ အၥၭအီၪအ့ၬ. 11 တၭ ယဟိဝၩစံၭ ယၧၩ, ဂဲထုၪ့ လ့ၩဆၧ လၧၦခမျၧး အမ့ၬယၫ ဘဲၫၥိၭ အဝ့ၫၥံၪ မိလ့ၩနုၬ မၩန့ ခးလဘံၪ့နီၪ လၧယဆိၪလၩ့ယၥၭ လၧအဖါလဖၪ လၧယမိဖ့ၪလၫ့ အဝ့ၫၥံၪလီၫ. 12 တၭ ဘိၩ့နဲၪ့ယီၩ အံၫစရ့လၭဧ့, ဘဲၫၥိၭ နမိၥၭမဲၪ ယဟိဝၩ နယွၩ, ဘဲၫၥိၭ နမိဖိၬ အဖၧၩ့ၥၭ ထီးအလူၬ, ဒဲအဲၪဝ့ၫ, ဒဲမၩ ယဟိဝၩ နယွၩ အဆၧ လၧနၥၭ ထၧၫ့ဖျိၪ့ယၫ, ဒဲနၥၭၡီၩ့ ထီးအလူၬ, 13 ဘဲၫၥိၭ နမိထီးန့ ယဟိဝၩ အဆၧမၪလူၬ, ဒဲအ၁နိၫလဖၪ, လၧယမၪလူၬနၧၩ လၧဆၧဂ့ၩ အဂး လၧမုဆၫလနံၩယီၩ; အ့ၪလမွဲဘၪ ဆၧနီၪတၭ, မွဲယဟိဝၩ နယွၩ အၪ့ကံၩ့ဆၧ လၧနၧၩ လၧဆၧနီၪလမံၩ့လဲၪ. 14 ယိခွါ, မူၭခိၪ ဒဲအမူၭခိၪ အမူၭခိၪနီၪ, မွဲယဟိဝၩ နယွၩ အဆၧ; ဂၪ့ခိၪ ဒဲကယဲ ဆၧအီၪလၧအချိၫ့ဆ့လီၫ. 15 တၭ ဘၪ ယဟိဝၩအၥၭ လၧအအဲၪ နဖါလဖၪတၭ, ရွံန့ အချံၫအၥၪ လၧအလးခဲၫ့, နၥံၪဝ့ၫဒၪ, လၧၦဆၨၩ ထီးအလူၬ အဖၫ့ခိၪ, ဘဲၫလၧမုဆၫလနံၩယီၩ အၥိၭနီၪလီၫ. 16 အခိးမွဲ ကူၭတရံၭ နၥံၪအၥၭ အခိၪဖံၭနီၪ ဆံၭ; အီၪလၧၩ့ လၧနၥံၪအခိၬဆီၪ့ လဂ့ၩ. 17 အဂဲးဘဲၫယီၩ ယဟိဝၩ နၥံၪအယွၩနီၪ မွဲယွၩလဖၪအယွၩ, ဒဲကဆါလဖၪ အကဆါ, ယွၩဖၭဒိၪ လၧအအီၪ လၧအစီၩ့အမၩ့, ဒဲဆၧၥၭမဲၪဖၭဒိၪအလး, လၧအလယိမ့ၬဘၪ ၦၡၩ, ဒဲမၩန့ လၬဆီၪ့နီၪ ဆ့အ့ၬ. 18 မွဲအမၩဝ့ၫ လၧဆၧစ့ၩရၫ့ ၦဖိၪဎွ့ၪ, ဒဲၦမုၪမဲၫ, ဒဲအဲၪ ၦလခီၫဘၩ့မုးဖိၪတၭ, ဖ့ၪလၫ့ဝ့ၫ လၧဆၧအၪ့ဆၧအီၩ, ဒဲအကီၩ့အၥိၭလီၫ. 19 အခိးမွဲ နၥံၪဝ့ၫဒၪယီၩ အဲၪ ၦလခီၫဘၩ့မုးဖိၪဆံၭ; အဂဲးဘဲၫယီၩ နၥံၪမွဲ ၦလခီၫဘၩ့မုးဖိၪ လၧအံဇံၭ အဖၧၩ့ လီၫ. 20 နဘၪၥၭမဲၪ ယဟိဝၩ နယွၩ; နမိဘၪမၩ အဝ့ၫဒၪ အဆၧ, ဒဲနမိဘၪဖီၪ့ထၬ အဝ့ၫဒၪ ဒဲဆိၪလၩ့နၥၭ လၧအမံၩ့လီၫ. 21 အဝ့ၫနီၪမွဲ ဆၧစံၭထၪ့အၪ့အူၭအလး, ဒဲအဝ့ၫဒၪနီၪ မွဲနယွၩ လၧအမၩယူၭ ဆၧအဒိၪအထီၫလဖၪယီၩ, ဒဲဆၧၥၭမဲၪဖၭဒိၪအလးလဖၪ လၧနဂး လၧနဒၪဘၪယူၭ လၧနမ့ၬၥၪယူၭလီၫ. 22 နဖါလဖၪ လ့ၩလၩ့ လၧအံဇံၭ အဖၧၩ့, အီၪ ၦၡၩ နွ့ၫဆံၫတၭ; ဘိၩ့နဲၪ့ယီၩ ယဟိဝၩ နယွၩ မၩအၪထၪ့ယူၭနၧၩ လၧအအၪ ဘဲၫ ၡၪၥံၪ ဖီၫၥံၪ လၧမူၭခိၪ အၥိၭနီၪလီၫ. 

1 ဆၧမၩအၥၭဘဲၫနီၪတၭ နဘၪအဲၪ ယဟိဝၩ နယွၩ ဒဲထီးန့ အဆၧယိနီၪ, ဒဲအ၁နိၫလဖၪ, ဒဲအဆၧစ့ၩရၫ့လဖၪ, ဒဲအဆၧမၪလူၬနီၪ ကိၭမုနံၩမုနၩဒ့ၭလီၫ. 2 ၥ့ၪယၫနၥံၪဝ့ၫ လၧမုဆၫလနံၩယီၩဆံၭ, အဂဲးဘဲၫယီၩ မွဲယလချဲၩ့ဘၪ နၥံၪအဖိၪအလံၩ လၧအလၥ့ၪယၫဘၪ, ဒဲလဒၪဘၪ ယဟိဝၩ နၥံၪအယွၩ အၪ့ၥီၪ့ဆၧ, အဆၧဒိၪဆၧထီၫ, အစူၪဆီၪ့ ဒဲအစူၪယၩ့ထၪ့အၥၭ, 3 ဒဲအဆၧလၩ့လၭလဖၪ, ဒဲအဆၧမၩ လၧအမၩဝ့ၫ လၧအံဇံၭ အၥၭခံဖၧၩ့ လၧအံဇံၭ အစဎွၩ ဖၫရိၫ, ဒဲအခး ထၧၫ့ဘံၪ့ယၫ, 4 ဒဲဆၧလၧအမၩ အံဇံၭ အၥုၭမုခမျၧး, အကၥ့ၪလဖၪ, ဒဲအလဲၪ့ၥုၭလဖၪ, ဒဲလၧအဒုၭလုၬဘံၭ မၫဆမံၭဝီၩ အထံၫ လၧအလီၩ့ လၧအဝ့ၫၥံၪ လီၩ့ဆီး နၥံၪ အဘိၩ့ဘၭတၭ; ယဟိဝၩ မၩဂၭဂီၩ့ခွံၬ အဝ့ၫၥံၪ ထီးမုဆၫလနံၩယီၩ, 5 ဒဲဆၧလၧအမၩ နၥံၪ လၧၡါမုနၧၫ့ဖၫ ထီးနၥံၪ ဂဲၫထီၩ့ လၧအလးယီၩတၭ, 6 ဆၧလၧအမၩ စရုဘံၫ့ အဖိၪခွၫ စအလဲအၭ အဖိၪခွၫလဖၪ, စဒၫၥၫ့, ဒဲစအဘဲရၫ့ လၧဂၪ့ခိၪ အၩ့ထၪ့ အနိၭ, ဒဲအၪ့ယုလၩ့ခွံၬဝ့ၫ, ဒဲအဂံၪ့ဖိၪ, ဒဲအတဲၩလဖၪ, ဒဲကယဲ အဆၧဖိၪဆၧလံၩ အီၪလၧအစူၪဖၧၩ့ ထီးအလူၬ အကျၩ နီၪလီၫ. 7 အ့ၪမွဲ နၥံၪဝ့ၫဒၪယီၩ နၥံၪအမ့ၬၥၪ ဒၪဘၪယူၭ ကယဲ ယဟိဝၩ မၩ ဆၧအဒိၪ လၧအမၩဝ့ၫ ထီးအလူၬ လီၫ. 8 မၩအၥၭဘဲၫနီၪတၭ နၥံၪ ဘၪထီးန့ ကယဲ ဆၧမၪလူၬ လၧယမၪလူၬ နၥံၪ လၧမုဆၫလနံၩယီၩ, ဘဲၫၥိၭ နၥံၪအဂဲးအဘၭ မိဆီၪ့ထၪ့, ဒဲနၥံၪ မိလ့ၩနုၬ မၩန့ ခး ထီး နၥံၪ လ့ၩနုၬ ဘဲၫၥိၭ နၥံၪ မိမၩန့ဝ့ၫ; 9 ဒဲဘဲၫၥိၭ နၥံၪ မိမၩအၪထၪ့ နၥံၪအမုနံၩလဖၪ လၧထံၫၥံၪခးၥံၪ အဖၧၩ့, လၧယဟိဝၩ ဆိၪလၩ့အၥၭ လၧနၥံၪအဖါလဖၪ လၧအမိဖ့ၪလၫ့ဝ့ၫ လၧအဝ့ၫၥံၪ အချံၫအၥၪ, ခးလဘံၪ့ လၧအယွၩလၩ့ဝ့ၫ လၧဆၧနူထံၫ ဒဲန့ၫစၩ့လီၫ. 10 အဂဲးဘဲၫယီၩ ထံၫၥံၪခးၥံၪ လၧနလ့ၩနုၬ ဘဲၫၥိၭ နမိမၩန့ဝ့ၫ, လမွဲဘၪ ဘဲၫခးအံဇံၭ လၧနၥံၪ စဲၪ့ထၪ့ခွံၬ လၧအဖၧၩ့ အၥိၭ, ထီးန ဎွံၪ နဆၧချံၫတၭ, မၩဘၪစီၪဝ့ၫ လၧနခၪ့ ဘဲၫနၪ့ၥံၪမံၩ့ၥံၪ အကျိၭ အၥိၭနီၪအ့ၬ. 11 အ့ၪမွဲ ထံၫၥံၪခးၥံၪ လၧနလ့ၩနုၬ ဘဲၫၥိၭ နမိမၩန့ဝ့ၫ လဘံၪ့နီၪ, မွဲခးလဘံၪ့ အီၪလၧခိၪလီၩ့ ထိၩ့ချိၬ, ဒဲခိၪလီၩ့ဆူၭလီၫ. မွဲအအီၩထံၫ လၧမူၭခိၪ အဆၧဆၧၩ့လၩ့လီၫ. 12 ထံၫၥံၪခးၥံၪ လၧယဟိဝၩ နယွၩ ယိထဲၩ့ခွါထဲၩ့ဝ့ၫလီၫ. ယဟိဝၩ နယွၩအမ့ၬၥၪလဖၪ ယိဝ့ၫ လထံၪဎး လဘီၩ့ဎး လၧနံၪ့အခၪ့ထံၭ ထီၩ့လၧနံၪ့အထုၬနီၪလီၫ. 13 တၭ ဆၧမိမၩအၥၭ လၧနၥံၪ အ့ၪခိၭနၪတၡါ ယဆၧမၪလူၬ လၧယမၪလူၬ နၥံၪ လၧမုဆၫလနံၩယီၩ, လၧနၥံၪ မိဘၪအဲၪ ယဟိဝၩ နၥံၪအယွၩ, ဒဲမၩ အဆၧ လၧနၥံၪအၥၭ ထၧၫ့ဖျိၪ့ယၫ, ဒဲလၧနၥံၪအၥၭၡီၩ့ ထီးအလူၬ တၭ, 14 ယမိဖ့ၪလၫ့နၥံၪ အထံၫအခး အဆၧဆၧၩ့ လၧအဆၧၫ့အထီဒၪဝ့ၫ, ဆၧဆၧၩ့ လၧအဒုၭမဲၪထၪ့ဆၧ, ဒဲဆၧဆၧၩ့ လၧအဒုၭၥၪထၪ့ဆၧ, ဘဲၫၥိၭ နမိအၪ့ထုၫ့ကီၪ့ နဘုၪၥံၪဂူၫၥံၪ, ဒဲစဘံၭၥၪ, ဒဲနၥိၪလီၫ. 15 တၭ ယမိဖ့ၪလၫ့ နၪ့ၥံၪမံၩ့ၥံၪ လၧနဆၧပျၩ့ဖၧၩ့ လၧနဆၧဖိၪဆၧဎါ အဂး ဘဲၫၥိၭ နမိအၪ့ဆၧတၭ ဘျဲၩအၪ့လီၫ. 16 ထီးလၩ့နၥံၪအၥၭ ဘဲၫၥိၭ နၥံၪအၥၭ ထီးဘၪ ဆၧအၪ့လီၫဝ့ၫ, ဒဲနၥံၪ ကၠၪပဲၩခွံၬ နၥံၪအၥၭ လဂ့ၩ; ဒဲနၥံၪ ထီးမၩ ယွၩဂူၫဂၩလဖၪ အဆၧ, ဒဲဘၩထၪ့ဝ့ၫနီၪ လဂ့ၩ, 17 အ့ၪမွဲဘဲၫနီၪတၭ ယဟိဝၩအၥၭ မိထၪ့ဘၪ နၥံၪတၭ, မိကၭဘံၭထၬ မူၭခိၪ အတရၫ့ ဘဲၫၥိၭ ဆၧထီးဂဲၫဆၧၩ့လၩ့ဘၪ လဂ့ၩ; ထံၫၥံၪခးၥံၪ ထီးၥၪထၪ့ အဆၧၥၪ လဂ့ၩ; တၭ နၥံၪ မိဂၭဂီၩ့ ဘၪခိၬ ချဲၫ့ချံၭ လၧထံၫၥံၪခးၥံၪ အဂ့ၩအဖၧၩ့ လၧယဟိဝၩ ဖ့ၪလၫ့ နၥံၪလီၫ. 18 အခိးမွဲ နၥံၪ ဘၪအီၪက့ၪကီၪ့ ယဆၧချဲၩ့ယီၩ လၧနၥံၪ အၥၭဖၧၩ့, ဒဲနၥံၪအၥၭၡီၩ့ အဖၧၩ့ ဒဲခဲး နၥံၪအစူၪ လၧအဝ့ၫၥံၪ ဘဲၫၥိၭ အမိကဲၪထၪ့ ဘဲၫကွ့ၭနဲၪ့ဆၧ အၥိၭ, လၧနၥံၪအမ့ၬၥၪ အဘိၩ့ဆၧၩ့နီၪလီၫ. 19 တၭ နၥံၪ ဘၪၥီၪ့လိၪဝ့ၫ လၧနၥံၪ အဖိၪအလံၩ, ထီးနဆၧၫ့နၩ့ လၧနဂံၪ့ဖၧၩ့, ဒဲထီးနလ့ၩဆၧ လၧဖၧၩ့ၥၭ, ဒဲထီးနမံၫနၩ့, ဒဲထီးနဂဲထုၪ့တၭ, နမိဘၪချဲၩ့ဆၧ လၧအဂဲးအကၠီၪ့နီၪလီၫ. 20 တၭ နမိဘၪကွ့ၭ အဝ့ၫၥံၪ လၧနဂံၪ့ အတရၫ့ထုၪ့ အလီၩ့, ဒဲလၧနတရၫ့ အလီၩ့, 21 ဘဲၫၥိၭ နၥံၪအမုနံၩလဖၪ, ဒဲနၥံၪအဖိၪအလံၩ အမုနံၩလဖၪ လၧထံၫၥံၪခးၥံၪ အဖၧၩ့ လၧယဟိဝၩ ဆိၪလၩ့အၥၭ လၧနၥံၪအဖါလဖၪ လၧအမိဖ့ၪလၫ့ဝ့ၫနီၪ မိအၪထၪ့, ဘဲၫမူၭခိၪ အမုနံၩလဖၪ လၧဂၪ့ခိၪ အဖၫ့ခိၪ အၥိၭနီၪလီၫ. 22 အဂဲးဘဲၫယီၩ နၥံၪ အ့ၪထီးန့တၡါ ဆၧမၪလူၬယီၩ ထီးအလူၬ လၧနၥံၪ မိမၩဝ့ၫ, လၧနၥံၪ မိဘၪအဲၪ ယဟိဝၩ နၥံၪအယွၩ, လၧနၥံၪ မိဘၪဖိၬ အဖၧၩ့ၥၭ ထီးအလူၬ, ဒဲဖီၪ့ထၬ အဝ့ၫဒၪတၭ; 23 ထီးနီၪလဖၧၫ့ ယဟိဝၩ မိနၫ့ထၪ့ခွံၬ ၦအဆၨၩ ထီးအလူၬနီၪ လၧနၥံၪ အမ့ၬယၫတၭ, နၥံၪ မိမၩန့ ၦဆၨၩလဖၪ ဒိၪနဲၪ့ ဆီၪ့နဲၪ့ နၥံၪ အနၫ့ဆါဒၪ နၥံၪဝ့ၫလီၫ. 24 ကယဲ ဆၧအလး လၧနၥံၪအခၪ့ယၫၥၭ ယဲးလၩ့နီၪ မိကဲၪထၪ့ နၥံၪအဆၧလီၫ. လၧၡါမုနၧၫ့ဖၫ, ဒဲလ့ၭဘနၧၫ့, လၧထံၫမိၡါ, ထံၫမိၡါ ယုၫဖြ့တံၫ, ဒဲဖိးလၧမၫဆမံၭ လၧအထုၬနီၪ, နၥံၪအခး အနဲၩ့ထံၭလဖၪ မိအီၪဘၪလီၫ. 25 ၦၡၩ ဆၧၫ့ထုၪ့ဘၪ လၧနၥံၪ အမ့ၬယၫ ၥ့ၪနးဂၩအ့ၬ; ယဟိဝၩ နၥံၪအယွၩ မိအီၪက့ၪ ဆၧၥၭမဲၪနၥံၪ, ဒဲမိအီၪက့ၪ နၥံၪ လၧဆၧၥၭမဲၪအလး လၧကယဲ ခးအလး လၧနၥံၪ မိယဲးဝ့ၫ လစီၪ့လါလါနီၪ, ဘဲၫအစံၭ နၥံၪ အၥိၭနီၪလီၫ. 26 ယိခွါ, လၧမုဆၫလနံၩယီၩ, ယအီၪက့ၪ ဆၧဆိၪဂ့ၩ, ဒဲဆၧဆိၪအၧၩ့ လၧနၥံၪ အမ့ၬယၫလီၫ. 27 နၥံၪ အ့ၪခိၭနၪ ယဟိဝၩ နၥံၪအယွၩ အဆၧမၪလူၬလဖၪ လၧယမၪလူၬနၥံၪ လၧမုဆၫလနံၩယီၩတၭ; မွဲဆၧဆိၪဂ့ၩလီၫ. 28 နၥံၪ အ့ၪလခိၭနၪဘၪ ယဟိဝၩ နၥံၪအယွၩ အဆၧမၪလူၬလဖၪတၭ, အ့ၪကၠၪခွံၬ လၧဖၧၩ့ၥၭ လၧယမၪလူၬ နၥံၪ လၧမုဆၫလနံၩယီၩ, ဘဲၫၥိၭ နၥံၪ မိလ့ၩဖိၬ ယွၩအဂူၫဂၩလဖၪ လၧနၥံၪ လၥ့ၪယၫဘၪဝ့ၫ အခဲၫ့တၭ, မွဲဆၧဆိၪအၧၩ့လီၫ. 29 ထီးယဟိဝၩ နယွၩ အ့ၪဒုၭလ့ၩနုၬနၧၩ လၧထံၫၥံၪခးၥံၪ အဖၧၩ့ လၧနလ့ၩမၩန့ဝ့ၫတၭ, ဆၧမိမၩအၥၭ လၧနမိဘၪအီၪက့ၪ ဆၧဆိၪဂ့ၩ လၧခိၪလီၩ့ ဂ့ၫရဇံၫ့ အလီၩ့ ဒဲဆၧဆိၪအၧၩ့ လၧခိၪလီၩ့ အံဘလၭ အလီၩ့နီၪလီၫ. 30 အဝ့ၫၥံၪ အီၪလၧထံၫယီၫဒၫ့ ဝါလခီၫ အဖၧၩ့ၥၭ ထီးမု လၩ့နုၬ လၧၦကၫနအၫ့ဖိၪ အခးဖၧၩ့, လၧအအီၪ လၧဆၧပျၩ့ဖၧၩ့, လၧဂံလဂၫလၭ အမ့ၬယၫ ထီးမိရံၫ အၥံၪ့ထိၭဖၫနီၪ, လမွဲဘၪဧၪ. 31 အဂဲးဘဲၫယီၩ နၥံၪ မိခၫ့ဂၬ ယီၫဒၫ့, ဘဲၫၥိၭ နၥံၪ မိလ့ၩနုၬ မၩန့ ခး လၧယဟိဝၩ နၥံၪအယွၩ ဖ့ၪလၫ့ နၥံၪတၭ, နၥံၪ မိမၩန့ဝ့ၫ, ဒဲအီၪလၧအဖၧၩ့လီၫ. 32 တၭ နၥံၪ ဘၪထီးလၩ့ နၥံၪအၥၭ ဘဲၫၥိၭ နၥံၪ မိထီးန့ ၁နိၫလဖၪ, ဒဲဆၧစ့ၩရၫ့လဖၪ လၧယအီၪက့ၪ လၧနၥံၪ အမ့ၬယၫ လၧမုလနံၩယီၩလီၫ. 

1 အယီၩမွဲ ၁နိၫလဖၪ, ဒဲဆၧစ့ၩရၫ့လဖၪ လၧနၥံၪ မိဘၪ ထီးလၩ့နၥံၪအၥၭ ဘဲၫၥိၭ နၥံၪ မိဘၪမၩဝ့ၫ လၧထံၫၥံၪခးၥံၪ အဖၧၩ့, လၧယဟိဝၩ နၥံၪအဖါလဖၪအယွၩ ဖ့ၪလၫ့ဝ့ၫ လၧနၧၩ ဘဲၫၥိၭ နၥံၪ မိထီးန့ဝ့ၫ လၧနၥံၪ အီၪဝ့ၫ လၧဂၪ့ခိၪချိၫ့ယီၩ ကိၭမုနံၩမုနၩဒ့ၭနီၪလီၫ. 2 နၥံၪ ဘၪမၩဂၭဂီၩ့ ကယဲ အလး ထီးၦဆၨၩ လၧနၥံၪ မိမၩန့ဝ့ၫလဖၪ မၩ အဝ့ၫၥံၪအယွၩ အဆၧမၩ, လၧခိၪလီၩ့ထီၫ အလီၩ့, ဒဲလၧဆၧစီၩ့ခိၪ အလီၩ့, ဒဲလၧကယဲ ၥံၪ့ၥံၫ့ဆ့ၬ အဖၫ့လၬလီၫ. 3 တၭ နၥံၪ ဘၪမၩဂၭဂီၩ့ခွံၬ အဆၧလုလးလဖၪ, ဒဲမၩခါခွံၬ အထုၪ့လဖၪ, ဒဲဆူၭထၪ့ခွံၬ အၡ့ရိၫလဖၪ လၧမ့ၪ, ဒဲခူၬခွံၬ အယွၩလဖၪ အဆၧဂၩ့စိၭဖျၩအၥၭတၭ မၩဂၭဂီၩ့ခွံၬ အမံၩ့ လၧအလးထီးနီၪလီၫ. 4 အ့ၪမွဲ ယဟိဝၩ နၥံၪအယွၩနီၪ နၥံၪ မၩဘၪဝ့ၫ ဘဲၫနီၪၥိၭအ့ၬ. 5 အ့ၪမွဲ ထီးဒၪအလး လၧယဟိဝၩ နၥံၪအယွၩ မိရွံန့ဝ့ၫ လၧနၥံၪ အဒီၪ့လဖၪ ထီးအလူၬ အကျၩ, ဘဲၫၥိၭ အမိအီၪက့ၪလၩ့ အမံၩ့ထီးနီၪ, နၥံၪ ဘၪအၪ့ဎၬ, ဒဲန ဘၪဂဲၫထီၩ့ လၧအလး လၧအအီၪဝ့ၫနီၪ, 6 ဒဲနၥံၪ ဘၪဂဲၫဆိၬ နၥံၪ အဆၧလုမ့ၪလဖၪ, ဒဲနၥံၪ အဆၧလုလဖၪ, ဒဲနၥံၪ အဆၧဆံၫပိၩ့လပိၩ့, ဒဲဆၧမၩဘိၪ့ဆိၬထၪ့ဝံဝါဝ့ၫ လၧနၥံၪအစူၪ, ဒဲနၥံၪ အဆၧဆိၪလၩ့ နၥံၪအၥၭ, ဒဲနၥံၪ အဆၧမၩဘိၪ့ဒၪဆၧ, ဒဲနၥံၪ အချီအဒီၪ့ အဖိၪဝဲၡါလဖၪ, ဒဲနၥံၪ အၥိၪအဘ့ၪ အဖိၪဝဲၡါလဖၪ ထီးနီၪလီၫ. 7 နၥံၪ ဘၪအၪ့ဆၧ ထီးနီၪ လၧယဟိဝၩ နၥံၪအယွၩ အမ့ၬယၫတၭ, ကယဲ ဆၧလၧနၥံၪ အီၪက့ၪ နၥံၪအစူၪ လၧအလီၩ့နီၪ နၥံၪ မိၥၭထိၬ လၧအဖၧၩ့, နၥံၪဝ့ၫဒၪ, ဒဲနၥံၪ အၡၩဂံၪ့ဖိၪလီၫ. အဂဲးဘဲၫယီၩ ယဟိဝၩ နယွၩ ဆိၪဂ့ၩယူၭ နၧၩယူၭလီၫ. 8 ဘဲၫကယဲ ဆၧလၧပမၩ ထီးယီၩ လၧမုဆၫလနံၩယီၩ အၥိၭနီၪ, လဂၩထီးဒၪ ဆၧအတီၩ လၧအမ့ၬၥၪဒၪဝ့ၫ လဂၩထီးဒၪ ဆၧအတီၩ လၧအမ့ၬၥၪဒၪဝ့ၫနီၪ နၥံၪ မၩဘၪအ့ၬ. 9 အဂဲးဘဲၫယီၩ နၥံၪ ထီၩ့ဒံၭ လၧဆၧအီၪပွံၭ, ဒဲဆၧန့ၥၫ လၧယဟိဝၩ နၥံၪအယွၩ ဖ့ၪလၫ့ နၥံၪနီၪ အ့ၬ. 10 ထီးနၥံၪ ခၫ့ဂၬ ထံၫယီၫဒၫ့တၭ, နၥံၪ အီၪလၧထံၫၥံၪခးၥံၪ အဖၧၩ့, လၧယဟိဝၩ နၥံၪအယွၩ ဖ့ၪလၫ့နၥံၪ, ဘဲၫၥိၭ နၥံၪ မိန့ဘၪ, ဒဲဒုၭအီၪပွံၭ နၥံၪ လၧနၥံၪအဒုၪအဒၩ အီၪဝၬဖီၩ့ဝ့ၫ ထီးအလူၬတၭ, နၥံၪ အီၪဂုးခၧၫ့တၭ, 11 ဆၧအလး မိဘၪအီၪလၧယဟိဝၩ နၥံၪအယွၩ မိရွံန့ဝ့ၫ, ဘဲၫၥိၭ အမိဒုၭအီၪ အမံၩ့ ထီးနီၪလီၫ. နၥံၪ မိဘၪဂဲၫဆိၬ ကယဲ ဆၧလၧယမၪလူၬ နၥံၪ, နၥံၪ အဆၧလုမ့ၪလဖၪ, နၥံၪ အဆၧလုလဖၪ, နၥံၪ အဆၧဆံၫပိၩ့လပိၩ့, ဒဲဆၧမၩဘိၪ့ ဆိၬထၪ့ဝံဝါဝ့ၫ လၧနၥံၪအစူၪ, ဒဲကယဲ နၥံၪ မၩဘိၪ့ ဆၧရွံန့ဝ့ၫ လၧအဘၪဆဲၫ့ လၧဆၧဆိၪလၩ့ လၧနၥံၪ ဆိၪလၩ့ နၥံၪအၥၭ လၧယဟိဝၩ အဂး ထီးနီၪလီၫ. 12 တၭ နၥံၪ မိၥၭထိၬ လၧယဟိဝၩ နၥံၪအယွၩ အမ့ၬယၫ, နၥံၪဝ့ၫ, ဒဲနၥံၪ အဖိၪခွၫၥံၪ, ဒဲနၥံၪ အဖိၪမုၪၥံၪ, ဒဲနၥံၪ အဎီးခွၫၥံၪ, ဒဲနၥံၪ အဎီးမုၪၥံၪ, ဒဲၦလံဝဲၫဖိၪ အီၪဝ့ၫ လၧနၥံၪအတရၫ့ အဖၧၩ့လီၫ. အဂဲးဘဲၫယီၩ အဝ့ၫဒၪအလး ဒဲအဆၧန့ၥၫ လအီၪဘၪ လၧနၥံၪ အၥိၭလီၫ. 13 ထီးလၩ့နၥၭ ဘဲၫၥိၭ နထီးလုထၪ့ နဆၧလုမ့ၪ လၧကယဲ ဆၧအလး လစီၪ့စီၪ့ လၧနဒၪဘၪဝ့ၫနီၪ လဂ့ၩ, 14 အ့ၪမွဲ အလး လၧယဟိဝၩ နယွၩ ရွံန့ဝ့ၫ လၧနၡၩအဒီၪ့လဖၪ လဒီၪ့ အဖၧၩ့နီၪ, နမိဘၪလုထၪ့ နဆၧလုမ့ၪ ထီးနီၪ, ဒဲန မိဘၪမၩ ကယဲ ဆၧလၧယမၪလူၬနၧၩ ထီးအလူၬ ထီးနီၪလီၫ. 15 မွဲလါနၫ့ နမိမၩၥံၫဘၪ, ဒဲအၪ့ဘၪ ဆၧယၪ ထီးနၥၭ ဆိၫ့န့ဘၪ လမံၩ့လါလါ လၧနတရၫ့ ထီးအလူၬ အဖၧၩ့, ဘဲၫယဟိဝၩ နယွၩ အဆၧဆိၪဂ့ၩနၧၩ အၥိၭနီၪ, ၦလဆံၫ့ဘၪ, ဒဲၦအဆံၫ့လဖၪနီၪ မိအၪ့ဘၪဝ့ၫ, ဘဲၫခံၫဘၩ့ အၥိၭ, ဒဲဘဲၫ စဎဲၩ အၥိၭနီၪလီၫ. 16 အ့ၪမွဲ အၥွံၪလမံၩ့ ထီးအၪ့ လဂ့ၩ, နၥံၪ ဘၪလူၫလၩ့ခွံၬဝ့ၫ လၧဂၪ့ခိၪချိၫ့ ဘဲၫထံၫ အၥိၭနီၪလီၫ. 17 နဘုၪ ဒဲနစဘံၭထံၫ, ဒဲနၥိၪ အဆၧဆံၫပိၩ့လပိၩ့ မွဲဂ့ၩ, ဒဲနချီဖိၪ အဝဲၡါ မွဲဂ့ၩ, နၥိၪနဘ့ၪ အဝဲၡါ မွဲဂ့ၩ, နဆၧမၩဘိၪ့ ဘၪဆဲၫ့ လၧဆၧဆိၪလၩ့ လၧနဆိၪလၩ့နၥၭ လမံၩ့မံၩ့မွဲဂ့ၩ, နမၩဘိၪ့ဒၪဆၧ မွဲဂ့ၩ, နမၩဘိၪ့ ဆိၬထၪ့ဝံဝါဝ့ၫ လၧနစူၪ မွဲဂ့ၩ, ထီးအၪ့ လၧနတရၫ့ အဖၧၩ့ လဂ့ၩ. 18 အ့ၪမွဲ နဘၪအၪ့ဝ့ၫ လၧယဟိဝၩ နယွၩ အမ့ၬယၫ, ထီး အလး လၧယဟိဝၩ နယွၩ မိရွံန့ဝ့ၫ, နဝ့ၫဒၪ, ဒဲနဖိၪခွၫ, ဒဲနဖိၪမုၪ, ဒဲနဎီးခွၫ, ဒဲနဎီးမုၪ, ဒဲၦလံဝဲၫဖိၪ လၧအအီၪဝ့ၫ လၧနတရၫ့ အဖၧၩ့လီၫ. တၭ ကယဲ ဆၧလၧနအီၪက့ၪ နစူၪ လၧအလီၩ့နီၪ, နမိၥၭထိၬ လၧအဖၧၩ့ လၧယဟိဝၩ နယွၩ အမ့ၬယၫလီၫ. 19 လဆိၩဒၪနၥၭ လၧဂၪ့ခိၪချိၫ့ အဘိၩ့ဘၭနီၪ ထီးလၩ့နၥၭ ဘဲၫၥိၭ နထီးစဲၪ့ဒၪ ၦလံဝဲၫဖိၪ နးဖၧၫ့လဂ့ၩ. 20 ထီးယဟိဝၩ နယွၩ မိမၩလဲထၪ့ နခးအနဲၩ့, ဘဲၫအချဲၩ့ဝဲၩဆၧ လၧနၧၩ အၥိၭနီၪတၭ; နစံၭ, ယမိအၪ့ ဆၧယၪ တၭ, မွဲလၧနဆိၫ့အၪ့ဘၪ ဆၧယၪ အကၠီၩ့နီၪ, နမိအၪ့ဘၪ ဆၧယၪ ထီးဒၪ နမိအၪ့ဘၪ နၥၭ လမံၩ့မံၩ့လီၫ. 21 ထီးဆၧအလး လၧယဟိဝၩ နယွၩ ရွံန့ လၧအမိအီၪက့ၪ အမံၩ့ ထီးနီၪ, အ့ၪအီၪယဲၩ့ လါကဲၪကၩ လၧနၧၩတၭ, နဘၪမၩၥံၫဆၧ လၧနချီ, နၥိၪနဘ့ၪ အကျၩ, လၧယဟိဝၩ နယွၩ ဖ့ၪလၫ့နၧၩ, ဘဲၫယမၪလူၬနၧၩ အၥိၭတၭ, နမိအၪ့ဘၪ လၧနတရၫ့ အဖၧၩ့ ထီးဒၪ ဆၧလၧနမိအၪ့ဘၪ နၥၭ လမံၩ့မံၩ့လီၫ. 22 ဘဲၫခံၫဘၩ့, ဒဲစဎဲၩ ဘၪ ဆၧအၪ့ဝ့ၫ အၥိၭနီၪ, နမိအၪ့ဘၪဝ့ၫ ဘဲၫနီၪအၥိၭလီၫ. ၦလဆံၫ့ဘၪ, ဒဲၦအဆံၫ့လဖၪနီၪ မိအၪ့ဘၪဝ့ၫ လစီၪ့ဎးလီၫ. 23 အ့ၪမွဲ အီၪတၡါ လၧနၥၭဆီၪ့ လၧနလအၪ့ဘၪ ဆၧၥွံၪနီၪ လမံၩ့ဆံၭ. အဂဲးဘဲၫယီၩ ဆၧၥွံၪနီၪမွဲ ဆၧအၥၭ တၭ; နအၪ့ဘၪ ဆၧအၥၭ လၧဆၧယၪ အၥိၭအ့ၬ. 24 နအၪ့ဘၪဝ့ၫအ့ၬ; နဘၪလူၫလၩ့ခွံၬဝ့ၫ လၧဂၪ့ခိၪ အဖၫ့ခိၪ ဘဲၫထံၫ အၥိၭနီၪလီၫ. 25 လၧနလအၪ့ဘၪဝ့ၫ အကၠီၩ့နီၪ, မွဲဘဲၫၥိၭ ဆၧမိဂ့ၩထၪ့ လၧနဂး, ဒဲလၧနဖိၪနလံၩ လၧနလး အဂး, ထီးနမၩဆၧ လၧအတီၩအလီၩ့ လၧယဟိဝၩ အမ့ၬယၫနီၪလီၫ. 26 အ့ၪမွဲ နဆၧဆံၫ့ဎံၪလဖၪ, ဒဲနဆၧမၩဘိၪ့ ဘၪဆဲၫ့ လၧနဆိၪလၩ့နၥၭလဖၪနီၪ, နဘၪမၩန့ဝ့ၫတၭ လ့ၩ လၧဆၧအလး လၧယဟိဝၩ မိရွံန့ဝ့ၫလီၫ. 27 တၭ နဘၪလုထၪ့ နဆၧလုမ့ၪ, ဆၧယၪ ဒဲဆၧၥွံၪ လၧယဟိဝၩ နယွၩ အဆၧလုလး အဖၫ့ခိၪ, ဒဲနဆၧလုလဖၪအၥွံၪ မိဘၪ ဆၧလူၫလၩ့ခွံၬဝ့ၫ လၧယဟိဝၩ နယွၩ အဆၧလုလး အဖၫ့ခိၪတၭ, နမိအၪ့ဘၪ ဆၧယၪနီၪလီၫ. 28 ထီးန့ ဒဲခိၭနၪ ကယဲ ဆၧလၧယမၪလူၬနၧၩ, ဘဲၫၥိၭ န မၩ ဆၧအဂ့ၩအဘၪ လၧယဟိဝၩ နယွၩ အမ့ၬယၫနီၪ, ဆၧမိဂ့ၩထၪ့ လၧနဂး, ဒဲလၧနဖိၪနလံၩ လၧနလးခဲၫ့နီၪ အဂး အဆိၩအကၠၪဆံၭ. 29 ထီးယဟိဝၩ နယွၩ မိဒၪ့ထ့ၬခွံၬ ၦဆၨၩလဖၪ လၧနမ့ၬယၫ ထီးအလး လၧနလ့ၩမၩန့နဝ့ၫ, နအီၪလၧအလး, ဒဲနအီၪလၧအခးဖၧၩ့တၭ, 30 ထီးအဝ့ၫၥံၪ ဘၪ ဆၧဂၭဂီၩ့ဂၭစၪ လၧနမ့ၬယၫ အလးခဲၫ့နီၪတၭ, ထီးလၩ့နၥၭ လၧနထီးဖိၬ အဝ့ၫၥံၪ အခဲၫ့နီၪ, ဒဲဘၪ ဆၧဖျံၩခွၩ့ လၧအကၠီၩ့ လဂ့ၩ. တၭ ထီးအၪ့စၪ့ဆၧ လၧအဝ့ၫၥံၪ အယွၩလဖၪ အဂဲးအကၠီၪ့တၭ စံၭ, ၦဆၨၩလဖၪနီၪ မၩ အယွၩ အဆၧမၩ ဘဲၫၥ့ၪလဲၪ, ယမိမၩဘဲၫနီၪအၥိၭဆ့လဂ့ၩ. 31 နမၩဘၪ ယဟိဝၩ နယွၩ ဘဲၫနီၪအ့ၬ, အဂဲးဘဲၫယီၩ ကယဲ ဆၧလၧအၥၭလိၪဘၪ ယဟိဝၩ လၧအမ့ၬလဲၩဝ့ၫ လမံၩ့လါလါနီၪ, အဝ့ၫၥံၪ မၩဘၪယူၭ အယွၩလဖၪယူၭ, အဂဲးဘဲၫယီၩ မွဲအဝ့ၫၥံၪ ဆူၭထၪ့ခွံၬယူၭ အဖိၪခွၫၥံၪ ဒဲအဖိၪမုၪၥံၪ ဒၪလ့ၬ လၧမ့ၪ လၧအယွၩလဖၪ အဂးယူၭ. 32 ကယဲ ဆၧလၧယမၪလူၬ နၥံၪ လမံၩ့လါလါနီၪ, ထီးလၩ့နၥၭ ဘဲၫနမိမၩဝ့ၫဆံၭ. ထီးအီၪက့ၪ အၪထၪ့ ဆၧလၧအဝ့ၫ လဂ့ၩ, ဒဲထီးမၩန့ထၪ့ခွံၬ ဆၧလၧအဝ့ၫနီၪ လဂ့ၩ. 

1 မီၪလဂၩ မွဲဂ့ၩ, ၦမံၫမးဆၧမံၫမး မွဲဂ့ၩ, အ့ၪဂဲထုၪ့ လၧနၥံၪအကျၩတၭ ဖ့ၪလၫ့နၧၩ လၧဆၧမၩနဲၪ့ မွဲဂ့ၩ, လၧဆၧမၩနဲၪ့လၩ့လိလၩ့လၭ မွဲဂ့ၩ, 2 တၭ ဆၧမၩနဲၪ့ မွဲဂ့ၩ, ဆၧလၩ့လိလၩ့လၭ မွဲဂ့ၩ, အ့ၪကဲၪထၪ့ ဘဲၫအချဲၩ့ဆၧ အၥိၭတၭ, စံၭဝ့ၫ, မွဲပလ့ၩဖိၬၡီၩ့ ယွၩအဂူၫဂၩလဖၪ အခဲၫ့, လၧနလၥ့ၪယၫဘၪဝ့ၫ ဒဲမၩၡီၩ့ အဆၧနီၪ, 3 မီၪလဂၩနီၪ မွဲဂ့ၩ, ၦမံၫမးဆၧမံၫမးလဂၩနီၪ မွဲဂ့ၩ, ထီး ခိၭနၪအလူ လဂ့ၩ. အဂဲးဘဲၫယီၩ ယဟိဝၩ နၥံၪအယွၩ မၩခွါ နၥံၪ, မွဲနၥံၪအဲၪ ယဟိဝၩ နၥံၪအယွၩ လၧနၥံၪအၥၭ ထၧၫ့ဖျိၪ့ယၫ, ဒဲလၧနၥံၪအၥၭၡီၩ့ ထီးအလူၬနီၪဧၪ, ဘဲၫၥိၭ အမိၥ့ၪယၫဝ့ၫလီၫ. 4 နၥံၪ ဘၪဖိၬ ယဟိဝၩ နၥံၪအယွၩ အခဲၫ့, ဒဲၥၭမဲၪ အဝ့ၫ, ဒဲထီးန့ အဆၧမၪလူၬလဖၪ, ဒဲခိၭနၪ အလူ, ဒဲနၥံၪ မိဘၪမၩ အဆၧတၭ, ဖီၪ့ထၬ လၧအဝ့ၫနီၪလီၫ. 5 တၭ မီၪလဂၩနီၪ မွဲဂ့ၩ, ၦမံၫမးဆၧမံၫမးလဂၩနီၪ မွဲဂ့ၩ, မိဘၪ ဆၧမၩၥံၫဝ့ၫလီၫ. အဂဲးဘဲၫယီၩ မွဲအချဲၩ့ဆၧ ဘဲၫၥိၭ အမိဒုၭကၠၪခွံၬ နၥံၪအၥၭ လၧယဟိဝၩ နၥံၪအယွၩ အအီၪ လၧအဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့, ဒဲဎွ့ၩန့ထဲၩ့ နၥံၪ လၧဎီးဖိၪ အဂံၪ့ဖၧၩ့, ဘဲၫၥိၭ အမိဆၪ့ခွံၬနၧၩ လၧဖၧၩ့ၥၭ လၧယဟိဝၩ နယွၩ မၪလူၬနၧၩ လၧနမိဘၪလ့ၩဆၧ လၧအဖၧၩ့ လီၫ. တၭ နမိဒၪ့ထ့ၬခွံၬ ဆၧအၧၩ့ လၧနၥံၪအကျၩ ဘဲၫနီၪၥိၭလီၫ. 6 နထၧၫ့ဖုဝဲခွၫ, နမိအဖိၪခွၫ မွဲဂ့ၩ, နဖိၪခွၫ မွဲဂ့ၩ, နဖိၪမုၪ မွဲဂ့ၩ, နမၫ လၧနၥၭနၫၡါ မွဲဂ့ၩ, နထံၩနၥိၭ လၧအမၩအၥၭ ဘဲၫနၥၭဒၪနဝ့ၫ အၥိၭ မွဲဂ့ၩ, အ့ၪအၪ့လံၬၥူၪနၧၩ တၭ, စံၭဝ့ၫ, မွဲပလ့ၩဘၩၡီၩ့ ယွၩအဂူၫဂၩဘီၪ, ယွၩ လၧနလၥ့ၪယၫဘၪဝ့ၫ, နဝ့ၫဒၪ ဒဲနဖါလဖၪ, 7 ဘဲၫၦစံၭဆၧ အၥိၭ, ၦခမျၧး လၧအအီၪဝၬဖီၩ့နၧၩ အယွၩလဖၪ, အီၪဘူၭလၧနၧၩ မွဲဂ့ၩ, အီၪယဲၩ့လၧနၧၩ, လၧဂၪ့ခိၪအထုၬယီၩ ဖိးလၧဂၪ့ခိၪအထုၬနီၪ မွဲဂ့ၩ, 8 ထီးအုၩ့လၩ့ဘၪ အဝ့ၫ လဂ့ၩ, ခိၭနၪအလူ လဂ့ၩ, ဒဲနမ့ၬ ယၫ့ၥၭဘၪ အဝ့ၫအ့ၬ; နလီၫ့ကီၩ့ ဒဲအီၪက့ၪၥူၪဘၪအ့ၬ. 9 အ့ၪမွဲ နဘၪမၩၥံၫ တၡါလ့ၬ လခီၫလီၫ. နစူၪ ဘၪအီၪဆိၫ လၧအလီၩ့ ဘဲၫၥိၭ အမိဘၪ ဆၧမၩၥံၫဝ့ၫတၭ, လၧခဲၫ့ထဲၩ့နီၪ ၦခမျၧး ထီးအလူၬ အစူၪလီၫ. 10 တၭ နဘၪခွံၬၥံၫဝ့ၫ လၧလိးလီၫ. အဂဲးဘဲၫယီၩ မွဲအအၪ့ဎၬဝ့ၫ ဘဲၫၥိၭ အမိဆၪ့ခွံၬနၧၩ လၧယဟိဝၩ နယွၩ လၧအဒုၭစဲၪ့ထၪ့ခွံၬနၧၩ လၧခးအံဇံၭ အဖၧၩ့ လၧၦဎီးဖိၪ အဂံၪ့ဖၧၩ့ အအီၪလီၫ. 11 ၦအံၫစရ့လၭဖိၪ ထီးအလူၬ မိနါဂၧၫ့ဆၧတၭ, ၥၭမဲၪဆၧ, ဒဲမၩလၧၩ့ ဆၧအၧၩ့ ဘဲၫနီၪအၥိၭ လၧနၥံၪအကျၩ အ့ၬ, 12 တၭ န အ့ၪနါဂၧၫ့ ဆၧလၧနဒိၩ့လဒိၩ့ အဖၧၩ့ လၧယဟိဝၩ နယွၩ ဖ့ၪလၫ့နၧၩ, ဘဲၫၥိၭ နမိအီၪ ထီးနီၪတၭ, ၦစံၭဝ့ၫ, 13 ၦၡၩၥံၪ, ၦဘၫအလၭဖိၪ စဲၪ့ထၪ့ လၧနၥံၪအကျၩ ဒဲအၪ့လံၬထၪ့ခွံၬ ၦဒိၩ့ဖိၪလဖၪတၭ, စံၭဝ့ၫ, မွဲပ လ့ၩၡီၩ့တၭ မၩ ယွၩအဂူၫဂၩလဖၪ အဆၧ, လၧနၥံၪ လၥ့ၪယၫဘၪဝ့ၫနီၪဆံၭ. 14 ထီးနီၪလဖၧၫ့ နၥံၪ ဘၪအၪ့ဎၬ အၪ့စၪ့, ယိ ထံၫထံၫဆၭဆၭတၭ, ယိခွါ, ဆၧလမံၩ့နီၪ အ့ၪတီၩ, ၦအ့ၪမၩဝ့ၫတၡါ, ဆၧဘၪၥၭလိၪနီၪ ဆၧမၩဝ့ၫ လၧနၥံၪ အကျၩတၭ, 15 နဘၪဖ့ၬခွံၬ တၡါ ၦဒိၩ့ဖိၪလဖၪနီၪ လၧနၭအနါ မၩဂၭဂီၩ့ခွံၬဝ့ၫ လူၬထူၬဆံၫ့ဘၩ့, ဒဲကယဲ ဆၧလၧအအီၪ လၧအဖၧၩ့ ဒဲဆၧဖိၪဆၧဎါ လၧနၭအနါလီၫ. 16 နဘၪအီၪက့ၪကီၪ့ အဆၧဖိၪဆၧလံၩ လၧဖၧၩ့ၥၭ အၥၭကျၩတၭ, နဘၪဆူၭထၪ့ခွံၬ ဒိၩ့နီၪ ဒဲအဆၧဖိၪဆၧလံၩ လူၬထူၬဆံၫ့ဘၩ့ လၧယဟိဝၩ နယွၩ အဂးတၭ, မွဲအမိဘၪကဲၪထၪ့ ဆၧအပိၩ့လပိၩ့ အဆိၩအကၠၪတၭ, ၦမၩထၪ့ထဲၩ့ဘၪလၧၩ့ဝ့ၫအ့ၬ. 17 တၭ ဆၧဘၪ ဆၧဆိၪအၧၩ့နီၪ, ထီးဘုၭထၬ လၧနစူၪ နးမံၩ့လဂ့ၩ, ဘဲၫၥိၭ ယဟိဝၩ မိကၠၪခွံၬအၥၭ လၧအၥၭထၪ့ဆီၪ့တၭ, မိယၫ့ၥၭနၧၩ, ဒဲအၥၭအီၪနၧၩ, ဒဲမၩအၪထၪ့နၧၩ, ဘဲၫ အဆိၪလၩ့အၥၭ လၧနဖါလဖၪ အၥိၭနီၪလီၫ. 18 အဆၧၫ့အထီနီၪ နမိခိၭနၪ ယဟိဝၩ နယွၩအလူ ဘဲၫၥိၭ နမိထီးန့ အဆၧမၪလူၬ ထီးအလူၬ လၧယမၪလူၬနၧၩ လၧမုဆၫလနံၩယီၩ, လၧနမိမၩ ဆၧအတီၩအလီၩ့ လၧယဟိဝၩ နယွၩ အမ့ၬၥၪဖၧၩ့လီၫ. 

1 နၥံၪမွဲ ယဟိဝၩ နၥံၪအယွၩ အဖိၪအလံၩလီၫ. ထီး ဂ့ၬလၩ့ နၥံၪအနၫ့ဆါ လဂ့ၩ, ထီးမၩချၩဆၧ လၧနၥံၪအမ့ၬၥၪ အဘိၩ့ဆၧၩ့ လၧၦၥံၫအကၠီၩ့ လဂ့ၩ. 2 အဂဲးဘဲၫယီၩ နမွဲ ၦဆံၫ့ဎံၪလဆၨၩ လၧယဟိဝၩ နၥံၪအယွၩ အဂးတၭ, ယဟိဝၩ ရွံန့ နၥံၪ, ဘဲၫၥိၭ နၥံၪ မိကဲၪထၪ့ ၦလဆၨၩ လၧအလူဒိၪဎွ့ၩဒိၪ လၧအဂး, လၧၦကိၭဆၨၩဒ့ၭ လၧဂၪ့ခိၪချိၫ့ အဖၫ့ခိၪလီၫ. 3 ထီးအၪ့ ဆၧဘၪၥၭလိၪ နးမံၩ့လဂ့ၩ. 4 အယီၩမွဲ ဆၧဖိၪဆၧဎါ လၧနၥံၪ မိအၪ့ဘၪ, ချီ, ဒဲၥိၪ ဒဲဘ့ၪ. 5 စဎဲၩ, ဒဲခံၫဘၩ့, ဒဲစဎဲၩယၭဎမိၫ ဒဲဘ့ၪမံၩ့, ဒဲစဖၭဒၡိၫ, ဒဲစဖၭ၁အိမံၩ, ဒဲစဖၭစမ့ၫ, 6 ဒဲကယဲ ဆၧလၧအခၪ့ ဒဲအခၪ့မံၪထ့ဖၭ နံၫခီၫ, ဒဲအအဲၪ့ယဲၩ အဆၪ လၧဆၧဖိၪဆၧဎါ လမံၩ့လါလါ အကျၩနီၪ, နၥံၪ မိအၪ့ဘၪဝ့ၫလီၫ. 7 မွဲလါနၫ့ အယီၩမွဲ ဆၧလၧအအဲၪ့ယဲၩ အဆၪ အကျၩ, ဒဲဆၧလၧအခၪ့မံၪထ့ဖၭ အကျၩ လၧနၥံၪ လအၪ့ဘၪဘၪဝ့ၫ, ကလအူၭ, ဒဲယူၪ, ဒဲၡၩဖၭလီၫ. အဂဲးဘဲၫယီၩ, အဲၪ့ယဲၩ အဆၪ လါနၫ့တၭ, အခၪ့မံၪ ထ့ဖၭအ့ၬ, မွဲဆၧလဆံၫ့ဘၪ လၧနၥံၪ အဂးလီၫ. 8 ဒဲထိၭဆ့, အဂဲးဘဲၫယီၩ အခၪ့မံၪထ့ဖၭ လါနၫ့တၭ, အဲၪ့ယဲၩအဆၪအ့ၬ. မွဲဆၧလဆံၫ့ဘၪ လၧနၥံၪ အဂးလီၫ. ထီးအၪ့အယၪ လဂ့ၩ, ဒဲထီးထိၭဘၪ အစွၪ လဂ့ၩ. 9 [ဆၧဖိၪဆၧဎါ လၧအဆံၫ့ ဒဲလဆံၫ့ဘၪ. (၃မိ ၁ၥး၁-၄၇).] အယီၩမွဲ ဆၧလၧနၥံၪ မိအၪ့ဘၪ လၧအအီၪ လၧထံၫကျၩ ထီးအလူၬ အကျၩနီၪ, ကယဲ ဆၧလၧအအီၪ လၧအဒံၭ ဒဲအဘံၪ့လဖၪနီၪ, နၥံၪ မိအၪ့ဘၪ, 10 တၭ ဆၧလၧအလအီၪဘၪ လၧအဒံၭ ဒဲအဘံၪ့လဖၪနီၪ ထီးအၪ့ဝ့ၫ လဂ့ၩ, မွဲလဆံၫ့ဘၪ လၧနၥံၪ အဂးလီၫ. 11 တၭ ကယဲ ထိၪၥံၪ လၧအဆံၫ့ ထီးအလူၬနီၪ နၥံၪ မိအၪ့ဘၪလီၫ. 12 အ့ၪမွဲ လၧနၥံၪ လအၪ့ဘၪဝ့ၫနီၪ မွဲအယီၩ, လံၬကျီၫ့ကျီၫ့, လံၬထိၪၡၭ, လံၬထိၪၡၭမၫဆမံၭ, 13 ဒဲ လံၬယၪအုၪ, ဒဲလၫ့ကထၭ, ဘဲၫအဆၨၩ အၥိၭ, 14 ဒဲကယဲ ကျၭ ဘဲၫအဆၨၩအၥိၭ, 15 ဒဲထိၪကလအူၭ ဒဲထိၪနၪ, ထိၪလဲၫဘွၩ, လံၬၥံၫ့ ဘဲၫအဆၨၩ အၥိၭ, 16 ထိၪပဂူၪ ဘဲၫ အဆၨၩ အၥိၭ, ထိၪဝီၩဖံၭ, ထိၪယၩ့ဖီၩ့, 17 စၭကဝၭ, လၫ့ကထၭဘွၩ, ဒဲယီၩ့, 18 ထိၪထၩမံၩ့, ထၧးကလါ ဘဲၫအဆၨၩအၥိၭ, ဒဲထိၪဆၫ့ဖၫ, ဒဲဖျၪၥံၪလဖၪနီၪလီၫ. 19 တၭ ကယဲ ဆၧလၧအစွၩ ဒဲယူၩဝ့ၫ ထီးအလူၬနီၪ, မွဲလဆံၫ့ဘၪ လၧနၥံၪ အဂးလီၫ. ၦၡၩ အၪ့ဘၪဝ့ၫအ့ၬ. 20 ကယဲ ထိၪၥံၪလံၪၥံၪ လၧအဆံၫ့ ထီးအလူၬနီၪ နၥံၪ မိအၪ့ဘၪလီၫ. 21 ဆၧလၧအၥံၫဒၪအဆၧနီၪ နၥံၪ ထီးအၪ့ဝ့ၫ နးမံၩ့လဂ့ၩ. နမိဖ့ၪလၫ့ဘၪဝ့ၫ လၧၦလခီၫဘၩ့မုးဖိၪ လၧအအီၪ လၧနတရၫ့ အဖၧၩ့, ဘဲၫၥိၭ အမိအၪ့ဘၪတၭ, အ့ၪလမွဲဘၪနီၪ နအၪ့ဆၫခွံၬဘၪဝ့ၫ လၧၦလခီၫဘၩ့မုးဖိၪလီၫ. အဂဲးဘဲၫယီၩ နမွဲ ၦဆံၫ့ဎံၪလဆၨၩ လၧယဟိဝၩ နယွၩ အဂးလီၫ. အၪ့ဎွံထၪ့ ဘ့ၪဖိၪ လၧအမိအနူထံၫ အဖၧၩ့ လဂ့ၩ. 22 ဆၧချံၫဆၧၥၪ လၧနဂၪ့ခိၪအလး ဒုၭအီၪထၪ့ဝ့ၫ လနံၪ့ဘၪလနံၪ့နီၪ; နဘၪအၪ့နၩ့ဖၭ ဆံၫပိၩ့လပိၩ့ လၩ့ထံးလၩ့ဆ့ၭလီၫ. 23 ထီးဒၪအလး လၧယဟိဝၩ နယွၩ ရွံန့ဝ့ၫ ဘဲၫအမိအီၪက့ၪ အမံၩ့နီၪတၭ, နဘုၪ ဒဲနစဘံၭထံၫ, ဒဲနၥိၪ, ဒဲနချီ, ဒဲနၥိၪနဘ့ၪ အဖိၪဝဲၡါၥံၪ, နဘၪအၪ့ဝ့ၫ ဆံၫပိၩ့လပိၩ့ ထီးအလးနီၪ လၧယဟိဝၩ နယွၩ အမ့ၬယၫ, ဘဲၫၥိၭ နမိမၩလိၪ ဆၧၥၭမဲၪ ယဟိဝၩ နယွၩ ကိၭမုနံၩ ကိၭမုနၩဒ့ၭလီၫ. 24 ဖၧၩ့ၥၭ အ့ၪယဲၩ့ လါကဲၪကၩ လၧနဂး ထီးနလ့ၩဆိၬ ဆၧနီၪ လၥ့ၪဘၪ, ဆၧအလး ထီးယဟိဝၩ နယွၩ ရွံန့ဝဲၩ အမံၩ့နီၪ အ့ၪယဲၩ့ လါကဲၪကၩ လၧနၧၩတၭ, ထီးယဟိဝၩ နယွၩ ဆိၪဂ့ၩနၧၩတၭ, 25 နမိဘၪအၪ့လဲၩဆၧနီၪ လၧစ့ၩ အဂးတၭ, နဘၪဘီၪ့ထၪ့ စ့ၩနီၪ လၧနစူၪဖၧၩ့ တၭ, လ့ၩ လၧအလး လၧယဟိဝၩ နယွၩ မိရွံန့ဝ့ၫလီၫ. 26 တၭ နမိဖ့ၪလၫ့ဘၪ စ့ၩနီၪ လၧထီးဒၪ ဆၧလၧနဆိၫ့န့ဘၪဝ့ၫ လမံၩ့မံၩ့ အဂး, လၧချီအဂး မွဲဂ့ၩ, လၧၥိၪ လၧဘ့ၪအဂး မွဲဂ့ၩ, လၧစဘံၭထံၫအၥၫ့ မွဲဂ့ၩ, စဘံၭထံၫအလးလံၩ မွဲဂ့ၩ, ထီးဒၪ နၥၭဆိၫ့န့ဘၪ ဆၧလမံၩ့မံၩ့တၭ, န ဘၪအၪ့ဆၧ ထီးနီၪ လၧယဟိဝၩ နယွၩ အမ့ၬယၫတၭ, နမိၥၭထိၬ နဝ့ၫဒၪ, ဒဲနၡၩဂံၪ့ဖိၪ, 27 ဒဲၦလံဝဲၫဖိၪ လၧအအီၪ လၧနတရၫ့ အဖၧၩ့လီၫ. နလ့ၩဒၪခွံၬဘၪ အဝ့ၫ အ့ၬ; အဂဲးဘဲၫယီၩ မွဲအလး ဒဲအဆၧန့ၥၫ အီၪလၧနၥိၭ လီၫ. 28 လၧၥၧၫ့နံၪ့အထုၬနီၪ နဘၪဂဲၫဆိၬ နဆၧအၪထၪ့ ဆံၫပိၩ့လပိၩ့ ထီးအလူၬ လနံၪ့ဎးနီၪတၭ, နဘၪအီၪက့ၪကီၪ့ဝ့ၫ လၧနတရၫ့ အဖၧၩ့, 29 ဒဲၦလံဝဲၫဖိၪ, (အဂဲးဘဲၫယီၩ မွဲအလး ဒဲအဆၧန့ၥၫ အီၪလၧနၥိၭအ့ၬ), ဒဲၦလခီၫဘၩ့မုးဖိၪ, ဒဲၦဖိၪဎွ့ၪ, ဒဲၦမုၪမဲၫ လၧအအီၪ လၧနတရၫ့ အဖၧၩ့နီၪ မိဂဲၫဘၪတၭ, မိအၪ့ဘၪဆၧတၭ ဘျဲၩအၪ့, ဘဲၫၥိၭ ယဟိဝၩ နယွၩ မိဆိၪဂ့ၩနၧၩ လၧကယဲ နဆၧမၩ အဖၧၩ့ လၧနစူၪမၩဝ့ၫလီၫ. 

1 လၧနွ့ၫနံၪ့အထုၬနီၪ နဘၪမၩ ဆၧဂၭဖျ့ၭလီၫ. 2 တၭ ဆၧဂၭဖျ့ၭလမံၩ့နီၪမွဲ အယီၩ, ကယဲ ဒ့ၪၥံၪမါၥံၪ အကဆါ လၧအဒုၭအၪ့လီးဆၧ လၧၦလၧအနဲၩ့ထံၭ လဂၩလါလါနီၪ မိဘၪဖျါခွံၬဝ့ၫလီၫ. လၧၦအီၪလၧအနဲၩ့ထံၭ မွဲဂ့ၩ, လၧအထၧၫ့ဖုဝဲ မွဲဂ့ၩ, မွဲအအၪ့ကံၩ့ဘၪလၧၩ့အ့ၬ, အဂဲးဘဲၫယီၩ ဆၧကိၭဝ့ၫ လၧယဟိဝၩ အဆၧဖျါခွံၬဝ့ၫလီၫ. 3 ၦလခီၫဘၩ့မုးဖိၪနီၪ နမိအၪ့ကံၩ့ဘၪဆၧ လၧအဝ့ၫလီၫ. အ့ၪမွဲ နဆၧ လၧအအီၪ လၧနထၧၫ့ဖုဝဲနီၪ နစူၪ ဘၪဖျါခွံၬဝ့ၫလီၫ. 4 မွဲဘဲၫၥိၭ ၦၡၪ့ဖိၪယၬဖိၪ ထီးအီၪလၧနၥံၪအကျၩ လဂ့ၩ. အဂဲးဘဲၫယီၩ ယဟိဝၩ မိဆိၪဂ့ၩနၧၩ တၡါ လၧထံၫၥံၪခးၥံၪ အဖၧၩ့ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ လၧနမိမၩန့ဝ့ၫ လီၫ. 5 န့ၫန အ့ၪခိၭနၪ တၡါ ယဟိဝၩ နယွၩအလူ ဘဲၫၥိၭ နမိထီးလၩ့နၥၭ လၧနမိမၩ ကယဲ ဆၧမၪလူၬ လၧယမၪလူၬနၧၩ လၧမုဆၫလနံၩယီၩလီၫ. 6 အဂဲးဘဲၫယီၩ ယဟိဝၩ နယွၩ ဆိၪဂ့ၩနၧၩ, ဘဲၫအချဲၩ့ဝဲၩဆၧ လၧနၧၩ အၥိၭနီၪတၭ, နမိဒုၭအၪ့လီးဆၧ လၧၦအၪဆၨၩ, လါနၫ့ တၭ, နဝ့ၫဒၪ နမိအၪ့လီးန့ဘၪဆၧအ့ၬ. တၭ နမိပၧၩ့ ၦအၪဆၨၩ လါနၫ့တၭ, အဝ့ၫၥံၪနီၪ မိပၧၩ့ဘၪနၧၩအ့ၬ. 7 တၭ နထၧၫ့ဖုဝဲလဂၩ ၦၡၪ့ဖိၪယၬဖိၪ, အ့ၪအီၪလၧနၥံၪအကျၩ, လၧနၥံၪအတရၫ့ဖၧၩ့ လစီၪ့စီၪ့ လၧနခးဖၧၩ့ လၧယဟိဝၩ နယွၩ ဖ့ၪလၫ့နၧၩတၭ, န မၩနီၩ့ဘၪ နၥၭ, ဒဲန ထီၩ့ဒူၪဘၪ နစူၪ လၧနထၧၫ့ဖုဝဲ အၡၪ့အယၬနီၪ အ့ၬ. 8 နဘၪပၠၪလၩ့ နစူၪဖၭလဲတၭ, နမိဒုၭဘၪအၪ့လီးဘၪ အဝ့ၫ, လၧဆၧလၧအန့ဘၪ အလးအီၪ အလၧၫ့အဎွ့ၩလီၫ. 9 ထီးလၩ့နၥၭ ဘဲၫၥိၭ ဆၧဆီၫ့မီၪ့ ထီးအီၪထၪ့ လၧနၥၭအၧၩ့ အဖၧၩ့ စံၭဝ့ၫ, နွ့ၫနံၪ့လနံၪ့နီၪ ဆၧဖျါခွံၬအနံၪ့ အီၪဘူၭထၪ့ယူၭနီၪ လဂ့ၩ; တၭ နမ့ၬ အၧၩ့ထၪ့ လၧနထၧၫ့ဖုဝဲ အၡၪ့အယၬ အလီၩ့တၭ, နဖ့ၪလၫ့ဝ့ၫ လၧဆၧနးမံၩ့အ့ၬ, တၭ အဝ့ၫဒၪ ကိၭထၪ့ ထၫ့ဒုၪဒၩနၧၩ လၧယဟိဝၩတၭ, ဆၧဒဲၩဘၭ မိဘၪနၧၩလီၫ. 10 နဘၪဖ့ၪလၫ့ဆၧ လၧအဝ့ၫ တၡါတၭ, ထီးနဖ့ၪလၫ့ဝ့ၫနီၪ, မွဲနၥၭ ထီးအုၭထၪ့ လဂ့ၩ. အဂဲးဘဲၫယီၩ လၧဆၧနီၪလမံၩ့ အကၠီၩ့, ယဟိဝၩ နယွၩ မိဆိၪဂ့ၩနၧၩ လၧနဆၧမၩ ထီးအလူၬ အဖၧၩ့, ဒဲကယဲ ဆၧလၧနအီၪက့ၪ နစူၪ လၧအလီၩ့လီၫ. 11 အဂဲးဘဲၫယီၩ ၦၡၪ့ဖိၪယၬဖိၪ မိလၩ့မါဝ့ၫ လၧခးဖၧၩ့အ့ၬ. မၩအၥၭဘဲၫနီၪတၭ, ယမၪလူၬနၧၩ တၭ, စံၭ, နမိဘၪပၠၪလၩ့ နစူၪဖၭလဲ လၧနထၧၫ့ဖုဝဲ အဂး, လၧနၡၩၡၪ့ဖိၪယၬဖိၪ အဂး, ဒဲလၧနၡၩန့ဘၪ ဆၧလမံၩ့မံၩ့ အလးအီၪ လၧအဘၪၡၪ့ဘၪယၬ လၧနခးဖၧၩ့လီၫ. 12 နထၧၫ့ဖုဝဲ ၦဟံêဘၫခွၫမွဲဂ့ၩ, ၦဟံêဘၫမုၪမွဲဂ့ၩ, အ့ၪဘၪ ဆၧအၪ့ဆၫခွံၬဝ့ၫ လၧနၧၩတၭ, မၩ နဆၧ ဎူၫနံၪ့တၭ, နွ့ၫနံၪ့လနံၪ့နီၪ, နမိဘၪဖျါခွံၬဝ့ၫ ပျီၩဖျ့ၭ လၧနအီၪလီၫ. 13 တၭ ထီးနဖျါခွံၬဝ့ၫ လၧနအီၪပျီၩဖျ့ၭနီၪ, နမိဖျါခွံၬဘၪ ပျီၩပျီၩအ့ၬ; 14 နမိဘၪဖ့ၪလၫ့ လၧၫ့ဎွ့ၩဝ့ၫ လၧနၥိၪ ဒဲနဘ့ၪ အကျၩ, ဒဲလၧနဘုၪၥံၪဂူၫၥံၪ အကျၩ, ဒဲလၧနယဲးစဘံၭၥၪအလး အဖၧၩ့လီၫ. နမိဘၪဖ့ၪလၫ့ဝ့ၫ လၧဆၧလၧယဟိဝၩ နယွၩ ဆိၪဂ့ၩနၧၩနီၪလီၫ. 15 နဘၪနၪ့ထၪ့ထဲၩ့ လၧနမွဲဎီးဖိၪ လၧခးအံဇံၭ အဖၧၩ့ တၭ, ယဟိဝၩ နယွၩ ဎွ့ၩန့နၧၩလီၫ. မၩအၥၭဘဲၫနီၪတၭ, ယမၪလူၬနၧၩ လၧဆၧလမံၩ့နီၪ လၧမုဆၫလနံၩယီၩလီၫ. 16 တၭ အဝ့ၫဒၪ အ့ၪစံၭနၧၩ, ယစဲၪ့ထၪ့ခွံၬ လၧနအီၪအ့ၬ; အဂဲးဘဲၫယီၩ မွဲအအဲၪနၧၩ, ဒဲနၡၩဂံၪ့ဖိၪလီၫ. အဂဲးဘဲၫယီၩ လၧအအီၪ လၧနၥိၭနီၪ မုၬဝ့ၫ လၧနစူၪဖၧၩ့လီၫ. 17 ဆၧမိမၩအၥၭ လၧနဘၪမၩန့ ထၭဖျံၬတၭ, ထူဖိး အနါ လၧတရၫ့ထုၪ့လီၩ့တၭ အဝ့ၫ မိကဲၪထၪ့ နဎီးနၡၩ လဆိၩဒၪဝ့ၫလီၫ. တၭ, နဎီးမုၪနီၪ နဘၪမၩဝ့ၫ ဘဲၫနီၪၥိၭဆ့လီၫ. 18 ထီးနဖျါခွံၬဝ့ၫ ပျီၩဖျ့ၭ လၧနအီၪတၭ, မွဲအထီးကဲၪထၪ့ ဆၧကၪ လၧနမ့ၬယၫ လဂ့ၩ; အဂဲးဘဲၫယီၩ လၧအမၩဆၧ ဎူၫနံၪ့နီၪ ဂ့ၩလၧနဂး န့ၫဎီၩ့ လၧၦၡၩဒိၭအၪ့လံၩ့ဖိၪ နံၫစၩလီၫ. တၭ ယဟိဝၩ ယွၩ မိဆိၪဂ့ၩနၧၩ လၧကယဲ ဆၧလၧနမၩနဝ့ၫလီၫ. 19 ကယဲ နချီဖၫဖိၪ အဝဲၡါ ဒဲနၥိၪဖၫ နဘ့ၪဖၫ အဖိၪဝဲၡါ လၧအဖိၪဆါ ထီးအလူၬနီၪ နမိဘၪအီၪက့ၪဆံၫ့ဎံၪ လၧယဟိဝၩ နယွၩ အဂးလီၫ. နမၩဘၪ ဆၧမၩ လၧနချီဖၫ အဖိၪဝဲၡါအ့ၬ; တၭ နထံၬဘၪ နၥိၪ အဖိၪဝဲၡါ အဆီၪ့အ့ၬ. 20 နဘၪအၪ့ဝ့ၫ လၧယဟိဝၩ နယွၩ အမ့ၬယၫ လနံၪ့ဘၪလနံၪ့ လနံၪ့ဘၪလနံၪ့ ထီးအလး လၧယဟိဝၩ နယွၩ မိရွံန့ဝ့ၫ, နဝ့ၫဒၪ ဒဲနၡၩဂံၪ့ဖိၪလီၫ. 21 တၭ အဆၧလလၧၫ့လဎွ့ၩဘၪ အ့ၪအီၪလၧအဖၧၩ့, အခၪ့ အ့ၪဂၭဂီၩ့မွဲဂ့ၩ, အမ့ၬ အ့ၪဘျီၪမွဲဂ့ၩ, အဂၭဂီၩ့အၧၩ့ လမံၩ့မံၩ့ အ့ၪအီၪတၭ, မွဲနထီးလုထၪ့ဝ့ၫ လၧယဟိဝၩ နယွၩ အဂး လဂ့ၩ. 22 နဘၪအၪ့ဝ့ၫ လၧနတရၫ့ အဖၧၩ့လီၫ. ၦအဆံၫ့ ဒဲၦလဆံၫ့ဘၪ လစီၪ့ဎး ဘဲၫခံၫဘၩ့ အၥိၭ, ဒဲဘဲၫစဎဲၩ အၥိၭနီၪလီၫ. 23 အ့ၪမွဲ အၥွံၪနီၪ ထီးအၪ့ လဂ့ၩ, နမိဘၪဂါလၩ့ခွံၬဝ့ၫ လၧဂၪ့ခိၪချိၫ့ ဘဲၫထံၫ အၥိၭနီၪလီၫ. 

၅ မိစ့ၭ Deuteronomy 16 

1 ထီးန့ လၩအၫဘံၭတၭ, မၩဘိၪ့လ့ၩဖၬ လၧယဟိဝၩ နယွၩ အဂးဆံၭ, အဂဲးဘဲၫယီၩ လၧလၩအၫဘံၭ အထးဖၧၩ့နီၪ ယဟိဝၩ နယွၩ ဒုၭစဲၪ့ထၪ့ခွံၬနၧၩ လၧအံဇံၭ လၧမုနၩလခီၫနီၪလီၫ. 2 တၭ လၧၥိၪ လၧဘ့ၪမွဲဂ့ၩ, ချီမွဲဂ့ၩ, နမိဘၪလုထၪ့ ဆၧလ့ၩဖၬ လၧယဟိဝၩ နယွၩ အဂး, ထီးအလး လၧယဟိဝၩ မိရွံန့ လၧအမိအီၪက့ၪ အမံၩ့နီၪလီၫ. 3 တၭ နအၪ့ဎုၬဘၪ လၧကိၪ အီၪလၧမံၪနီၪအ့ၬ; နမိဘၪအၪ့ ကိၪလအီၪဘၪလၧမံၪ နွ့ၫနံၩ, ကိၪ ဘၪဆဲၫ့ လၧဆၧၡၪ့ဆၧနၭ; အဂဲးဘဲၫယီၩ မွဲနစဲၪ့ထၪ့ခွံၬ လၧအံဇံၭ ချဲၫ့ချဲၫ့, ဘဲၫၥိၭ နမိနၪ့ထၪ့ထဲၩ့ မုလနံၩ လၧနစဲၪ့ထၪ့ခွံၬ လၧခးအံဇံၭ အဖၧၩ့ လဆိၩဒၪနၧၩ ကိၭမုနံၩ ကိၭမုနၩဒ့ၭလီၫ. 4 တၭ လၧမုနွ့ၫနံၩ အထးဖၧၩ့ ကိၪအီၪလၧမံၪနီၪ ထီးအီၪဘၪ လၧနစူၪဖၧၩ့ လဂ့ၩ. တၭ ဆၧယၪ လၧနလုထၪ့ဝ့ၫ လၧအခၪ့ထံၭ လနံၩနီၪ, အီၪလၩ့ထးဘၪ ၥၫ့နၩချီၩ့ ထီးဆၧဖၩ့ထၪ့အ့ၬ. 5 နလုထၪ့ ဆၧလ့ၩဖၬ လၧနတရၫ့ အဖၧၩ့ လၧယဟိဝၩ နယွၩ ဖ့ၪလၫ့နၧၩနီၪ နးစီၪ့အ့ၬ. 6 အ့ၪမွဲ လၧအလး ထီးယဟိဝၩ နယွၩ မိရွံန့ဝ့ၫ လၧအမိအီၪက့ၪအမံၩ့ အဂး, ထီးနီၪ နမိဘၪလုထၪ့ ဆၧလ့ၩဖၬ လၧမုဂၪလၩ့ လၧမုလၩ့နုၬ, အဆၧၫ့အထီ လၧအစဲၪ့ထၪ့ခွံၬ လၧအံဇံၭ အဖၧၩ့လီၫ. 7 ထီးနီၪလဖၧၫ့ နဘၪအၪ့ကၪအၪ့တၭ, အၪ့ဝ့ၫ ထီးအလးဖၧၩ့ လၧယဟိဝၩ နယွၩ မိရွံန့ဝ့ၫတၭ, နဘၪကၠၪနၥၭ လၧမုဆဲၪ့ထၪ့တၭ, ထဲၩ့ထဲၩ့ လၧနတဲၩလဖၪ အဖၧၩ့လီၫ. 8 ဎူၫနံၩ နအၪ့ဘၪ ကိၪလအီၪဘၪလၧမံၪတၭ နွ့ၫနံၩလနံၩ ဆၧအီၪကီၪ့ လၧယဟိဝၩ နယွၩ အဂးနီၪ မိအီၪတၭ; နမိမၩဘၪ ဆၧနးမံၩ့အ့ၬ. 9 နဘၪဝံထၪ့နၬထၪ့ နွ့ၫနွ့ၫ လၧနဂးလီၫ. လၧနဒုၭနုၬၥၫ့ ထၭဂ့ၬ လၧနဘုၪကျၩနီၪ နမိဘၪဝံထၪ့နၬထၪ့ နွ့ၫနွ့ၫ နီၪလီၫ. 10 တၭ နဘၪမၩ ဆၧမၩဘိၪ့နွ့ၫလဖၪ လၧဆၧမၩဘိၪ့ဒၪဝ့ၫ လၧနစူၪဖၧၩ့ လၧနမိဘၪဖ့ၪလၫ့ ဆၧလၧယဟိဝၩ နယွၩ ဘဲၫယဟိဝၩ နယွၩ ဆိၪဂ့ၩယူၭနၧၩ အၥိၭနီၪလီၫ. 11 တၭ နမိၥၭထိၬ လၧယဟိဝၩ နယွၩ အမ့ၬယၫ, နဝ့ၫဒၪ, ဒဲနဖိၪခွၫ, ဒဲနဖိၪမုၪ, ဒဲနဎီးခွၫ, ဒဲနဎီးမုၪ, ဒဲၦလံဝဲၫဖိၪ လၧအအီၪ လၧနတရၫ့ အဖၧၩ့, ဒဲၦလခီၫဘၩ့မုးဖိၪ, ဒဲၦဖိၪဎွ့ၪ, ဒဲၦမုၪမဲၫ, လၧအအီၪ လၧနၥံၪ အကျၩ ထီးအလး လၧယဟိဝၩ နယွၩ ရွံန့ဝဲၩဝ့ၫ လၧအမိအီၪက့ၪ အမံၩ့ အဂးလီၫ. 12 တၭ နဘၪနၪ့ထၪ့ထဲၩ့ လၧနမွဲ ၦဎီးဖိၪ လၧအံဇံၭ အဖၧၩ့တၭ, နဘၪထီးန့, ဒဲမၩ ဆၧ၁နိၫလဖၪယီၩလီၫ. 13 တၭ နအီၪက့ၪကီၪ့ နဘုၪ, ဒဲစဘံၭထံၫ အလးခဲၫ့နီၪ, နမိဘၪမၩ ဆၧဘိၪ့တဲၩ နွ့ၫနံၩလီၫ. 14 နမိၥၭထိၬ လၧနဘိၪ့ဖၧၩ့, နဝ့ၫဒၪ, ဒဲနဖိၪခွၫ, ဒဲနဖိၪမုၪ, ဒဲနဎီးခွၫ, ဒဲနဎီးမုၪ, ဒဲၦလံဝဲၫဖိၪ, ၦမွံၩဖိၪ, ဒဲၦဖိၪဎွ့ၪ, ဒဲၦမုၪမဲၫ, လၧအအီၪ လၧနတရၫ့ အဖၧၩ့လီၫ. 15 နွ့ၫနံၩနီၪ နဘၪမၩဘိၪ့ လၧယဟိဝၩ နယွၩ အဂး, ထီးအလး လၧယဟိဝၩ မိရွံန့ဝ့ၫလီၫ. အဂဲးဘဲၫယီၩ ယဟိဝၩ နယွၩ မိဆိၪဂ့ၩနၧၩ လၧနဆၧအၪထၪ့ ထီးအလူၬ, ဒဲကယဲ ဆၧလၧနမၩဆၧ လၧနစူၪလီၫ. မၩအၥၭဘဲၫနီၪတၭ, နမိၥၭထိၬ တၡါ လီၫ. 16 လနံၪ့ အထးဖၧၩ့နီၪ ကယဲ နဖိၪအခွၫၥံၪ မိဘၪအီၪဖျီၪထၪ့ ၥၧၫ့ဘျၩ့ လၧယဟိဝၩ နယွၩ အမ့ၬယၫ, ထီးအလး လၧအမိရွံန့ဝ့ၫ, လၧဘိၪ့ ကိၪလအီၪဘၪလၧမံၪ အဖၧၩ့, ဒဲလၧဘိၪ့နွ့ၫလဖၪ အဖၧၩ့, ဒဲလၧဘိၪ့တဲၩလဖၪ အဖၧၩ့ လီၫ. တၭမွဲ အထီး အီၪဖျီၪဘၪ လၧယဟိဝၩ အမ့ၬယၫ ပျီၩပျီၩ လဂ့ၩ. 17 လဂၩ လဂၩ လၥ့ၪ ထီးဒၪအၥ့ၪ ဆုၬဆုၬနီၪ ဘၪဖ့ၪလၫ့ ဘဲၫယဟိဝၩ နယွၩ အဆၧဆိၪဂ့ၩ လၧအဖ့ၪလၫ့နၧၩ အၥိၭနီၪလီၫ. 18 တၭ နဘၪအီၪက့ၪ ၦစ့ၩရၫ့ခွး ဒဲၦကွ့ၭလံၬ လၧကယဲ နတရၫ့အဖၧၩ့ လၧယဟိဝၩ နယွၩ ဖ့ၪလၫ့နၧၩ လၧနၡၩအဒီၪ့ ထီးအလူၬ အကျၩလီၫ. တၭ အဝ့ၫၥံၪနီၪ မိစ့ၩရၫ့ နၡၩခမျၧး လၧဆၧစ့ၩရၫ့တီၩလီၫ. 19 ထီးဘိၭကၠၪပဲၩဘၪ ဆၧစ့ၩရၫ့ လဂ့ၩ; နထီးယိမ့ၬဘၪ ၦၡၩ လဂ့ၩတၭ, နထီးဒိၭန့ဘၪ လၬဆီၪ့ လဂ့ၩ. အဂဲးဘဲၫယီၩ လၬဆီၪ့နီၪ မၩခံၭ ၦကိၪ့ဆၧၥ့ၪအမ့ၬ ဒဲဒုၭကဲၪ့ ၦတီၩၦလီၩ့ အဆၧချဲၩ့နီၪလီၫ. 20 နဘၪဖိၬ ဆၧတီၩတီၩလီၩ့လီၩ့ အခဲၫ့ ဘဲၫၥိၭ နမိမၧၫ့ ဒဲန့ၥၫ ထံၫၥံၪခးၥံၪ လၧယဟိဝၩ နယွၩ ဖ့ၪလၫ့နၧၩလီၫ. 21 ထီးၥုၪ့လၩ့ အၡ့ရိၫ ဘူၭ လၧယဟိဝၩ နယွၩ အဆၧလုလး, လၧနမိမၩ လၧနဂး နးမံၩ့လဂ့ၩ. 22 တၭ ထီးဘိၭ ဆၧၫ့ထုၪ့ နဆၧဂၩ့ဆၧဖၪ့ လၧယဟိဝၩ နယွၩ မ့ၬလဲၩဝ့ၫနီၪ လဂ့ၩ. 

1 ချီဖၫမွဲဂ့ၩ, ၥိၪ, ဘ့ၪမွဲဂ့ၩ, လၧအအီၪ လၧဆၧလလၧၫ့လဎွ့ၩဘၪ, လၧဆၧအၧၩ့လမံၩ့မံၩ့ အီၪလၧအလီၩ့နီၪ, ထီးလုထၪ့ လၧယဟိဝၩ နယွၩ အဂးနီၪ လဂ့ၩ; အဂဲးဘဲၫယီၩ အနီၪမွဲ ဆၧၥၭလိၪ လၧယဟိဝၩ နယွၩ အမ့ၬယၫလီၫ. 2 တၭ လၧနတရၫ့အဖၧၩ့ လၧယဟိဝၩ နယွၩ ဖ့ၪလၫ့နၧၩနီၪ, ဆၧအ့ၪဒၪန့ ၦခွၫမွဲဂ့ၩ, ၦမုၪမွဲဂ့ၩ, လၧနၥံၪအကျၩ လၧအလၨၪခၫ့ဖၬ ယဟိဝၩ နယွၩ အဆၧအုၩ့လၩ့တၭ, မၩ ဆၧအၧၩ့ လၧယဟိဝၩ နယွၩ အမ့ၬယၫ, 3 ဒဲလ့ၩမၩ ယွၩအဂူၫဂၩလဖၪ အဆၧ ဒဲဘၩထၪ့ဝ့ၫ, မုမွဲဂ့ၩ, လၩမွဲဂ့ၩ, မူၭခိၪအၥုၭမု လမံၩ့လါလါ မွဲဂ့ၩ, လၧယလမၪလူၬဘၪ, 4 တၭ ၦဒုၭနဲၪနၧၩ, ဒဲနနါဂၧၫ့ဘၪ တၭ, နအၪ့ဎၬ တၡါဝ့ၫနီၪ ဒၪဘၪ လၧအမွဲ ဆၧအတီၩ တၭ, ယိခွါ, မွဲဆၧနီၪ အီၪတၡါတၭ, ဆၧဘၪၥၭလိၪနီၪ ဆၧမၩဝ့ၫ လၧအံၫစရ့လၭ အကျၩ, 5 တၭ ၦခွၫမွဲဂ့ၩ, ၦမုၪမွဲဂ့ၩ, လၧအမၩ ဆၧအၧၩ့နီၪ, နဘၪဂဲၫဆိၬဝ့ၫ လၧနတရၫ့တၭ, ဆၧလၧၦခွၫနီၪ မွဲဂ့ၩ, ၦမုၪနီၪ မွဲဂ့ၩ နဘၪခွံၬဝ့ၫ လၧလိး ထီးအၥံၫလီၫ. 6 ထီးဒၪ ၦထိးအၥၭ နံၫဂၩ, ၥၧၫ့ဂၩ အနိၭနီၪ ၦလၧအကြၨၭၥံၫ မိဘၪ ဆၧမၩၥံၫဝ့ၫလီၫ. အ့ၪမွဲ ထီးဒၪ ၦထိးအၥၭ လဂၩဎး အနိၭနီၪ မိဘၪ ဆၧမၩၥံၫဝ့ၫအ့ၬ. 7 ၦထိးအၥၭလဖၪအစူၪ မိဘၪအီၪဆိၫ လၧအလီၩ့ ဘဲၫၥိၭ အမိမၩၥံၫဝ့ၫတၭ, လၧခဲၫ့ထဲၩ့နီၪ ၦခမျၧး ထီးအလူၬ အစူၪ လီၫ. တၭ နဘၪအီၪက့ၪခွံၬ ဆၧအၧၩ့ လၧနၥံၪအကျၩ ဘဲၫနီၪလီၫ. 8 ဆၧကၪလါကဲၪကၩ လၧနဂး အ့ၪအီၪထၪ့ လမံၩ့မံၩ့ လၧဆၧစ့ၩရၫ့, လၧဆၧၥွံၪ ဒဲဆၧၥွံၪ အဘိၩ့ဆၧၩ့, လၧဆၧချဲၩ့ခွး ဒဲဆၧချဲၩ့ခွး အဘိၩ့ဆၧၩ့, လၧဆၧထး ဒဲဆၧထး အဘိၩ့ဆၧၩ့, ဆၧချဲၩ့ခွးလဖၪ လၧနတရၫ့ အဖၧၩ့ တၭ, ထီးနီၪလဖၧၫ့ နဘၪဂဲထုၪ့တၭ လ့ၩထၪ့ လၧအလး လၧယဟိဝၩ နယွၩ မိရွံန့ဝ့ၫတၭ, 9 နဘၪလ့ၩ လၧၦလုဆၧ ဒဲၦလံဝဲၫဖိၪ, ဒဲၦစ့ၩရၫ့ခွး လၧအမိအီၪ လၧမုနံၩလဖၪနီၪ အအီၪတၭ, နဘၪအၪ့စၪ့ဆၧတၭ, အဝ့ၫၥံၪ မိဒုၭနဲၪနၧၩ လၧဆၧစ့ၩရၫ့လီၫ. 10 နဘၪမၩ ဘဲၫဆၧစ့ၩရၫ့ဝ့ၫဒၪ အၥိၭ, လၧၦလၧအလး ထီးယဟိဝၩ မိရွံန့ဝ့ၫနီၪ မိဒုၭနဲၪနၧၩတၭ, နဘၪ ထီးလၩ့နၥၭ ဘဲၫၥိၭ နမိမၩဆၧ ဘဲၫကယဲ ဆၧလၧအဝ့ၫၥံၪနီၪ မိၥီၪ့လိၪနၧၩလီၫ. 11 ထီးဒၪ ဆၧ၁နိၫ အဆၧစ့ၩရၫ့ လၧအဝ့ၫၥံၪ မိၥီၪ့လိၪနၧၩ, ဒဲ ဘဲၫဆၧစ့ၩရၫ့ လၧအဝ့ၫၥံၪ မိလီၩဘၪနၧၩနီၪ, နမိဘၪမၩလီၫ. လၧဆၧ၁နိၫ လၧအဝ့ၫၥံၪ မိဒုၭနဲၪနၧၩနီၪ, လၧနစူၪထွ့ၪလခီၫ မွဲဂ့ၩ, လၧနစူၪစ့ၪလခီၫ မွဲဂ့ၩ, ထီး ကၠၪပဲၩခွံၬနၥၭ လဂ့ၩ. 12 တၭ ၦလၧအအီၪက့ၪဖိၫအၥၭ, ဒဲလခိၭနၪဘၪ ၦလုဆၧအလူ လၧအဆၧၫ့ထုၪ့ ဘဲၫၥိၭ အမိမၩဆၧ လၧယဟိဝၩ နယွၩ အမ့ၬယၫ မွဲဂ့ၩ, ၦစ့ၩရၫ့ခွးအလူ မွဲဂ့ၩ, အဝ့ၫဒၪ မိဘၪ ဆၧမၩၥံၫဝ့ၫလီၫ. နမိဘၪအီၪက့ၪခွံၬ ဆၧအၧၩ့ လၧအံၫစရ့လၭ အဖၧၩ့လီၫ. 13 တၭ ၦခမျၧး မိနါဂၧၫ့, ဒဲၥၭမဲၪဆၧတၭ, အီၪက့ၪဖိၫလၧၩ့အၥၭအ့ၬ. 14 ထီးနလ့ၩထီၩ့ လၧခးဖၧၩ့ လၧယဟိဝၩ နယွၩ မိဖ့ၪလၫ့နၧၩတၭ, မိန့ဘၪဝ့ၫ ဒဲမိအီၪဘၪ လၧအဖၧၩ့, ဒဲမိစံၭ, ယမိအီၪက့ၪ စဎွၩ လၧယဖၫ့ခိၪ, ဘဲၫၦဆၨၩ ထီးအလူၬ လၧအအီၪဝၬဖီၩ့ယၧၩ အၥိၭနီၪတၭ, 15 နမိဘၪအီၪ တၡါ စဎွၩ လၧနဖၫ့ခိၪ လၧယဟိဝၩ နယွၩ ရွံန့ဝ့ၫ လီၫ. ၦလၧနထၧၫ့ဖုဝဲ အကျၩနီၪ နမိဘၪအီၪက့ၪဝ့ၫ လၧစဎွၩ လၧနဖၫ့ခိၪလီၫ. နအီၪက့ၪဘၪ ၦလခီၫဘၩ့မုးဖိၪ ၦလၧအလမွဲဘၪ နထၧၫ့ဖုဝဲ လၧနဖၫ့ခိၪအ့ၬ. 16 မွဲလါနၫ့ အဝ့ၫဒၪ မၩအၪထၪ့ဘၪ ကၥ့ၪလဖၪ လၧအဂးဒၪဝ့ၫအ့ၬ, ဒဲဒုၭထဲၩ့ထဲၩ့ ၦခမျၧး လၧအံဇံၭ အဖၧၩ့, ဘဲၫၥိၭ အမိမၩအၪထၪ့ ကၥ့ၪလဖၪနီၪအ့ၬ. အဂဲးဘဲၫယီၩ ယဟိဝၩ စံၭယူၭ နၥံၪ, ထီးထဲၩ့ဖိၬလၧၩ့ ဖၧၩ့ၥၭ အဝ့ၫနီၪ လဂ့ၩ. 17 တၭ အဝ့ၫဒၪ မၩအၪထၪ့ဘၪ အမၫလဖၪ လၧအဂးဒၪဝ့ၫအ့ၬ, ဘဲၫၥိၭ အၥၭ ထီးကၠၪပဲၩခွံၬအၥၭ လဂ့ၩ; မၩအၪထၪ့ဆ့ ကျိၪၥံၪစ့ၩၥံၪ, ထီၫ့ၥံၪလွ့ၫၥံၪ အၪအၪလ့ၬ ဆ့အ့ၬ. 18 တၭ ဆၧမိမၩအၥၭ ထီးအဆၧၫ့နၩ့ လၧအဘၩ့အမုး အလးဆီၩ့ဆီ အဖၫ့ခိၪတၭ, ဆၧမိမၩအၥၭ လၧအမိဘၪကွ့ၭဆဲၫ လံၬဆၧၥီၪ့ဆၧၥၫ့ယီၩ လၧလံၬ လၧအအီၪ လၧၦလုဆၧ ၦလံဝဲၫဖိၪ အမ့ၬယၫလီၫ. 19 မွဲအမိဘၪအီၪ လၧအစူၪဖၧၩ့တၭ, အဝ့ၫဒၪ မိဘၪဖီ လၧအဖၧၩ့ လဆိၩဒၪဝ့ၫ ကိၭမုနံၩဒ့ၭ, ဘဲၫၥိၭ အမိမၩလိၪ ဆၧၥၭမဲၪ ယဟိဝၩအယွၩ ဒဲထီးန့ ဆၧၥီၪ့ဆၧၥၫ့ယီၩ, ဒဲ၁နိၫလဖၪယီၩ အလူအထၫ ထီးအလူၬ, ဘဲၫၥိၭ အမိမၩဝ့ၫ, 20 ဘဲၫၥိၭ အထီးအီၪက့ၪထၪ့ထီၫအၥၭ လၧအထၧၫ့ဖုဝဲ အဖၫ့ခိၪ, ဒဲဘဲၫၥိၭ အထီးကၠၪပဲၩခွံၬအၥၭ လၧဆၧမၪလူၬ အအီၪ, လၧစူၪထွ့ၪလခီၫ မွဲဂ့ၩ, လၧစူၪစ့ၪလခီၫ မွဲဂ့ၩနီၪ လဂ့ၩ; မွဲဘဲၫၥိၭ အမိမၩအၪထၪ့ အမုနံၩလဖၪ လၧအဘၩ့အမုး အဖၧၩ့, အဝ့ၫဒၪ, ဒဲအဖိၪလဖၪ လၧအံၫစရ့လၭ အကျၩလီၫ. 

1 ၦလုဆၧ ၦလံဝဲၫဖိၪလဖၪ, ဒဲၦလံဝဲၫဖိၪလဒီၪ့ ထီးအလူၬနီၪ, အလးမွဲဂ့ၩ, အဆၧန့ၥၫမွဲဂ့ၩ, အီၪဘၪ လၧၦအံၫစရ့လၭဖိၪ အကျၩအ့ၬ. အဝ့ၫၥံၪ မိဘၪအၪ့ ယဟိဝၩ အဆၧလုမ့ၪ, ဒဲအဆၧန့ၥၫလီၫ. 2 အခိးမွဲ အဝ့ၫၥံၪ အီၪဘၪ လၧအဆၧန့ၥၫ လၧအထၧၫ့ဖုဝဲ အကျၩအ့ၬ. ယဟိဝၩမွဲ အဆၧန့ၥၫ, ဘဲၫအစံၭဆၧ လၧအဝ့ၫၥံၪ အၥိၭနီၪလီၫ. 3 တၭ အယီၩမွဲ ဆၧစ့ၩရၫ့ ဘၪဆဲၫ့ လၧၦလုဆၧ လၧအမိန့ဘၪဝ့ၫ လၧၦခမျၧး, ဒဲလၧၦလၧအလုထၪ့ ဆၧလု ချီဖၫမွဲဂ့ၩ, ၥိၪ, ဘ့ၪမွဲဂ့ၩ, မိဘၪဖ့ၪလၫ့ ၦလုဆၧ လၧအခိၬထံၭခိၪ, ဒဲအနိၭပၩထံၭ နံၫခီၫ, ဒဲအကဖူၫလီၫ. 4 ဆၧအဆိၫ ဘၪဆဲၫ့ လၧနဘုၪၥံၪဂူၫၥံၪ; နစဘံၭထံၫ, ဒဲနၥိၪ, ဒဲၥိၪအဆီၪ့ လၧနထံၬဆိၫနီၪ နမိဘၪဖ့ၪလၫ့ အဝ့ၫလီၫ. 5 အဂဲးဘဲၫယီၩ ယဟိဝၩ နယွၩ ရွံန့ယူၭ အဝ့ၫဒၪ လၧဆၧဒီၪ့ ထီးအလူၬ အကျၩ, ဘဲၫၥိၭ အမိဆၧၫ့ထုၪ့ မၩဆၧ လၧယဟိဝၩ အမံၩ့, အဝ့ၫဒၪ, ဒဲအဖိၪခွၫ ကိၭမုနံၩမုနၩဒ့ၭ လီၫ. 6 ၦလံဝဲၫဖိၪ အ့ၪဂဲၫထၪ့ လၧနတရၫ့ လစီၪ့စီၪ့ လၧကယဲ အံၫစရ့လၭဖိၪ အကျၩ ထီးအအီၪဝ့ၫ အလးတၭ, ဂဲၫဝ့ၫ လၧဆၧအလး လၧယဟိဝၩ မိရွံန့ဝ့ၫ, ဆိၫ့ဆၧ လၧအၥၭ ထၧၫ့ဖျိၪ့ယၫတၭ, 7 ထီးနီၪလဖၧၫ့ မိမၩဘၪဆၧ လၧယဟိဝၩအယွၩ အမံၩ့, ဘဲၫအထၧၫ့ဖုဝဲ ထီးအလူၬ ၦလံဝဲၫဖိၪ လၧအဆၧၫ့ထုၪ့ ထီးနီၪ လၧယဟိဝၩ အမ့ၬယၫ အၥိၭနီၪလီၫ. 8 လၧအမိအၪ့ဘၪ အဂး မိန့ဘၪဝ့ၫ ဘဲၫအဝ့ၫၥံၪ အၥိၭနီၪလီၫ. လၧနီၪအမ့ၬယၫ မိန့ဘၪ ဆၧအၪ့ဆၫခွံၬဆၧ လၧအဖါလဖၪလီၫ. 9 ထီးန အ့ၪလ့ၩထီၩ့ လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩတၭ, နမၩလိၪဘၪ လၧနမိမၩဆၧ ဘဲၫၦဆၨၩလဖၪ အဆၧၥၭလိၪ အၥိၭနီၪအ့ၬ. 10 ၦလၧအအၪ့မၧၫ့ အဖိၪခွၫမွဲဂ့ၩ, အဖိၪမုၪမွဲဂ့ၩ, ခၫ့ဂၬ မ့ၪနီၪ, မွဲအထီး အီၪလၧနၥံၪ အကျၩ လဂ့ၩ; ၦဖၭဆၧဖိၪ မွဲဂ့ၩ, ၦလၧအဒုၪဆၧအဆၧၫ့အထီ မွဲဂ့ၩ, ၦလၧအအၪ့ဖၩ့ဆၧခါဆၧ မွဲဂ့ၩ, ဆၧယူၬမုၪ မွဲဂ့ၩ, 11 ၦၥ့ၪဆၧအူၪဆၧပီၩ မွဲဂ့ၩ, ၦဖံၭၥိၭလိၬအၥၭ လၧဆၧနၪလဖၪ မွဲဂ့ၩ, ၦလၧအအၪ့စၪ့ ၦၥံၫအလၩ မွဲဂ့ၩ, အီၪဘၪ လၧနၥံၪ အကျၩဆ့အ့ၬ. 12 အဂဲးဘဲၫယီၩ ကယဲ ၦလၧအမၩဆၧလဖၪနီၪမွဲ ဆၧၥၭလိၪ လၧယဟိဝၩ အမ့ၬယၫလီၫ. တၭ ယဟိဝၩ နယွၩ နၫ့ထၪ့ခွံၬ အဝ့ၫၥံၪ လၧနမ့ၬယၫ လၧဆၧဘၪၥၭလိၪလဖၪ အကၠီၩ့လီၫ. 13 နဘၪ လၧၫ့ထၪ့ဎွ့ၩထၪ့ လၧယဟိဝၩ နယွၩ အမ့ၬယၫလီၫ. 14 အဂဲးဘဲၫယီၩ ၦဆၨၩ လၧနမိမၩန့ဝ့ၫလဖၪနီၪ ခိၭနၪ ၦအမ့ၬဖိး, ဒဲၦလၧအအၪ့ဖၩ့ဆၧ ခါဆၧလဖၪ အလူလီၫ. အ့ၪမွဲ နဝ့ၫဒၪယီၩ ယဟိဝၩ နယွၩ ဖ့ၪလၫ့ နမၩ ဘဲၫနီၪအ့ၬ. 15 ယဟိဝၩ နယွၩ မိဒုၭဂဲထုၪ့ မီၪလဂၩ လၧနထၧၫ့ဖုဝဲ အကျၩ ဘဲၫယၧၩအၥိၭနီၪ, နၥံၪ မိဘၪခိၭနၪ အဝ့ၫဒၪအလူလီၫ. 16 ဘဲၫကယဲ ဆၧလၧနအၪ့ကံၩ့ လၧယဟိဝၩ နယွၩ လၧဟိရ့ၭ အဖၧၩ့ လၧဆၧအီၪကီၪ့ အမုနံၩ အၥိၭနီၪ, လၧနစံၭ, မွဲယထီးနါဂၧၫ့ဘၪလၧၩ့ ယဟိဝၩ ယယွၩအလူ, ဒဲမွဲယထီးဒၪဘၪလၧၩ့ မ့ၪဖၭဒိၪယီၩ လဂ့ၩ, ဘဲၫၥိၭ ယထီးၥံၫ လဂ့ၩနီၪလီၫ. 17 တၭ ယဟိဝၩ စံၭယၧၩ, ဆၧလၧအဝ့ၫၥံၪ ချဲၩ့ဆၧနီၪ ဂ့ၩမၬလီၫ. 18 ယမိဒုၭဂဲထုၪ့ မီၪလဂၩ လၧအထၧၫ့ဖုဝဲ အကျၩ, ဘဲၫနၧၩ အၥိၭတၭ, ယမိအီၪက့ၪ ဆၧချဲၩ့ လၧအနိၭတၭ, အဝ့ၫဒၪ မိချဲၩ့ဆၧ လၧအဝ့ၫၥံၪ လၧကယဲ ဆၧလၧယမိမၪလူၬ အဝ့ၫနီၪလီၫ. 19 တၭ ဆၧမိမၩအၥၭ လၧထီးဒၪ ၦလၧအလခိၭနၪဘၪ ယလူ လၧအဝ့ၫဒၪ မိချဲၩ့ဆၧ လၧယမံၩ့ လဂၩဂၩနီၪ ယမိအၪ့ဎၬဆၧ လၧအဝ့ၫလီၫ. 20 အ့ၪမွဲ မီၪ လၧအအီၪက့ၪဖိၫလိၫအၥၭ, ဒဲချဲၩ့ ဆၧချဲၩ့လထံၪ လၧယမံၩ့ လၧယလမၪလူၬဘၪဝ့ၫ ဘဲၫၥိၭ အမိချဲၩ့ဆၧမွဲဂ့ၩ, အ့ၪချဲၩ့ဆၧ လၧယွၩအဂူၫဂၩလဖၪ အမံၩ့ မွဲဂ့ၩ, ဆၧလၧမီၪလဂၩနီၪ မိဘၪ ဆၧမၩၥံၫဝ့ၫလီၫ. 21 တၭ ဆၧချဲၩ့ လၧနအ့ၪစံၭ, လၧနၥၭခံဖၧၩ့ ယဟိဝၩ လချဲၩ့ဘၪနီၪ ပမိၥ့ၪယၫ ဘဲၫၥ့ၪလဲၪနီၪ, တၭ, 22 ထီးမီၪလဂၩ ချဲၩ့ဆၧ လၧယဟိဝၩ အမံၩ့တၭ, အ့ၪဆၧလမၩဘၪ, ဒဲလကဲၪထၪ့ဘၪဆၧတၭ, ဆၧနီၪလမံၩ့မွဲ ဆၧလၧယဟိဝၩ ချဲၩ့ဝ့ၫအ့ၬ, မွဲမီၪလဂၩနီၪ အီၪက့ၪဖိၫအၥၭတၭ, ချဲၩ့ဆၧနီၪ, မွဲနထီးၥၭမဲၪ အဝ့ၫဒၪ လဂ့ၩ. 

1 ထီးယဟိဝၩ နယွၩ အ့ၪဒၪ့ထ့ၬခွံၬ ၦဆၨၩလဖၪ လၧယဟိဝၩ နယွၩ ဖ့ၪလၫ့ အထံၫအခး လၧနၧၩတၭ, နမၩန့ဘၪ အဆၧ, ဒဲနအီၪလၧအဝ့ၫၥံၪ အဒိၩ့ဖၧၩ့, ဒဲအဂံၪ့ဖၧၩ့တၭ, 2 နဘၪအၪ့နၩ့ဖၭ ဒိၩ့ ၥၧၫ့ဖျိၪ့ လၧနဂး လၧနခးလဘံၪ့ အၥၭကျၩ, လၧယဟိဝၩ နယွၩ ဖ့ၪလၫ့နၧၩ ဘဲၫၥိၭ နမိမၩန့ဝ့ၫလီၫ. 3 နဘၪတဲၩ့ဝဲၩ ဖၧၩ့ၥၭ လဘီၩ့ လၧနဂး, ဒဲအၪ့နၩ့ဖၭ နခးအနဲၩ့ လၧယဟိဝၩ နယွၩ ဖ့ၪလၫ့ နၧၩ ဘဲၫၥိၭ နမိန့ၥၫဝ့ၫ, လၧၥၧၫ့စီၪ့, ဘဲၫၥိၭ ကယဲ ၦလၧအမၩၥံၫၦၡၩ မိစဲၪ့ ထီးနီၪ ကိၭဂၩဒ့ၭလီၫ. 4 ၦလၧအမၩၥံၫၦၡၩတၭ, စဲၪ့ထီးနီၪ ဘဲၫၥိၭ အမိမၧၫ့ဝ့ၫနီၪ, မွဲဆၧမၩအၥၭဘဲၫယီၩ, ၦလၧအလၥ့ၪယၫဘၪတၭ, မၩၥံၫ ၦလၧအနဲၩ့ထံၭ လၧအလၥၭဂဲၫ့ဘၪဝ့ၫ လၧမုဂၪတဂၪ လီၫ. 5 မွဲဘဲၫယီၩ, ၦလၧအလ့ၩဆၧ လၧၦလၧအနဲၩ့ထံၭ လဂၩ အၥိၭ လၧမံၩ့လၬကျၩ ဘဲၫၥိၭ အမိခူၬ ၥံၪ့တၭ, ယၩ့ထၪ့ အစူၪ အီၪလၧကွၩ လဘံၪ့, ဘဲၫၥိၭ အမိခူၬလၩ့ခွံၬ ၥံၪ့တၭ, ကွၩအနါ ဖျုၪထၪ့ခွံၬ လၧအထိတၭ, ဘၪ ၦလၧအနဲၩ့ထံၭ လဂၩတၭ, အဝ့ၫဒၪ ၥံၫဝ့ၫလီၫ. အနီၪလဂၩ မိစဲၪ့ဘၪ လၧဒိၩ့နီၪ လဖျိၪ့ဖျိၪ့ အဖၧၩ့တၭ မၧၫ့ဝ့ၫ လီၫ. 6 အ့ၪလမွဲဘၪဘဲၫနီၪတၭ, ၦအၪ့ဎၬန့ ဆၧၥွံၪ လၧအၥၭခိ အဘိၩ့ဘၭနီၪ မိလီၩ့ဆီၪ့ ၦမၩၥံၫဆၧတၭ, ဖၧၩ့ၥၭ အ့ၪယဲၩ့နီၪ, မိချုၭန့ဝ့ၫတၭ, မိမၩၥံၫ ဘၪခိၬဝ့ၫ လီၫ. မွဲလါနၫ့ ဆၧစ့ၩရၫ့ၥံၫ အီၪအ့ၬ; အဂဲးဘဲၫယီၩ ၥၭဂဲၫ့ဝ့ၫ လၧမုဂၪတဂၪအ့ၬ. 7 မၩအၥၭဘဲၫနီၪတၭ, ယမၪလူၬနၧၩ ဘဲၫယီၩ, နမိဘၪ အၪ့နၩ့ဖၭ ဒိၩ့ ၥၧၫ့ဒိၩ့ လၧနဂးလီၫ. 8 တၭ ယဟိဝၩ နယွၩ အ့ၪမၩလဲထၪ့ နခး အနဲၩ့ထံၭလဖၪ, ဘဲၫအဆိၪလၩ့အၥၭ လၧနဖါလဖၪ, ဒဲဖ့ၪလၫ့ နခး ထၧၫ့ဘံၪ့ယၫ, လၧအစံၭဝဲၩဝ့ၫ လၧအမိဖ့ၪလၫ့ နဖါလဖၪတၭ, 9 ကယဲ ဆၧမၪလူၬ လၧအမၪလူၬနၧၩ လၧမုဆၫလနံၩယီၩ, န အ့ၪထီးန့ဝ့ၫ ထီးအလူၬ, ဘဲၫၥိၭ နမိမၩဝ့ၫ လၧနမိအဲၪ ယဟိဝၩ နယွၩ ဒဲဖိၬအဖၧၩ့ၥၭလဖၪ ကိၭမုနံၩမုနၩဒ့ၭတၭ, နမိဘၪအီၪက့ၪ အၪထၪ့ဒံၭ ဒိၩ့ ၥၧၫ့ဒိၩ့ လၧနဂး လၧဒိၩ့ ၥၧၫ့ဒိၩ့နီၪ အဖၫ့ခိၪ, 10 ဘဲၫၥိၭ ဆၧၥွံၪ လၧအဆၧဒဲၩဘၭ လအီၪဘၪ, ထီးဘၪ ဆၧဂါလၩ့ဝ့ၫ လၧနခးဖၧၩ့ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂး လဂ့ၩတၭ, ဆၧၥွံၪ ထီးဘၪ နလီၩ့ လဂ့ၩလီၫ. 11 အ့ၪမွဲ ၦအ့ၪမ့ၬလဲၩ ၦလၧအနဲၩ့ထံၭတၭ, အီၪခိၭၥူၪ တၭ, ဂဲထုၪ့ ထၫ့ဒုၪဒၩ အဝ့ၫတၭ, ဖ့ၬဝ့ၫ ထီးအၥံၫ, ဒဲစဲၪ့ဖျိၭနုၬဝ့ၫ လၧဒိၩ့နီၪ လဖျိၪ့ဖျိၪ့တၭ, 12 ထီးနီၪလဖၧၫ့ ၦၥုၪ့က့ၭၥၭၡါ လၧအဒိၩ့နီၪ မိဘၪအၪ့မၧၫ့လၩ့ ၦဂဲၫထဲၩ့ဆိၬဝ့ၫတၭ, ဖ့ၪလၫ့ဝ့ၫ လၧၦအၪ့ဎၬန့ ဆၧၥွံၪ အစူၪဖၧၩ့ ဘဲၫၥိၭ အမိၥံၫဝ့ၫလီၫ. 13 နမ့ၬၥၪ လီၫ့ကီၩ့ဘၪအ့ၬ. တၭ န ဘၪအီၪက့ၪခွံၬ ဆၧၥွံၪ လၧအဆၧဒဲၩဘၭ လအီၪဘၪ လၧအံၫစရ့လၭ အဖၧၩ့, ဘဲၫၥိၭ ဆၧမိဂ့ၩထၪ့ လၧနဂး လီၫ. 14 ၦလၧနနဲၩ့ထံၭ အဂၪ့ခိၪ အဆၧမၩနဲၪ့ လၧၦလၧဖျိၩ့လံၩလံၩ အီၪက့ၪ လၧဆၧန့ၥၫ လၧနမိန့ၥၫ လၧခးဖၧၩ့, လၧယဟိဝၩ နယွၩ ဖ့ၪလၫ့နၧၩ ဘဲၫၥိၭ နမိမၩန့ဝ့ၫနီၪ, န ၥုၭဘၪ အလးအ့ၬ. 15 ၦထိးအၥၭ လဂၩဎး ဂဲထုၪ့ ထၫ့ဒုၪဒၩဘၪ ၦၡၩ လၧအဆၧအၧၩ့ လမံၩ့မံၩ့ အကၠီၩ့ မွဲဂ့ၩ, လၧဆၧမၪ လမံၩ့မံၩ့ လၧအမၩမၪဆၧ အကၠီၩ့ မွဲဂ့ၩ, နီၪအ့ၬ. ထီးၦထိးအၥၭ နံၫဂၩအနိၭ မွဲဂ့ၩ, ထီးၦထိးအၥၭ ၥၧၫ့ဂၩအနိၭ မွဲဂ့ၩ, ဆၧအခွး မိအီၪဂုးအီၪခၧၫ့လီၫ. 16 ၦထိးဘျံၭထိးဘျၪအၥၭ လဂၩ အ့ၪဂဲထုၪ့ ထၫ့ဒုၪဒၩ ၦလဂၩဂၩ ဘဲၫၥိၭ အမိထိးအၥၭ လၧဆၧအၧၩ့ လၧအဂဲးတၭ, 17 ၦနံၫဂၩ လၧအချဲၩ့ခွးနီၪ မိဘၪ ဆၧၫ့ထုၪ့ လၧယဟိဝၩ အမ့ၬယၫ လၧၦလုဆၧ ဒဲၦစ့ၩရၫ့ခွးလဖၪ အမ့ၬယၫ, လၧအအီၪဝ့ၫ လၧမုနံၩလဖၪနီၪ, 18 တၭ ၦစ့ၩရၫ့ခွး မိဘၪအၪ့စၪ့ ဆၧအ့ၪဂ့ၩတၭ, ယိခွါ, ၦထိးအၥၭ အ့ၪမွဲ ၦထိးဆၧအဘျံၭအဘျၪ လၧအထၧၫ့ဖုဝဲ အဂဲးတၭ, 19 နၥံၪ မိဘၪမၩ အဝ့ၫ ဘဲၫအဆီၫ့မီၪ့ လၧအမိမၩ အထၧၫ့ဖုဝဲ အၥိၭနီၪလီၫ. တၭ နၥံၪ မိဘၪအီၪက့ၪခွံၬ ဆၧအၧၩ့ လၧနၥံၪ အကျၩလီၫ. 20 တၭ ၦလၧအအီၪလၩ့ထးလဖၪနီၪ, မိနါဂၧၫ့, ဒဲၥၭမဲၪဆၧ, ဒဲမၩလၧၩ့ ဆၧအၧၩ့ ဘဲၫနီၪၥိၭ လၧနၥံၪ အကျၩအ့ၬ. 21 နမ့ၬၥၪ မိယၫ့ၥၭဘၪ အဝ့ၫအ့ၬ; ၥၭမၧၫ့ လၧၥၭမၧၫ့ အဂး, မ့ၬလတီၪ့ လၧမ့ၬလတီၪ့ အဂး, ၥွၫလဘံၪ့ လၧၥွၫလဘံၪ့ အဂး, စူၪ လၧစူၪ အဂး, ခၪ့ လၧခၪ့ အဂး လီၫ. 

1 ထီးန အ့ၪလ့ၩထၪ့ ဒုၭၥုၭ လၧနဒုၪနဒၩတၭ, နဒၪဘၪ ကၥ့ၪလဖၪ, ဒဲလဲၪ့ၥုၭလဖၪ, ဒဲၦခမျၧး အၪနဲၪ့နၧၩဒံၭ တၭ, ထီးၥၭမဲၪ အဝ့ၫၥံၪ လဂ့ၩ, အဂဲးဘဲၫယီၩ ယဟိဝၩ နယွၩ အီၪလၧနၥိၭ လၧအဒုၭစဲၪ့ထၪ့ခွံၬနၧၩ လၧခးအံဇံၭ အဖၧၩ့လီၫ. 2 တၭ ထီးနလ့ၩဘူၭ လၧဆၧဒုၭၥုၭတၭ, ဆၧမိမၩအၥၭ လၧၦလုဆၧ လဂၩ, မိဘၪၥုၭဘူၭအၥၭ ဒဲချဲၩ့ဆၧ လၧၦခမျၧးလီၫ. တၭ အဝ့ၫ မိဘၪစံၭ အဝ့ၫၥံၪ, အံၫစရ့လၭဧ့, ခိၭနၪဘီၪ, 3 လၧမုဆၫလနံၩယီၩ နၥံၪ လ့ၩဒုၭၥုၭ လၧနၥံၪ အဒုၪအဒၩလီၫ. မွဲနၥံၪအၥၭ အဂဲးအဘၭ ထီးလၩ့ဆါ လဂ့ၩ, ၥၭမဲၪဆၧ လဂ့ၩ, ဝၭထိၬ လဂ့ၩ, အၪ့ယိၪဆၧ လၧအကၠီၩ့ လဂ့ၩ, 4 အဂဲးဘဲၫယီၩ ယဟိဝၩ နၥံၪအယွၩ, မွဲၦလၧအလ့ၩဆၧ လၧနၥံၪအၥိၭ ဘဲၫၥိၭ အမိဒုၭ ဆၧထၫ့ဒၩ နၥံၪအဒုၪအဒၩ လၧနဂး, ဘဲၫၥိၭ အမိထိးထဲၩ့တၩ့ထဲၩ့ နၥံၪလီၫ. 5 ၦဒိၪလဖၪ မိဘၪချဲၩ့ဆၧ လၧၦခမျၧးတၭ, စံၭ, ၦလၧအၥုၪ့ အဂံၪ့ၥၫ့တၭ, လမၩဒံၭဘၪ ဆၧမၩဘိၪ့ဖလါ ဆၧနီၪ, မွဲၦလဂၩလဲၪ; မွဲအဝ့ၫဒၪ ထဲၩ့ကဒၩထဲၩ့ လၧအဂံၪ့ဘီၪ. မိၥံၫ ဘၪခိၬ လၧဆၧဒုၭၥုၭ အဖၧၩ့တၭ, ၦဂူၫဂၩ မိမၩဘိၪ့ဖလါဆၧနီၪလီၫ. 6 ၦလၧအၥုၪ့ စဘံၭမုအလးတၭ, လအၪ့ဒံၭဘၪ အဆၧၥၪနီၪ, မွဲၦလဂၩလဲၪ; မွဲအဝ့ၫဒၪ ထဲၩ့ကဒၩထဲၩ့ လၧအဂံၪ့ဘီၪ. မိၥံၫ ဘၪခိၬ လၧဆၧဒုၭၥုၭ အဖၧၩ့တၭ, ၦဂူၫဂၩ မိအၪ့ အဆၧၥၪနီၪလီၫ. 7 ၦလၧအအဲၪတၩ့ အမၫတၭ, လအၪ့မၩန့ဒံၭဘၪနီၪ, မွဲၦလဂၩလဲၪ; မွဲအဝ့ၫဒၪ ထဲၩ့ကဒၩထဲၩ့ လၧအဂံၪ့ဘီၪ. မိၥံၫ ဘၪခိၬ လၧဆၧဒုၭၥုၭ အဖၧၩ့ တၭ, ၦဂူၫဂၩ မိမၩန့ ၦမုၪလီၫ. 8 တၭ ၦဒိၪလဖၪနီၪ မိဘၪချဲၩ့ဒံၭ လၧၦခမျၧးတၭ, ဘၪစံၭ, မွဲၦၥၭမဲၪဆၧ ဒဲအၥၭလၩ့ဘဲၩ လဂၩလဲၪ; မွဲအဝ့ၫဒၪ ထဲၩ့ကဒၩထဲၩ့ လၧအဂံၪ့ဘီၪ. အထၧၫ့ဖုဝဲအၥၭ မိလၩ့ဘဲၩ ဘၪခိၬ ဘဲၫ အဝ့ၫဒၪအၥၭ အၥိၭနီၪလီၫ. 9 ၦဒိၪလဖၪနီၪ ချဲၩ့ဆၧ လၧၦခမျၧး ဂီၩ့တၭ, ဆၧမိမၩအၥၭ လၧအမိဘၪ အီၪက့ၪ ၥုၭမုအခိၪလဖၪ ဘဲၫၥိၭ အမိၥိၫ့ ၦခမျၧးၥံၪလီၫ. 10 ထီးနလ့ၩဘူၭ လၧဒိၩ့လဖျိၪ့ လၧနမိဒုၭ ဆၧထၫ့ဒၩဝ့ၫတၭ, နမိဘၪကိၭထၪ့ ဆၧဘၪလိၬအိၭလိၬ လၧအဂး လီၫ. 11 တၭ ဆၧမိမၩအၥၭ ထီးအ့ၪစံၭဆၧၫ့နၧၩ လၧဆၧဘၪလိၬအိၭလိၬ လခီၫ, ဒဲဝဲထၪ့ဆၧ လၧနဂးနီၪ, ထီးနီၪလဖၧၫ့ ဆၧမိမၩအၥၭ လၧၦခမျၧး လၧဆၧဒၪန့ လၧအဖၧၩ့ ထီးအလူၬနီၪ မိကဲၪထၪ့ ၦဖ့ၪအခီၫ့ လၧနၧၩ တၭ မိဘၪမၩ နဆၧလီၫ. 12 တၭ အ့ၪလမၩဘၪ ဆၧဘၪလိၬအိၭလိၬ လၧနၧၩ, ဒဲအ့ၪဒုၭၥုၭ ထၫ့ဒၩနၧၩတၭ, နမိဘၪ ဝၩ့ထၬဝ့ၫလီၫ. 13 ထီးယဟိဝၩ နယွၩ အ့ၪဖ့ၪလၫ့ဝ့ၫ လၧနစူၪဖၧၩ့တၭ, နမိဘၪဖ့ၬၥံၫခွံၬ ၦခွၫ လၧနၭအနါ ကိၭအဂၩဒ့ၭလီၫ. 14 အ့ၪမွဲ ၦမုၪၦမၧၩ့ ဖိၪဒံၩဖိၪၥၪ, ဒဲဆၧဖိၪဆၧဎါအဒိၩ့, ဒဲကယဲ ဆၧအီၪလၧဒိၩ့ဖၧၩ့, အဆၧဖိၪဆၧလံၩ ထီးအလူၬနီၪ, နမိဘၪမၩန့ လၧနဂးဒၪ နဝ့ၫ, တၭ နမိအၪ့ဘၪ နဒုၪနဒၩ အဆၧဖိၪဆၧလံၩ လၧယဟိဝၩ နယွၩ ဖ့ၪလၫ့နၧၩလီၫ. 15 တၭ နမိဘၪမၩ ကယဲ ဒိၩ့ လၧအအီၪ ယဲၩ့ယဲၩ့လ့ၬ လၧနၧၩ လၧအလမွဲဘၪ ၦဆၨၩလဖၪယီၩ အဒိၩ့ ဘဲၫနီၪအၥိၭလီၫ. 16 အ့ၪမွဲ လၧဒိၩ့ လၧၦဆၨၩလဖၪ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂးနီၪ နဒုၭမၧၫ့ဘၪ ဆၧလၧအၥၪထၪ့ နးမံၩ့အ့ၬ, 17 နဘၪမၩဂၭဂီၩ့ဝ့ၫ ဆံၫ့ဆၫ့ပျၩ့; ၦဟံၥၭဖိၪ, ဒဲၦအၫမိၫဖိၪ, ၦကၫနအၫ့ဖိၪ, ဒဲၦပံရ့ၭဖိၪ, ၦဟံဝဲၫဖိၪ, ဒဲၦယ့ဘုၫဖိၪ, ဘဲၫယဟိဝၩ နယွၩ မၪလူၬနၧၩ အၥိၭနီၪ, 18 ဘဲၫၥိၭ အဝ့ၫၥံၪ ထီးၥီၪ့လိၪ နၥံၪ လၧနၥံၪ မိမၩထွ့ၫ အဆၧဘၪၥၭလိၪ ထီးအလူၬ အခဲၫ့ လၧအဝ့ၫၥံၪ မၩ အယွၩလဖၪ, ဘဲၫၥိၭ နၥံၪ ထီးမၩမၪဘၪ ယဟိဝၩ နၥံၪအယွၩ လဂ့ၩ. 19 ထီးနဒုၭဆၧဝၩ့ထၬ ဒိၩ့ လဖျိၪ့ ဘဲၫၥိၭ နမိမၩန့ဝ့ၫ တၭ, မၩထံၬထၬဝ့ၫ အၪနံၩအၪၥၫ့တၭ, နခူၬ အၥံၪ့လဖၪ လၧကွၩ ဒဲနမၩဂၭဂီၩ့ဘၪဝ့ၫအ့ၬ. အဂဲးဘဲၫယီၩ နမိအၪ့ဘၪ အၥူၪအၥၪ; တၭ နခူၬလၩ့ခွံၬဘၪဝ့ၫအ့ၬ, (အဂဲးဘဲၫယီၩ ၥံၪ့ လၧမံၩ့လၬကျၩမွဲ ၦၡၩအဆၧ), ဘဲၫၥိၭ နမိလ့ၩနုၬ လၧဆၧလၧနမ့ၬယၫ လၧန မၩဝၩ့ထၬဆၧ နီၪလီၫ. 20 နမိမၩဂၭဂီၩ့ ဒဲခူၬလၩ့ခွံၬဘၪ န့ၫ ၥံၪ့ လၧနၥ့ၪယၫ လၧအလမွဲဘၪ ၥံၪ့ လၧဆၧအၪ့ဘၪဝ့ၫ အဂးတၭ, နမိမၩဘၪ ဆၧမၩထံၬထၬ ဆၧလၧဒိၩ့အနဲၩ့ လၧအဒုၭ ဆၧထၫ့ဒုၪဒၩနၧၩ ထီးအစၪဝ့ၫလီၫ. 

1 ဆၧအ့ၪဒၪန့ ၦဘၪ ဆၧမၩၥံၫဝ့ၫ လဂၩ လၩ့ထံၩဖါဝ့ၫ လၧဆၧပျၩ့ဖၧၩ့, လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩ လၧဆၧဖီၪ့ထၬ အဂးနီၪ, ၦလၧအမၩၥံၫဝ့ၫနီၪ ဆၧအ့ၪလၥ့ၪယၫဘၪတၭ; 2 နၡၩၥုၪ့က့ၭၥၭၡါၥံၪ, ဒဲနၡၩစ့ၩရၫ့ခွးၥံၪ မိဘၪဂဲၫထၪ့တၭ, မိဘၪထိးဆၧ လၧဒိၩ့လဖၪ အီၪဝၬဖီၩ့ ၦလၧအဘၪ ဆၧမၩၥံၫဝ့ၫ လဂၩ; 3 တၭ ဆၧမိမၩအၥၭ လၧဒိၩ့လဖျိၪ့ လၧအအီၪဘူၭ လၧၦလၧအဘၪ ဆၧမၩၥံၫဝ့ၫ ဒိၩ့လဖျိၪ့နီၪ, အၡၩၥုၪ့က့ၭၥၭၡါၥံၪ မိအၪ့မၩန့ ချီမိ လၧၦၡၩ လအၪ့မၧၫ့ဒံၭဘၪ အမၩဆၧနီၪ, လၧအလထုၭဒံၭဘၪဆၧ လၧနိၪယိၭဘီၩ့ အဖၧၩ့ လဒုၩ, 4 တၭ ၦၥုၪ့က့ၭၥၭၡါၥံၪ မိၥိၫ့လၩ့ ချီမိနီၪ လၧထံၫဖိၪချိၬ အနဲၩ့ လၧအလၩ့ယွၩဝ့ၫ လထံၪဎး လၧၦလထဲၫဘၪဝ့ၫ, လဎွံၪဘၪဆၧ လၧအဖၧၩ့တၭ, မိဘၪဒၪ့ထ့ၬခွံၬ ချီမိအခိၬ ထီးနီၪ လၧခိၪလီၩ့ အဆူၭဖၧၩ့ လီၫ. 5 တၭ ၦလုဆၧလဖၪ စလံဝဲၫ အဖိၪခွၫၥံၪ မိဘၪၥုၭဘူၭအၥၭလီၫ. (အဂဲးဘဲၫယီၩ ယဟိဝၩ နယွၩ ရွံန့ အဝ့ၫၥံၪနီၪ ဘဲၫၥိၭ အမိမၩ အဆၧ, ဒဲဆိၪဂ့ၩဆၧ လၧယဟိဝၩ အမံၩ့တၭ; ထီးဒၪ အဝ့ၫၥံၪအနိၭ ကယဲ ဆၧအခွး, ဒဲဆၧထးနီၪ မိဘၪ ဆၧစ့ၩရၫ့ဝ့ၫလီၫ.) 6 တၭ ကယဲ ၦၥုၪ့က့ၭၥၭၡါ လၧဒိၩ့ အီၪဘူၭထုၬ လၧၦလၧအဘၪ ဆၧမၩၥံၫဝ့ၫ ထီးအလူၬနီၪ မိဘၪၥူၫဝၭခွံၬ အစူၪ လၧချီမိ အဖၫ့ခိၪ လၧအဘၪ ဆၧဒၪ့ထ့ၬခွံၬ အခိၪဎွံၪ လၧထံၫချိၬဖၧၩ့နီၪလီၫ. 7 အဝ့ၫၥံၪ မိဘၪစံၭဆၧၫ့ဆၧတၭ စံၭ, ပစူၪ ဂါလၩ့ ဆၧၥွံၪယီၩအ့ၬ, ဒဲပမ့ၬၥၪ ဒၪဘၪဆ့ အ့ၬ, 8 ယဟိဝၩဧ့, မၩဖီၩ့ဖျ့ၭဆၧ လၧအံၫစရ့လၭ နၡၩခမျၧး လၧနဎွ့ၩန့ထဲၩ့ဝ့ၫနီၪဆံၭ. တၭ အီၪက့ၪ ဆၧၥွံၪ လၧအဆၧဒဲၩဘၭ လအီၪဘၪ လၧနၡၩခမျၧး အံၫစရ့လၭ အလီၩ့ လဂ့ၩ. တၭ ဆၧၥွံၪနီၪ မိဖီၩ့ဖျ့ၭ အဝ့ၫၥံၪ လီၫ. 9 ထီးန အ့ၪမၩ ဆၧအတီၩအလီၩ့ လၧယဟိဝၩ အမ့ၬယၫတၭ, နမိမၩလၩ့မါခွံၬ ဆၧၥွံၪ လၧၦလၧအဆၧဒဲၩဘၭ လအီၪဘၪ လၧနၥံၪ အကျၩလီၫ. 10 ထီးန အ့ၪလ့ၩထၪ့ ဒုၭၥုၭထၫ့ဒၩ နဒုၪနဒၩလဖၪတၭ, ယဟိဝၩ နယွၩ အ့ၪဖ့ၪလၫ့ အဝ့ၫၥံၪ လၧနစူၪဖၧၩ့တၭ, န ဖီၪ့န့ အၪ့မၧၫ့ဎီးယူၭ အဝ့ၫၥံၪ, 11 ဒဲနဒၪဘၪ လၧၦကဲၪဎီးဖိၪ အကျၩ, ၦမုၪလဂၩ လၧအခံးအဂၩ့ဂ့ၩ, ဒဲဆၧမိန့ဘၪနၥၭ လၧနမၫတၭ, 12 နမိဘၪဂဲၫဆိၬဝ့ၫ လၧနဂံၪ့ဖၧၩ့ တၭ, အဝ့ၫဒၪ မိဘၪလိၩ့ အခိၪ, ဒဲဘၪၥွၪခွံၬ အစူၪမံၪ, 13 ဒဲမိဘၪ ဘဲၪ့လၩ့ခွံၬ အဆၧအဎီးအၡၩ အကီၩ့အၥိၭ တၭ, မိအီၪ လၧနဂံၪ့ဖၧၩ့, ဒဲဂၪ့ လၧအမိအဖါ အကၠီၩ့ လၩထၧၫ့ဘံၪ့ယၫတၭ, လၧအလးခဲၫ့နီၪ နမိလ့ၩနုၬဘၪ လၧအအီၪ, ဒဲကဲၪထၪ့ အဝၩတၭ, အဝ့ၫဒၪ မိကဲၪထၪ့ နမၫလီၫ. 14 အ့ၪလဘၪဘၪနၥၭ လၧအဝ့ၫဒၪတၭ, ဆၧမိမၩအၥၭ လၧနမိဘၪဖ့ၪလၫ့ အလ့ၩ ထီးဒၪအၥၭ လီၫ. နအၪ့ဆၫခွံၬဘၪဝ့ၫ လၧစ့ၩအဂး လါလါအ့ၬ. န ကဲၪဘၪ အကဆါအ့ၬ; အဂဲးဘဲၫယီၩ နဆၪ့လၩ့ယူၭ အဝ့ၫလီၫ. 15 ၦအ့ၪအီၪလၧအမၫ နံၫဂၩ, လဂၩဘၪ ဆၧအဲၪဝ့ၫ, ဒဲလဂၩဘၪ ဆၧမ့ၬလဲၩဝ့ၫတၭ, အဝ့ၫၥံၪ အ့ၪအီၪဖျဲၪန့ အဖိၪ လၧအဂး, ၦလၧအဘၪ ဆၧအဲၪဝ့ၫ, ဒဲၦလၧအဘၪ ဆၧမ့ၬလဲၩဝ့ၫ နံၫဂၩလူၬတၭ, အဖိၪခွၫဝဲၡါမွဲ ၦမုၪ လၧအဘၪ ဆၧမ့ၬလဲၩဝ့ၫ အဖိၪတၭ, 16 ထီးအဒုၭန့ၥၫ အဖိၪခွၫလဖၪ လၧဆၧလၧအအီၪဝ့ၫ လၧအစူၪဖၧၩ့တၭ, ဆၧမိမၩအၥၭ လၧအမိအီၪက့ၪဘၪ ၦလၧအဘၪ ဆၧအဲၪဝ့ၫလဂၩ အဖိၪခွၫ လၧၦလၧအဘၪ ဆၧမ့ၬလဲၩဝ့ၫလဂၩ အဖိၪခွၫ အဖိၪဝဲၡါ အမ့ၬယၫအ့ၬ. 17 အ့ၪမွဲ ဘၪဖ့ၪလၫ့ဝ့ၫ အဂး နံၫစၩ လၧကယဲ ဆၧအီၪဝ့ၫ လၧအစူၪဖၧၩ့နီၪ, မိဘၪအုၩ့လၩ့ ၦလၧအဘၪ ဆၧမ့ၬလဲၩဝ့ၫလဂၩ အဖိၪ လၧအမွဲ အဖိၪဝဲၡါလီၫ. အဂဲးဘဲၫယီၩ အဝ့ၫနီၪ မွဲအဂဲးအဘၭ အခၪ့ထံၭ; ဆၧစ့ၩရၫ့ ဘၪဆဲၫ့ လၧဝဲၡါအလးနီၪ မွဲအဝ့ၫဒၪနီၪ အဆၧလီၫ. 18 ၦလဂၩ အ့ၪအီၪလၧအဖိၪခွၫ လၧအနါကဲၪ့, လၧအပိၩ့ထၪ့ အဖါအလူမွဲဂ့ၩ, လခိၭနၪဘၪ အမိအလူမွဲဂ့ၩ, ထီးအဝ့ၫၥံၪ အၪ့ၥီၪ့ဝ့ၫတၭ, လခိၭနၪဘၪ, 19 ထီးနီၪလဖၧၫ့ အမိအဖါ မိဘၪဖီၪ့န့, ဒဲဂဲၫဆိၬဝ့ၫ လၧအဒိၩ့ အၦၥုၪ့က့ၭၥၭၡါၥံၪ အအီၪ, ဒဲလၧအလး အတရၫ့လီၫ. 20 တၭ မိဘၪစံၭ လၧဒိၩ့ အၦၥုၪ့က့ၭၥၭၡါလဖၪ, ပဖိၪခွၫ လဂၩယီၩ မွဲအနါကဲၪ့, ဒဲပိၩ့ထၪ့ဆၧတၭ, ခိၭနၪပလူ အ့ၬ, မွဲၦလီၩ့ဖိၬထွ့ၫ ၦၥၭအၧၩ့, ဒဲၦအီၩလၨၪဆၧ အခဲၫ့လီၫ. 21 တၭ ၦဒိၩ့ဖိၪ ထီးအလူၬနီၪ မိဘၪခွံၬဝ့ၫ လၧလိး ထီးအၥံၫလီၫ. တၭ နမိဘၪအီၪက့ၪခွံၬ ဆၧအၧၩ့ လၧနၥံၪ အကျၩ ဘဲၫနီၪတၭ, အံၫစရ့လၭ ထီးအလူၬ မိနါဂၧၫ့ဝ့ၫတၭ မိၥၭမဲၪဆၧလီၫ. 22 ၦအ့ၪမၩမၪ ဆၧလမံၩ့မံၩ့ လၧအကြၨၭၥံၫနီၪ, ဆၧအ့ၪစ့ၩရၫ့ လၧအဘၪၥံၫတၭ, အ့ၪဘၪ ဆၧမၩၥံၫဝ့ၫနီၪ, နအ့ၪစၧၩ့လၩ့ၥံၫဝ့ၫ လၧၥံၪ့လီၩ့နီၪ, 23 အစွၪ မိအီၪဘၪ လၧၥံၪ့လီၩ့ ၥၫ့နၩချီၩ့အ့ၬ. နမိဘၪခုၪ့လၩ့ဘၧၩ့ခွံၬဝ့ၫ လၧမုလနံၩဎးနီၪ, (အဂဲးဘဲၫယီၩ ၦလၧအဘၪ ဆၧစၧၩ့လၩ့ၥံၫ လၧၥံၪ့လီၩ့နီၪ ဘၪ ဆၧဆိၪအၧၩ့ လၧယွၩ လီၫ.) ဘဲၫၥိၭ နခး လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂးနီၪ ထီးဘၪ ဆၧမၩဘၪၥၭလိၪဝ့ၫ လဂ့ၩ လီၫ. 

1 န အ့ၪဒၪဘၪ နထၧၫ့ဖုဝဲ အချီမွဲဂ့ၩ အၥိၪ အဘ့ၪမွဲဂ့ၩ, ဂၭဖျိၭတၭ, အီၪက့ၪနၥၭ ဘဲၫနလဒၪဘၪ အၥိၭ လဂ့ၩ; နဘၪဒုၭထဲၩ့ထဲၩ့ဝ့ၫ လၧနထၧၫ့ဖုဝဲ အအီၪ တၡါလီၫ. 2 နထၧၫ့ဖုဝဲ အ့ၪလအီၪဘူၭဘၪ လၧနၧၩ မွဲဂ့ၩ, နအ့ၪလၥ့ၪယၫဘၪဝ့ၫ မွဲဂ့ၩ, နမိဘၪဆိၬဝ့ၫ လၧနဂံၪ့ဒၪနဝ့ၫ တၭ, ဘၪအီၪဝ့ၫ လၧနစူၪဖၧၩ့ ထီးနထၧၫ့ဖုဝဲ အၪ့ဎၬဝ့ၫ တၭ, နမိဘၪဖ့ၪလၫ့ထဲၩ့ဒီၭဝ့ၫ လၧအဝ့ၫဒၪလီၫ. 3 နမိဘၪမၩ လၧအကၥ့ၪယီၩ့ ဘဲၫနီၪအၥိၭတၭ, နမိဘၪမၩ လၧအကီၩ့အၥိၭ ဘဲၫနီၪအၥိၭတၭ, နမိဘၪမၩ ကယဲ နထၧၫ့ဖုဝဲ အဆၧ လမံၩ့လါလါ လၧအလၩ့မါ, ဒဲနဒၪန့ဘၪဝ့ၫ ထီးအလူၬနီၪ ဘဲၫနီၪအၥိၭလီၫ. ထီးအီၪက့ၪၥူၪ နၥၭ လဂ့ၩ. 4 နထၧၫ့ဖုဝဲ အကၥ့ၪယီၩ့ မွဲဂ့ၩ, အချီမွဲဂ့ၩ, န အ့ၪဒၪဘၪ အလၩ့ထံၩဖါ လၧဖၧၩ့ၥၭနီၪ, ထီး အီၪက့ၪၥူၪ နၥၭ လဂ့ၩ. နဘၪမၩဆၧၩ့ဝ့ၫ တၡါ ဘဲၫနမိဘိၭ ဂဲထုၪ့ဝ့ၫ အၥိၭလီၫ. 5 ၦမုၪ ကီၩ့ဘၪၥိၭဘၪ ဆၧလၧအဘၪဆဲၫ့ လၧၦခွၫအ့ၬ, ၦခွၫၥိၭ ဘၪ ၦမုၪအဆဲၫ့အ့ၬ. အဂဲးဘဲၫယီၩ ကယဲ ၦလၧအမၩဆၧ ဘဲၫနီၪလဖၪ မွဲဆၧဘၪၥၭလိၪ လၧယဟိဝၩ နယွၩ အမ့ၬယၫလီၫ. 6 န အ့ၪဒၪဘၪ ထိၪၥွံၫ အီၪလၧၥံၪ့ခံၫ လၧဖၧၩ့ၥၭ မွဲဂ့ၩ, လၧဂၪ့ခိၪ အလီၩ့ မွဲဂ့ၩ, ထိၪဖိၪ အီၪမွဲဂ့ၩ, ထိၪဒံၪ အီၪမွဲဂ့ၩတၭ, အမိၡါ ဂုၪဝ့ၫ လၧထိၪဖိၪ အဖၫ့ခိၪ မွဲဂ့ၩ, လၧထိၪဒံၪ အဖၫ့ခိၪ မွဲဂ့ၩ, နမၩန့ဘၪ အမိၡါ ဒဲအဖိၪအ့ၬ, 7 နမိဘၪဖျါခွံၬ အမိၡါ တၡါတၭ, မၩန့ အဖိၪ လၧနဂး, ဘဲၫၥိၭ ဆၧမိဂ့ၩထၪ့ လၧနဂး, ဒဲဘဲၫၥိၭ နမိဒုၭအၪထၪ့ နမုနံၩလဖၪလီၫ. 8 ထီးနမၩ ဂံၪ့ၥၫ့ လဖျိၪ့တၭ, နဘၪမၩ ဆၧခိၪဒၧၩ့ဝၬဖီၩ့ နဂံၪ့ခိၪနီၪ, ဘဲၫၥိၭ ၦအ့ၪလၩ့ထ့ၬတၭ, နထီးဘၪ ဆၧၥွံၪ လၧနဂံၪ့ အကၠီၩ့ လဂ့ၩလီၫ. 9 န ဎွံၪဘၪ နစဘံၭမုအလး လၧဆၧချံၫ အၪမံၩ့အ့ၬ. ဆၧချံၫ လၧနဎွံၪလၩ့ဝ့ၫ အၥၪ, ဒဲစဘံၭအလး လၧအဆၧၥၪ မိကဲၪထၪ့ ဘၪခိၬ ဆၧလဆံၫ့ဘၪ လီၫ. 10 န ထဲၫဎုၬဘၪ ချီ ဒဲကၥ့ၪယီၩ့ လစီၪ့ဎးအ့ၬ. 11 နကီၩ့နၥိၭ ဘၪ ဆၧအကီၫ့အၥိၭ မၩဝ့ၫ လၧလူၪ အၪမံၩ့, လၧၥၭကလၭ ဒဲၥီၫကဘၩ့ မၩ လစီၪ့ဎးအ့ၬ. 12 နဖၬဘဲၩ့ လၧနလုၬနီၪ နဘၪမၩ အနွံၫ လံခီၫလီၫ. 13 ၦအ့ၪမၩန့ အမၫ, ဒဲလ့ၩနုၬ လၧအအီၪတၭ, မ့ၬလဲၩဝ့ၫနီၪ, 14 ဒဲအီၪက့ၪ ဆၧမၪ လၧအမၫ အလီၩ့ လၧအဆၧချဲၩ့ တၭ, ဒုၭအီၪထၪ့ အမံၩ့အၧၩ့တၭ, စံၭ, ယမၩန့ ၦမုၪယီၩ, ထီးယလ့ၩနုၬ လၧအအီၪတၭ, ယဒၪန့ လၧအမွဲ ၦမုၪနၩ့ တၡါအ့ၬ. 15 တၭ ၦမုၪနီၪ အမိအဖါ မိဘၪမၩန့ ဒဲဂဲၫဆိၬ ဆၧဘၪဆဲၫ့ လၧအမွဲ ၦမုၪနၩ့နီၪ လၧၦၥုၪ့က့ၭၥၭၡါ အအီၪ လၧဒိၩ့အတရၫ့ အဖၧၩ့နီၪ, 16 တၭ ၦမုၪနီၪ အဖါ မိဘၪစံၭ ၦၥုၪ့က့ၭၥၭၡါလဖၪ, ယဖ့ၪလၫ့ ယဖိၪမုၪ လၧၦလဂၩယီၩ အမၫတၭ, အဝ့ၫဒၪ မ့ၬလဲၩဝ့ၫ လီၫ. 17 တၭ ယိခွါ, အီၪက့ၪ ဆၧမၪ လၧအမၫ အလီၩ့ လၧအဆၧချဲၩ့တၭ စံၭဝ့ၫ, ယဒၪန့ဘၪ နဖိၪမုၪ လၧအမွဲ ၦမုၪနၩ့ တၡါအ့ၬ. မွဲလါနၫ့တၭ ဆၧလဖၪယီၩ မွဲဆၧဘၪဆဲၫ့ လၧယဖိၪမုၪ အမုၪနၩ့ တၡါလီၫ. တၭမွဲ အဝ့ၫၥံၪ မိဘၪဒၩလၩ့ ဆၧကဲၩ့ယၬ လဘံၪ့နီၪ လၧဒိၩ့ အၥုၪ့က့ၭၥၭၡါ အမ့ၬယၫလီၫ. 18 တၭ ဒိၩ့နီၪ အၦၥုၪ့က့ၭၥၭၡါလဖၪ မိဘၪမၩန့ ၦခွၫတၭ, အၪ့ၥီၪ့ဝ့ၫလီၫ. 19 တၭ မိဘၪဒုၭလိၭဝ့ၫ လၧစ့ၩ ၡက့လၭ လယၩ, ဒဲဖ့ၪလၫ့ဝ့ၫ လၧၦမုၪအဖါလီၫ. အဂဲးဘဲၫယီၩ မွဲအဒုၭအီၪထၪ့ ၦမုၪနၩ့ တၡါ လၧအံၫစရ့လၭ အကျၩ လဂၩ အမံၩ့အၧၩ့ လီၫ. မွဲအမိဘၪကဲၪ အမၫတၭ, လဆိၩဒၪအၥၭနီၪ ခွံၬၡိၭဘၪဝ့ၫအ့ၬ. 20 အ့ၪမွဲ ဆၧလမံၩ့နီၪ အ့ၪမွဲ အတီၩ, ဆၧဘၪဆဲၫ့ လၧအမုၪနၩ့ တၡါနီၪ, အ့ၪလအီၪဘၪ လၧၦမုၪ အဂး, 21 ထီးနီၪလဖၧၫ့ အဝ့ၫၥံၪ မိဘၪဂဲၫဆိၬ ၦမုၪ လၧအဖါအဂံၪ့ အတရၫ့တၭ, ၦဒိၩ့ဖိၪနီၪ မိဘၪခွံၬဝ့ၫ လၧလိး ထီးအၥံၫလီၫ. အဂဲးဘဲၫယီၩ မွဲအမၩ ဆၧအၧၩ့ လၧအံၫစရ့လၭ အကျၩ လၧအမၩ ဆၧလဲးဆၧဘျၪ လၧအဖါ အဂံၪ့ဖၧၩ့လီၫ. တၭ နမိဘၪအီၪက့ၪခွံၬ ဆၧအၧၩ့ လၧနၥံၪ အကျၩ ဘဲၫနီၪလီၫ. 22 ၦအ့ၪဒၪန့ ၦလဂၩဂၩ မံၫဎုၬ လၧၦမုၪ လၧအအီၪ လၧအဝၩတၭ, မိဘၪ ဆၧမၩၥံၫဝ့ၫ နံၫဂၩလူၬလီၫ. ၦခွၫ လၧအမံၫဎုၬ လၧၦမုၪ, ဒဲၦမုၪနီၪလီၫ. နမိဘၪအီၪက့ၪခွံၬ ဆၧအၧၩ့ လၧအံၫစရ့လၭ အဖၧၩ့လီၫ. 23 ၦမုၪလဂၩ လၧအမွဲ ၦမုၪနၩ့ အ့ၪဘၪအဲၪတၩ့လိၬအၥၭ လၧအဝၩတၭ, ၦအ့ၪဒၪန့ဝ့ၫ လၧဒိၩ့ဖၧၩ့, ဒဲမံၫဎုၬဝ့ၫ တၭ, 24 နၥံၪ မိဘၪဂဲၫဆိၬ အဝ့ၫၥံၪ နံၫဂၩလူၬ လၧဒိၩ့ အတရၫ့တၭ, နၥံၪ မိဘၪခွံၬဝ့ၫ လၧလိး ထီးအၥံၫလီၫ. မွဲလၧၦမုၪလဂၩနီၪ အီၪဝ့ၫ လၧဒိၩ့ဖၧၩ့တၭ, လကိၭၡၭထၪ့ဘၪ အကၠီၩ့, ဒဲၦခွၫ လၧအဆၪ့လၩ့ ၦလၧအနဲၩ့ထံၭအမၫ အကၠီၩ့လီၫ. တၭ နၥံၪ မိဘၪမၩလၩ့မါ ဆၧအၧၩ့ လၧနၥံၪအကျၩ ဘဲၫနီၪလီၫ. 25 အ့ၪမွဲ ၦအ့ၪဒၪန့ၫ ၦမုၪ လၧအဘၪ ဆၧအဲၪတၩ့ လဂၩ လၧမံၩ့လၬကျၩတၭ အ့ၪဖိၭဆီၪ့န့ဝ့ၫတၭ, မံၫဎုၬဝ့ၫနီၪ မိဘၪၥံၫန့ၫ ၦခွၫ လၧအမံၫဎုၬ လၧၦမုၪလဂၩနီၪလီၫ. 26 အ့ၪမွဲ ၦမုၪလဂၩနီၪ နမၩဘၪဝ့ၫ လၧဆၧနးမံၩ့အ့ၬ. ဆၧဒဲၩဘၭ ဘၪဆဲၫ့ လၧဆၧၥံၫ အီၪလၧၦမုၪနီၪ အလီၩ့အ့ၬ. အဂဲးဘဲၫယီၩ မၩအၥၭ ဘဲၫ ၦဂဲထုၪ့ ထၫ့ဒၩဘၪ ၦလၧအနဲၩ့ထံၭတၭ, မၩၥံၫဝ့ၫ အၥိၭနီၪ, ဆၧလမံၩ့ယီၩမွဲ ဘဲၫနီၪအၥိၭလီၫ. 27 အဂဲးဘဲၫယီၩ ၦဒၪ ၦမုၪ လၧမံၩ့လၬကျၩ, ၦမုၪ လၧအဘၪ ဆၧအဲၪတၩ့ဝ့ၫ လဂၩနီၪ ကိၭၡၭထၪ့တၭ, ၦလၧအမိမၩဖီၩ့ဖျ့ၭဝ့ၫ အီၪနးဂၩအ့ၬ. 28 ၦအ့ၪဒၪန့ ၦမုၪ လၧအမွဲ ၦမုၪနၩ့ လၧအလဘၪ ဆၧအဲၪတၩ့ဘၪတၭ, ဖိၭဆီၪ့န့ ဒဲမံၫဎုၬဝ့ၫတၭ, 29 ၦလၧအမံၫဎုၬၦမုၪနီၪ မိဘၪဖ့ၪလၫ့ ၦမုၪနီၪအဖါ အစ့ၩ ယဲဆံၫ, ဒဲၦမုၪနီၪ မိဘၪကဲၪထၪ့ အမၫလီၫ. မွဲလၧအဆၪ့လၩ့ဝ့ၫ အကၠီၩ့တၭ, လဆိၩဒၪအၥၭနီၪ ခွံၬၡိၭဘၪဝ့ၫအ့ၬ. 30 ၦအၪ့မၩန့ဘၪ အဖါအမၫအ့ၬ; တၭ ဝဲထၪ့ဘၪ အဖါ အဆဲၫ့ခၪ့ထံၭဆ့အ့ၬ. 

1 ၦလၧအဒံၪၥၪ ဘၪထံၭဆၫ မွဲဂ့ၩ, အထ့ၪ ဘၪဒၪ့ထ့ၬခွံၬ မွဲဂ့ၩ, မွဲအလ့ၩနုၬဘၪ လၧယဟိဝၩ အဆၧအီၪကီၪ့ အဖၧၩ့အ့ၬ. 2 ၦဒၧၩ့ဘၧၩ့ဖိၪ လ့ၩနုၬဘၪ လၧယဟိဝၩ အဆၧအီၪကီၪ့ အဖၧၩ့အ့ၬ. ထီၩ့လၩ့ လၧအဆိၩ ဆံၫဆိၩလဆိၩ လ့ၩနုၬဘၪ လၧယဟိဝၩ အဆၧအီၪကီၪ့ အဖၧၩ့အ့ၬ. 3 ၦအၫမၧၫ့ဖိၪ မွဲဂ့ၩ, ၦမိအၭဖိၪ မွဲဂ့ၩ, လ့ၩနုၬဘၪ လၧယဟိဝၩ အဆၧအီၪကီၪ့ အဖၧၩ့အ့ၬ. ထီၩ့လၩ့ လၧအဆိၩ ဆံၫဆိၩလဆိၩ ဒၪလ့ၬ, လၧယဟိဝၩ အဆၧအီၪကီၪ့ အဖၧၩ့ အဆိၩဆိၩ အကၠၪကၠၪနီၪ လ့ၩနုၬဘၪဝ့ၫအ့ၬ. 4 အဂဲးဘဲၫယီၩ လၧနၥံၪ စဲၪ့ထၪ့ခွံၬ လၧအံဇံၭနီၪ, အဝ့ၫၥံၪ ဂဲၫအၪ့ဂၬ နၥံၪ လၧဆၧအၪ့ ဒဲထံၫ လၧဖၧၩ့ၥၭ အဂးအ့ၬ. ဒဲလၧအဝ့ၫၥံၪ အၪ့လံၩ့ စဘံအီၫ အဖိၪခွၫ စဘၫလၫ့ ၦပံၥီၫဖိၪ လၧခးမ့ၬစိၫပတ့မၠၫ အဖၧၩ့ လဂၩ, ဘဲၫၥိၭ အမိဆိၪအၧၩ့နၧၩ အဂဲးလီၫ. 5 မွဲလါနၫ့ ယဟိဝၩ နယွၩ ခိၭနၪ စဘၫလၫ့ အလူအ့ၬ. အ့ၪမွဲ ယဟိဝၩ နယွၩ မၩ ဆၧဆိၪအၧၩ့နီၪ ကဲၪထၪ့ ဆၧဆိၪဂ့ၩ လၧနဂးလီၫ. အဂဲးဘဲၫယီၩ ယဟိဝၩ နယွၩ အဲၪနၧၩ လီၫ. 6 အဝ့ၫၥံၪ အဆၧဘၪလိၬအိၭလိၬ, ဒဲအဆၧဘီၪဆၧယီၫနီၪ လဆိၩဒၪနၥၭ လၩ့ဆိၩလၩ့ကၠၪ နအၪ့ဎၬဘၪအ့ၬ. 7 နမ့ၬလဲၩဘၪ ၦအံဒၧၫ့ဖိၪအ့ၬ; အဂဲးဘဲၫယီၩ မွဲနထၧၫ့ဖုဝဲလီၫ. နၥၭဂဲၫ့ဘၪ ၦအံဇံၭဖိၪအ့ၬ; အဂဲးဘဲၫယီၩ နမွဲယူၭ ၦလခီၫဘၩ့မုးဖိၪ လၧအခးဖၧၩ့ လီၫ. 8 အဖိၪအလံၩ လၧအအီၪဖျဲၪ လၧအဝ့ၫၥံၪ ၥၧၫ့ဆိၩလဆိၩနီၪ မိလ့ၩနုၬဘၪဝ့ၫ လၧယဟိဝၩ အဆၧအီၪကီၪ့ အဖၧၩ့လီၫ. 9 ဆၧအီၪက့ၪဆံၫ့ဎံၪ ၥုၭမုၥုၪ့တဲၩအလး. ထီးၦၥုၭမု လ့ၩထၫ့ဒၩ နဒုၪနဒၩလဖၪတၭ, ထီးနီၪလဖၧၫ့ ထီးလၩ့နၥၭ လၧကယဲ ဆၧအၧၩ့ဆၧၥၫ့ဆံၭ. 10 ၦအ့ၪအီၪ လၧနၥံၪအကျၩ လၧအလဆံၫ့ဘၪ လၧအဘၪန့ ဆၧလဆံၫ့ဘၪ လၧမုနၩလခီၫ အကၠီၩ့ လဂၩဂၩတၭ, မွဲအမိဘၪစဲၪ့ထၪ့ လၧၦၥုၪ့တဲၩအလး လၧခီၫ့လီၫ. လ့ၩနုၬဘၪဝ့ၫ လၧၦၥုၪ့တဲၩ အလးဖၧၩ့အ့ၬ. 11 အ့ၪမွဲ ဆၧမိမၩအၥၭ ထီးမုဂၪလၩ့နီၪ, မိအၪ့လူထံၫတၭ; ထီးမု လၩ့နုၬနီၪ မိဂဲၫထဲၩ့ လၧၦၥုၪ့တဲၩ အလးဖၧၩ့လီၫ. 12 နမိဘၪအီၪဆ့ လၧအလး လၧၦၥုၪ့တဲၩအလး လၧခီၫ့တၭ, နမိဘၪလ့ၩထၪ့ လၧခီၫ့ ထီးနီၪလီၫ. 13 တၭ နမိဘၪအီၪ လၧဎ့ၬချီၩ့ ဘၪဆဲၫ့ လၧနစူၪဝဲၩ, ထီးနလ့ၩ ဂၭလိၫ လၧခီၫ့တၭ, နမိဘၪ ခုၪ့လၩ့ဆၧတၭ, နမိဘၪကၠၪနၥၭတၭ, မၩဘံၭခွံၬဆၧ လၧအဂဲၫလၩ့ခွံၬ လၧနၧၩလီၫ. 14 အဂဲးဘဲၫယီၩ ယဟိဝၩ နယွၩ လ့ၩဆၧ လၧနၥုၪ့တဲၩအလး အၥၭကျၩ ဘဲၫၥိၭ အမိမၩဖီၩ့ဖျ့ၭနၧၩ, ဒဲဘဲၫၥိၭ အမိဖ့ၪလၫ့ခွံၬ နဒုၪနဒၩ လၧနမ့ၬယၫလီၫ. တၭ နၥုၪ့တဲၩအလး မိဘၪအီၪဆံၫ့ဎံၪ, ဘဲၫၥိၭ အထီးဒၪဘၪ ဆၧလဆံၫ့ဘၪ လၧနဖၧၩ့; ဒဲကၠၪဒိၭချိၫ့အၥၭ လၧနၧၩ လဂ့ၩ လီၫ. 15 ၦဎီးဖိၪ လၧအစဲၪ့ဖီၩ့ဖျ့ၭ လၧအကဆါ ထီၩ့ဝ့ၫ လၧနအီၪ လဂၩဂၩနီၪ, နဖ့ၪလၫ့ထဲၩ့ဘၪဝ့ၫ လၧအကဆါ အ့ၬ. 16 မိဘၪအီၪ လၧနၥိၭ, လၧနၥံၪ အကျၩ လၧအလး ထီးအမိရွံန့ဝ့ၫ လၧနၥံၪ အတရၫ့ဖၧၩ့ လစီၪ့စီၪ့, ထီးဒၪ အဂ့ၩ လၧအမ့ၬယၫ လစီၪ့လီၫ. န မၩနၭမၩၡၪ့ဘၪဝ့ၫ အ့ၬ. 17 ၦအ့ၭကံၫမုၪ အီၪဘၪ လၧၦအံၫစရ့လၭ အဖိၪမုၪလဖၪ အကျၩအ့ၬ. တၭ ၦစၩ့ပခၧၩ့ဖိၪ အီၪဘၪ လၧၦအံၫစရ့လၭ အဖိၪခွၫလဖၪ အကျၩဆ့အ့ၬ. 18 ၦအ့ၭကံၫမုၪ အလံၩ့အလဲၫ မွဲဂ့ၩ, ထွံၪအဎွ့ၩ မွဲဂ့ၩ, နဂဲၫဆိၬဘၪဝ့ၫ လၧယဟိဝၩ နယွၩ အဂံၪ့ဖၧၩ့ လၧနဆၧမၩဘိၪ့ ဘၪဆဲၫ့ လၧဆၧဆိၪလၩ့အၥၭ လမံၩ့မံၩ့ အဂးအ့ၬ. အဂဲးဘဲၫယီၩ အဝ့ၫ နံၫမံၩ့လူၬ ဒၪလ့ၬမွဲ ဆၧဘၪၥၭလိၪ လၧယဟိဝၩ အမ့ၬယၫလီၫ. 19 စ့ၩအအ့ၪ မွဲဂ့ၩ, ဆၧအၪ့အအ့ၪ မွဲဂ့ၩ, ထီးဒၪ ဆၧလမံၩ့မံၩ့ လၧၦဒုၭအၪ့လီး လၧအအ့ၪ အဂးနီၪ, နဒုၭအၪ့လီးဘၪဆၧ လၧနထၧၫ့ဖုဝဲ လၧဆၧအအ့ၪထၪ့ အဂး အ့ၬ. 20 နဒုၭအၪ့လီးဘၪဆၧ လၧၦလခီၫဘၩ့မုးဖိၪ လၧအအ့ၪထၪ့ အဂးလီၫ. အ့ၪမွဲ နထၧၫ့ဖုဝဲနီၪ နဒုၭအၪ့လီးဘၪဆၧ လၧအအ့ၪထၪ့ အဂးအ့ၬ. ဘဲၫၥိၭ ယဟိဝၩ နယွၩ မိဆိၪဂ့ၩနၧၩ လၧကယဲ ဆၧလၧနအီၪက့ၪ နစူၪ လၧအလီၩ့ လၧခးဖၧၩ့ ထီးနလ့ၩမၩန့ဝ့ၫ အဂဲးလီၫ. 21 ထီးနဆိၪလၩ့နၥၭ လၧနမိမၩဘိၪ့ဆၧ လၧယဟိဝၩ နယွၩတၭ, ထီးၥုၭနံၩၥုၭၥၫ့ လၧနမိဖ့ၪလၫ့ဝ့ၫ လဂ့ၩ. အဂဲးဘဲၫယီၩ ယဟိဝၩ နယွၩ မိအၪ့ဎၬန့ဝ့ၫ လၧနၧၩ တၡါတၭ, မွဲအမိကဲၪထၪ့ ဆၧဒဲၩဘၭ လၧနလီၩ့လီၫ. 22 အ့ၪမွဲ န အ့ၪအီၪက့ၪနၥၭ ဘဲၫနထီးဆိၪလၩ့နၥၭ လဂ့ၩ တၭ, ဆၧဒဲၩဘၭ အီၪလၧနလီၩ့အ့ၬ. 23 ဆၧလၧအထၪ့ဖျ့ၭ လၧနနိၭနီၪ ထီးန့တၭ မၩဆံၭ; ဆၧလၧနမိမၩဘိၪ့ဒၪဆၧနီၪ, ဘဲၫနဆိၪလၩ့နၥၭ လၧယဟိဝၩ နယွၩ အမ့ၬယၫ အၥိၭ, ဘဲၫနချဲၩ့ဆၧ လၧနနိၭ အၥိၭနီၪ နဘၪမၩ လၧၫ့ထၪ့ဎွ့ၩထၪ့ဝ့ၫလီၫ. 24 ထီးနလ့ၩနုၬ လၧၦလၧနနဲၩ့ထံၭ အစဘံၭမု အလးဖၧၩ့တၭ, နမိအၪ့ဘၪ စဘံၭၥၪ ထီးဒၪ နၥၭ ထီးအဘျဲၩအၪ့နၧၩလီၫ. မွဲလါနၫ့ နဒုၭနုၬဘၪ ဆၧၥၪ လၧဆၧဖၧၩ့ အ့ၬ. 25 ထီးနလ့ၩ လၧၦလၧနနဲၩ့ထံၭ အဘုၪ အီၪဆၧၫ့ထုၪ့ အကျၩတၭ, နမိအၪ့ဒ့ၭဘၪ အဆဲၩ လၧနစူၪလီၫ. အ့ၪမွဲ ၦလၧနနဲၩ့ထံၭ အဘုၪ လၧအအီၪဆၧၫ့ထုၪ့နီၪ နကူၭဘၪ လၧထၭဂ့ၬအ့ၬ. 

၅ မိစ့ၭ Deuteronomy 24 

1 ထီးၦၡၩ မၩန့ အမၫတၭ, အီၪဎုၬဝ့ၫနီၪ အ့ၪလဘၪခိးဘၪတၩ လၧအမ့ၬၥၪဖၧၩ့ လၧဆၧဘၪၥၭလိၪ လမံၩ့ လၧအဒၪန့ဝ့ၫ လၧအလီၩ့ အကၠီၩ့တၭ, ထီးနီၪလဖၧၫ့ မွဲအမိဘၪကွ့ၭဒၪဝ့ၫ လၧအလံၬလၩ့ၡၪ လဘံၪ့ လၧအဂးတၭ, ဖ့ၪလၫ့ဝ့ၫ လၧအစူၪဖၧၩ့နီၪတၭ ဒုၭစဲၪ့ထၪ့ခွံၬ အဝ့ၫဒၪ လၧအဂံၪ့လီၫ. 2 ထီးအဝ့ၫဒၪ စဲၪ့ထၪ့ခွံၬ လၧအဂံၪ့ဖၧၩ့တၭ, အ့ၪမိလ့ၩကဲၪထၪ့ဘၪအၥၭ ၦခွၫဂူၫဂၩအမၫနီၪ မိလ့ၩဘၪဝ့ၫလီၫ. 3 အဝၩ လၧခဲၫ့လဂၩ အ့ၪၥၭဂဲၫ့ဝ့ၫတၭ, ကွ့ၭန့ဝ့ၫ လၧအလံၬလၩ့ၡၪ ဒဲဖ့ၪလၫ့ဝ့ၫ လၧအစူၪဖၧၩ့, ဒဲအၪ့မၧၫ့ အစဲၪ့ထၪ့ခွံၬ လၧအဂံၪ့ဖၧၩ့ မွဲဂ့ၩ, အဝၩ လၧခဲၫ့လဂၩ လၧအန့မၫ လၧအဝ့ၫ အ့ၪၥံၫ မွဲဂ့ၩ, 4 အဝၩ လၧအခၪ့ထံၭ လၧအဒုၭစဲၪ့ထၪ့ခွံၬ အဝ့ၫဒၪ လဂၩနီၪ, မၩန့ထဲၩ့ဘၪ အမၫ လၧအဘၪ ဆၧမၩဝ့ၫ လဆံၫ့ဘၪ အလးခဲၫ့နီၪအ့ၬ. အဂဲးဘဲၫယီၩ ဆၧနီၪမွဲ ဆၧဘၪၥၭလိၪ လၧယဟိဝၩ အမ့ၬယၫလီၫ. တၭ နဒုၭမၪဘၪ ထံၫၥံၪခးၥံၪ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂးအ့ၬ. 5 ထီးၦမၩန့ၥၫ့ အမၫတၭ လ့ၩဒုၭဘၪ ၥုၭအ့ၬ; တၭ ၦအီၪက့ၪ ဆၧမၩကၩ လၧအစူၪဖၧၩ့ နးမံၩ့ဆ့အ့ၬ. မိအီၪဘၪ ပျီၩဖျ့ၭ လၧအဂံၪ့ဖၧၩ့ ထၧၫ့နံၪ့ယၫတၭ, မိဒုၭၥၭထိၬ အမၫ လၧအမၩန့ဝ့ၫလီၫ. 6 ဆုၪ့ဂူၬ လိး လၧအဖၫ့လၬ မွဲဂ့ၩ, လၧအဖၫ့ခိၪ လဖျိၪ့ မွဲဂ့ၩ, ၦမိမၩန့ဘၪ လၧပီၩ့လၩ့ဆၧအ့ၬ. အဂဲးဘဲၫယီၩ မွဲအမၩန့ ၦၡၩအၥၭမၧၫ့ လၧပီၩ့လၩ့ဆၧလီၫ. 7 ၦအ့ၪဒၪဘၪ ဆၧအၪ့ဂူၪန့ အထၧၫ့ဖုဝဲ ၦအံၫစရ့လၭဖိၪ လဂၩဂၩနီၪ ဒဲအၪ့မၧၫ့ဎီးဝ့ၫ မွဲဂ့ၩ, အၪ့ဆၫခွံၬဝ့ၫ မွဲဂ့ၩ, ၦလၧအအၪ့ဂူၪဆၧ လဂၩနီၪ မိဘၪ ဆၧမၩၥံၫဝ့ၫ လီၫ. တၭ နမိဘၪအီၪက့ၪခွံၬ ဆၧအၧၩ့ လၧနၥံၪအကျၩ လီၫ. 8 လၧဆၧခံၫထူၬဆၫအၧၩ့ အဖၧၩ့နီၪ, ထီးလၩ့နၥၭ ဘဲၫၥိၭ နမိထီးန့ ဆၧလၩ့ထံးလၩ့ဆ့ၭ တၭ, မၩ ဘဲၫ ကယဲ ဆၧလၧၦလုဆၧ ၦလံဝဲၫဖိၪ မိၥီၪ့လိၪ နၥံၪ အၥိၭနီၪဆံၭ; ဘဲၫယမၪလူၬဝ့ၫ အၥိၭနီၪ, နၥံၪ မိဘၪ ထီးလၩ့နၥံၪအၥၭ လၧနၥံၪ မိမၩလီၫ. 9 လၧနၥံၪ စဲၪ့ထၪ့ခွံၬ လၧအံဇံၭ အလးခဲၫ့နီၪ ယဟိဝၩ နယွၩ မၩ နးမံရအၫ့ ဘဲၫၥ့ၪလဲၪ ဘဲၫၥ့ၪလဲၪနီၪ နၪ့ထၪ့ထဲၩ့ဆံၭ. 10 ထီးနဒုၭအၪ့လီး နထၧၫ့ဖုဝဲ လၧဆၧလမံၩ့မံၩ့တၭ, နလ့ၩနုၬ မၩန့ဘၪ အပီၩ့လၩ့ဆၧ လၧအဂံၪ့ဖၧၩ့အ့ၬ. 11 နမိဘၪ ဆၧၫ့ထုၪ့ လၧခီၫ့တၭ, ၦလၧနဒုၭအၪ့လီးဆၧ လၧအဝ့ၫလဂၩနီၪ မိဘၪဂဲၫဆိၬထၪ့ အပီၩ့လၩ့ဆၧ လၧနအီၪလၧခီၫ့လီၫ. 12 တၭ ၦလဂၩနီၪ အ့ၪၡၪ့အ့ၪယၬ တၭ, နမံၫဘၪ လၧအပီၩ့လၩ့ဆၧ အီၪလၧနစူၪဖၧၩ့အ့ၬ. 13 ထီးမုလၩ့နုၬတၭ, နမိဘၪဖ့ၪထဲၩ့ တၡါ အပီၩ့လၩ့ဆၧနီၪ ဘဲၫၥိၭ အမိမံၫ လၧအဖၬဘဲၩ့ဒၪဝ့ၫ အဖၧၩ့, ဒဲဆိၪဂ့ၩ နၧၩလီၫ. တၭ ဆၧမိကဲၪထၪ့ ဆၧတီၩဆၧလီၩ့ လၧနဂး လၧယဟိဝၩ နယွၩ အမ့ၬယၫလီၫ. 14 ၦဒိၭအၪ့လံၩ့ဖိၪ လၧအၡၪ့အယၬ, ဒဲကြၨၭန့ ဆၧလမံၩ့မံၩ့ လၧနထၧၫ့ဖုဝဲအကျၩ မွဲဂ့ၩ, လၧၦလခီၫဘၩ့မုးဖိၪ လၧနခးဖၧၩ့ အီၪလၧနတရၫ့ဖၧၩ့ မွဲဂ့ၩ, န မၩနၭမၩၡၪ့ဘၪဝ့ၫအ့ၬ. 15 နမိဘၪဖ့ၪလၫ့ဝ့ၫ လၧအလံၩ့အလဲၫ လၧအမုနံၩနီၪတၭ, မုလၩ့နုၬဘၪ လၧအဖၫ့ခိၪအ့ၬ; အဂဲးဘဲၫယီၩ မွဲအၡၪ့အယၬတၭ, ဒိၭနဲၩ့အၥၭ လၧအဝ့ၫလီၫ. အ့ၪလမွဲဘၪဘဲၫနီၪတၭ, မွဲအမိကိၭထၪ့ ထၫ့ဒၩ ဘၪခိၬနၧၩ လၧယဟိဝၩတၭ, ဆၧဒဲၩဘၭ မိအီၪလၧနလီၩ့လီၫ. 16 အဖါလဖၪ ဘၪ ဆၧမၩၥံၫဝ့ၫ လၧအဖိၪလဖၪ အကၠီၩ့, အ့ၬ; ဒဲအဖိၪလဖၪ ဘၪ ဆၧမၩၥံၫဝ့ၫ လၧအဖါလဖၪ အကၠီၩ့ဆ့အ့ၬ. ၦမိဘၪ ဆၧမၩၥံၫဝ့ၫ လၧအဆၧဒဲၩဘၭဒၪဝ့ၫ အကၠီၩ့လီၫ. 17 ၦလခီၫဘၩ့မုးဖိၪမွဲဂ့ၩ, ၦဖိၪဎွ့ၪမွဲဂ့ၩ, နဘိၭကၠၪပဲၩခွံၬဘၪ အဆၧစ့ၩရၫ့အ့ၬ. တၭ နမၩန့ထၪ့ဘၪ ၦမုၪမဲၫ အကီၩ့အၥိၭ လၧပီၩ့လၩ့ဆၧ အဂးအ့ၬ. 18 နမိဘၪနၪ့ထၪ့ထဲၩ့ လၧနမွဲ ၦဎီးဖိၪ လၧအံဇံၭ အဖၧၩ့, ဒဲလၧယဟိဝၩ နယွၩ ဎွ့ၩန့ထဲၩ့နၧၩ ထီးနီၪလီၫ. မၩအၥၭဘဲၫနီၪတၭ ယမၪလူၬနၧၩ ဘဲၫၥိၭ နမိမၩ ဆၧလမံၩ့နီၪလီၫ. 19 ထီးနကူၭ ဘုၪ လၧဆံၬဖၧၩ့တၭ, ဘုၪ လၧနၥၭနၪ့ လထူနီၪ, နထဲၩ့ထဲၩ့ မၩန့ဘၪဝ့ၫအ့ၬ. မိအီၪဘၪဝ့ၫ လၧၦလခီၫဘၩ့မုးဖိၪ အဂး, လၧၦဖိၪဎွ့ၪ အဂး, ဒဲၦမုၪမဲၫ အဂး, ဘဲၫၥိၭ ယဟိဝၩ နယွၩ မိဆိၪဂ့ၩနၧၩ လၧကယဲ နမၩဆၧ လၧနစူၪလီၫ. 20 ထီးနဒိၪလၩ့န့ နၥံၪ့အလဲအိၫ့အၥၪ တၭ, နဒိၪဘၪဒီၭ အထဲၩ့လဖၪ လၧခဲၫ့အ့ၬ. မိဘၪအီၪဝ့ၫ လၧၦလခီၫဘၩ့မုးဖိၪ အဂး, ဒဲလၧၦဖိၪဎွ့ၪ အဂး, ဒဲလၧၦမုၪမဲၫ အဂးလီၫ. 21 ထီးနအၪ့ထုၫ့ကီၪ့ စဘံၭၥၪ လၧနစဘံၭမုအလး အဖၧၩ့တၭ, နအၪ့ထုၫ့ဘၪ ဆၧလၧအအီၪလၩ့ထး လၧခဲၫ့အ့ၬ. မိအီၪဝ့ၫ လၧၦလခီၫဘၩ့မုးဖိၪ အဂး ဒဲလၧၦဖိၪဎွ့ၪ အဂး ဒဲလၧၦမုၪမဲၫ အဂးလီၫ. 22 တၭ နမိဘၪနၪ့ထၪ့ လၧနမွဲ ၦဎီးဖိၪ လၧခးအံဇံၭ အဖၧၩ့ လီၫ. မၩအၥၭဘဲၫနီၪတၭ, ယမၪလူၬနၧၩ, ဘဲၫၥိၭ နမိမၩ ဆၧလမံၩ့နီၪလီၫ. 

1 ၦၡၩ အ့ၪချဲၩ့လိၬအၥၭ လၧခွးတၭ, အဝ့ၫၥံၪ ဂဲၫလၧစ့ၩရၫ့ခွး, လၧဆၧမိစ့ၩရၫ့ အဝ့ၫၥံၪတၭ, ထီးနီၪလဖၧၫ့ အဝ့ၫၥံၪ မိဘၪအီၪက့ၪတီၩ ၦအတီၩ, ဒဲစ့ၩရၫ့စၪ ၦအအၧၩ့လီၫ. 2 ဆၧမိမၩအၥၭ လၧၦအအၧၩ့ အ့ၪကြၨၭဘၪ ဆၧထးဝ့ၫတၭ, ၦစ့ၩရၫ့ခွးလဂၩနီၪ မိဘၪဒုၭမံၫနၩ့ဝ့ၫ, ဒဲဒုၭထးဝ့ၫ လၧအမ့ၬယၫ အဘျၩ့ ဎွ့ၩအံၩဎွ့ၩအိၩ ဘဲၫအဆၧမၪ အီၪဝ့ၫ အၥိၭနီၪလီၫ. 3 မိထးဘၪဝ့ၫ အထံၪလံဆံၫတၭ, မၩအၪထၪ့ဘၪဝ့ၫအ့ၬ. အ့ၪမၩအၪထၪ့ ဆၧလဖၪ, ဒဲထးဝ့ၫ အၪနဲၪ့ အနီၪ လၧဆၧထး အၪထံၪ အကၠီၩ့တၭ, နထၧၫ့ဖုဝဲ မိမၩအၥၭ ဘဲၫလဆံၫ့ဘၪ အၥိၭ လၧနမ့ၬယၫလီၫ. 4 ထီးချီနီၪ အ့ၪယဲးဘုၪတၭ, ၥံၫ့ထၬအနိၭ လဂ့ၩ. 5 နထၧၫ့ဖုဝဲခွၫလဖၪ အ့ၪအီၪဝ့ၫ စီၪ့ဎးတၭ, ၦလဂၩ အ့ၪၥံၫတၭ, အဖိၪလအီၪဘၪနီၪ ၦလၧအၥံၫလဂၩ အမၫနီၪ န့ဘၪ အဝၩ လၧၦဂူၫဂၩအဒီၪ့ အဖိၪအ့ၬ; အဝၩ အထၧၫ့ဖုဝဲလဂၩ, မိဘၪလ့ၩနုၬ လၧအအီၪ, ဒဲန့မၫ လၧအဝ့ၫဒၪတၭ, မၩ အဝၩ အထၧၫ့ဖုဝဲ အဆၧ လၧအဂး လီၫ. 6 တၭ ဆၧမိမၩအၥၭ လၧၦအဖိၪဝဲၡါ လၧအအီၪဖျဲၪန့ဝ့ၫလဂၩ မိထၪ့ဘၭဝ့ၫ လၧအထၧၫ့ဖုဝဲ လၧအၥံၫလဂၩ အမံၩ့, ဘဲၫၥိၭ အမံၩ့ ထီးလၩ့မါဘၪ လၧအံၫစရ့လၭ အဖၧၩ့ လဂ့ၩလီၫ. 7 တၭ မၩန့ အထၧၫ့ဖုဝဲခွၫအမၫနီၪ အ့ၪလဘၪဘၪ ၦလဂၩနီၪ အၥၭတၭ, အထၧၫ့ဖုဝဲ အမၫ မိလ့ၩဒၪဝ့ၫ လၧဆၧတရၫ့ လၧၦၥုၪ့က့ၭၥၭၡါ အအီၪတၭ, စံၭ, ယဝၩ အထၧၫ့ဖုဝဲ အုၩ့လၩ့ ဒုၭအီၪထၪ့ အထၧၫ့ဖုဝဲအမံၩ့ လၧအံၫစရ့လၭ အဖၧၩ့အ့ၬ. မၩ ယဝၩ အထၧၫ့ဖုဝဲ အဆၧနီၪ အၥၭအီၪအ့ၬ. 8 ဒိၩ့အၡၩၥုၪ့က့ၭၥၭၡါ မိဘၪ ကိၭန့ဝ့ၫတၭ, ချဲၩ့ဆၧ လၧအဝ့ၫဒၪတၭ, အလဂၩနီၪ အ့ၪဆၧၫ့ထုၪ့စံၭ, မၩန့ ၦမုၪနီၪ ယၥၭလအီၪဘၪတၭ, 9 အထၧၫ့ဖုဝဲအမၫ မိဘၪလ့ၩ လၧအအီၪ လၧၦၥုၪ့က့ၭၥၭၡါ အမ့ၬယၫ, ဒဲဘဲၪ့လၩ့ခွံၬ အဝ့ၫနီၪ အခၪ့ဖံၭ လၧအခၪ့လီၩ့ ဒဲထိၪဖျံၭ လၧအမ့ၬတၭ, မိစံၭဆၧၫ့ဆၧ, ၦလၧအလမၩထၪ့ဘၪ အထၧၫ့ဖုဝဲအဂံၪ့ လဂၩနီၪ, မိဘၪ ဆၧမၩဝ့ၫ ဘဲၫနီၪၥိၭလီၫ. 10 တၭ ဆၧမိကိၭအမံၩ့ လၧအံၫစရ့လၭ အဖၧၩ့, ၦလၧအဘၪ ဆၧဘဲၪ့လၩ့ခွံၬ အခၪ့ဖံၭ အဂံၪ့နီၪလီၫ. 11 ၦၡၩလဖၪ အ့ၪအဲၪ့လိၬဆိၭချဲၩ့လိၬအၥၭ လဂၩ ဒဲလဂၩတၭ, အဝ့ၫလဂၩအမၫ ၥုၭဘူၭအၥၭ ဘဲၫၥိၭ အမိမၩဖျ့ၭ အဝၩ, လၧၦလၧအထးဝ့ၫ အစူၪဖၧၩ့, ဒဲယၩ့ထၪ့ အစူၪတၭ, ဖီၪ့န့ဝ့ၫ လၧဆၧမ့ၬမဲအလးနီၪ, 12 ထီးနီၪလဖၧၫ့ နမိဘၪဒၪ့ထ့ၬခွံၬ အစူၪနီၪ, နလီၫ့ကီၩ့ယၫ့ၥၭ ဘၪအ့ၬ. 13 နအီၪဘၪ လၧခံၫ့ၥၪ လမံၩ့, ဒဲခံၫ့ၥၪ လမံၩ့ဒၪ, အဒိၪ ဒဲအဆံၭ လၧနထိၪ့ဖၧၩ့အ့ၬ. 14 နအီၪဘၪ လၧဆၧတိၪ့ လမံၩ့, ဒဲဆၧတိၪ့ လမံၩ့ဒၪ, အဒိၪ ဒဲအဆံၭ လၧနဂံၪ့ဖၧၩ့ အ့ၬ. 15 နမိဘၪ အီၪလၧခံၫ့ၥၪ ဆၧအလၧၫ့အဎွ့ၩ အတီၩအလီၩ့, နမိဘၪ အီၪလၧဆၧတိၪ့ ဆၧအလၧၩ့အဎွ့ၩ အတီၩအလီၩ့, ဘဲၫၥိၭ နမုနံၩ လၧနအီၪ လၧထံၫၥံၪခးၥံၪ အဖၧၩ့ လၧယဟိဝၩ နယွၩ ဖ့ၪလၫ့နၧၩ လဖၪနီၪ မိအၪထၪ့ဝ့ၫဒၪလီၫ. 16 အဂဲးဘဲၫယီၩ ကယဲ ၦလၧအမၩဆၧနီၪလဖၪ, ကယဲ ၦလၧအမၩ ဆၧလတီၩလလီၩ့ဘၪနီၪ, မွဲဆၧဘၪၥၭလိၪ လၧယဟိဝၩ နယွၩ အမ့ၬယၫလီၫ. 17 လၧနၥံၪ စဲၪ့ထၪ့ခွံၬ လၧအံဇံၭနီၪ အၫမလ့ၭ မၩနၧၩ လၧဖၧၩ့ၥၭ နီၫလဲၪနီၫလဲၪနီၪ, နၪ့ထၪ့ထဲၩ့ဘီၪ, 18 လၧ နၥၭလၩ့ဘဲၩ ဆၧပွံၭနၥၭတၭ, အဝ့ၫဒၪ ဂဲၫထၪ့ ကျီၪ့ခွံၬ ၦလၧအဂဲးဆါ အဘၭဆါ လၧနလးခဲၫ့ထုၬတၭ, မွဲအၥၭမဲၪယွၩအ့ၬ. 19 မၩအၥၭဘဲၫနီၪတၭ, ဆၧမိမၩအၥၭ ထီးယဟိဝၩ နယွၩ မိဒုၭအီၪပွံၭနၧၩ လၧနဒုၪနဒၩ အီၪဝၬဖီၩ့နၧၩ လၧထံၫၥံၪခးၥံၪ အဖၧၩ့ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂး လၧနၥံၪ မိမၩန့ဝ့ၫတၭ, နမိထူၭခွံၬ ဆၧနၪ့ထၪ့ထဲၩ့ အၫမလ့ၭ လၧမူၭခိၪ ဖၫ့လၬ တၭ, ထီးၥၭနၪ့ လဂ့ၩ. 

1 ဆၧမိမၩအၥၭ, ထီးနလ့ၩနုၬ လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩ လၧဆၧန့ၥၫ အဂး, ဒဲန့ဘၪဝ့ၫ, ဒဲအီၪထီးနီၪတၭ, 2 နမိဘၪမၩန့ ဆၧ လၧကယဲ ဆၧၥၪဆိၫ လၧဂၪ့ခိၪ ဒုၭၥၪထၪ့ လၧထံၫၥံၪခးၥံၪ လၧယဟိဝၩ နယွၩ ဖ့ၪလၫ့နၧၩနီၪ, နမိဘၪဂဲၫဆိၬ ဒဲအီၪက့ၪလၩ့ လၧဒၩ့ဖၧၩ့, ဒဲလ့ၩထီၩ့ လၧအလး ထီးယဟိဝၩ နယွၩ မိရွံန့ဝ့ၫ ဘဲၫၥိၭ မိအီၪက့ၪ အမံၩ့ ထီးနီၪလီၫ. 3 တၭ နမိဘၪလ့ၩ လၧၦလုဆၧလဂၩ, လၧအမိအီၪ လၧမုနံၩလဖၪနီၪတၭ, စံၭအဝ့ၫ, လၧမုဆၫလနံၩယီၩ ယဒုၭနဲၪ ယဟိဝၩ နယွၩ လၧယဂဲၫနုၬယူၭ လၧခးဖၧၩ့ လၧယဟိဝၩ ဆိၪလၩ့အၥၭ လၧပဖါလဖၪ လၧအမိဖ့ၪလၫ့ပၧၩနီၪ ယူၭ. 4 ၦလုဆၧလဂၩနီၪ မိဘၪမၩန့ ဒၩ့လဖျိၪ့နီၪ လၧနစူၪဖၧၩ့တၭ, အီၪက့ၪလၩ့ဝ့ၫ လၧယဟိဝၩ နယွၩ အမ့ၬယၫလီၫ. 5 နမိဘၪချဲၩ့ဆၧတၭ, စံၭလၧယဟိဝၩ နယွၩ အမ့ၬယၫ, ယဖါနီၪ မွဲၦခးစံရအၫဖိၪ, ၦဂၭဝံၩ့ဝၩ့ဖိၪတၭ, လ့ၩလၩ့ လၧအံဇံၭ အဖၧၩ့တၭ, အီၪ ၦမွံၩ ထီးနီၪ ၡၩခိၬဂၩတၭ, ကဲၪထၪ့ လၧၦလဆၨၩဒိၪဝ့ၫ, ဒဲဆီၪ့ဝ့ၫ, ဒဲၦခမျၧးအီၪ အၪဂၩ ထီးနီၪလီၫ. 6 တၭ ၦအံဇံၭဖိၪ မၩအၧၩ့မၩၥၫ့ ပၧၩတၭ, အီၪက့ၪ ဆၧမၩကၪ လၧပလီၩ့လီၫ. 7 တၭ ထီး ပကိၭထၪ့ ယဟိဝၩ ပဖါလဖၪအယွၩတၭ, ယဟိဝၩ ခိၭနၪပလူ, ဒဲယိလၩ့ ပဆၧနၭဆၧၡၪ့, ဒဲပဆၧမၩ, ဒဲဆၧမၩအၧၩ့ပၧၩ, 8 တၭ ယဟိဝၩ ဒုၭစဲၪ့ထၪ့ခွံၬပၧၩ လၧအံဇံၭ အဖၧၩ့ လၧအစူၪဆီၪ့, ဒဲအစူၪယၩ့ထၪ့အၥၭ, ဒဲဆၧၥၭမဲၪအလးဖၭဒိၪ, ဒဲဆၧမၩနဲၪ့လၩ့လၭ, ဒဲဆၧလၩ့လိလၩ့လၭ, 9 ဒဲဒုၭဂဲၫနုၬပၧၩ လၧအလးထီးယီၩ, ဒဲဖ့ၪလၫ့ပၧၩ လၧခးလဘံၪ့ယီၩ, ခး လၧအယွၩလၩ့ လၧဆၧနူထံၫ, ဒဲန့ၫစၩ့လီၫ. 10 တၭ ဘိၩ့နဲၪ့ယီၩ, ယိခွါ, ယဂဲၫဆိၬ ဆၧၥၪ ဘၪဆဲၫ့ လၧဂၪ့ခိၪ လၧနဝ့ၫဒၪ, ယဟိဝၩဧ့, နဖ့ၪလၫ့ယူၭ ယၧၩယူၭလီၫ. တၭ နမိဘၪအီၪက့ၪလၩ့ လၧယဟိဝၩ နယွၩ အမ့ၬယၫ, ဒဲဘိၪ့ထၪ့ဘၩထၪ့ လၧယဟိဝၩ နယွၩ အမ့ၬယၫလီၫ. 11 နမိဘၪၥၭထိၬ လၧကယဲ ဆၧဂ့ၩ လၧယဟိဝၩ နယွၩ ဖ့ၪလၫ့နၧၩ, ဒဲနၡၩဂံၪ့ဖိၪ, နဝ့ၫဒၪ, ဒဲၦလံဝဲၫဖိၪ, ဒဲၦလခီၫဘၩ့မုးဖိၪ လၧအအီၪဝ့ၫ လၧနၥံၪအကျၩလီၫ. 12 တၭ ထီးနအၪ့နၩ့ဖၭ နဆၧအၪထၪ့ လၧဆံၫပိၩ့လပိၩ့ လၧနံၪ့ ၥၧၫ့နံၪ့လနံၪ့, ဆၧဆံၫပိၩ့လပိၩ့ အနံၪ့တၭ, ဖ့ၪလၫ့ယူၭ ဆၧလၧၦလံဝဲၫဖိၪ, ၦလခီၫဘၩ့မုးဖိၪ, ၦဖိၪဎွ့ၪ, ၦမုၪမဲၫ, ဘဲၫၥိၭ အမိအၪ့ဆၧ လၧနတရၫ့ဖၧၩ့ ဒဲဘျဲၩအၪ့ ဂီၩ့တၭ, 13 ထီးနီၪလဖၧၫ့ နမိဘၪစံၭ လၧယဟိဝၩ နယွၩ အမ့ၬယၫ, ယဂဲၫဆိၬထၪ့ခွံၬယူၭ ဆၧဆံၫ့ဎံၪ လၧယဂံၪ့ဖၧၩ့တၭ, ယဖ့ၪလၫ့ဆ့ယူၭ လၧၦလံဝဲၫဖိၪ, ဒဲလၧၦလခီၫဘၩ့မုးဖိၪ, ၦဖိၪဎွ့ၪ ဒဲၦမုၪမဲၫ, ဘဲၫကယဲ နဆၧမၪလူၬလဖၪ လၧနမၪလူၬယၧၩ အၥိၭနီၪယူၭ, ယလၨၪခၫ့ဖၬ နဆၧမၪလူၬလဖၪ အ့ၬ; တၭ ယၥၭနၪ့ဘၪ ဆၧဆ့ အ့ၬ, 14 ယအၪ့ဘၪဝ့ၫနီၪ လၧယၥုၪ့အုၭ ယၥၭအုၭအ့ၬ. ယလမၩဘၪ ဆၧနီၪ လၧဆၧလဆံၫ့ဘၪ အဖၧၩ့, ဒဲယဖ့ၪလၫ့ ဆၧနီၪ လၧဆၧၥံၫ အကၠီၩ့အ့ၬ. ယခိၭနၪယူၭ ယဟိဝၩ ယယွၩအလူယူၭ; ယမၩယူၭ ဘဲၫကယဲ ဆၧလၧနမၪလူၬယၧၩ အၥိၭနီၪယူၭ. 15 ယိလၩ့ လၧနအီၪအလးဆံၫ့ဎံၪ လၧမူၭခိၪတၭ, ဆိၪဂ့ၩဆိၪဘွၩ နၡၩခမျၧး အံၫစရ့လၭ, ဒဲထံၫၥံၪခးၥံၪ လၧနဖ့ၪလၫ့ပၧၩ, ဘဲၫနဆိၪလၩ့နၥၭ လၧပဖါလဖၪ အၥိၭ, ခးလဘံၪ့ လၧအယွၩလၩ့ လၧဆၧနူထံၫ ဒဲန့ၫစၩ့ဆံၭ. 16 ဆၧလၧမုဆၫလနံၩယီၩ ယဟိဝၩ နယွၩ မၪလူၬနၧၩ ဘဲၫၥိၭ နမိထီးန့ ဆၧ၁နိၫလဖၪ, ဒဲဆၧစ့ၩရၫ့လဖၪယီၩ လီၫ. တၭ နမိဘၪထီးန့ ဒဲမၩဝ့ၫ လၧနၥၭ ထၧၫ့ဖျိၪ့ယၫ, ဒဲလၧနၥၭၡီၩ့ ထီးအလူၬလီၫ. 17 လၧမုဆၫလနံၩယီၩ နစံၭ လၧယဟိဝၩ မိကဲၪထၪ့ နယွၩ, ဒဲလၧနမိဖိၬ အဖၧၩ့ၥၭလဖၪ, ဒဲလၧနမိထီးန့ အ၁နိၫလဖၪ, ဒဲအဆၧမၪလူၬလဖၪ, ဒဲအဆၧစ့ၩရၫ့လဖၪ, ဒဲလၧနမိခိၭနၪအလူလီၫ. 18 တၭ လၧမုဆၫလနံၩယီၩ ယဟိဝၩစံၭနၧၩ လၧနမိကဲၪထၪ့ အၡၩခမျၧး လၩ့မဲၩဒၪဆၧ, ဘဲၫအချဲၩ့ဝဲၩဆၧ လၧနၧၩ အၥိၭ, ဒဲလၧနမိဘၪထီးန့ အဆၧမၪလူၬ ထီးအလူၬ, 19 ဒဲလၧအမိအီၪက့ၪနၧၩ လၧၦကိၭဆၨၩဒ့ၭ လၧအတဲၩ့ဝ့ၫ ထီးအလူၬ အဖၫ့ခိၪ, လၧဆၧစံၭထၪ့အၪ့အူၭ အဖၧၩ့, ဒဲလၧဆၧအမံၩ့ အဖၧၩ့, ဘဲၫၥိၭ နမိကဲၪထၪ့ ၦဆံၫ့ဎံၪလဆၨၩ လၧယဟိဝၩ နယွၩ အဂး, ဘဲၫအချဲၩ့ဆၧ အၥိၭနီၪလီၫ. 

1 စမိစ့ၭ ဒဲအံၫစရ့လၭ အၥုၪ့က့ၭၥၭၡါ မၪလူၬ ၦခမျၧး တၭ, စံၭဝ့ၫဒၪ, ဆၧမၪလူၬ လၧယမၪလူၬနၥံၪ လၧမုဆၫလနံၩယီၩ ထီးန့ နၥံၪဝ့ၫ ထီးအလူၬဆံၭ. 2 တၭ ဆၧမိမၩအၥၭ လၧမုနံၩ လၧနၥံၪ မိခၫ့ဂၬ ထံၫယီၫဒၫ့ ထီၩ့လၧခးဖၧၩ့ လၧယဟိဝၩ နယွၩ ဖ့ၪလၫ့နၧၩ လၧနမိဘၪအီၪက့ၪထၪ့ထီၫ လိးဖၭဒိၪလဖၪ, ဒဲဂုၪဝ့ၫ လၧအၩ့ကထၨလီၫ. 3 တၭ ထီးန အ့ၪခၫ့ဂၬဘၪယူၭတၭ, နမိဘၪကွ့ၭ ဆၧၥီၪ့ဆၧၥၫ့ အဆၧချဲၩ့ယီၩ ထီးအလူၬ လၧအလီၩ့, ဘဲၫၥိၭ နမိလ့ၩနုၬဘၪ လၧထံၫၥံၪခးၥံၪ အဖၧၩ့ လၧယဟိဝၩ နယွၩ ဖ့ၪလၫ့နၧၩ, ခးလဘံၪ့ လၧအယွၩလၩ့ဝ့ၫ လၧဆၧနူထံၫ, ဒဲန့ၫစၩ့ ဘဲၫယဟိဝၩ နဖါလဖၪအယွၩ ချဲၩ့ဆၧ လၧနၧၩ အၥိၭနီၪလီၫ. 4 ထီးနၥံၪ အ့ၪခၫ့ဂၬဘၪယူၭ ထံၫယီၫဒၫ့တၭ, ဆၧမိမၩအၥၭ လၧနၥံၪ မိဘၪအီၪက့ၪထၪ့ လိးလဖၪ လၧယမၪလူၬ နၥံၪ လၧမုဆၫလနံၩယီၩ လၧခိၪလီၩ့ အံဘလၭ အလီၩ့တၭ, နၥံၪ မိဘၪဂုၪဝ့ၫ လၧအၩ့ကထၨလီၫ. 5 တၭ နမိဘၪမၩ ဆၧလုလး လၧယဟိဝၩ နယွၩ အဂး ထီးအလးနီၪ, ဆၧလုလးလိးလီၫ. နမၩဘၪ ထၭ လၧအလီၩ့အ့ၬ. 6 နမိဘၪမၩ ယဟိဝၩ နယွၩ အဆၧလုလး လၧလိးလဖၪ ထၧၫ့ ထၧၫ့ဖျိၪ့ယၫတၭ, နမိဘၪလုထၪ့ ဆၧလုမ့ၪ လၧအဖၫ့ခိၪ လၧယဟိဝၩ နယွၩ အဂးလီၫ. 7 နမိဘၪလုထၪ့ ဆၧလုဘၪလိၬအိၭလိၬ, ဒဲအၪ့ဆၧ ထီးနီၪ, ဒဲၥၭထိၬ လၧယဟိဝၩ နယွၩ အမ့ၬယၫ လီၫ. 8 တၭ နမိဘၪကွ့ၭ ဆၧၥီၪ့ဆၧၥၫ့ယီၩ အဆၧချဲၩ့ ထီးအလူၬ လၧလိးၥံၪ အလီၩ့ အ့ၪဖျီၪလီၫ. 9 စမိစ့ၭ, ဒဲၦလုဆၧလဖၪ, ၦလံဝဲၫဖိၪၥံၪ, ချဲၩ့ဆၧ လၧအံၫစရ့လၭ ထီးအလူၬတၭ, စံၭဝ့ၫဒၪ, ထီးလၩ့နၥၭ တၭ, ခိၭနၪဆံၭ, အံၫစရ့လၭဧ့, ဆၧလၧမုဆၫလနံၩယီၩ နကဲၪထၪ့ယူၭ ယဟိဝၩ နယွၩ အၡၩခမျၧးယူၭ, 10 တၭ နမိဘၪခိၭနၪ ယဟိဝၩ နယွၩအလူ ဒဲထီးန့ အဆၧမၪလူၬ, ဒဲ၁နိၫလဖၪ လၧယမၪလူၬနၧၩ လၧမုဆၫလနံၩယီၩလီၫ. 11 ဆၧလၧမုလနံၩနီၪ စမိစ့ၭ မၪလူၬ ၦခမျၧးတၭ, စံၭဝ့ၫဒၪ, 12 ထီးနၥံၪ အ့ၪလ့ၩခၫ့ဂၬ ထံၫယီၫဒၫ့တၭ, ၦလဖၪယီၩ မိဆၧၫ့ထုၪ့ လၧခိၪလီၩ့ ဂၧရဇံၫ့ အလီၩ့ ဘဲၫၥိၭ အမိဆိၪဂ့ၩ ၦခမျၧး, စစံမအၧၫ့, ဒဲစလံဝဲၫ, ဒဲစယုဒၫ, ဒဲစအံစခၫ, ဒဲစယိၥၭ, ဒဲစဘံၪ့ယမံၫ့လီၫ. 13 တၭ ၦလဖၪယီၩ မိဘၪ ဆၧၫ့ထုၪ့ လၧခိၪလီၩ့ အံဘလၭ, ဘဲၫၥိၭ အမိဆိၪအၧၩ့ဆၧ, စရုဘံၫ့, စဂၭ, ဒဲစအၭၡၧၫ, ဒဲစဇ့ၭဘလၧၫ့, စဒၫ့ ဒဲစနၭ၁လဲၫလီၫ. 14 တၭ ၦလံဝဲၫဖိၪ မိဘၪချဲၩ့ဆၧ လၧၦအံၫစရ့လၭဖိၪ ထီးအလူၬ လၧအလူဖၭဒိၪနီၪ, စံၭအဝ့ၫၥံၪ, 15 ၦလၧအတဲၩ့ ဆၧဂၩ့စိၭဖျၩအၥၭ, ဆၧဂၩ့ၥိၫ့အၥၭ, ဆၧဘၪၥၭလိၪ လၧယဟိဝၩ အမ့ၬယၫ, ဆၧမၩ လၧၦအစူၪ လၧၦမၩဆၧဖိၪ, ဒဲအီၪက့ၪၥူၪဝ့ၫ လဂၩနီၪ, မွဲအဘၪ ဆၧဆိၪအၧၩ့ဆံၭ. တၭ ၦခမျၧး ထီးအလူ မိဘၪစံၭဆၧၫ့ဆၧတၭ စံၭ, အၩမံၩ့. 16 ၦလဂၩ လၧအမၩကြၩ့ထမး အမိအဖါနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 17 ၦလၧအၥုၭ ၦလၧအနဲၩ့ထံၭ အဂၪ့ခိၪ အဆၧမၩနဲၪ့အလး လဂၩနီၪ, မွဲ အဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 18 ၦလၧအဒုၭဂၭဖျိၭ ၦမ့ၬဘျီၪ လၧဖၧၩ့ၥၭ လဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 19 ၦလၧအဘိၭကၠၪခွံၬ ၦလခီၫဘၩ့မုးဖိၪ, ၦဖိၪဎွ့ၪ, ဒဲၦမုၪမဲၫ အဆၧစ့ၩရၫ့ လဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 20 ၦလၧအမံၫဎုၬ လၧအဖါအမၫ လဂၩနီၪ, မွဲအဘၪ ဆၧဆိၪအၧၩ့ဆံၭ. အဂဲးဘဲၫယီၩ မွဲအဝဲထၪ့ အဖါ အဆဲၫ့ခၪ့ထံၭလီၫ. တၭ ၦခမျၧး ထီးအလူၬ မိဘၪစံၭ, အၩမံၩ့. 21 ၦလၧအမံၫဎုၬ လၧဆၧဖိၪဆၧဎါ လမံၩ့မံၩ့နီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 22 ၦလၧအမံၫဎုၬ လၧအထၧၫ့ဖုဝဲမုၪလဂၩ အဖါအဖိၪမုၪ မွဲဂ့ၩ, အမိအဖိၪမုၪ မွဲဂ့ၩ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 23 ၦလၧအမံၫဎုၬ လၧအမံၩ့ၡါမုၪလဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 24 ၦလၧအဖ့ၬၥူၪ ၦလၧအနဲၩ့ထံၭ လဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 25 ၦလၧအမၩန့ အလံၩ့အလဲၫ ဘဲၫၥိၭ အမိမၩၥံၫ ၦလၧအဆၧဒဲၩဘၭ လအီၪဘၪ လဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 26 ၦလၧအလဒုၭ အီၪဂုးအီၪခၧၫ့ဘၪ ဆၧ၁နိၫယီၩ အဆၧချဲၩ့ ဘဲၫၥိၭ အမိမၩဝ့ၫ လဂၩနီၪ, မွဲအဘၪ ဆၧဆိၪအၧၩ့ဆံၭ; တၭ ၦခမျၧး ထီးအလူၬ မိဘၪစံၭ, အၩမံၩ့. 

1 တၭ ဆၧမိမၩအၥၭ လၧန အ့ၪခိၭနၪ တၡါ ယဟိဝၩ နယွၩအလူ ဘဲၫၥိၭ နမိထီးန့, ဘဲၫၥိၭ နမိမၩ အဆၧမၪလူၬ ထီးအလူၬ လၧယမၪလူၬနၧၩ လၧမုဆၫလနံၩယီၩ တၭ, ယဟိဝၩ နယွၩ မိအီၪက့ၪနၧၩ လၧၦကိၭဆၨၩဒ့ၭ လၧဂၪ့ခိၪချိၫ့ အဖၫ့ခိၪလီၫ. 2 န အ့ၪခိၭနၪ ယဟိဝၩ နယွၩ အလူတၭ, ကယဲ ဆၧဆိၪဂ့ၩယီၩ မိဘၪနၧၩ ဒဲချုၭန့နၧၩ လီၫ. 3 နမိဘၪ ဆၧဆိၪဂ့ၩနၧၩ လၧဒိၩ့ဖၧၩ့, ဒဲနမိဘၪ ဆၧဆိၪဂ့ၩနၧၩ လၧမံၩ့လၬကျၩလီၫ. 4 တၭ ဆၧဆိၪဂ့ၩ မိဘၪ နဒၧၩ့လးအၥၪ, ဒဲနဂၪ့ခိၪ အဆၧၥၪ, ဒဲနဆၧဖိၪဆၧဎါအဒိၩ့ အဆၧၥၪ, ဒဲနချီ, ဒဲနၥိၪနဘ့ၪ အဆၧအၪထၪ့လီၫ. 5 တၭ ဆၧဆိၪဂ့ၩ မိဘၪ နဒၩ့ၥံၪ့နဲၩ့ၥံၪ, ဒဲနဆၧအီၪလၩ့ထးလီၫ. 6 ထီးနဂဲၫနုၬ နမိဘၪ ဆၧဆိၪဂ့ၩတၭ, ထီးနစဲၪ့ထၪ့နီၪ နမိဘၪ ဆၧဆိၪဂ့ၩဆ့လီၫ. 7 နဒုၪနဒၩ လၧအဂဲထုၪ့ ထၫ့ဒုၪဒၩနၧၩလဖၪနီၪ, ယဟိဝၩ မိဒုၭကျီၪ့ခွံၬဝ့ၫ လၧနမ့ၬယၫလီၫ. အဝ့ၫၥံၪ မိဂဲၫထၪ့ ထၫ့ဒုၪဒၩနၧၩ လၧဖၧၩ့ၥၭ လဘီၩ့တၭ, မိစဲၪ့ထၪ့ခွံၬ လၧနမ့ၬယၫ ဖၧၩ့ၥၭ နွ့ၫဘီၩ့လီၫ. 8 ယဟိဝၩ မိမၪလူၬ ဆၧဆိၪဂ့ၩ လၧနၥိၪၥံၪဖၫ့ၥံၪ အဖၧၩ့, ဒဲလၧကယဲ ဆၧလၧနအီၪက့ၪနစူၪ လၧအလီၩ့, ဒဲမိဆိၪဂ့ၩနၧၩ လၧထံၫၥံၪခးၥံၪ အဖၧၩ့ လၧယဟိဝၩ နယွၩ ဖ့ၪလၫ့နၧၩလီၫ. 9 န အ့ၪထီးန့ ယဟိဝၩ နယွၩ အဆၧမၪလူၬ, ဒဲဖိၬ အဖၧၩ့ၥၭလဖၪ တၭ, ယဟိဝၩ မိဒုၭအီၪဂုးအီၪခၧၫ့နၧၩ လၧၦဆံၫ့ဎံၪလဆၨၩ, လၧအဂးဒၪဝ့ၫ, ဘဲၫအဆိၪလၩ့အၥၭ လၧနၧၩ အၥိၭနီၪလီၫ. 10 ၦကိၭဆၨၩဒ့ၭ မိဒၪဘၪ ဆၧကိၭနၧၩ လၧယဟိဝၩ အမံၩ့တၭ, မိၥၭမဲၪနၧၩလီၫ. 11 တၭ ယဟိဝၩ မိမၩအၪထၪ့နၧၩ လၧဆၧဂ့ၩ, လၧနဒၧၩ့လး အဆၧၥၪ, လၧနဆၧဖိၪဆၧဎါ အဆၧၥၪ, ဒဲလၧနဂၪ့ခိၪ အဆၧၥၪ လၧထံၫၥံၪခးၥံၪ အဖၧၩ့ လၧယဟိဝၩ ဆိၪလၩ့အၥၭ လၧနဖါလဖၪ လၧအမိဖ့ၪလၫ့နၧၩလီၫ. 12 ယဟိဝၩ မိဝဲထၪ့ အအီၪက့ၪကီၪ့ ဆၧဂ့ၩအလး, မူၭခိၪ လၧနဂး, ဘဲၫၥိၭ အမိဖ့ၪလၫ့ နခး လၧအဆၧဆၧၩ့ လၧအဆၧၫ့အထီဒၪဝ့ၫ, ဒဲဘဲၫၥိၭ အမိဆိၪဂ့ၩ ကယဲ နမၩဆၧ လၧနစူၪ ထီးအလူၬလီၫ. တၭ နမိဒုၭအၪ့လီးဆၧ လၧၦအၪဆၨၩတၭ, နအၪ့လီးဘၪဆၧအ့ၬ. 13 န အ့ၪခိၭနၪ ယဟိဝၩ နယွၩ အဆၧမၪလူၬ လၧယမၪလူၬနၧၩ လၧမုဆၫလနံၩယီၩ, လၧနမိထီးန့ ဒဲမၩဝ့ၫတၭ, ယဟိဝၩ မိအီၪက့ၪနၧၩ လၧအဆၧအခိၪတၭ, မွဲဆၧအမ့အ့ၬ; တၭ နမိအီၪန့ၫလၧအဖၫ့ခိၪ, အီၪဘၪ လၧအဖၫ့လၬအ့ၬ. 14 ဘဲၫၥိၭ နမိဖိၬ ယွၩအဂူၫဂၩလဖၪ အခဲၫ့ ဒဲမၩ အဆၧနီၪ, လၧနစူၪထွ့ၪမွဲဂ့ၩ, လၧနစူၪစ့ၪမွဲဂ့ၩ, ထီးကၠၪပဲၩခွံၬနၥၭ လၧဆၧချဲၩ့ၥံၪ လၧယမၪလူၬနၧၩ လၧမုဆၫလနံၩယီၩ နးထံၪလဂ့ၩ. 15 တၭ ဆၧမိမၩအၥၭ လၧန အ့ၪလခိၭနၪဘၪ ယဟိဝၩ နယွၩအလူ, ဘဲၫၥိၭ နမိထီးန့ ဘဲၫၥိၭ နမိမၩ အဆၧမၪလူၬလဖၪ, ဒဲအဆၧ၁နိၫလဖၪ ထီးအလူၬ လၧယမၪလူၬ နၧၩ လၧမုဆၫလနံၩယီၩတၭ, ကယဲ ဆၧဆိၪအၧၩ့လဖၪယီၩ မိဘၪနၧၩ ဒဲချုၭန့နၧၩလီၫ. 16 နမိဘၪ ဆၧဆိၪအၧၩ့နၧၩ လၧနဒိၩ့ဖၧၩ့, ဒဲနမိဘၪ ဆၧဆိၪအၧၩ့နၧၩ လၧမံၩ့လၬကျၩလီၫ. 17 ဆၧဆိၪအၧၩ့ မိဘၪ နဒၩ့ၥံၪနဲၩ့ၥံၪ, ဒဲဆၧအီၪလၩ့ထးလီၫ. 18 ဆၧဆိၪအၧၩ့ မိဘၪ နဒၧၩ့လး အဆၧၥၪ, ဒဲနဂၪ့ခိၪ အဆၧၥၪ, ဒဲနချီ, ဒဲနၥိၪနဘ့ၪ အဆၧအၪထၪ့လီၫ. 19 ထီးနဂဲၫနုၬ နမိဘၪ ဆၧဆိၪအၧၩ့ တၭ, ထီးနစဲၪ့ထၪ့ခွံၬနီၪ, နမိဘၪ ဆၧဆိၪအၧၩ့ဆ့ လီၫ. 20 ကယဲ ဆၧလၧနအီၪက့ၪနစူၪ လၧအလီၩ့ ဘဲၫၥိၭ နမိမၩ ဆၧထီးအလူၬ အဖၧၩ့နီၪ, ယဟိဝၩ မိအၪ့မၧၫ့လၩ့ ဆၧဆိၪအၧၩ့, ဒဲဆၧခိဆၧဝီၩ, ဆၧၡၪ့ဆၧနၭ လၧနအီၪ, ထီးနမိထီၩ့ လၧဆၧဂၭဂီၩ့, ဒဲထီးနမိထီၩ့ လၧဆၧဂၭဂီၩ့ဂၭစၪ ချဲၫ့ချံၭနီၪ, အဂဲးဘဲၫယီၩ လၧနမၩ ဆၧအၧၩ့, လၧနလ့ၩဒၪယၧၩ အကၠီၩ့နီၪလီၫ. 21 ယဟိဝၩ မိဒုၭဘုၭထၬ ဆၧဆၫဖျဲၪ လၧနၧၩ ထီးအမၩလူၬခွံၬနၧၩ လၧထံၫၥံၪခးၥံၪ အဖၧၩ့ လၧနလ့ၩနုၬ ဘဲၫၥိၭ နမိမၩန့ဝ့ၫနီၪလီၫ. 22 တၭ ယဟိဝၩ မိကျီၪ့ခွံၬနၧၩ လၧဆၧဆၫဎွ့လၩ့ခွံၬ, ဒဲဆၧဆူၪဂိၬ, ဒဲဆၧခိဆၧဝီၩ, ဒဲဆၧခိအၪ့ဆၧ, ဒဲလၧနၭ, ဒဲလၧဂၪ့ခိၪဎဲၫ့ထၬ, ဒဲလၧအဘုၪဆဲၩၥိၪ, ဒဲလၧဘုၪ ဘၪ ဆၧဆၫ, ဒဲမိလီၩ့ဆီးနၧၩ ထီးနထီၩ့ လၧဆၧဂၭဂီၩ့ဂၭစၪလီၫ. 23 တၭ မူၭခိၪ လၧနခိၪ အဖၫ့ခိၪ မိကဲၪထၪ့ ထီးဝီၩ, ဂၪ့ခိၪ လၧနအီၪ အဖၫ့လၬ မိကဲၪထၪ့ ထၭလီၫ. 24 တၭ ယဟိဝၩ မိအီၪက့ၪ နခး အဆၧဆၧၩ့ လၧဆၧလွံၩပွံၪ, ဒဲဂၪ့ခိၪအမုၬတၭ, မိဂဲၫလၩ့ဝ့ၫ လၧမူၭခိၪ လၧနလီၩ့ ထီးနထီၩ့ လၧဆၧဂၭဂီၩ့ဂၭစၪလီၫ. 25 ယဟိဝၩ မိဒုၭကျီၪ့ခွံၬနၧၩ လၧနဒုၪနဒၩ အမ့ၬယၫ လီၫ. နမိလ့ၩထၪ့ ထၫ့ဒုၪဒၩ အဝ့ၫၥံၪ လၧဖၧၩ့ၥၭ လဘီၩ့တၭ, နမိဘၪစဲၪ့ထၪ့ခွံၬ လၧအမ့ၬယၫ လၧဖၧၩ့ၥၭ နွ့ၫဘီၩ့လီၫ. တၭ နမိဘၪ ဆၧဆိၬထၪ့ခွံၬနၧၩ လၧကယဲ ဘၩ့မုး အဖၧၩ့ လၧဂၪ့ခိၪ ထီးအလူၬလီၫ. 26 တၭ နစွၪ မိကဲၪထၪ့ ဆၧအၪ့ လၧကယဲ ထိၪၥံၪလံၪၥံၪ လၧမူၭဖိၭဖၫ့ ထီးအလူၬ အဂး, ဒဲလၧဆၧဖိၪဆၧဎါ လၧဂၪ့ခိၪချိၫ့ အဂးတၭ, ၦအီၪမၩဎီဝ့ၫအ့ၬ. 27 တၭ ယဟိဝၩ မိဒိၪနၧၩ လၧအံဇံၭ အဆၧဝံၫ့, ဒဲလၧဆၧဆၫၥိၫလၩ့, ဒဲလၧဆၧဎၭအၧၩ့, ဒဲလၧဆၧဎၭ လၧနမၩဘျၪထဲၩ့ လၥ့ၪဘၪနီၪလီၫ. 28 တၭ ယဟိဝၩ မိဒိၪနၧၩ လၧဆၧဖျုထၪ့, ဒဲလၧဆၧမ့ၬဘျီၪ ဒဲလၧၥၭထီၫမံၪထီၫမၪလီၫ. 29 တၭ နမိလုးဆၧ လၧမုထုၪ့, ဘဲၫၦမ့ၬဘျီၪ လုးဆၧ လၧဆၧခံၭကျၩ အၥိၭနီၪတၭ, နလဘီၪလယီၫဘၪ လၧနဖၧၩ့ၥၭလဖၪ အဖၧၩ့တၭ, နမိဘၪန့ၫ ဆၧမၩခိမၩဝီၩ, ဒဲဆၧအၪ့ဂူၬန့ နဆၧကိၭမုနံၩ ကိၭမုနၩဒ့ၭတၭ, ဆၧမၩဖီၩ့ဖျ့ၭနၧၩ မိအီၪ နးဂၩအ့ၬ. 30 နမိအဲၪတၩ့ နမၫတၭ, ၦဂူၫဂၩ မိမံၫဎုၬ လၧအဝ့ၫလီၫ. နမိၥုၪ့ ဂံၪ့တၭ, နအီၪဘၪ လၧအဖၧၩ့ အ့ၬ. နမိၥုၪ့ နစဘံၭမုအလးတၭ, နအၪ့ထုၫ့ကီၪ့ဘၪ အစဘံၭၥၪအ့ၬ. 31 နချီ မိဘၪ ဆၧမၩၥံၫဝ့ၫ လၧနမ့ၬယၫတၭ, နအၪ့ဘၪဆၧ လၧအဝ့ၫအ့ၬ; နကၥ့ၪယီၩ့ မိဘၪ ဆၧမၩန့ဆီၪ့ခွံၬဝ့ၫ လၧနမ့ၬယၫတၭ, ဆၧဖ့ၪထဲၩ့ဝ့ၫ လၧနၧၩ အ့ၬ. နၥိၪနဘ့ၪ မိဘၪ ဆၧဖ့ၪလၫ့ခွံၬဝ့ၫ လၧနဒုၪနဒၩ တၭ, ဆၧမၩဖီၩ့ဖျ့ၭနၧၩ မိအီၪ နးဂၩအ့ၬ. 32 နဖိၪခွၫၥံၪ ဒဲနဖိၪမုၪၥံၪ မိဘၪ ဆၧဖ့ၪလၫ့ဝ့ၫ လၧၦဆၨၩဂူၫဂၩလဖၪတၭ, နမ့ၬ မိဒၪဘၪ, ဒဲလီၫ့ကီၩ့လါနၫ့ ၥံၫ့နံၩချီၩ့ တၭ, ဆၧအစီၩ့အမၩ့ အီၪလၧနစူၪဖၧၩ့အ့ၬ. 33 တၭ နခး အဆၧၥၪ, ဒဲနမၩဆၧ ထီးအလူၬနီၪ ၦလၧနလၥ့ၪယၫဘၪဝ့ၫ လဆၨၩနီၪ, မိဘၪအၪ့ခွံၬဝ့ၫတၭ, နမိဘၪန့ၫ ဆၧမၩခိမၩဝီၩ, ဒဲဆၧမၩနၭမၩၡၪ့နၧၩ ကိၭမုနံၩ ကိၭမုနၩ ဒ့ၭလီၫ. 34 တၭ နမိဖျုထၪ့ လၧဆၧအီၪဖျီၪ လၧနမ့ၬ လၧဆၧမိဒၪဘၪဆၧ အကၠီၩ့လီၫ. 35 တၭ ယဟိဝၩ မိထး နခၪ့လုးခိၪ, ဒဲနခၪ့ လၧဝံၫ့အၧၩ့ လၧအဘျၪ လၥ့ၪဘၪတၭ, မိကဲၪထၪ့ အဖၧၩ့လး လၧနခၪ့ယၫၥၭ ထီၩ့ထၪ့ လၧနခိၪဒၩ့လီၫ. 36 ယဟိဝၩ မိဂဲၫဆိၬနၧၩ ဒဲနစဎွၩ လၧနမိအီၪက့ၪ လၧနဖၫ့ခိၪနီၪ, လၧၦလဆၨၩ လၧနဝ့ၫဒၪ, ဒဲနဖါလဖၪ ၥ့ၪယၫဝ့ၫအ့ၬ. ထီးနီၪ နမိမၩ ယွၩအဂူၫဂၩလဖၪ, ဒဲၥံၪ့ၥံၪဝၪၥံၪ ဒဲလိးၥံၪလဲၫ့ၥံၪ အဆၧလီၫ. 37 တၭ နမိကဲၪထၪ့ ဆၧထီၫမံၪထီၫမၪအလး, ဒဲဆၧချဲၩ့ဒီၩ့အလး, ဒဲဆၧဒုၪဒွ့ၪအလး လၧၦကိၭဆၨၩဒ့ၭ အကျၩ, ထီးဒၪ အလး လၧယဟိဝၩ ၥိၫ့နၧၩလီၫ. 38 နမိလ့ၩဆိၬထၪ့ ဆၧအချံၫ အၪဖျိၪ့ လၧနဆံၬဖၧၩ့တၭ, နမိအၪ့ထုၫ့ကီၪ့ဆၧ လၧအၡၩလီၫ. အဂဲးဘဲၫယီၩ ထွ့ၥံၪခၩ့ၥံၪ မိအၪ့ခွံၬဝ့ၫ လီၫ. 39 နမိၥုၪ့ စဘံၭမုအလးလဖၪ, ဒဲတဲၩ့ဝဲၩဝ့ၫ လါနၫ့ တၭ, နအီၩဘၪ စဘံၭထံၫအ့ၬ, ဒဲနအၪ့ထုၫ့ကီၪ့ဘၪဆ့ အ့ၬ. အဂဲးဘဲၫယီၩ ဆၧဖိၪဆၧဎါ မိအၪ့ခွံၬဝ့ၫလီၫ. 40 နမိအီၪလၧၥံၪ့အလဲအိၫ့ လၧခးအနဲၩ့ထံၭ ထီးအလူၬ လါနၫ့တၭ, နဂုၪဘၪ လၧၥိၪအ့ၬ. အဂဲးဘဲၫယီၩ နၥံၪ့အလဲအိၫ့အၥၪ မိလၩ့ဘၩ့လီၫ. 41 နမိထၪ့ဖိၪ, ဖိၪခွၫလဖၪ ဒဲဖိၪမုၪလဖၪ လါနၫ့တၭ, နမုၬလၩဘၪဝ့ၫအ့ၬ. အဂဲးဘဲၫယီၩ ဆၧမိဖီၪ့န့ အၪ့မၧၫ့ဎီး အဝ့ၫၥံၪလီၫ. 42 ကယဲ ၥံၪ့ၥံၪဝၪၥံၪ, ဒဲဆၧၥူၪဆၧၥၪ လၧနခးဖၧၩ့ ထီးအလူၬနီၪ ထွ့ၥံၪခၩ့ၥံၪ မိအၪ့ခွံၬဝ့ၫလီၫ. 43 ၦလခီၫဘၩ့မုးဖိၪ လၧအအီၪ လၧနၥံၪအကျၩနီၪ မိထၪ့ထီၫနဲၪ့ဒံၭနၧၩ ထီၫထီၫလ့ၬတၭ, နမိလၩ့ဘၪ လၧဆၧအဖၫ့လၬလီၫ. 44 အဝ့ၫဒၪ မိဒုၭအၪ့လီးဆၧ လၧနၧၩတၭ, နဒုၭအၪ့လီးဘၪဆၧ လၧအဝ့ၫဒၪအ့ၬ. အဝ့ၫဒၪ မိကဲၪထၪ့ ဆၧအခိၪ တၭ, နဝ့ၫဒၪ နမိကဲၪထၪ့ အမ့လီၫ. 45 ဆၧဆိၪအၧၩ့ ထီးအလူၬနီၪ မိဘၪနၧၩတၭ, မိလီၩ့ဆီးနၧၩ ဒဲချုၭန့နၧၩ ထီးနထီၩ့ လၧဆၧဂၭဂီၩ့ဆၧဂၭစၪလီၫ. အဂဲးဘဲၫယီၩ နလခိၭနၪဘၪ ယဟိဝၩ နယွၩ အလူ ဘဲၫၥိၭ နမိထီးန့ အဆၧမၪလူၬ, ဒဲအဆၧ၁နိၫလဖၪ လၧအမၪလူၬနၧၩလီၫ. 46 တၭမွဲ အမိဘၪနၧၩ လၧအဆၧမၩနဲၪ့လၩ့လၭ အဂး, ဒဲလၧဆၧလၩ့လိလၩ့လၭ အဂးလီၫ. တၭ မိဘၪ နချံၫနၥၪ အဆိၩအကၠၪလီၫ. 47 အဂဲးဘဲၫယီၩ နလမၩဘၪ ယဟိဝၩ နယွၩ အဆၧ လၧၥုၪ့ဎွံၫၥၭယီၫ အဖၧၩ့, ဒဲနၥုၪ့ထိၬနၥၭထိၬ လၧဆၧထီးအလူၬ အၪထၪ့ အကၠီၩ့အ့ၬ. 48 မၩအၥၭဘဲၫနီၪတၭ နမိဘၪမၩ နဒုၪနဒၩ လၧယဟိဝၩ မိအၪ့မၧၫ့ အထၫ့ဒၩနၧၩလဖၪ အဆၧ လၧဆၧၥၭဝံနၥၭ, ဒဲဆၧၥူၫအီၩနၥၭ လၧထံၫ, ဒဲလၧဆၧအီၪဘိၪ့ အဖၧၩ့, ဒဲလၧဆၧကြၨၭန့ဘၪ ကိၭမံၩ့ဒ့ၭ လါနၫ့ အီၪအ့ၬ. တၭ အဝ့ၫနီၪ မိအီၪက့ၪ နိၪယိၭဘီၩ့ထၭ လၧနခိၬ အလီၩ့ ထီးအမၩဂၭဂီၩ့ဂၭစၪ နၧၩ လီၫ. 49 ယဟိဝၩ မိဂဲၫဆိၬ ၦလဆၨၩထၫ့ဒၩနၧၩ လၧအယဲၩ့, လၧဂၪ့ခိၪအထုၬ, ဘဲၫလံၬၥံၪထိၪၥံၪ ယူၩဝ့ၫ အၥိၭနီၪ; ၦလဆၨၩ လၧနနၪအလၨ လၥ့ၪဘၪတၭ, 50 ၦလဆၨၩ လၧအမ့ၬဒူၩနၭလ့ၬ လၧအလယိမ့ၬဘၪ ၦၥုၪ့က့ၭၥၭၡါ, ဒဲမိဖ့ၪလၫ့ လၧအခိးအတၩ လၧၦၥၭဘၪ့ အ့ၬ. 51 တၭမွဲ အမိအၪ့ဝ့ၫ လၧနဆၧဖိၪဆၧဎါအဒိၩ့ အဆၧၥၪ, ဒဲနဂၪ့ခိၪ အဆၧၥၪ, ထီးနထီၩ့ လၧဆၧဂၭဂီၩ့ဂၭစၪလီၫ. တၭ ဘုၪၥံၪဂူၫၥံၪ မွဲဂ့ၩ, စဘံၭထံၫ မွဲဂ့ၩ, ၥိၪ မွဲဂ့ၩ, နချီ ဒဲနၥိၪ ဒဲနဘ့ၪ အဆၧအၪထၪ့ မွဲဂ့ၩ, လအီၪက့ၪလၩ့ထးဘၪ လၧနဂး ထီးအမၩဂၭဂီၩ့ဂၭစၪနၧၩ လီၫ. 52 တၭ အဝ့ၫဒၪ မိမၩထံၬထၬနၧၩ လၧနတရၫ့ ထီးအလူၬ အဖၧၩ့ ထီးနခိၪဒၧၩ့ထီၫ လၧနဒိၭနဲၩ့နၥၭ လၧအဝ့ၫ မိလၩ့ဎီး လၧနထံၫၥံၪခးၥံၪ ထၧၫ့ဘံၪ့ယၫ အဖၧၩ့ လီၫ. တၭ မိမၩထံၬထၬနၧၩ လၧနတရၫ့ ထီးအလူၬ အဖၧၩ့ လၧထံၫၥံၪခးၥံၪ ထၧၫ့ဘံၪ့ယၫ လၧယဟိဝၩ နယွၩ ဖ့ၪလၫ့နၧၩလီၫ. 53 တၭ လၧဆၧမၩထံၬထၬ ဒဲလၧနဘၪ ဆၧကထံၬကထၬ အဖၧၩ့ လၧနဒုၪနဒၩ မၩနၭမၩၡၪ့ နၧၩ အကၠီၩ့နီၪ, နမိအၪ့ဘၪ နဒၧၩ့လး အဆၧၥၪ, နဖိၪခွၫၥံၪ ဒဲနဖိၪမုၪၥံၪ, လၧယဟိဝၩ နယွၩ ဖ့ၪလၫ့နၧၩ အယၪလီၫ. 54 ၦခွၫ လၧအဂဲးဆါအဘၭဆါ လၧနၥံၪအကျၩ, ၦလၧအၥၭလၩ့ပွံၭလၩ့ထၩ့ လဂၩနီၪ အမ့ၬ မိယိအၧၩ့ အထၧၫ့ဖုဝဲ, ဒဲအမၫ လၧအၥၭနၫၡါ အလီၩ့, ဒဲအဖိၪ အီၪလၩ့ထးလဖၪ လၧအမိအီၪက့ၪလၩ့ထးဝ့ၫ လီၫ. 55 မၩအၥၭဘဲၫနီၪတၭ, ဖ့ၪလၫ့ဝ့ၫ လၧအဖိၪအယၪ လၧအမိအၪ့ဝ့ၫ နးဂၩအ့ၬ. အဂဲးဘဲၫယီၩ ဆၧလအီၪလၩ့ထးဘၪ လၧအဂး, လၧဆၧမၩထံၬထၬ အဖၧၩ့, ဒဲလၧနဘၪ ဆၧကထံၬကထၬ အဖၧၩ့ လၧနဒုၪနဒၩ မိမၩနၭမၩၡၪ့နၧၩ အကၠီၩ့ လၧနတရၫ့ ထီးအလူၬ အဖၧၩ့လီၫ. 56 ၦမုၪ လၧအဂဲးဆါအဘၭဆါ, လၧအၥၭလၩ့ပွံၭလၩ့ထၩ့ လၧနၥံၪအကျၩ, လၧအအီၪက့ၪလၩ့ အခၪ့ယၫၥၭ လၧဂၪ့ခိၪ အဖၫ့ခိၪ လဘုၪ့ဘၪ လၧအၥၭလၩ့ပွံၭလၩ့ထၩ့ အကၠီၩ့ လဂၩနီၪ, အမ့ၬ မိယိအၧၩ့ လၧအဝၩ လၧအၥၭနၫၡါ အလီၩ့, ဒဲအဖိၪခွၫ, ဒဲအဖိၪမုၪ, 57 ဒဲအဖိၪဆံၭ လၧအဂဲၫလၩ့ လၧအခၪ့ဆူၭ, ဒဲအဖိၪ လၧအမိအီၪဖျဲၪန့ဝ့ၫလီၫ. အဂဲးဘဲၫယီၩ မိအၪ့ၥူၪဝ့ၫ လၧဆၧထီးအလူၬ လဘၪဘၪ အကၠီၩ့ လၧဆၧမၩထံၬထၬ, ဒဲလၧနဘၪ ဆၧကထံၬကထၬ အဖၧၩ့ လၧနဒုၪနဒၩ မိမၩနၭမၩၡၪ့နၧၩ အကၠီၩ့ လၧနတရၫ့လဖၪ အဖၧၩ့လီၫ. 58 န အ့ၪလထီးလၩ့ဘၪနၥၭ ဘဲၫၥိၭ နမိမၩ ကယဲ ဆၧၥီၪ့ဆၧၥၫ့ယီၩ အဆၧချဲၩ့ လၧအကွ့ၭအၥၭ လၧလံၬလဘံၪ့ယီၩ အဖၧၩ့ ဘဲၫၥိၭ နမိၥၭမဲၪ ဆၧအမံၩ့, အီၪလၧအလၩအဖၧၩ့ ဒဲဆၧၥၭမဲၪအလး, ယဟိဝၩ နယွၩ နီၪ; 59 ထီးနီၪလဖၧၫ့ ယဟိဝၩ မိမၩနၧၩ လၧဆၧဆၫဖျဲၪလၩ့လၭဝ့ၫ, ဒဲနချံၫနၥၪ အဆၧဆၫဖျဲၪဒိၪဝ့ၫ, ဒဲအီၪခၧၫ့ဝ့ၫ, ဒဲဆၧဆၫအၧၩ့လဖၪ လၧအအီၪခၧၫ့ဝ့ၫလီၫ. 60 တၭမွဲ အမိဒုၭဘၪနၧၩ လၧအံဇံၭ အဆၧစူၭဆၧဆၫ လၧနၥၭမဲၪဝ့ၫ ကိၭအဆၨၩဒ့ၭနီၪ မိဘုၭထၬ လၧနလီၩ့ လီၫ. 61 တၭ ကယဲ ဆၧဆၫ, ဒဲကယဲ ဆၧၥံၫချဲၫ့ လၧအလကွ့ၭဘၪအၥၭ လၧလံၬဆၧၥီၪ့ဆၧၥၫ့ယီၩ အဖၧၩ့ ထီးအလူၬနီၪ, ယဟိဝၩ မိဒုၭဘၪနၧၩ ထီးနထီၩ့ လၧဆၧဂၭဂီၩ့ဂၭစၪလီၫ. 62 တၭ နၥံၪ အ့ၪအီၪအၪ ဘဲၫမူၭခိၪ အၡၪၥံၪဖီၫၥံၪ အၥိၭ လါနၫ့ဘိၩ, နၥံၪ မိအီၪလၩ့ထး ၡၩခိၬဂၩလီၫ. အဂဲးဘဲၫယီၩ နလခိၭနၪဘၪ ယဟိဝၩ နယွၩအလူလီၫ. 63 တၭ ဘဲၫယၥၭထိၬ လၧနၥံၪ အဖၫ့ခိၪ ဘဲၫၥိၭ အမိမၩဂ့ၩ နၥံၪ, ဒဲမၩအၪထၪ့ နၥံၪ အၥိၭနီၪ, ဆၧမိမၩအၥၭ လၧယဟိဝၩ မိၥၭထိၬ လၧနၥံၪ အဖၫ့ခိၪ, ဘဲၫၥိၭ အမိမၩဂၭဂီၩ့ နၥံၪ, ဒဲမၩလူၬခွံၬ နၥံၪ ဘဲၫနီၪၥိၭလီၫ. တၭ ဆၧမိထ့ၭထၪ့ခွံၬ နၥံၪ လၧခးဖၧၩ့ ထီးနလ့ၩမၩန့ဝ့ၫလီၫ. 64 တၭ ယဟိဝၩ မိမၩ လၩ့ပြံၩလၩ့ပြၩနၧၩ လၧၦကိၭဆၨၩဒ့ၭ အကျၩ လၧဂၪ့ခိၪအထုၬ လခီၫယီၩ, ထီၩ့လၧဂၪ့ခိၪအထုၬ လခီၫဒၪနီၪတၭ, ထီးနီၪ နမိမၩ ယွၩအဂူၫဂၩလဖၪ အဆၧ, လၧနဝ့ၫဒၪ, ဒဲနဖါလဖၪ လၥ့ၪယၫဘၪဝ့ၫ, ၥံၪ့ၥံၪဝၪၥံၪ, ဒဲလိးၥံၪလဲၫ့ၥံၪ လီၫ. 65 လၧၦဆၨၩလဖၪ အကျၩနီၪ နအီၪပွံၭဘၪအ့ၬ; နခၪ့ယၫၥၭ အီၪပွံၭအလး မိအီၪဘၪဆ့အ့ၬ; အ့ၪမွဲ ယဟိဝၩ မိဖ့ၪလၫ့နၧၩ ထီးနီၪ လၧဆၧအၥၭဝၭထိၬ, ဒဲဆၧအမ့ၬခံၭ, ဒဲဆၧအၥၭလၩ့ဘဲၩလီၫ. 66 တၭ နၥၭမၧၫ့ မိလၩ့ဆဲၩ လၧနမ့ၬယၫတၭ, နမိၥၭမဲၪဆၧ ၥံၫ့ၥံၫ့နံၩ ၥၫ့ၥၫ့နၩတၭ, နၥၭ အီၪဂုးအီၪခၧၫ့ဘၪအ့ၬ. 67 လၧဂီၩလခီၫနီၪ နမိစံၭ, အ့ၪမွဲ လါ လၧမုဂၪလၩ့ဖီၩ! တၭ လၧမုဂၪလၩ့လခီၫနီၪ နမိစံၭ, အ့ၪမွဲ လါ လၧမုဂီၩလခီၫဖီၩ! လၧနဆၧၥၭမဲၪ လၧနမိၥၭမဲၪဘၪ အကၠီၩ့တၭ, လၧဆၧဆၧအီၪဖျီၪ လၧနမ့ၬဒၪဘၪဝ့ၫ အကၠီၩ့နီၪလီၫ. 68 တၭ ယဟိဝၩ မိဒုၭလ့ၩဒီၭနၧၩ လၧအံဇံၭ လၧကဘၩ့ဖၧၩ့, လၧဖၧၩ့ၥၭ လၧယစံၭနၧၩ, နလဒၪလၧၩ့ဘၪဝ့ၫနီၪလီၫ. တၭ နၥံၪ မိအၪ့ဆၫခွံၬဒၪ နၥံၪအနၫ့ဆါၥံၪ လၧနၥံၪအဒုၪအဒၩ လၧဎီးမုၪ, ဒဲဎီးခွၫ အဂးနီၪတၭ, ၦဎွ့ၩန့ဝ့ၫ အီၪနးဂၩအ့ၬ. 

1 ဆၧအုၩ့လၩ့ အဆၧချဲၩ့ လၧယဟိဝၩ မၪလူၬ စမိစ့ၭ ဘဲၫၥိၭ အမိမၩဝ့ၫ လၧအံၫစရ့လၭဖိၪ လၧအခး မိအၭ အဖၧၩ့, လၧဆၧအုၩ့လၩ့ လၧအမၩဝ့ၫ လၧအဝ့ၫၥံၪ လၧဟိရ့ၭ အလီၩ့နီၪ အဖၫ့ခိၪမွဲ အယီၩလဖၪလီၫ. 2 တၭ စမိစ့ၭ ကိၭထၪ့ လၧအံၫစရ့လၭ ထီးအလူၬတၭ စံၭအဝ့ၫၥံၪ, နၥံၪ ဒၪဘၪယူၭ ကယဲ ဆၧလၧယဟိဝၩ မၩဝ့ၫ လၧနၥံၪ အမ့ၬယၫ လၧခးအံဇံၭ အဖၧၩ့, လၧဖၫရိၫ, ဒဲလၧအခ့ၫအၡၩ ထီးအလူၬ, ဒဲလၧအခး ထၧၫ့ဘံၪ့ယၫ, 3 ဆၧကျဲၩ့ဖစီၩ့ဖၭဒိၪ လၧနမ့ၬၥၪ ဒၪဘၪယူၭ, ဆၧမၩနဲၪ့လၩ့လၭ, ဒဲဆၧလၩ့လိလၩ့လၭလဖၪနီၪယူၭ. 4 မွဲလါနၫ့ ယဟိဝၩ လဖ့ၪလၫ့ဘၪ နၥံၪအၥၭ လၧအၥ့ၪယၫဆၧ, ဒဲနၥံၪအမ့ၬၥၪ လၧအဒၪဆၧ, ဒဲနၥံၪအနါ လၧအနါဂၧၫ့ဆၧ ခီၫမုဆၫလနံၩယီၩလီၫ. 5 တၭ ယၥိၫ့ နၥံၪ လၧၡါမုနၧၫ့ဖၫ အနံၪ့ လံဆံၫလီၫ. နၥံၪအကီၩ့အၥိၭ လၩ့လံၩ လၧနၥံၪ အလီၩ့အ့ၬ. တၭ နခၪ့ဖံၭ လၩ့လံၩ လၧနခၪ့လီၩ့အ့ၬ. 6 နၥံၪ လအၪ့ဘၪ ကိၪ, ဒဲစဘံၭထံၫအၥၫ့ မွဲဂ့ၩ, စဘံၭထံၫအလးလံၩ မွဲဂ့ၩ, နၥံၪ လအီၩဘၪနီၪ; ဘဲၫၥိၭ နၥံၪ မိၥ့ၪယၫ လၧယမွဲ ယဟိဝၩ နၥံၪအယွၩလီၫ. 7 တၭ ထီးနၥံၪ ဂဲၫထီၩ့ လၧအလးထီးယီၩတၭ, ဟ့ၭၡဘၫ့ အစဎွၩ စဲဟၫ့, ဘၫၡၫ့ အစဎွၩ အီၭ ဂဲၫထၪ့ ထၫ့ဒၩ ဒုၭၥုၭ လၧပၧၩတၭ, ပ ဖ့ၬခွံၬဝ့ၫလီၫ. 8 တၭ ပမၩန့ အဝ့ၫၥံၪ အထံၫအခးတၭ, ပဖ့ၪလၫ့ဝ့ၫ ဆၧန့ၥၫ လၧၦရုဘံၫ့ဖိၪ, ဒဲၦဂၭဖိၪ, ဒဲလၧၦမနၭစ့ၫဖိၪ လခီၫဒီၪ့နီၪ အဂး လီၫ. 9 ထီးန့ ဆၧအုၩ့လၩ့ယီၩ အဆၧချဲၩ့တၭ, မၩဝ့ၫ ဘဲၫၥိၭ နၥံၪ မိဘီၪထၪ့ယီၫထၪ့ လၧကယဲ ဆၧလၧနၥံၪ မၩဝ့ၫနီၪဆံၭ. 10 ဆၧလၧမုဆၫလနံၩယီၩ နၥံၪ ဆၧၫ့ထုၪ့ ထီးအလူၬ လၧယဟိဝၩ နၥံၪအယွၩ အမ့ၬယၫ, နၥံၪအဒီၪ့လဖၪ အခိၪ, နၥံၪအၡၩၥုၪ့က့ၭၥၭၡါၥံၪ, နၥံၪအၦဒိၪၥံၪ, အံၫစရ့လၭအၡၩ ထီးအလူၬ, 11 နၥံၪ အဖိၪဒံၩဖိၪၥၪၥံၪ, နၥံၪ အဖိၪအမၫၥံၪ, နၥံၪ အၡၩလခီၫဘၩ့မုးဖိၪ လၧအအီၪ လၧနၥံၪၥုၪ့တဲၩအလး, ၦလၧအဖ့ၬနၥံၪ့မု, ဒဲၦအၪ့ဒုၪ့နထံၫ, 12 ဘဲၫၥိၭ နမိနုၬ လၧဆၧအုၩ့လၩ့ လၧယဟိဝၩ နယွၩ အဖၧၩ့, ဒဲလၧယဟိဝၩ နယွၩ ဆိၪလၩ့အၥၭ အဖၧၩ့ လၧနၧၩ လၧမုဆၫလနံၩယီၩ, 13 ဘဲၫၥိၭ အမိဒုၭအီၪဂုးခၧၫ့နၧၩ လၧၦဆၨၩ လၧအဂးဒၪဝ့ၫတၭ, ကဲၪထၪ့ နယွၩ ဘဲၫအချဲၩ့ဆၧ လၧနၧၩ အၥိၭ, ဘဲၫအဆိၪလၩ့အၥၭ လၧနဖါလဖၪ, ဒဲလၧစအၫဘြဟၫ့, ဒဲစအံစၭ, ဒဲစယၫကူၭ နီၪလီၫ. 14 တၭ ယမၩ ဆၧအုၩ့လၩ့ ဒဲဆၧဆိၪလၩ့အၥၭယီၩ န့ၫ လၧနၥံၪဝ့ၫ မွဲအ့ၬ. 15 မွဲၦလၧအဆၧၫ့ထုၪ့ လၧပၥိၭ လၧမုဆၫလနံၩယီၩ, လၧယဟိဝၩ ပယွၩ အမ့ၬယၫ, ဒဲၦလၧအလဘၪအီၪ လၧပၥိၭ လၧမုဆၫလနံၩယီၩဆ့ လီၫ. 16 အဂဲးဘဲၫယီၩ နၥံၪ ၥ့ၪယၫ လၧပအီၪလၧခးအံဇံၭ အဖၧၩ့; ဒဲလၧပခၫ့ဂၬ ၦဆၨၩလဖၪ လၧအကျၩ လၧပခၫ့ဂၬဝ့ၫ, 17 တၭ နၥံၪ ဒၪဘၪယူၭ အဆၧဘၪၥၭလိၪ, ဒဲဆၧဂၩ့, ၥံၪ့ၥံၪဝၪၥံၪ, လိးၥံၪလဲၫ့ၥံၪ, ကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ လၧအအီၪ လၧအကျၩယူၭ; 18 ၦခွၫလဂၩဂၩ မွဲဂ့ၩ, ၦမုၪလဂၩဂၩ မွဲဂ့ၩ, ၦဂံၪ့လဒီၪ့ မွဲဂ့ၩ, ၦလဒီၪ့ မွဲဂ့ၩ, မိအီၪ ဘၪခိၬ လၧနၥံၪအကျၩ လၧအၥၭကၠၪခွံၬအၥၭ လၧယဟိဝၩ ပယွၩ လၧမုဆၫလနံၩယီၩ, ဘဲၫၥိၭ အမိလ့ၩမၩ ၦဆၨၩလဖၪနီၪ အယွၩလဖၪ အဆၧမၩ လီၫ. မိအီၪ ဘၪခိၬ လၧနၥံၪအကျၩ လၧဆၧအဝံလမံၩ့ လၧအဒုၭမဲၪထၪ့ ၥံၪ့ဖိၪစုၪ, ဒဲရီးခၥီၫနီၪ, 19 ထီးအနါဂၧၫ့ ဆၧဆိၪအၧၩ့ယီၩ အဆၧချဲၩ့တၭ, ဆၧမိမၩအၥၭ လၧအမိဆိၪဂ့ၩလၩ့အၥၭ လၧအၥၭခံဖၧၩ့တၭ, စံၭ, ယ အ့ၪလ့ၩဆၧ လၧယၥၭကဲၪ့ ဘဲၫၥိၭ ယမိအီၪက့ၪ ဆၧအီၩမၧၩ့ ၥံၭထံၫဂၬထံၫ လၧဆၧၥူၫယၥၭ လၧထံၫ လါနၩ့ဘိၩ, ယမိအီၪ လၧဆၧမုၬလၩနီၪလီၫ. ယဟိဝၩ မိဖျါခွံၬဝ့ၫ လါလါအ့ၬ. 20 ထီးနီၪလဖၧၫ့ ယဟိဝၩအၥၭထၪ့, ဒဲအၥၭကဲၪ့နီၪ မိခူၪထၪ့ဘၪ ၦလဂၩနီၪ, ဒဲကယဲ ဆၧဆိၪအၧၩ့လဖၪ လၧအကွ့ၭအၥၭ လၧလံၬဖၧၩ့ယီၩ ထီးအလူၬ မိဘၪဝ့ၫတၭ, ယဟိဝၩ မိထူၭခွံၬ အမံၩ့ လၧမူၭခိၪ အဖၫ့လၬလီၫ. 21 တၭ ယဟိဝၩ မိအၪ့နၩ့ဖၭ အဝ့ၫ လၧၦအံၫစရ့လၭဖိၪ ကိၭဒီၪ့ဒ့ၭအကျၩ လၧဆၧအၧၩ့ အဂး, ဘဲၫဆၧအုၩ့လၩ့ အဆၧဆိၪအၧၩ့ ထီးအလူၬ လၧအကွ့ၭအၥၭ လၧလံၬဆၧၥီၪ့ဆၧၥၫ့ယီၩ အဖၧၩ့ အၥိၭနီၪလီၫ. 22 တၭ ၦလဆိၩ လၧနၥံၪ အလးခဲၫ့, နၥံၪ အဖိၪအလံၩ, လၧအမိဂဲထုၪ့ လၧနၥံၪ အလးခဲၫ့, ဒဲၦလခီၫဘၩ့မုးဖိၪ လၧအမိဂဲၫ လၧထံၫယဲၩ့ခးယဲၩ့လဖၪနီၪ ထီးအဒၪဘၪ ထံၫၥံၪခးၥံၪ အဆၧနၭဆၧၡၪ့ ဒဲဆၧစူၭဆၧဆၫလဖၪ လၧယဟိဝၩ အီၪက့ၪ လၧအဖၧၩ့, 23 ဒဲမ့ၪအၪ့ ခးထၧၫ့ဘံၪ့ယၫ ဒဲကး ဒဲထံၫလၪ, ဒဲလဒိၭဘၪ ဆၧဎွံၪဆၧတၭ, ၥၪထၪ့အ့ၬ; တၭ နၪ့ၥံၪမံၩ့ၥံၪ လမဲၪထၪ့ဘၪ လၧအဖၧၩ့, မၩအၥၭ ဘဲၫဆၧမၩဂၭဂီၩ့ စီဒၧၫ့, ဒဲဂမိရၫ, အၫဒမၫ, ဒဲဇံၫဘိအံၫ့ လၧယဟိဝၩ မၩဂၭဂီၩ့ လၧအၥၭထၪ့, ဒဲအၥၭခိလူၬနီၪတၭ, မိစံၭဝ့ၫ, 24 ၦဆၨၩ ထီးအလူၬနီၪ ဒၪလ့ၬ မိစံၭ, ယဟိဝၩ မၩ ခးလဘံၪ့ယီၩ လၧဆၧမၩအၥၭ ဘဲၫယီၩ, မွဲဘၪလဲၪ, ဆၧၥၭခဲၩထၪ့ဖၭဒိၪယီၩ မွဲဘၪလဲၪ. 25 ထီးနီၪလဖၧၫ့ ၦၡၩမိစံၭ, အဂဲးဘဲၫယီၩ မွဲအဝ့ၫၥံၪ စဲၪ့ဒၪ ယဟိဝၩ အဝ့ၫၥံၪ အဖါလဖၪအယွၩ အဆၧအုၩ့လၩ့ လၧအအုၩ့လၩ့ဝ့ၫ လၧအဝ့ၫၥံၪ, ထီးအဒုၭစဲၪ့ထၪ့ခွံၬဝ့ၫ လၧခးအံဇံၭ အဖၧၩ့လီၫ. 26 အဂဲးဘဲၫယီၩ မွဲအလ့ၩမၩဝ့ၫ လၧယွၩအဂူၫဂၩလဖၪ အဆၧ, ဒဲဘၩထၪ့ ယွၩလဖၪ လၧအဝ့ၫၥံၪ လၥ့ၪယၫဘၪဝ့ၫ, ဒဲလၧဆၧလအၪ့နၩ့ဖၭဘၪ လၧအဂးနီၪလီၫ. 27 တၭ ယဟိဝၩအၥၭထၪ့ ခဲၩထၪ့ဘၪ ခးလဘံၪ့ယီၩ ထီးအဒုၭဘၪဝ့ၫ လၧကယဲ ဆၧဆိၪအၧၩ့လဖၪ, လၧအကွ့ၭအၥၭ လၧလံၬဖၧၩ့ယီၩ, 28 တၭ ယဟိဝၩ ထ့ၭထၪ့ခွံၬ အဝ့ၫၥံၪ လၧခးဖၧၩ့ လၧဆၧၥုၪ့ထၪ့, ဒဲဆၧၥၭဂဲၫ့, ဒဲဆၧၥၭခိ ဒိၪဒိၪလ့ၬတၭ, ခွံၬၡိၭခွံၬဝ့ၫ လၧအခးဂူၫဂၩ လဘံၪ့ အဖၧၩ့, ဘဲၫမုဆၫလနံၩယီၩ အၥိၭနီၪလီၫ. 29 ဆၧအီၪၥူၪလဖၪနီၪ အီၪလၧယဟိဝၩ ပယွၩလီၫ. အ့ၪမွဲ ဆၧလၧဆၧနဲၪဖျီၪဝ့ၫလဖၪနီၪ, အီၪလၧပၧၩ ဒဲပဖိၪပလံၩ အဂး လၩ့ဆိၩလၩ့ကၠၪ, ဘဲၫၥိၭ ပမိထီးန့ ဆၧၥီၪ့ဆၧၥၫ့ယီၩ အဆၧချဲၩ့ ထီးအလူၬလီၫ. 

၅ မိစ့ၭ Deuteronomy 30 

1 ထီးဆၧနီၪလဖၪ ထီးအလူၬနီၪ မိဘၪနၧၩတၭ, ဆၧဆိၪဂ့ၩ, ဒဲဆၧဆိၪအၧၩ့, လၧယအီၪက့ၪလၩ့ယူၭ လၧနၥံၪ အမ့ၬယၫတၭ, နၥံၪ မိနၪ့ထၪ့ထဲၩ့ဝ့ၫ လၧၦဆၨၩလဖၪ ထီးအလူၬ အကျၩ လၧယဟိဝၩ နယွၩ နၫ့ထၪ့ခွံၬ နၧၩ, 2 နမိဂဲၫထဲၩ့ကဒၩထဲၩ့ လၧယဟိဝၩ နယွၩတၭ, မိခိၭနၪ အလူ လၧနၥၭ ထၧၫ့ဖျိၪ့ယၫ, ဒဲလၧနၥၭၡီၩ့ ထီးအလူၬ ဘဲၫကယဲ ဆၧလၧယမၪလူၬနၧၩ လၧမုဆၫလနံၩယီၩ အၥိၭနီၪ, နဝ့ၫဒၪ ဒဲနဖိၪနလံၩလဖၪနီၪ, 3 ထီးနီၪလဖၧၫ့ ဆၧမိမၩအၥၭ လၧယဟိဝၩ နယွၩ မိဒုၭထဲၩ့ထဲၩ့ ဆၧလၧနကဲၪဎီး, ဒဲအၥၭ မိအီၪနၧၩတၭ, မိဂဲၫထဲၩ့, ဒဲမၩန့ထဲၩ့နၧၩ, လၧကယဲ ၦဆၨၩလဖၪ အကျၩ, လၧယဟိဝၩ နယွၩ မၩ လၩ့ပြံၩလၩ့ပြၩယူၭနၧၩလီၫ. 4 တၭ ၦဘၪဆဲၫ့လၧနၧၩ အ့ၪဘၪ ဆၧနၫ့ထၪ့ခွံၬဝ့ၫ ဖိးလၧမူၭခိၪအထုၬတၭ, ယဟိဝၩ နယွၩ မိအၪ့ထုၫ့ထဲၩ့နၧၩ ထီးနီၪ, ဒဲမၩန့ ဂဲၫထဲၩ့ဆိၬနၧၩ လၧအလးထီးနီၪလီၫ. 5 တၭ ယဟိဝၩ နယွၩ မိဒုၭထဲၩ့နုၬထဲၩ့နၧၩ လၧထံၫၥံၪခးၥံၪ အဖၧၩ့ လၧနဖါလဖၪ မၩန့ထဲၩ့ဝ့ၫတၭ, အဝ့ၫဒၪ မိမၩဂ့ၩ နၧၩ, ဒဲဒုၭအၪထၪ့နၧၩ လၧနဖါလဖၪ အဖၫ့ခိၪလီၫ. 6 တၭ ယဟိဝၩ နယွၩ မိကူၭတရံၭ နၥၭ, ဒဲနချံၫနၥၪအၥၭ, ဘဲၫၥိၭ နမိအဲၪ ယဟိဝၩ နယွၩ လၧနၥၭ ထၧၫ့ဖျိၪ့ယၫ ဒဲနၥၭၡီၩ့ ထီးအလူၬ ဘဲၫၥိၭ နမိမၧၫ့လီၫ. 7 တၭ ယဟိဝၩ နယွၩ မိအီၪက့ၪလၩ့ ဆၧဆိၪအၧၩ့လဖၪယီၩ ထီးအလူၬ လၧနဒုၪနဒၩ အလီၩ့, ဒဲလၧၦလၧအမ့ၬလဲၩနၧၩ, ဒဲလၧအမၩအၧၩ့မၩၥၫ့နၧၩ အလီၩ့လီၫ. 8 တၭ နမိဂဲၫထဲၩ့ ဒဲခိၭနၪ ယဟိဝၩ နယွၩအလူ ဒဲထီးန့ အဆၧမၪလူၬလဖၪ ထီးအလူၬ လၧယမၪလူၬနၧၩ လၧမုဆၫလနံၩယီၩလီၫ. 9 တၭ ယဟိဝၩ နယွၩ မိမၩအၪထၪ့နၧၩ လၧကယဲ နမၩဆၧ လၧနစူၪ, လၧနဒၧၩ့လး အဆၧၥၪ, ဒဲလၧနဆၧဖိၪဆၧဎါ အဆၧၥၪ ဒဲလၧနဂၪ့ခိၪ အဆၧၥၪ လၧဆၧဂ့ၩ အဂးလီၫ. အဂဲးဘဲၫယီၩ ယဟိဝၩ မိၥၭထိၬဒီၭ လၧနဖၫ့ခိၪ လၧဆၧဂ့ၩ အဂး, ဘဲၫအၥၭထိၬ လၧနဖါလဖၪ အဖၫ့ခိၪ အၥိၭနီၪလီၫ. 10 န အ့ၪခိၭနၪ ယဟိဝၩ နယွၩအလူ ဘဲၫၥိၭ နမိထီးန့ အဆၧမၪလူၬ, ဒဲအဆၧၥီၪ့ဆၧၥၫ့ လၧအဘၪ ဆၧကွ့ၭဝ့ၫ လၧလံၬဆၧၥီၪ့ဆၧၥၫ့ အဖၧၩ့ယီၩတၭ, န အ့ၪကၠၪလီၩ့နၥၭ လၧယဟိဝၩ နယွၩ အအီၪ လၧနၥၭ ထၧၫ့ဖျိၪ့ယၫ ဒဲလၧနၥၭၡီၩ့ ထီးအလူၬ တၭ, ဆၧမိမၩအၥၭဘဲၫနီၪလီၫ. 11 အဂဲးဘဲၫယီၩ ဆၧမၪလူၬယီၩ လၧယမၪလူၬနၧၩ လၧမုဆၫလနံၩယီၩ အီၪဘံၭ လၧနၧၩအ့ၬ. ဒဲအီၪလၧအယဲၩ့ဆ့အ့ၬ; 12 အီၪလၧမူၭခိၪ လၧနမိစံၭ, မွဲၦမိလ့ၩထၪ့ လၧမူၭခိၪတၭ, ဂဲၫလၩ့ဆိၬဝ့ၫ လၧပအီၪ ဘဲၫၥိၭ ပမိနါဂၧၫ့, ဒဲထီးန့ဝ့ၫ လဂၩလဲၪနီၪအ့ၬ. 13 တၭ အီၪလၧမၫဆၧမံၭ ဝါလခီၫ လၧနမိစံၭ, မွဲၦမိလ့ၩခၫ့ဂၬ မၫဆၧမံၭ လၧပဂး, ဒဲဂဲၫထဲၩ့ဆိၬဝ့ၫ လၧပအီၪ ဘဲၫၥိၭ ပမိနါဂၧၫ့, ဒဲထီးန့ လဂၩနီၪလဲၪ, မွဲဆ့အ့ၬ. 14 အ့ၪမွဲ ဆၧချဲၩ့နီၪ အီၪဘူၭလၧနၧၩ, လၧနနိၭဖၧၩ့ ဒဲလၧနၥၭခံဖၧၩ့, ဘဲၫၥိၭ နမိထီးန့ဝ့ၫလီၫ. 15 ယိခွါ, ဆၧလၧမုဆၫလနံၩယီၩ, ယအီၪက့ၪလၩ့ ဆၧမၧၫ့ ဒဲဆၧဂ့ၩ, ဆၧၥံၫ ဒဲဆၧအၧၩ့ လၧနမ့ၬယၫ လီၫ. 16 အဂဲးဘဲၫယီၩ ယမၪလူၬနၧၩ လၧမုဆၫလနံၩယီၩ, လၧနမိဘၪအဲၪ ယဟိဝၩ နယွၩ, လၧနမိဘၪဖိၬ အဖၧၩ့ၥၭလဖၪ, ဒဲထီးန့ အဆၧမၪလူၬလဖၪ, ဒဲအ၁နိၫလဖၪ, ဒဲအဆၧစ့ၩရၫ့လဖၪ, ဘဲၫၥိၭ နမိမၧၫ့, ဒဲအၪထၪ့ဝ့ၫ လီၫ. တၭ ယဟိဝၩ နယွၩ မိဆိၪဂ့ၩနၧၩ လၧခးဖၧၩ့ ထီးနလ့ၩမၩန့ဝ့ၫလီၫ. 17 အ့ၪမွဲ နၥၭ အ့ၪကၠၪခွံၬအၥၭ, ဒဲန လခိၭနၪဘၪ, ဒဲဆၧအၪ့လံၬန့နၧၩတၭ, န ဘၩထၪ့ ယွၩအဂူၫဂၩလဖၪ, ဒဲမၩ အဆၧတၭ, 18 ယဒုၭနဲၪ နၥံၪ လၧမုဆၫလနံၩယီၩ, လၧနၥံၪ မိဂၭဂီၩ့ တၡါ, လၧခးဖၧၩ့ ထီးနလ့ၩခၫ့ဂၬ ထံၫယီၫဒၫ့ ဘဲၫၥိၭ နၥံၪ မိမၩန့ဝ့ၫနီၪ နၥံၪ မိအီၪကိၩ့အီၪခိၭဘၪအ့ၬ. 19 ဆၧလၧမုဆၫလနံၩယီၩ ယကိၭထၪ့ မူၭခိၪ, ဒဲဂၪ့ခိၪ လၧဆၧထိးအၥၭ လၧနၥံၪ အဂဲး, လၧယအီၪက့ၪလၩ့ယူၭ ဆၧမၧၫ့ ဒဲဆၧၥံၫ, ဆၧဆိၪဂ့ၩ ဒဲဆၧဆိၪအၧၩ့ လၧနၥံၪ အမ့ၬယၫယူၭ, မၩအၥၭဘဲၫနီၪတၭ, ရွံန့ ဆၧမၧၫ့ဘီၪ, မွဲဘဲၫၥိၭ နဝ့ၫဒၪ ဒဲနချံၫနၥၪ မိမၧၫ့ဘၪ, 20 ဒဲဘဲၫၥိၭ နမိအဲၪ ယဟိဝၩ နယွၩ, ဘဲၫၥိၭ နမိခိၭနၪ အလူ, ဘဲၫၥိၭ နမိဖီၪ့ထၬ အဝ့ၫ, အဂဲးဘဲၫယီၩ အဝ့ၫဒၪမွဲ နဆၧမၧၫ့, ဒဲနၥုၪ့ကိၩ့နၥၭကိၩ့လီၫ. ဘဲၫၥိၭ နမိအီၪလၧခးဖၧၩ့ လၧယဟိဝၩ ဆိၪလၩ့အၥၭ လၧနဖါလဖၪ, ဒဲစအၫဘြဟၫ့ ဒဲစအံစၭ, ဒဲစယၫကူၭ လၧအမိဖ့ၪလၫ့ဝ့ၫ လၧအဝ့ၫၥံၪ အစူၪဖၧၩ့လီၫ. 

1 စမိစ့ၭ လ့ၩချဲၩ့ ဆၧလဖၪယီၩ လၧအံၫစရ့လၭ ထီးအလူၬတၭ; စံၭဝ့ၫဒၪ, ဆၧလၧမုဆၫလနံၩယီၩ ယၥၭ အီၪအနံၪ့ လယၩနံၫဆံၫလီၫ. 2 ယလ့ၩထၪ့ ဒဲဂဲၫနုၬ ကဲၪလၧၩ့အ့ၬ. တၭ ယဟိဝၩ စံၭယၧၩဆ့, နဝ့ၫဒၪ နခၫ့ဂၬ ထံၫယီၫဒၫ့အ့ၬ. 3 ယဟိဝၩ နယွၩ မိလ့ၩခၫ့ဂၬ လၧနမ့ၬယၫလီၫ. အဝ့ၫဒၪ မိမၩဂၭဂီၩ့ခွံၬ ၦဆၨၩလဖၪနီၪ လၧနမ့ၬယၫတၭ, နမိမၩန့ အဝ့ၫၥံၪလီၫ. စယီရှုၫအ့ၫနီၪ အဝ့ၫဒၪ မိခၫ့ဂၬဆၧ လၧနမ့ၬယၫ ဘဲၫယဟိဝၩချဲၩ့ဆၧ အၥိၭနီၪလီၫ. 4 တၭ ယဟိဝၩ မိမၩဝ့ၫ ဘဲၫအမၩ ၦအၫမိၫဖိၪ အစဎွၩလဖၪ, စစဲဟၫ့, ဒဲစအီၭ, အထံၫအခး လၧအမၩအီၪယူဝ့ၫ အၥိၭနီၪလီၫ. 5 တၭ ယဟိဝၩ မိဖ့ၪလၫ့ခွံၬ အဝ့ၫၥံၪ လၧနၥံၪအမ့ၬယၫ, ဘဲၫၥိၭ နၥံၪ မိမၩဘၪဝ့ၫ, ဘဲၫကယဲ ဆၧမၪလူၬလဖၪ လၧယမၪလူၬယူၭ နၥံၪ အၥိၭနီၪလီၫ. 6 အီၪက့ၪဆီၪ့နၥၭ ဒဲအီၪလၧနၥၭဒူၩ တၡါဆံၭ, အၪ့ယိၪဆၧ လဂ့ၩ, ၥၭမဲၪ အဝ့ၫၥံၪ လဂ့ၩ; အဂဲးဘဲၫယီၩ ယဟိဝၩ နယွၩမွဲ ၦလၧအလ့ၩဆၧ လၧနၥိၭလီၫ. အဝ့ၫဒၪ မိခွံၬၡိၭနၧၩအ့ၬ, ဒဲမိစဲၪ့ဒၪနၧၩ ဆ့အ့ၬ. 7 စမိစ့ၭ ကိၭန့ စယီရှုၫအ့ၫတၭ, စံၭအဝ့ၫ လၧအံၫစရ့လၭ ထီးအလူၬ အမ့ၬယၫ, အီၪက့ၪဆီၪ့ နဂဲး ဒဲမၩဒူၩ နၥၭဆံၭ; အဂဲးဘဲၫယီၩ နမိဘၪလ့ၩ လၧၦခမျၧးယီၩ အၥိၭ လၧထံၫၥံၪခးၥံၪ လၧယဟိဝၩ ဆိၪလၩ့အၥၭ လၧအဝ့ၫၥံၪ အဖါလဖၪ လၧအမိဖ့ၪလၫ့ဝ့ၫလီၫ. တၭ နမိဘၪ ဒုၭမၩန့ၥၫ အဝ့ၫၥံၪ လၧခးနီၪလီၫ. 8 တၭ ယဟိဝၩနီၪမွဲ ၦလၧအလ့ၩဆၧ လၧနၥံၪ အမ့ၬယၫလီၫ. အဝ့ၫဒၪ မိအီၪလၧနၥိၭလီၫ. မွဲအမိခွံၬၡိၭနၧၩအ့ၬ; ဒဲစဲၪ့ဒၪနၧၩ ဆ့အ့ၬ; ထီးၥၭမဲၪ လဂ့ၩ; ထီးအၪ့ယိၪဆၧ လဂ့ၩ. 9 စမိစ့ၭ ကွ့ၭ ဆၧၥီၪ့ဆၧၥၫ့ယီၩတၭ, ဖ့ၪလၫ့ဝ့ၫ လၧၦလုဆၧ စလံဝဲၫ အဖိၪခွၫၥံၪ လၧအဆိၬ ယဟိဝၩ အဆၧအုၩ့လၩ့အတလၫ, ဒဲလၧအံၫစရ့လၭ အၥုၪ့က့ၭၥၭၡါ ထီးအလူၬလီၫ. 10 စမိစ့ၭ မၪလူၬဝ့ၫတၭ, စံၭဝ့ၫဒၪ, နွ့ၫနံၪ့အထုၬ, ဆၧဖျါခွံၬအနံၪ့ အဆၧအီၪကီၪ့အခၫ လၧဘိၪ့တဲၩ အဖၧၩ့နီၪ, 11 ထီးအံၫစရ့လၭ ထီးအလူၬ အ့ၪဂဲၫဒုၭနဲၪ အၥၭ လၧယဟိဝၩ နယွၩ အမ့ၬယၫ ထီးအလး လၧအရွံန့ဝ့ၫတၭ, နမိဘၪဖီ ဆၧၥီၪ့ဆၧၥၫ့ယီၩ လၧအံၫစရ့လၭ ထီးအလူၬ အမ့ၬယၫ လၧအနါဖၧၩ့လီၫ. 12 ဒုၭအီၪကိၩ့အီၪကီၪ့ ၦခမျၧး, ၦခွၫဒဲၦမုၪ, ဒဲဖိၪဒံၩဖိၪၥၪ, ဒဲၦလခီၫဘၩ့မုးဖိၪ လၧအအီၪ လၧနတရၫ့ အဖၧၩ့, ဘဲၫၥိၭ အမိနါဂၧၫ့, ဒဲမိမၩလိၪဆၧ, ဒဲၥၭမဲၪ ယဟိဝၩ နၥံၪအယွၩ တၭ, ဘဲၫၥိၭ အမိထီးလၩ့အၥၭ လၧအမိမၩ ဆၧၥီၪ့ဆၧၥၫ့ယီၩ အဆၧချဲၩ့ ထီးအလူၬ, 13 ဘဲၫၥိၭ အဖိၪလဖၪ လၧအလၥ့ၪယၫဘၪဆၧလဖၪနီၪ မိနါဂၧၫ့, ဒဲမၩလိၪ ဆၧၥၭမဲၪ ယဟိဝၩ နၥံၪအယွၩ လဆိၩဒၪနၥံၪအၥၭ လၧထံၫၥံၪခးၥံၪ အဖၧၩ့ လၧနၥံၪ လ့ၩခၫ့ဂၬ ယီၫဒၫ့ ဘဲၫၥိၭ နၥံၪ မိမၩန့ဝ့ၫလီၫ. 14 တၭ ယဟိဝၩ စံၭစမိစ့ၭ, ယိခွါ, နမုနံၩ လၧနမိဘၪၥံၫနီၪ ၥုၭဘူၭအၥၭလီၫ. ကိၭန့ စယီရှုၫအ့ၫတၭ, ဆၧၫ့ထုၪ့ လၧဆၧအီၪကီၪ့ အတဲၩဆံၫ့ဎံၪ အဖၧၩ့ ဘဲၫၥိၭ ယမိမၪလူၬဝ့ၫနီၪဆံၭ. စမိစ့ၭ ဒဲစယီရှုၫအ့ၫ လ့ၩဆၧ ဆၧၫ့ထုၪ့ လၧဆၧအီၪကီၪ့ အတဲၩဆံၫ့ဎံၪ အဖၧၩ့လီၫ. 15 ယဟိဝၩ အီၪဖျီၪထၪ့ လၧတဲၩဆံၫ့ဎံၪ အဖၧၩ့ လၧဆၧအုၪ့အထုၪ့ အဖၧၩ့တၭ, ဆၧအုၪ့အထုၪ့နီၪ ဆၧၫ့ထုၪ့ လၧတဲၩဆံၫ့ဎံၪ အတရၫ့ အဖၫ့ခိၪလီၫ. 16 တၭ ယဟိဝၩ စံၭစမိစ့ၭ, ယိခွါ, နမိဘၪမံၫ လၧနဖါလဖၪ အၥိၭလီၫ. ၦခမျၧးယီၩ မိဂဲထုၪ့တၭ လ့ၩမၩလဲးမၩဘျၪအၥၭ ဖိၬၦလခီၫဘၩ့မုးဖိၪ လၧထံၫၥံၪခးၥံၪအဖၧၩ့ အယွၩလဖၪ အခဲၫ့ ထီးအလး လၧအဝ့ၫၥံၪ လ့ၩ အီၪလၧအကျၩနီၪတၭ, မိခွံၬၡိၭယၧၩ, ဒဲမၩဂၭဂီၩ့ ယဆၧအုၩ့လၩ့ လၧယမၩ လၧအဝ့ၫၥံၪလီၫ. 17 လၧမုလနံၩနီၪ ယၥၭထၪ့ မိခဲၩထၪ့ဘၪဝ့ၫတၭ, ယမိခွံၬၡိၭ အဝ့ၫၥံၪ တၭ, ယမိအီၪက့ၪၥူၪခွံၬ ယမ့ၬ လၧအဝ့ၫၥံၪတၭ, ဆၧမိအၪ့ခွံၬ အဝ့ၫၥံၪတၭ, ဆၧအၧၩ့ဆၧၥၫ့ ဒဲဆၧခိဆၧဝီၩ အၪမံၩ့ မိဘၪဝ့ၫလီၫ. တၭ လၧမုနံၩနီၪ အဝ့ၫၥံၪ မိစံၭ ဆၧအၧၩ့ဆၧၥၫ့ယီၩ ဘၪပၧၩ လၧပယွၩ လအီၪဘၪ လၧပကျၩ အကၠီၩ့နီၪ မွဲအ့ၬဧၪ. 18 တၭ ယမိအီၪက့ၪၥူၪခွံၬ တၡါ ယမ့ၬ လၧမုလနံၩနီၪလီၫ. အဂဲးဘဲၫယီၩ လၧအဆၧအၧၩ့ဆၧၥၫ့ ထီးအလူၬ လၧအမၩဝ့ၫ အကၠီၩ့နီၪတၭ, အဝ့ၫၥံၪ ကၠၪအၥၭ လၧယွၩဂူၫဂၩလဖၪ အအီၪလီၫ. 19 တၭ ဘိၩ့နဲၪ့ယီၩ, ကွ့ၭ ဆၧၥံၫကျံၩ လၧနၥံၪ အဂးတၭ, ၥီၪ့လိၪ ၦအံၫစရ့လၭဖိၪ လၧအဝ့ၫဆံၭ. အီၪက့ၪဝ့ၫ လၧအနိၭဖၧၩ့, ဘဲၫၥိၭ ဆၧၥံၫကျံၩယီၩ မိကဲၪထၪ့ ဆၧထိးအၥၭ လၧအဂး ထၫ့ဒၩ ၦအံၫစရ့လၭဖိၪနီၪဆံၭ. 20 အဂဲးဘဲၫယီၩ ထီးယ အ့ၪဒုၭလ့ၩနုၬ အဝ့ၫၥံၪ လၧထံၫၥံၪခးၥံၪ အဖၧၩ့ လၧယဆိၪလၩ့ယၥၭ လၧအဂဲး လၧအဝ့ၫၥံၪ အဖါလဖၪ, လၧအယွၩလၩ့ဝ့ၫ လၧဆၧနူထံၫ ဒဲန့ၫစၩ့ တၭ, အဝ့ၫၥံၪ မိအၪ့ဝ့ၫ ဘျဲၩအၪ့, ဒဲဘီၪ့ထၪ့တၭ, မိကၠၪအၥၭ လၧယွၩအဂူၫဂၩလဖၪ အအီၪ, ဒဲမၩ အဆၧ, ဒဲမၩၥၭထၪ့ယၧၩ, ဒဲမၩဂၭဂီၩ့ ယဆၧအုၩ့လၩ့လီၫ. 21 ထီး အဝ့ၫၥံၪ ဘၪ ဆၧအၧၩ့ဆၧၥၫ့, ဒဲဆၧခိဆၧဝီၩ အၪမံၩ့ တၭ, ဆၧမိမၩအၥၭ လၧဆၧၥံၫကျံၩယီၩ မိထိးအၥၭ ထၫ့ဒၩ အဝ့ၫၥံၪ, ဘဲၫၦထိးအၥၭ အၥိၭနီၪလီၫ. အဂဲးဘဲၫယီၩ ဘၪ ဆၧၥၭနၪ့ဝ့ၫ လၧအချံၫအၥၪ အနိၭအ့ၬ. အဂဲးဘဲၫယီၩ ယၥ့ၪယၫ အဆၧဆီၫ့မီၪ့ ဆၧလၧမုနံၩလဖၪ လၧယလချုၭ ဒုၭလ့ၩနုၬဒံၭဘၪဝ့ၫ လၧခးဖၧၩ့ လၧယဆိၪလၩ့ယၥၭ လၧအဂဲးလီၫ. 22 မၩအၥၭဘဲၫနီၪတၭ စမိစ့ၭ ကွ့ၭ ဆၧၥံၫကျံၩယီၩ လၧမုလနံၩနီၪ ဒဲၥီၪ့လိၪဝ့ၫ လၧၦအံၫစရ့လၭဖိၪလီၫ. 23 မွဲအမၪလူၬ စနိၫ့ အဖိၪခွၫ စယီရှုၫအ့ၫတၭ စံၭဝ့ၫ, အီၪက့ၪဆီၪ့ နဂဲး ဒဲမၩဒူၩ နၥၭဆံၭ, အဂဲးဘဲၫယီၩ နမိဒုၭလ့ၩနုၬ ၦအံၫစရ့လၭဖိၪ လၧခးလဘံၪ့ အဖၧၩ့ လၧယဆိၪလၩ့ယၥၭ လၧအဝ့ၫၥံၪ လၧအဂဲးတၭ, ယမိအီၪလၧနၥိၭလီၫ. 24 ထီးစမိစ့ၭ ကွ့ၭ ဆၧၥီၪ့ဆၧၥၫ့ယီၩ အဆၧချဲၩ့ လၧလံၬဖၧၩ့ ထီးအလူၬ ဂီၩ့တၭ, 25 ဆၧမၩအၥၭ လၧစမိစ့ၭ မၪလူၬ ၦလံဝဲၫဖိၪ လၧအဆိၬ ယဟိဝၩ အဆၧအုၩ့လၩ့ အတလၫတၭ, စံၭဝ့ၫဒၪ, 26 မၩန့ လံၬဆၧၥီၪ့ဆၧၥၫ့ယီၩ တၭ, အီၪက့ၪဝ့ၫ လၧယဟိဝၩ နၥံၪအယွၩ အဆၧအုၩ့လၩ့ အတလၫဖၧၩ့နီၪ, ဘဲၫၥိၭ အမိအီၪ ထီးနီၪ လၧဆၧထိးအၥၭ ထၫ့ဒၩနၧၩ အဂးနီၪဆံၭ. 27 အဂဲးဘဲၫယီၩ ယ ၥ့ၪယၫ လၧနပိၩ့ထၪ့ဆၧ, ဒဲနခိၬ ဆီၪ့လီၫ. ယိခွါ, လၧယမၧၫ့ဒံၭ လၧနၥံၪအကျၩ အဘိၩ့ဘၭ လၧမုဆၫလနံၩယီၩတၭ, နၥံၪ ပိၩ့ထၪ့ ယဟိဝၩတၭ; ယၥံၫ အလးခဲၫ့နီၪ, မိအၪနဲၪ့ အနီၪ ဆံၭအၪလဲၪ! 28 ဒုၭအီၪကီၪ့ နၥံၪအဒီၪ့ အၥုၪ့က့ၭၥၭၡါလဖၪ ဒဲနၥံၪအၦဒိၪလဖၪ လၧယအီၪ, ဘဲၫၥိၭ ယမိချဲၩ့ ဆၧချဲၩ့ယီၩ လၧအဝ့ၫၥံၪ အနါဖၧၩ့, ဒဲကိၭထၪ့ မူၭခိၪ, ဒဲဂၪ့ခိၪ လၧဆၧထိးအၥၭ ထၫ့ဒၩ အဝ့ၫၥံၪလီၫ. 29 အဂဲးဘဲၫယီၩ ယၥ့ၪယၫ လၧယၥံၫ အလးခဲၫ့နီၪ, နၥံၪ မိမၩဘၪၥၭလိၪ နၥံၪအၥၭ ဒဲကၠၪပဲၩခွံၬ လၧဖၧၩ့ၥၭ လၧယမၪလူၬ နၥံၪ, ဒဲဆၧအၧၩ့ မိဘၪ နၥံၪ လၧမုနံၩ အလးခဲၫ့လဖၪနီၪလီၫ. အဂဲးဘဲၫယီၩ နၥံၪ မိမၩအၧၩ့ဆၧ လၧယဟိဝၩ အမ့ၬယၫ ဒဲမိဒုၭၥၭထၪ့ အဝ့ၫ လၧနၥံၪ မၩဆၧ လၧနၥံၪအစူၪ အကၠီၩ့လီၫ. 30 စမိစ့ၭ ချဲၩ့ဆၧ လၧအံၫစရ့လၭ အဆၧအီၪကီၪ့ ထီးအလူၬ အနါဖၧၩ့ လၧဆၧၥံၫကျံၩယီၩ အဆၧချဲၩ့ ထီးအလူၬလီၫ. 

1 ခိၭနၪ, မူၭခိၪၥံၪဧ့, တၭ ယမိချဲၩ့ဆၧ, ဂၪ့ခိၪၥံၪဧ့, ခိၭနၪ ယနိၭ အဆၧချဲၩ့ဆံၭ. 2 ယဆၧၥီၪ့ဆၧၥၫ့ မိဂဲၫလၩ့ ဘဲၫဆၧဂဲၫဆၧၩ့ အၥိၭ, ယလူ မိလၩ့ ဘဲၫဆၩ့ထံၫ အၥိၭ, ဘဲၫဆၧဆၧၩ့လၩ့ပြံၩပြၩ လၧဆၧမဲၪထၪ့ၥၫ့ အဖၫ့ခိၪ အၥိၭ, တၭ ဘဲၫဆၩ့ထံၫ အဖျိၪ့လဖၪ လၧနၪ့ၥံၪမံၩ့ၥံၪ အဖၫ့ခိၪ အၥိၭ, 3 မွဲယမိဒုၭဂၧၫ့ထၪ့ၥၩလၩ့ ယဟိဝၩ အမံၩ့တၭ, အီၪက့ၪ ဆၧဒိၪ လၧပယွၩဆံၭ. 4 မွဲဝ့ၫ လၧလဲၫ့လဖျိၪ့, အမၩ ဆၧလၧၫ့ဎွ့ၩဝ့ၫ, အဖၧၩ့ၥၭ ထီးအလူၬ မွဲဆၧစ့ၩရၫ့ အဂဲးလီၫ. မွဲဆၧမွဲဆၧတီၩအယွၩ, ဒဲဆၧအၧၩ့ လအီၪဘၪ လၧအဝ့ၫ, ဆၧတီၩ ဒဲဆၧလီၩ့မွဲ အဝ့ၫဒၪလီၫ. 5 အဝ့ၫၥံၪ မၩၥၭလိၪ အနၫ့ဆါဒၪဝ့ၫတၭ, လမွဲဘၪ ယွၩအဖိၪ, မွဲဆၧအမဲၪ, မွဲၦလဆိၩ လၧအၥၭကဲၪ့, ဒဲအၪ့လီၫဆၧလီၫ. 6 နၥံၪ မၩထဲၩ့ ယဟိဝၩ ဘဲၫနီၪၥိၭဆ့ဧၪ, ၦဂၭဂီၩ့ဖိၪ, ဒဲကိၪ့ဆၧလၥ့ၪဘၪ ၦခမျၧးၥံၪဧ့, ၦလၧအဎွ့ၩန့ထဲၩ့နၧၩမွဲ နဖါနီၪအ့ၬဧၪ. အဝ့ၫဒၪ မၩကဲၪထၪ့နၧၩ, ဒဲဒုၭအီၪခၧၫ့နၧၩ မွဲအ့ၬဧၪ. 7 နၪ့ထၪ့ထဲၩ့ မုနံၩလဖၪ လၧဖျိၩ့, အီၪက့ၪနၥၭ လၧလဆိၩဘၪလဆိၩ အနံၪ့လဖၪနီၪ, အၪ့စၪ့ နဖါတၭ, မိဒုၭနဲၪနၧၩ, နၡၩၥုၪ့က့ၭၥၭၡါၥံၪတၭ, မိလီၩဘၪနၧၩ, 8 ထီးဆၧထီၫထုၬ အၪ့နၩ့ဖၭ ၦဆၨၩ အဆၧန့ၥၫ အဆၧၫ့, ထီးအမၩလၩ့မုလၩ့ဖၭ ၦၡၩဖိၪလဖၪ, အီၪက့ၪ ၦခမျၧးအနဲၩ့လဖၪ, ဘဲၫၦအံၫစရ့လၭဖိၪ အဆၧဝံထၪ့နၬထၪ့ အၥိၭ. 9 အဂဲးဘဲၫယီၩ ယဟိဝၩ အဂးနီၪ မွဲအၡၩခမျၧး, တၭ အဆၧန့ၥၫ အဂးနီၪ မွဲစယၫကူၭ, 10 မွဲအဒၪန့ဝ့ၫ လၧခးၡါမုနၧၫ့ဖၫလဘံၪ့ အဖၧၩ့, ဒဲလၧၡါမုနၧၫ့ဖၫ လၧအအီၪယူဝ့ၫ, ဒဲဆၧအိၩ့ယိၩ့ဝ့ၫတၭ, ၥိၫ့ဝံၩ့ဝၩ့ဝ့ၫ, ဒဲၥီၪ့ထဲၩ့ၥၫ့ထဲၩ့ဝ့ၫ, ယိထဲၩ့ဝ့ၫ ဘဲၫအမ့ၬၡၩ အၥိၭလီၫ. 11 ဘဲၫလံၬကျီၫ့ကျီၪ့ ထိၪဂဲၩ အၥွံၫ, ဂုၪ အဖိၪ, ယၩ့ထၪ့ အဒံၭ, မၩန့ဝ့ၫ, ဆိၬထၪ့ဝ့ၫ လၧအဒံၭ အဖၫ့ခိၪ အၥိၭ, 12 ယဟိဝၩ လဂၩဎး ၥိၫ့ အဝ့ၫ, ၦလခီၫဘၩ့မုးဖိၪ အယွၩ အီၪလၧအဝ့ၫအ့ၬ. 13 မွဲအဒုၭထူၬဝ့ၫ လၧဂၪ့ခိၪ အလးထၪ့ထီၫလဖၪ, ဘဲၫၥိၭ အမိအၪ့ဘၪ ဆံၬၥံၪနၩၥံၪ အဆၧအၪထၪ့, မွဲအဒုၭအၪ့ဆူၭဝ့ၫ န့ၫစၩ့ လၧလိးဖၧၩ့, ဒဲၥိၪ လၧလိးမ့ၪဖၧၩ့, 14 ချီအနူထံၫလၩ့ဒၭ, ဒဲၥိၪအနူထံၫ, အီၪလၧၥိၪဖိၪအၥိၪ, ဒဲဘၫၡၫ့ အၥိၪဖၫ, ဒဲဘ့ၪ, အီၪလၧဘုၪကၠိၩ့အလ့ အၥိၪ, ဒဲန အီၩ စဘံၭၥၪအၥွံၪ, စဘံၭထံၫလီၫ. 15 တၭ ယ့ၭၡရၧၫ့ ဘီၪ့ထၪ့, ဒဲထၧၫ့ထၪ့ဆၧ, နဘီၪ့ထၪ့ယူၭ, နတၪ့ယူၭ, နဘီၪ့ထၪ့ယူၭ လၧၥိၪ ထၧၫ့ဂၩယၫယူၭ. ထီးနီၪလဖၧၫ့မွဲ အစဲၪ့ဒၪယွၩ လၧအမၩကဲၪထၪ့ဝ့ၫ, ဒဲမၩကြၩ့ထမး အဆၧထိးထဲၩ့တၩ့ထဲၩ့ အလိးလဖျိၪ့လီၫ. 16 အဝ့ၫၥံၪ ဒုၭကဲၪထၪ့အၥၭ လၧၦလခီၫဘၩ့မုးဖိၪ အဆၧ, မၩၥၭထၪ့ဝ့ၫ လၧဆၧဘၪၥၭလိၪလဖၪ, 17 အဝ့ၫၥံၪ လုထၪ့ဆၧ လၧဆၧဂၩ့, မွဲလၧယွၩအ့ၬ; ယွၩလဖၪ လၧအလၥ့ၪယၫဘၪဝ့ၫ, လၧဆၧၥၫ့ လၧအဂဲၫထၪ့ၥၫ့, လၧနၥံၪအဖါလဖၪ လၥၭမဲၪဘၪဝ့ၫ, 18 လဲၫ့ လၧအထၪ့ဖိၪနၧၩ လဖျိၪ့နီၪ နလဒူၩယၪ့ဘၪ, တၭ နၥၭနၪ့ယူၭ ယွၩ လၧအတဲၩ့လၩ့နၧၩယူၭ. 19 ထီးယဟိဝၩ ဒၪဘၪဝ့ၫတၭ, ၥၭထၪ့ဝ့ၫ, လၧအဖိၪမုၪ ဒဲအဖိၪခွၫၥံၪ မၩထံၬထၬဆၧ အကၠီၩ့, 20 တၭမွဲ အစံၭဝ့ၫ, ယမိအီၪက့ၪၥူၪ ယမ့ၬ လၧအဝ့ၫၥံၪ, တၭ အထုၬ မိမၩအၥၭ ဘဲၫၥ့ၪလဲၪ ဘဲၫၥ့ၪလဲၪနီၪ ယမိယိဝ့ၫ, အဂဲးဘဲၫယီၩ မွဲၦလဆိၩ လၧအမၩကဲၪ့အၥၭ, ဒဲဖိၪၥၪ လၧအဆၧမွဲဆၧတီၩ လအီၪ; 21 အဝ့ၫၥံၪ ဒုၭကဲၪ့ယၥၭ လၧဆၧလၧအလမွဲဘၪ ယွၩ, မၩၥၭထၪ့ယၧၩ လၧအဆၧပျီၩပျီၩ, ယမိဒုၭၥၭကဲၪ့ အဝ့ၫၥံၪ လၧအလမွဲဘၪ ၦလဆၨၩ, ယမိမၩၥၭထၪ့ အဝ့ၫၥံၪ လၧၦဂၭဂီၩ့ဖိၪ လဆၨၩ. 22 အဂဲးဘဲၫယီၩ မ့ၪဆူၭခဲၩထၪ့အၥၭ လၧယဆၧၥၭထၪ့ အဖၧၩ့, လၧအမိအၪ့ဆၧ ဖိးလၧဖျုဖၧၩ့အခဲၫ့ဒၭ, တၭ မိအၪ့ခွံၬ ဂၪ့ခိၪ ဒဲအဆၧအၪထၪ့, တၭ မိဆူၭထၪ့ခွံၬ အခိၪလီၩ့ ထိၩ့ချိၬ အခၪ့ထံၭလဖၪ လီၫ. 23 ယမိအီၪက့ၪကီၪ့ ဆၧအၧၩ့လဖၪ လၧအဝ့ၫၥံၪ အဖၫ့ခိၪ, ယမိမၩလူၬ ယဖျါၥံၪ လၧအလီၩ့လီၫ. 24 ဆၧမိလူၬ အဝ့ၫၥံၪ လၧဆၧၥၭဝံလၩ့ဒိၩ, ဒဲလၧဆၧၥံၫချဲၩ့အမ့ၪ, ဒဲဆၧမၩဂၭဂီၩ့ နၭနၭလ့ၬ, တၭ ယမိအၪ့မၧၫ့လၩ့ ဆၧဖိၪဆၧဎါ အမဲၪၥံၪ အၥွၫၥံၪ လၧအအီၪ, ဒဲဆၧစွၩ လၧဂၪ့ခိၪအမုၬ အကျၩလဖၪ အဆၧစုၪလီၫ. 25 နၭၥံၪဖၩ့ၥံၪ လၧခီၫ့, ဒဲဆၧၥၭမဲၪၥၭဖျဲၩ့ လၧအဖၧၩ့, မိမၩဂၭဂီၩ့ ၦဖိၪၥၪခွၫ ဒဲၦမုၪနၩ့, ဒဲဖိၪၥၪအၪ့နူထံၫ ဒဲၦခိၪဘွၩ, 26 ယစံၭ ယမိအူၪပြံၩပြၩဝ့ၫ, ယမိဒုၭထုၬ ဆၧနၪ့ထၪ့ထဲၩ့ဝ့ၫ လၧၦၡၩအကျၩ, အ့ၪလမွဲဘၪ, 27 ယ အၪ့ယိၪဆၧ လၧဆၧအဒုၪအဒၩ မိအီၪက့ၪ အၥၭထၪ့ထီၫ, တၭ ယမိမၩလီၫ. ၦထၫ့ဒၩဝ့ၫလဖၪ မိမၩလၩ့လၭ ဘၪခိၬအၥၭ, မိစံၭဘၪခိၬ, ပစူၪ အီၪထၪ့ထီၫ, တၭ ယဟိဝၩ မၩ ဆၧထီးအလူၬယီၩအ့ၬ. 28 မွဲၦလဆၨၩ လၧဆၧကိၪ့လိၬ လအီၪ, ဒဲဆၧၥုၪ့ဆၭၥၭဆၭ လအီၪဘၪ လၧအဖၧၩ့လီၫ. 29 မွဲအအီၪလါ လၧအၥၭကိၪ့ဆၧ ၥ့ၪဘီၪ; ဒဲလၧအနၪဆၧယီၫ မိၥ့ၪ, ဒဲလၧအမိဆီၫ့မီၪ့ဆၧ ဘၪဆဲၫ့ လၧယၫလခီၫနီၪဘီၪ! 30 အလဲၫ့လဖျိၪ့ အ့ၪလအၪ့ဆၫခွံၬဘၪ အဝ့ၫၥံၪ, ဒဲယဟိဝၩ အ့ၪလကၭဘံၭထၬ အခဲၫ့တၭ, ၦလဂၩ မိလ့ၩနၫ့ထၪ့ခွံၬ ၦလထီၫ့, ဒဲၦနံၫဂၩ မိဒုၭစဲၪ့ထၪ့ခွံၬ ၦလလၬ, ဘဲၫၥ့ၪလဲၪ! 31 အဂဲးဘဲၫယီၩ ပဒုၪပဒၩ အနၫ့ဆါဒၪဝ့ၫ လါနၫ့ အ့ၪစ့ၩရၫ့ဆၧတၭ, အဝ့ၫၥံၪ အလဲၫ့လဖျိၪ့ မီၪ့ဎီၩ့ လၧပလဲၫ့အ့ၬ. 32 အဂဲးဘဲၫယီၩ အဝ့ၫၥံၪ အစဘံၭမုမွဲ စီဒၧၫ့ အစဘံၭမု, ဒဲလၧဂမိရၫ အစဘံၭမုအလးလီၫ. အဝ့ၫၥံၪ အစဘံၭၥၪမွဲ စဘံၭၥၪအစုၪ, အဆူၬလဖၪ ခၪဝ့ၫ, 33 အဝ့ၫၥံၪ အစဘံၭထံၫမွဲ ၡီၩ့အစုၪ, ဒဲဂူၥၫ့ အစုၪအၧၩ့လီၫ. 34 ဆၧယီၩ အီၪက့ၪကီၪ့ လၧယၧၩ, ဘၪ ဆၧစဲၩနဲၪ့ထၬ လၧယဆၧလူဒိၪဎွ့ၩဒိၪ အဖၧၩ့ မွဲအ့ၬဧၪ. 35 ဆၧဖ့ၪထဲၩ့ ဆၧအၧၩ့ အီၪလၧယၧၩ, ဒဲဆၧမိဖ့ၪထဲၩ့ ဆၧ, လၧအထီနီၪ အခၪ့ မိဖျၭလီၫ. အဂဲးဘဲၫယီၩ အဆၧနၭဆၧၡၪ့ အမုလနံၩ လၩ့ဘူၭ ယူၭတၭ, ဆၧလၧအအီၪတဲၩ့ဝဲၩအၥၭ လၧအဂးနီၪ ဂဲၫချဲၫ့လီၫ. 36ဘၪဝ့ၫ လါနၫ့ ထီးအဒၪ လၧအစီၩ့အမၩ့ လအီၪလၧၩ့ ဘၪ, ဒဲဆၧအီၪကၭဘံၭထၬ အခဲၫ့တၭ, ၦအီၪလၩ့ထး လအီၪဘၪနီၪ, ယဟိဝၩ မိစ့ၩရၫ့ အၡၩခမျၧး, ဒဲနၪ့ထၪ့ နီၫ့ယါလၩ့ထဲၩ့အၥၭ လၧအခ့ၫအၡၩ အကၠီၩ့, 37 ထီးနီၪလဖၧၫ့မွဲ အမိစံၭ အယွၩလဖၪ အီၪခီၫခီၫလဲၪ, လဲၫ့လဖျိၪ့ လၧအဒိၭနဲၩ့အၥၭ လၧအဖၧၩ့, 38 လၧအအၪ့ အဆၧလုအၥိၪ, လၧအအီၩ အဆၧလုအီၩ အစဘံၭထံၫနီၪ အီၪခီၫခီၫလဲၪ. မွဲအဝ့ၫၥံၪ ဂဲထုၪ့ဒၪဝ့ၫတၭ, မၩဆၧၩ့ နၥံၪဆံၭ. မွဲအကဲၪထၪ့ဒၪဝ့ၫ လၧအဆၧယိထဲၩ့ နၥံၪဆံၭ. 39 ယိခွါ ဘိၩ့နဲၪ့ယီၩ, လၧယၧၩ ဒၪလ့ၬ, မွဲအဝ့ၫဒၪတၭ, ယွၩ အီၪလၧယၥိၭ နးဂၩအ့ၬ. ယမၩၥံၫဆၧ ယဝ့ၫ, ဒဲယမၩမၧၫ့ဆၧ ယဝ့ၫ, ယမၩဆၫဆၧ ယဝ့ၫ, ဒဲယမၩဘျၪထဲၩ့ဆၧ ယဝ့ၫ, တၭ ဆၧမၩဖီၩ့ဖျ့ၭခွံၬ လၧယစူၪဖၧၩ့ အီၪအ့ၬ. 40 အဂဲးဘဲၫယီၩ ယယူၬထၪ့ ယစူၪ လၧမူၭခိၪ, တၭ ယစံၭ, ယမၧၫ့ယဝ့ၫ လၩ့ဆိၩလၩ့ကၠၪလီၫ. 41 ယ အ့ၪကျဲၩ့ထၪ့ ယနၭ ယုၩ့ယဲ လဘံၪ့, ဒဲယစူၪ ဖီၪ့ထၬ ဆၧစ့ၩရၫ့တၭ, ယမိဖ့ၪထဲၩ့ ယဒုၪယဒၩ လၧဆၧမၩဆၧၫ့ ဆၧအၧၩ့, တၭ ယမိမၩဆၧၫ့ဆၧ လၧၦအၥၭဂဲၫ့ယၧၩ, 42 ယမိဒုၭအီၩမၧၩ့ ယဖျါ လၧဆၧၥွံၪ, ဒဲယနၭ မိအၪ့ ဆၧယၪ, လၧၦဘၪ ဆၧမၩၥံၫ, ဒဲလၧၦဘၪ ဆၧအၪ့မၧၫ့ဎီးဝ့ၫ အၥွံၪ, လၧဆၧအဒုၪအဒၩ အၦဒိၪလဖၪ အခိၪလီၫ. 43 ၥုၪ့ဎွံၫၥၭယီၫ ၦဆၨၩလဖၪ အၡၩခမျၧးၥံၪဧ့, အဂဲးဘဲၫယီၩ အဝ့ၫဒၪ မိမၩအၧၩ့ဆၧၫ့ လၧအခ့ၫအၡၩ အၥွံၪ အကၠီၩ့, ဒဲမိဖ့ၪထဲၩ့ ဆၧမၩဆၧၩ့ လၧၦအထၫ့ဒၩ အဝ့ၫ, ဒဲမိမၩဖီၩ့ဖျ့ၭဆၧ လၧအခး, အၡၩခမျၧး အဂးလီၫ. 44 တၭ စမိစ့ၭ ဂဲၫချဲၩ့ လံၬၥံၫကျံၩယီၩ အဆၧချဲၩ့ ထီးအလူၬ လၧၦခမျၧး အနါဖၧၩ့အဝ့ၫဒၪ, ဒဲစနိၫ့ အဖိၪခွၫ စယီရှုၫအ့ၫလီၫ. 45 တၭ စမိစ့ၭ ချဲၩ့ ကယဲ ဆၧချဲၩ့ယီၩ လၧအံၫစရ့လၭ ထီးအလူၬနီၪ ဂီၩ့တၭ, 46 စံၭဝ့ၫ, အီၪက့ၪနၥံၪအၥၭ လၧကယဲ ဆၧချဲၩ့ လၧယထိးယၥၭ လၧမုဆၫလနံၩယီၩ, လၧနၥံၪ မိဘၪမၪလူၬ နၥံၪအဖိၪအလံၩ လၧအမိဘၪ ထီးလၩ့အၥၭ ဘဲၫၥိၭ အမိထီးန့ ဆၧၥီၪ့ဆၧၥၫ့ယီၩ အဆၧချဲၩ့ ထီးအလူၬနီၪဆံၭ. 47 အဂဲးဘဲၫယီၩ မွဲဆၧပျီၩပျီၩ လၧနၥံၪ အဂးအ့ၬ, မွဲနၥံၪ အဆၧမၧၫ့လီၫ. တၭ နၥံၪ မိမၩအၪထၪ့ နၥံၪအနံၩအၥၫ့ လၧခးဖၧၩ့ လၧနၥံၪ ခၫ့ဂၬ ယီၫဒၫ့ ဘဲၫၥိၭ နၥံၪ မိမၩန့ဝ့ၫ လၧဆၧနီၪ အကၠီၩ့လီၫ. 48 ယဟိဝၩ ချဲၩ့ဆၧ လၧစမိစ့ၭ လၧမုလနံၩဎးနီၪတၭ, စံၭဝ့ၫဒၪ, 49 လ့ၩထၪ့ဘၭ ခိၪလီၩ့ အၭဘရံၫ့ယီၩ, ခိၪလီၩ့ နံဘိၫ, လၧအအီၪ လၧမိအၭ အခးဖၧၩ့ ဆဲၫဎၩ့ လၧယ့ၫရခိၫတၭ, ယိ ခးကၫနအၫ့ လၧယဖ့ၪလၫ့ ၦအံၫစရ့လၭဖိၪ လၧဆၧန့ၥၫ အဂးနီၪဘီၪ. 50 ဒဲၥံၫ လၧခိၪလီၩ့ ထီးနလ့ၩထၪ့ဘၭ, ဒဲဘၪ ဆၧအီၪက့ၪကီၪ့နၧၩ လၧနၡၩခမျၧး, ဘဲၫနထၧၫ့ဖုဝဲ စအၫရၧၫ့ ၥံၫဝ့ၫ လၧခိၪလီၩ့ ဟီၫ အလီၩ့တၭ, ဘၪ ဆၧအီၪက့ၪကီၪ့ အဝ့ၫ လၧအၡၩခမျၧး အၥိၭနီၪဆံၭ. 51 အဂဲးဘဲၫယီၩ နၥံၪ မၩမၪဘၪယၧၩ လၧၦအံၫစရ့လၭဖိၪ အကျၩ ထီးထံၫမ့ရဘၫကၫဒ့ၭ လၧၡါမုနၧၫ့ဖၫ ဇံၫ့နီၪလီၫ. အဂဲးဘဲၫယီၩ နၥံၪ အီၪက့ၪဆံၫ့ဎံၪယၧၩ လၧၦအံၫစရ့လၭဖိၪ အကျၩအ့ၬ. 52 မွဲလါနၫ့ နမိဒၪဘၪ ထံၫၥံၪခးၥံၪနီၪ လၧနမ့ၬယၫလီၫ. အ့ၪမွဲ လၧထံၫၥံၪခးၥံၪ လၧယဖ့ၪလၫ့ ၦအံၫစရ့လၭဖိၪ နလ့ၩနုၬဘၪထီးနီၪ အ့ၬ. 

1 တၭ အယီၩမွဲ ဆၧဆိၪဂ့ၩ လၧယွၩအၡၩ စမိစ့ၭ, လၧအလချုၭ ၥံၫဒံၭဘၪ ဆိၪဂ့ၩ ၦအံၫစရ့လၭဖိၪနီၪလီၫ. တၭ စံၭဝ့ၫဒၪ, 2 ယဟိဝၩ ဂဲၫထၪ့ လၧစဲနၫ, ဒဲဂဲထုၪ့ဝ့ၫ လၧစံအၫ, ဖၩ့ထၪ့ဝ့ၫ လၧခိၪလီၩ့ ပၫရၫ့, ဒဲဂဲၫဝ့ၫ လၧအၡၩဆံၫ့ဎံၪ အလၬၥံၪ, လၧအစူၪထွ့ၪနီၪ, ဆၧမၪလူၬမ့ၪ လၧအဂးလီၫ. 3 မွဲမၬ, အဲၪ အၡၩခမျၧးၥံၪ, အၡၩဆံၫ့ဎံၪ ထီးအလူၬ အီၪလၧနစူၪဖၧၩ့, တၭ အဝ့ၫၥံၪ ဆၧၫ့နၩ့ လၧနခၪ့ထံၭ, မိထီးန့ နလူနထၫလီၫ. 4 တၭ စမိစ့ၭ မၪလူၬန့ပၧၩ လၧဆၧၥီၪ့ဆၧၥၫ့, မွဲစယၫကူၭ အဆၧအီၪကီၪ့ အဆၧန့ၥၫ, 5 တၭ လၧၦခမျၧးအခိၪလဖၪ အီၪကီၪ့, အံၫစရ့လၭ အဒီၪ့လဖၪ အီၪစီၪ့ဎးနီၪ, အဝ့ၫဒၪမွဲ စဎွၩ လၧယ့ၭၡရၧၫ့လီၫ. 6 မွဲစရုဘံၫ့မၧၫ့ဆံၭ, မွဲအထီးၥံၫ လဂ့ၩ. ဒဲအၡၩနီၪ မွဲအအီၪ ၡၩခိၬဂၩ လဂ့ၩ. 7 တၭ အယီၩမွဲ လၧစယုဒၫ အဂဲးအကၠီၪ့, ဒဲအစံၭဝ့ၫဒၪ, ယဟိဝၩဧ့, ခိၭနၪ စယုဒၫ အလူ, ဒဲဒုၭလ့ၩနုၬဝ့ၫ လၧအၡၩခမျၧး အကျၩဆံၭ. မွဲအစူၪလဖၪ လၧၫ့ လၧအဂးဆံၭ. တၭ ကဲၪထၪ့နဝ့ၫ ဆၧမၩဆၧၩ့ဝ့ၫ လၧအဒုၪအဒၩ အကၠီၩ့နီၪဆံၭ. 8 တၭ လၧစလံဝဲၫ အဂဲးအကၠီၪ့ အဝ့ၫနီၪ စံၭဝ့ၫဒၪ, မွဲနၥုၪ့မံၫ့ ဒဲနယုရံၫ့ အီၪလၧနၡၩဆံၫ့ဎံၪ လဂၩ, လၧန ဖစီၩ့မၩခွါ လၧမၭစၫ, လၧန မၩခွါဝ့ၫ ထီးထံၫမ့ရဘၫ, 9 လၧအစံၭ အမိအဖါ, ယလဒၪဘၪဝ့ၫ, တၭ လအီၪက့ၪၥ့ၪယၫအၥၭ လၧအထၧၫ့ဖုဝဲလဖၪ, တၭ ၥ့ၪယၫ အဖိၪဒၪဝ့ၫအ့ၬ; အဂဲးဘဲၫယီၩ အဝ့ၫၥံၪ ထီးန့ နလူနထၫ, ဒဲယိထဲၩ့ နဆၧအုၩ့လၩ့လီၫ. 10 အဝ့ၫၥံၪ မိၥီၪ့လိၪ စယၫကူၭ လၧနဆၧစ့ၩရၫ့လဖၪ, ဒဲအံၫစရ့လၭ လၧနဆၧၥီၪ့ဆၧၥၫ့, အဝ့ၫၥံၪ မိအီၪက့ၪလၩ့ ဆၧဆူၭခဲၩနၧၫ့မၧၫ့ လၧနမ့ၬယၫ, ဒဲနဆၧလုမ့ၪ ထၧၫ့ဒုၩယၫ လၧနဆၧလုလး အဖၫ့ခိၪ, 11 ယဟိဝၩဧ့, ဆၧဆိၪဂ့ၩ အဆၧဖိၪဆၧလံၩ, ဒဲအမၩဆၧ လၧအစူၪနီၪ, မွဲအဘၪနၥၭဆံၭ. ၦလၧအဂဲထုၪ့ ထၫ့ဒုၩဒၩဝ့ၫ, ဖ့ၬဖျီၫ့ အယးဒံၩ့ဆံၭ, ဒဲၦလၧအၥၭဂဲၫဝ့ၫ, ဘဲၫၥိၭ အထီးဂဲထုၪ့ထဲၩ့ လဂ့ၩ. 12 တၭ လၧစဘံၪ့ယမံၫ့ အဂဲးအကၠီၪ့, အဝ့ၫနီၪ စံၭဝ့ၫဒၪ, ၦလၧယဟိဝၩ အဲၪဝ့ၫ မိအီၪလၧအနဲၩ့ထံၭ အီၪဂုးခၧၫ့, မိယိထဲၩ့ဝ့ၫ ၥံၫ့နံၩချီၩ့, တၭ မိအီၪဝ့ၫ လၧအခိၬထံၭခိၪ အဆူၭဖၧၩ့လီၫ. 13 တၭ လၧစယိၥၭ အဂဲးအကၠီၪ့; အဝ့ၫနီၪ စံၭဝ့ၫဒၪ, မွဲယဟိဝၩ ဆိၪဂ့ၩ အထံၫအခးဆံၭ. လၧမူၭခိၪ အဆၧလူဒိၪဎွ့ၩဒိၪ, လၧဆၩ့ထံၫ, တၭ လၧဆၧယိၬဖၧၩ့ လၧအခိၬလၩ့ လၧလၬလခီၫ, 14 တၭ လၧဆၧလူဒိၪဎွ့ၩဒိၪ လၧမု ဒုၭဂဲၫၥၪထၪ့, တၭ လၧဆၧလူဒိၪဎွ့ၩဒိၪ လၧလၩ ဒုၭဂဲၫၥၪထၪ့, 15 တၭ လၧခိၪလီၩ့ ထိၩ့ချိၬ လၧဖျိၩ့ အဆၧအခိၪလဖၪ တၭ လၧဆၧစီၩ့ခိၪ အဆိၩအကၠၪ အဆၧလူဒိၪဎွ့ၩဒိၪ, 16 လၧဂၪ့ခိၪ အဆၧလူဒိၪဎွ့ၩဒိၪ, ဒဲအဆၧဎွ့ၩ, တၭ လၧဆၧဘၪ ၦအၥၭ လၧအအီၪ လၧဆၧၡိၬကျၩ, မွဲအဂဲၫဘၪ စယိၥၭအခိၪ, လၧအထၧၫ့ဖုဝဲ အၦဒိၪဖၭဒိၪ အခိၪဒၩ့ခိၪဆံၭ. 17 အချီဖၫဝဲၡါနီၪ မွဲအကယးကဖး, အနိၩ့နီၪ မွဲဘဲၫဆၧဒိၪအနိၩ့ အၥိၭ, မိဘျုၪ့ထၪ့ ၦခမျၧး လစီၪ့ဎး လၧအဝ့ၫၥံၪ, ဖိးလၧဂၪ့ခိၪအထုၬလီၫ. အဝ့ၫၥံၪနီၪ မွဲစအံဖြံၫ့အၡၩ အလၬလဖၪ, တၭ အဝ့ၫၥံၪနီၪ မွဲစမနၭစ့ၫ အထီၫ့လဖၪနီၪလီၫ. 18 တၭ လၧစဇ့ၭဘလၧၫ့ အဂဲးအကၠီၪ့, အဝ့ၫနီၪ စံၭဝ့ၫဒၪ, ၥၭထိၬ, ဇ့ၭဘလၧၫ့ဧ့, လၧနလ့ၩထၪ့ဆၧ, ဒဲစအံစခၫဧ့, လၧနတဲၩဖၧၩ့နီၪဆံၭ. 19 အဝ့ၫၥံၪ မိကိၭန့ ၦခမျၧး လၧခိၪလီၩ့ လဖျိၪ့နီၪ, ထီးနီၪ မိလုထၪ့ ဆၧတီၩ အဆၧလုလဖၪ, အဂဲးဘဲၫယီၩ မိအၪ့ဆူၭထၪ့ မၫဆမံၭ အဆၧလၧၫ့ဎွ့ၩ, ဒဲဆၧလူဒိၪ အီၪၥူၪ လၧမ့ၭကျၩလီၫ. 20 တၭ လၧစဂၭ အဂဲးအကၠီၪ့, အဝ့ၫနီၪ စံၭဝ့ၫဒၪ, ၦလၧအမၩလဲထၪ့ စဂၭ မွဲ အဘၪ ဆၧဆိၪဂ့ၩဆံၭ. အီၪဝ့ၫ ဘဲၫဆၬလၥၧၫ့မိ အၥိၭ, တၭ အဲၪ့ၡၫ့ ဆၧအစူၪ ဒဲအခိၪဒၩ့လီၫ. 21 တၭ ဒၪဘၪ ဆၧအခိၪအဂ့ၩထုၬ လၧအဂးဒၪဝ့ၫ, အဂဲးဘဲၫယီၩ ထီးနီၪ ဆၧအဂး လၧၦမၪလူၬဝ့ၫနီၪ အီၪဂုးခၧၫ့, တၭ ဂဲၫ လၧၦခမျၧးအခိၪလဖၪ, မၩဝ့ၫ လၧယဟိဝၩ ဆၧတီၩဆၧလီၩ့, ဒဲအဆၧစ့ၩရၫ့ လၧအံၫစရ့လၭလီၫ. 22 တၭ စဒၫ့ အဂဲးအကၠီၪ့ အဝ့ၫနီၪ စံၭဝ့ၫဒၪ, စဒၫ့မွဲ ဆၬလၥၧၫ့ အဖိၪလဒုၩ, အဝ့ၫဒၪ မိစဲၪ့ဝ့ၫ လၧဘၫၡၫ့လီၫ. 23 တၭ လၧစနၭ၁လဲၫ အဂဲးအကၠီၪ့, အဝ့ၫနီၪ စံၭဝ့ၫဒၪ, စနၭ၁လဲၫဧ့, ဘၪ ဆၧအၥၭနီၪ နန့ဘျဲၩန့, တၭ နဎွ့ၩ လၧယဟိဝၩ အဆၧဆိၪဂ့ၩနီၪ, မၩန့ဝ့ၫ လၧမုနုၬ ဒဲလၧမုခံၫ့လခီၫနီၪဆံၭ. 24 တၭ လၧစအၭၡၧၫ အဂဲးအကၠီၪ့, အဝ့ၫနီၪ စံၭဝ့ၫဒၪ, မွဲစအၭၡၧၫ ဘၪ ဆၧဆိၪဂ့ၩ လၧဖိၪၥၪလဖၪဆံၭ; မွဲအဘၪ အထၧၫ့ဖုဝဲအၥၭ, မွဲအဘၧၩ့လၩ့ အခၪ့ လၧၥိၪဖၧၩ့ဆံၭ. 25 နခၪ့ဖံၭနီၪ မွဲထၭ ဒဲထီးဝီၩ, တၭ ဘဲၫနမုနံၩလဖၪ အၥိၭနီၪ နဂဲးနဘၭ မိအီၪလီၫ. 26 တၭ ဘဲၫယ့ၭၡရၧၫ့ အယွၩ အၥိၭ လအီၪဘၪ, ၦထူၬမူၭခိၪ လၧအမိမၩဆၧၩ့နၧၩ, ဒဲအထူၬ ဆၧအုၪ့ လၧအလၩအဖၩ့ အဖၧၩ့လီၫ. 27 ယွၩ အဆိၩအကၠၪနီၪ မွဲနဆၧဖလ့ၬအလး, တၭ ဆၧအစူၪ အဆိၩအကၠၪလဖၪနီၪ အီၪလၧနဖၫ့လၬ, တၭ အဝ့ၫ မိနၫ့ထၪ့ခွံၬ ဆၧအဒုၪအဒၩ လၧနမ့ၬယၫ, ဒဲအမိစံၭ, မၩဂၭဂီၩ့ အဝ့ၫၥံၪဘီၪ. 28 တၭ အံၫစရ့လၭ မိအီၪဂုးအီၪခၧၫ့ လစီၪ့ဎး, စယၫကူၭ အထံၫထၪ့ဖျိၭ အဖၧၩ့, လၧထံၫၥံၪခးၥံၪ အီၪလၧဘုၪကၠိၩ့, ဒဲစဘံၭထံၫ အဖၧၩ့, အမူၭခိၪ မိဒုၭလၩ့ ဆၩ့ထံၫဆ့လီၫ. 29 အံၫစရ့လၭဧ့, နဘၪ ဆၧဆိၪဂ့ၩလီၫ. မွဲၦလၩ့ဂၬနၧၩ လဂၩလဲၪ, ၦၡၩခမျၧးဧ့, လၧအဘၪ ဆၧထိးထဲၩ့တၩ့ထဲၩ့ဝ့ၫ လၧယဟိဝၩ, ဆၧမၩဆၧၩ့နၧၩ အထၩ့ဖံၭ လဘံၪ့, ဒဲနကယးကဖး အနၭ လဘံၪ့, တၭ နဒုၪနဒၩၥံၪ မိဆၪ့လၩ့ ကျဲၩ့မၩ လၧနစူၪ အဖၫ့လၬ, တၭ နမိယဲးဘၪ အဝ့ၫၥံၪ အလးထၪ့ထီၫလဖၪနီၪလီၫ. 

1 တၭ စမိစ့ၭ စဲၪ့ထၪ့ခွံၬ လၧမိအၭ အဆၧပျၩ့ဖၧၩ့ ထီၩ့လၧခိၪလီၩ့ နံဘိၫ လၧပံစဂၫ အဒၩ့ခိၪ လၧအအီၪ ဆဲၫဎၩ့ လၧယ့ၫရခိၫနီၪလီၫ. တၭ ယဟိဝၩ ဒုၭနဲၪဝ့ၫ ခးဂံလအၭ ထၧၫ့ဘံၪ့ယၫ ဖိးလၧဒၫ့, 2 ဒဲနၭ၁လဲၫ ထၧၫ့ဘံၪ့ယၫ, ဒဲခး အံဖြံၫ့, ဒဲခး မနၭစ့ၫ, ဒဲခးယုဒၫ ထၧၫ့ဘံၪ့ယၫ ဖိးလၧမၫဆမံၭ အယဲၩ့ထုၬနီၪ, 3 ဒဲဆၧလၧမုခံၫ့ ဒဲယ့ၫရခိၫ အခိၪလီၩ့ဆူၭ အဆၧပျၩ့ဖၧၩ့, ဒဲဒိၩ့ ၥံၪ့စီၩ့မလီၫ့ ဖိးလၧဇိအၫ လီၫ. 4 တၭ ယဟိဝၩ စံၭအဝ့ၫ, အယီၩမွဲ ခး လၧယဆိၪလၩ့ယၥၭ လၧအဂဲး လၧစအၫဘြဟၫ့, ဒဲစအံစၭ, ဒဲစယၫကူၭတၭ, စံၭ, ယမိဖ့ၪလၫ့ နချံၫနၥၪလီၫ. ယဒုၭဒၪဘၪယူၭနၧၩ လၧနမ့ၬၥၪယူၭ; မွဲလါနၫ့ နလ့ၩခၫ့ဂၬ ထီးနီၪအ့ၬ. 5 တၭ စမိစ့ၭ ယဟိဝၩ အခ့ၫအၡၩ ၥံၫဝ့ၫ ထီးနီၪ လၧခးမိအၭ အဖၧၩ့, ဘဲၫယဟိဝၩအလူ အၥိၭနီၪလီၫ. တၭ ဆၧခုၪ့လၩ့ဘၧၩ့ခွံၬဝ့ၫ လၧခိၪလီၩ့ဆူၭဖၧၩ့ လၧခးမိအၭ အဖၧၩ့ အီၪဝ့ၫ ဆဲၫဎၩ့ လၧဘ့ၭ၁ပံအီၫလီၫ. 6 မွဲလါနၫ့ ထီးမုဆၫလနံၩယီၩ ၦၡၩ ၥ့ၪယၫ အၥွၪခိၪ နးဂၩအ့ၬ. 7 တၭ လၧစမိစ့ၭ ၥံၫဝ့ၫနီၪ အၥၭၡါယူၭ အနံၪ့ လယၩနံၫဆံၫလီၫ. အမ့ၬၥၪ ခံၭဒံၭအ့ၬ, ဒဲအၥၭဘၪ့ အဂဲးအဘၭ လၩ့ဆါဒံၭအ့ၬ. 8 ၦအံၫစရ့လၭဖိၪ ဂၪ့ဝ့ၫ လၧစမိစ့ၭ အကၠီၩ့ လၧမိအၭ အဆၧပျၩ့ဖၧၩ့ အနံၩ ၥၧၫ့ဆံၫလီၫ. တၭ မုနံၩလဖၪ လၧအဂၪ့ဝ့ၫ, ဒဲၥုၪ့အုၭၥၭအုၭ လၧစမိစ့ၭ အကၠီၩ့နီၪ လူၬဝ့ၫ လီၫ. 9 တၭ စနိၫ့ အဖိၪခွၫ စယီရှုၫအ့ၫ ဎွ့ၩဝ့ၫ လၧဆၧကိၪ့ၥ့ၪကိၪ့ဘၪ အဂးလီၫ. အဂဲးဘဲၫယီၩ စမိစ့ၭ အီၪက့ၪယူၭ အစူၪ လၧအလီၩ့နီၪ; တၭ ၦအံၫစရ့လၭဖိၪ ခိၭနၪ အဝ့ၫဒၪအလူ ဒဲမၩဝ့ၫ ဘဲၫ ယဟိဝၩ မၪလူၬ စမိစ့ၭ အၥိၭနီၪလီၫ. 10 တၭ မီၪလဂၩ အီၪထၪ့လၧၩ့ လၧအံၫစရ့လၭ အကျၩ ဘဲၫစမိစ့ၭ အၥိၭ နးဂၩအ့ၬ; ၦလၧယဟိဝၩ ယိမ့ၬ ၁ကိၭမ့ၬတၭ, 11 ၥ့ၪယၫဝ့ၫ လၧကယဲ အဆၧမၩနဲၪ့လၩ့လၭ, ဒဲဆၧလၩ့လိလၩ့လၭ ထီးအလူၬ လၧယဟိဝၩ အၪ့မၧၫ့လၩ့ အလ့ၩမၩဝ့ၫ လၧခးအံဇံၭ အဖၧၩ့, လၧဖၫရိၫ အလီၩ့, ဒဲလၧအခ့ၫအၡၩ အလီၩ့ ထီးအလူၬ, ဒဲလၧအခး ထၧၫ့ဘံၪ့ယၫ အဖၧၩ့, 12 ဒဲလၧအဆၧအစူၪဆီၪ့နီၪ ထီးအလူၬ, ဒဲလၧဆၧမၩၥၭမဲၪဖၭဒိၪ ထီးအလူၬ လၧစမိစ့ၭ ဒုၭနဲၪ အံၫစရ့လၭ ထီးအလူၬ အမ့ၬယၫလီၫ.